
ANETAR > 


„Şi dacă există Dumnezeu? 

Şi dacă există raiul? 

Şi dacă există iadul? 

Şi dacă... pur şi simplu dacă... 
suntem deja cu toții acolo?” 

PROLOG 


Miercuri, 6 ianuarie 2016 
9:52 a.m. 


— Nu există Dumnezeu. Asta-i adevărul. 

Inspectorul-şef Emily Baxter îşi privi propria reflexie în 
geamul camerei de interogatorii, pândind orice reacţie la 
acest adevăr incomod din partea celor care trăgeau cu 
urechea de dincolo de geam. 

Nimic. 

Arăta groaznic: de 50 de ani mai curând, nu de 35. Buza 
de sus era susţinută de nişte copci groase şi înnegrite pe 
care le forţa de fiecare dată când vorbea, amintindu-i de 
lucruri pe care ar fi preferat să le uite, vechi şi noi 
deopotrivă. Julitura de pe frunte tot nu voia să se vindece, 
o bucată de bandă adezivă îi ţinea laolaltă degetele 
fracturate şi mai avea încă vreo 10-12 răni ascunse pe sub 
hainele jilave. 

Cu o expresie prefăcut plictisită, se întoarse spre cei doi 
bărbaţi aşezaţi de cealaltă parte a mesei. Niciunul dintre ei 
nu zicea nimic. Emily căscă şi începu să se joace cu părul 
ei lung, şaten, trecându-şi cele câteva degete sănătoase 
printr-o şuviţă mată, încâlcită, după ce trei zile folosise 
şampon pentru păr uscat. O durea în cot de faptul că 
ultimul ei răspuns îl ofensase în mod vădit pe agentul 
special Sinclair, americanul chelios şi impunător care 
mâzgălea acum ceva pe o hârtie cu un antet de fiţe. 

Atkins, ofiţerul de legătură al poliţiei metropolitane, 
arăta tern pe lângă străinul îmbrăcat la patru ace. Baxter 
alocase o bună parte din ultimele 50 de minute efortului de 
a ghici culoarea iniţială a cămăşii lui de un bej-murdar 
acum. Cravata îi atârna slăbită la gât, ca şi cum i-ar fi 
legat-o un călău cu suflet caritabil, iar capătul care se 
bălăbănea peste cămaşă nu reuşea să ascundă o pată 
proaspătă de ketchup. 

Într-un final, Atkins interpretă tăcerea drept semnalul că 

putea interveni. 

— Asta trebuie să fi condus la nişte conversații chiar 
interesante cu agentul special Rouche, spuse. 

Îi picurau broboane de sudoare de-o parte şi de alta a 
testei rase, efectul luminii din tavan şi al radiatorului din 
colţ, care sufla aer fierbinte şi care transformase cele 
patru rânduri de urme de zăpadă într-o băltoacă 
mizerabilă ce trona în mijlocul podelei acoperite cu 
linoleum. 

— În ce sens? întrebă Baxter. 

— În sensul că, dacă te iei după dosarul lui... 

— Dă-l în mă-sa de dosar! îl întrerupse Sinclair. Am 
lucrat cu Rouche şi ştiu sigur că era un creştin evlavios. 

Americanul răsfoi mapa organizată cu grijă din stânga 
lui şi scoase de-acolo un document pe care se vedea scrisul 
lui Baxter. 

— Cum eşti şi tu, conform candidaturii tale pentru postul 
actual. 

Îi susţinu privirea lui Baxter, savurând faptul că femeia 
pusă pe harţă se contrazisese, ca şi cum echilibrul lumii 
fusese restabilit, acum că dovedise că ea îi împărtăşea 
convingerile de fapt, şi încercase doar să-l aţâţe. Baxter, în 
schimb, părea mai plictisită ca oricând. 

— Am ajuns să cred că, în general, oamenii sunt nişte 
imbecili, începu, şi că foarte mulţi au ideea greşită că ar 
exista o legătură între naivitatea neghioabă şi un simţ 
moral bine dezvoltat. Pe scurt, îmi doream o mărire de 
salariu. 

Sinclair scutură din cap scârbit, ca şi cum nu-i venea să 
creadă ce aude. 

— Deci, ai minţit? Asta nu prea susţine ce spuneai 
despre simţul moral bine dezvoltat, este? 

După care îi zâmbi acru, continuând să-şi ia notițe. 

Baxter ridică din umeri. 

— Dar spune foarte multe despre naivitatea neghioabă. 

Lui Sinclair îi pieri zâmbetul. 

— Ai vreun motiv anume să încerci să mă converteşti? îl 
întrebă Baxter, nerezistând tentaţiei de a-l întărâta, 

împingându-l să sară în picioare şi să se aplece spre ea. 

— Cineva a murit, inspector-şef Baxter! răcni Sinclair. 

Baxter nici măcar nu clipi. 

— Au murit o grămadă de oameni... după cele 
întâmplate, mormăi ea, înverşunându-se pe măsură ce 
vorbea, şi, nu ştiu de ce, voi vă încăpăţânaţi să ne irosiţi 
timpul frământându-vă din cauza singurei persoane care 
şi-o merită! 

— Te întrebăm, interveni Atkins, încercând să aplaneze 
conflictul, pentru că s-au găsit probe... de natură religioasă 
în apropierea cadavrului. 

— Care puteau fi lăsate de oricine. 

Baxter surprinse un schimb de priviri între cei doi, din 
care deduse că nu-i spuseseră tot. 

— Ai vreo informaţie despre agentul special Rouche? o 
întrebă Sinclair. 

Baxter pufni: 

— Din câte ştiu, agentul Rouche a murit. 

— Eşti sigură că asta e poziţia pe care vrei s-o adopţi? 

— Din câte ştiu, agentul Rouche a murit, repetă Baxter. 

— Deci i-ai văzut cad... 

Doctoriţa Preston-Hall, psihiatru consultant în cadrul 
poliţiei metropolitane şi a patra persoană aşezată la 
măsuţa de metal, îşi drese glasul, deloc subtil. Sinclair se 
întrerupse, înțelegând avertismentul nerostit. Se rezemă 
de spătarul scaunului şi se uită exasperat spre geamul- 
oglindă. Atkins notă ceva în carneţelul lui prăpădit şi îi 
împinse mesajul peste masă doctoriţei. 

Doctoriţa Preston-Hall era o femeie la vreo 60 de ani, 
care se ţinea bine, însă parfumul ei scump părea să joace 
mai curând rolul de odorizant de cameră floral, care nu 
reuşea să ascundă izul puternic de încălțări jilave. Era 
genul de persoană care se impunea fără vreun efort şi 
dăduse clar de înţeles că va pune capăt interogatoriului 
oricând, dacă aprecia că întrebările ar fi putut afecta 
recuperarea pacientei aflate în grija ei. Luă încet 
carneţelul mânjit de cafea şi parcurse mesajul cu aerul 
unei învăţătoare care a interceptat un bileţel. De aproape 

o oră nu spusese nimic şi, în mod vădit, nu simţea nevoia 
să rupă tăcerea acum, mulţumindu-se să clatine din cap ca 
răspuns la ce scrisese Atkins. 

— Ce scrie acolo? întrebă Baxter. 

Doctoriţa o ignoră. 

_ — Ce scrie? repetă, apoi se întoarse spre Sinclair. 
Intreabă-mă ce vrei! 

Sinclair părea să stea în cumpănă. 

— Întreabă-mă ce vrei să mă întrebi, îl somă Baxter. 

— Emily! se zburli doctoriţa la ea. Nu scoate o vorbă, 
domnule Sinclair! 

— N-ai decât să spui ce ai de spus, îl provocă Baxter, 
ridicând glasul. E vorba de secţie? Vrei să mă întrebi 
despre ce s-a întâmplat la secţie? 

— Interogatoriul s-a încheiat, anunță  doctoriţa, 
ridicându-se. 

— Intreabă-mă! strigă Baxter, acoperind-o. 

Intuind că ultima şansă să obţină nişte răspunsuri îi 
scăpa printre degete, Sinclair alese să insiste şi să nu se 
gândească pe moment la consecinţe. 

— Conform declaraţiei tale, crezi că agentul special 
Rouche se află printre victime. 

Doctoriţa  Preston-Hall ridică mâinile spre tavan, 
exasperată. 

— Asta n-a fost o întrebare, spuse Baxter. 

— I-ai văzut cadavrul? 

Pentru prima dată, Sinclair o văzu pe Baxter şovăind, 
dar se simţi mai curând vinovat decât încântat că o făcuse 
să se simtă stânjenită. Baxter rămase cu privirea pierdută 
în gol, semn că întrebarea lui o împinsese din nou în 
subteran, încremenind-o pe moment în trecut. 

I se frânse glasul când, într-un târziu, răspunse şoptit. 

— Şi dacă l-aş fi văzut, nu mi-aş fi dat seama, este? 

Se lăsă din nou o tăcere încordată, răstimp în care toată 
lumea se gândea cât de tulburătoare era acea propoziţie 
simplă. 

— Cum ţi s-a părut? exclamă Atkins, fără să formuleze 
integral întrebarea, când tăcerea deveni prea apăsătoare. 

— Cine? 

— Rouche. 

— În ce sens? întrebă Baxter. 

— Ca stare emoţională. 

— Când? 

— Când l-ai văzut ultima dată. 

Baxter cântări pentru o clipă răspunsul şi apoi zâmbi 
sincer. 

— Uşurat. 

— Uşurat? 

Baxter încuviinţă. 

— Pare să-ţi fi fost simpatic, continuă Atkins. 

— Nu în mod deosebit. Era un tip inteligent, un coleg 
competent... în ciuda defectelor lui evidente, adăugă. 

Ochii ei mari şi căprui, puşi în evidenţă de machiajul în 
nuanţe închise, îl urmăreau pe Sinclair, pândindu-i reacţia. 
Bărbatul îşi muşcă buza şi se uită din nou spre oglindă, ca 
şi cum certa o persoană aflată dincolo de geam pentru că-i 
dăduse o sarcină aşa dificilă. 

Atkins îşi asumă responsabilitatea de a pune capăt 
interogatoriului. De-acum avea pete de transpiraţie la 
subraţ şi nu observase că amândouă femeile îşi trăseseră 
subtil scaunele un pic mai în spate pentru a se feri de 
miros. 

— Ai trimis o echipă să facă percheziţie la domiciliul 
agentului Rouche, spuse. 

— Da. 

— Aşadar, n-aveai încredere în el? 

— Nu. 

— Şi mai simţi vreo urmă de loialitate faţă de el acum? 

— Niciun strop. 

— Mai ţii minte care a fost ultimul lucru pe care ţi l-a 
zis? 

Baxter părea că nu mai are stare. 

— Am terminat? 

— Aproape. Răspunde-mi la întrebare, te rog. 

El rămase în expectativă, cu stiloul suspendat deasupra 
carneţelului. 

— Aş vrea să plec acum, îi spuse Baxter doctoriţei. 

— Desigur, răspunse ferm doctoriţa Preston-Hall. 

— Ai vreun motiv să nu răspunzi mai întâi la întrebarea 
asta simplă? 

Cuvintele lui Sinclair reverberau în încăpere ca o 
acuzaţie. 

— Bine. 

Baxter părea furioasă. 

— O să vă răspund. 

Îşi cântări răspunsul şi apoi se aplecă peste masă, 
uitându-se în ochii americanului. 

— Nu... există... Dumnezeu, îi spuse, rânjind. 

Atkins aruncă stiloul peste masă în timp ce Sinclair se 
ridica, trântind scaunul de metal la pământ şi ieşind ca 
vijelia din cameră. 

— Bun aşa, oftă Atkins, stors de puteri. Mulţumesc 
pentru cooperare, inspector-şef Baxter. Acum am terminat. 

Cu cinci săptămâni înainte... 

CAPITOLUL 1 


Miercuri, 2 decembrie 2015 
6:56 a.m. 


Râul îngheţat trosnea şi pârâia ca şi cum s-ar fi foit în 
somn sub oraşul sclipitor. Tot soiul de ambarcaţiuni, 
ţintuite în gheaţă şi uitate, dispărură treptat sub zăpada 
care unea, pentru scurt timp, continentul cu oraşul-insulă. 

Soarele răsărind învăluia orizontul încărcat şi scălda 
podul într-o lumină portocalie, aruncând totodată o umbră 
întunecată asupra stratului de gheaţă de dedesubt: sub 
bolta impunătoare, o reţea de fire se întretăia prin praf, o 
plasă împletită în care se prinsese ceva peste noapte. 

Cu membrele  încolăcite, suspendat într-o poziție 
nefirească, asemenea unei muşte care s-a sfârtecat în două 
încercând să scape, trupul frânt al lui William Fawkes 
bloca lumina soarelui. 

CAPITOLUL 2 


Marţi, 8 decembrie 2015 
6:39 p.m. 


Întunericul învăluise ferestrele de la New Scotland Yard, 
luminile oraşului dispăruseră estompate de o peliculă de 
condens. 

Cu excepţia a două pauze scurte de mers la baie şi a 
unei raite pe la sertarul cu obiecte de papetărie, Baxter nu 
ieşise din biroul ei cât o debara, de la Brigada de 
Omucideri şi Infracţiuni Grave, de când ajunsese, în acea 
dimineaţă. Se uită ţintă la mormanul de hârţoage de pe 
marginea biroului, suspendate într-un echilibru precar 
deasupra coşului de gunoi şi rezistă cu greu instinctului de 
a le împinge uşurel în direcţia corectă. 

La 34 de ani, devenise una dintre cele mai tinere femei 
numite vreodată  inspector-şef în cadrul poliției 
metropolitane, deşi această ascensiune rapidă pe scara 
ierarhică nu fusese nici anticipată, nici bine-venită 
neapărat. Atât eliberarea postului de conducere, cât şi 
promovarea ei ulterioară în acel post se datorau exclusiv 
cazului „Păpuşa de cârpe” şi faptului că ea îl arestase pe 
abjectul ucigaş în serie, vara trecută. 

Inspectorul-şef care fusese înaintea ei, Terrence 
Simmons, fusese silit să se pensioneze din cauza unor 
probleme de sănătate, care, se bănuia, se agravaseră în 
urma amenințării comisarului că-l va concedia dacă nu 
pleca de bunăvoie - gestul reflex de rigoare când opinia 
publică era dezamăgită, adică sacrificarea unei persoane 
nevinovate spre a-i îmbuna pe zeii furioşi. 

Baxter împărtăşea sentimentele colegilor ei: era scârbită 
că predecesorul ei fusese transformat în ţap ispăşitor, dar, 
în fond, uşurată că nu i se întâmplase ei asta. Nici măcar 
nu se gândise să candideze la postul proaspăt eliberat 
până când comisarul îi spusese că postul o aştepta dacă şi-l 
dorea. 

Se uită de jur împrejurul cămăruţei din placă 
aglomerată, cu mocheta murdară şi fişetul zgâriat (cine 
ştie ce documente importante zăceau îngropate în sertarul 
de jos, pe care nu reuşise niciodată să-l deschidă?) şi se 
întrebă ce naiba o fi fost în capul ei. 

Se auziră urale din biroul principal, dar Baxter nu 
procesă zgomotul - revenise la o plângere cu privire la un 
detectiv pe nume Saunders. Fusese acuzat că folosise un 
epitet injurios la adresa fiului celui care făcuse plângerea. 
Singura îndoială a lui Baxter cu privire la plângere era 
termenul citat, relativ inofensiv. Începu să tasteze un 
răspuns oficial, dar pe la jumătate îi pieri cheful de viaţă, 
făcu ghemotoc plângerea şi o azvârli ţintind coşul. 

Se auzi o bătaie sfioasă în uşă şi o polițistă cu un aer de 
şoricel se strecură în birou. Adună hârtiile care nimeriseră 
aproape (şi nu prea aproape) de ţintă şi le aruncă la coş, 
apoi îşi demonstră abilităţile de prima mână la Jenga, 
punând încă un document deasupra teancului de hârţoage 
aflate în echilibru precar. 

— Mii de scuze că vă deranjez, îi spuse femeia, dar 
detectivul Shaw se pregăteşte să-şi ţină discursul. M-am 
gândit că vreţi, poate, să asistați. 

Baxter înjură tare şi-şi lăsă capul pe birou. 

— Prezentă! gemu, amintindu-şi prea târziu să dea un 
răspuns. 

Tânăra sfioasă aşteptă stingherită noi instrucţiuni. După 
câteva momente, nefiind sigură dacă Baxter nu cumva 
adormise, ieşi încet din cameră. 

Sforţându-se să se ridice, Baxter ieşi în biroul principal, 
unde o adevărată mulţime se strânsese în jurul biroului 
detectivului-sergent Finlay Shaw. Un banner vechi de 20 
de ani, pe care îl cumpărase, de fapt, chiar Finlay pentru 
un coleg de mult uitat, fusese fixat cu piuneze pe perete. 


NE PARE RĂU CĂ PLECI! 


Mai multe feluri de gogoşi - vechi, de la supermarket - 
erau etalate pe biroul de lângă el, cu etichete de reduceri 
ce consemnau parcursul de trei zile al produselor de la 


1130 


neapetisant la necomestibil. Amenințarea exagerată a 
detectivului scoţian cu voce gâjâită că o să-i tragă un ultim 
pumn în faţă lui Saunders înainte de pensionare stârni 
râsete politicoase. Toţi se amuzau acum, dar ultimul 
incident se soldase cu o operaţie de reconstrucţie a 
nasului, două audieri în faţa comisiei disciplinare şi ore 
întregi de completat formulare pentru Baxter. 

Detesta chestiile astea: atât de stingheritoare, atât de 
false, o petrecere de adio absolut dezamăgitoare după zeci 
de ani de muncă, în care Finlay scăpase de atâtea ori la 
mustață şi se alesese cu atâtea amintiri cumplite pe care 
să le ia cu el acasă. Baxter rămase mai în spate, zâmbind şi 
ea în semn de sprijin pentru prietenul ei, privindu-l cu 
afecţiune pe Finlay. Era ultimul aliat adevărat pe care-l 
mai avea aici, singura faţă binevoitoare rămasă, şi acum 
pleca şi el. Nici măcar nu-i luase o felicitare. 

Telefonul din biroul ei începu să sune. 

Îl ignoră, urmărindu-l pe Finlay care încerca să se 
prefacă - fără succes - că sticla de whisky pe care 
puseseră mână de la mână să i-o cumpere era marca lui 
preferată. 

El prefera Jameson - ca şi Lupul. 

Mintea ei o porni aiurea. Îşi aminti cum îi făcuse cinste 
lui Finlay ultima dată când ieşiseră ca amici. Trecuse 
aproape un an de-atunci. li spusese că el, unul, nu-şi 
regretase niciodată lipsa de ambiţie. O avertizase că rolul 
de inspector-şef nu i se potrivea, că o să se plictisească, că 
o să se simtă frustrată. Nu-l ascultase, pentru că Finlay nu 
înţelegea un lucru - ea nu căuta atât o promovare, cât ceva 
care să-i ia gândul de la altele, o schimbare, o evadare. 

Telefonul din biroul ei începu să sune din nou şi ea se 
uită chiorâş spre el. Finlay parcurgea variaţiunile pe tema 
„Ne pare rău că pleci”, mâzgălite pe o felicitare cu 
Minionii, după ce cineva rămăsese cu ideea greşită că i-ar 
fi simpatici. 

Baxter se uită la ceas. Chiar trebuia să-şi termine treaba 


la o oră normală de data asta. 
* k x 

Lăsând deoparte felicitarea şi râzând în barbă, Finlay îşi 
începu discursul de adio, rostit din inimă. Işi propunea să 
fie cât mai concis, dat fiind că nu se omorâse niciodată 
după vorbitul în public. 

— ...Dar, sincer, vă mulţumesc. Eu mă învârt prin acest 
loc de pe vremea când aici era Scotland Yard-ul Nou- 
Nouţ.! 

Făcu o pauză, sperând că măcar o persoană o să râdă. 
Spusese foarte prost poanta şi tocmai dăduse chix cu 
gluma lui cea mai reuşită. Dar îi dădu înainte oricum, 
ştiind că de-acum nu putea merge decât din rău în mai rău. 

— Locul ăsta şi oamenii de-aici au devenit mai mult 
decât o slujbă şi colegi - aţi devenit o a doua familie pentru 
mine. 

O femeie aflată în primul rând începu să-şi facă vânt, să- 
şi alunge lacrimile. 

Finlay încercă să-i zâmbească, astfel încât să-i transmită 
că sentimentul era reciproc şi că avea habar cine era ea de 
fapt. Se uită în public, căutând din priviri singura persoană 
căreia îi era adresat de fapt mesajul lui de rămas-bun. 

— Am avut plăcerea să-i văd pe mulţi dintre voi crescând 
în jurul meu, transformându-vă din stagiari cu nasul pe sus 
- simţi că începeau să-i dea şi lui lacrimile - în femei 
puternice, independente, frumoase şi curajoase... şi 
bărbaţi asemenea, adăugă, temându-se că reuşise să se 
dea de gol. Vreau să vă spun că a fost o plăcere să lucrez 
alături de voi şi că sunt sincer mândru de voi. Vă 
mulţumesc! 

Îşi drese glasul şi le zâmbi colegilor care-l aplaudau, 
zărind-o în sfârşit pe Baxter. Era postată lângă masa de 
lucru din biroul ei cu uşa închisă, vorbind la telefon şi 
gesticulând de zor. Zâmbi din nou, abătut de data asta, în 
timp ce mulţimea se risipea, lăsându-l să-şi strângă 
lucrurile în pace şi să părăsească pentru totdeauna acest 
loc. 

Amintirile îl încetineau din munca lui de a da jos 


1 Joc de cuvinte bazat pe unul din numele sub care e cunoscută poliţia 
londoneză, New Scotland Yard (N. t.). 

fotografiile care-i populaseră biroul ani de zile, dintre care 
mai ales o imagine, boţită şi decolorată de vreme, îi 
deturnă firul gândurilor: o fotografie de la o petrecere de 
Crăciun la birou. O coroană din hârtie creponată trona 
peste chelia lui Finlay, spre amuzamentul prietenului lui, 
Benjamin Chambers, care o înconjurase cu braţul pe 
Baxter, în singura fotografie consemnată, probabil, în care 
fusese surprinsă zâmbind. lar, în capăt, se afla Will... 
Lupul... care tocmai pierdea pariul că îl putea lua pe sus 
pe Finlay. Strecurând cu grijă poza în buzunarul de la 
haină, îşi strânse şi ultimele lucruri. 

În drum spre ieşire, Finlay şovăi. Simţea că scrisoarea 
uitată pe care o descoperise chiar pe fundul sertarului de 
la birou nu-i aparţinea. Se gândi s-o lase în urmă, se gândi 
s-o rupă, dar în final o aruncă pe fundul cutiei cu tot felul 
de rahaturi şi o porni spre lifturi. 

Îşi zise că era încă un secret pe care va trebui să-l 


păstreze. 
XX X 


La 7:49 seara, Baxter era încă la birou. Trimisese SMS- 
uri din 20 în 20 de minute, scuzându-se că întârzie şi 
promițând că o să ajungă cât de repede poate. Din cauza 
şefei ei, nu numai că ratase complet discursul de 
pensionare al lui Finlay, dar acum îşi sabota şi prima 
întâlnire personală după luni de zile. Femeia o somase pe 
Baxter să nu se urnească de-acolo până ce nu ajungea ea. 

Cele două nu se simpatizau câtuşi de puţin. Vanita, 
imaginea poliţiei metropolitane, expertă în menţinerea 
relaţiilor cu mass-media, se opusese pe faţă promovării lui 
Baxter. După ce lucrase cu ea la cazul „Păpuşa de cârpe”, 
Vanita îl informase pe comisar că Baxter e o persoană pusă 
pe harţă şi căpoasă, care n-are pic de respect pentru 
autoritate, asta ca să nu mai spună că o considera în 
continuare vinovată de moartea uneia dintre victime. 
Baxter o considera pe Vanita un şarpe  aservit 
departamentului de PR, care nu se codise să-l sacrifice pe 
Simmons la primul semn că ar putea apărea probleme. 

Colac peste pupăză, Baxter tocmai deschisese un e-mail 

trimis automat de la Arhivă în care i se amintea, pentru a 
enşpea oară, că Lupul încă mai avea câteva dosare de 
returnat. Parcurse lista cuprinzătoare, recunoscând câteva 
cazuri... 

Bennett, Sarah: femeia care îşi înecase soţul în piscina 
familiei. Baxter era aproape sigură că pe-acela îl pierduse 
după un radiator, în sala de şedinţe. 

Dubois, Leo: cazul de înjunghiere aparent simplu care se 
transformase treptat într-unul din cele mai complicate 
cazuri din ultimii ani, implicând mai multe agenţii şi 
infracţiuni precum trafic de droguri, comerţ ilegal cu arme 
şi trafic de carne vie. 

Ea şi Lupul se distraseră de minune cu acela. 

O ochi pe Vanita intrând în birou cu încă două persoane 
după ea, ceea ce îi cam risipi speranţele că putea pleca la 
opt de-acolo. Nu se obosi să se ridice când Vanita intră ca 
o boare, salutând-o cu un aer prietenos, exersat îndeajuns, 
încât să pară aproape sincer. 

— Inspector-şef Emily Baxter, agentul special Elliot 
Curtis de la FBI, făcu Vanita prezentările, aruncându-şi 
părul negru pe spate. 

— Este o onoare, doamnă, îi spuse femeia înaltă, de 
culoare, întinzându-i mâna lui Baxter. 

Purta un costum cu croială masculină, îşi prinsese părul 
atât de strâns, încât părea rasă pe cap, şi nu era machiată 
aproape deloc. Deşi părea să aibă puţin peste 30 de ani, 
Baxter bănuia că e mai tânără de-atât. 

Dădu mâna cu ea fără să se ridice de pe scaun, în timp 
ce Vanita îl prezenta pe celălalt oaspete, care părea mai 
interesat de fişetul paradit decât de prezentări. 

— lar dumnealui este agentul special... 

— Cât de speciali pot fi, mă întreb, o întrerupse Baxter, 
dând-o pe glumă, când avem doi chiar şi în biroul meu 
prăpădit? 

Vanita o ignoră. 

— După cum spuneam, dumnealui este agentul special 
Damien Rouche de la CIA. 

— Rooze? întrebă Baxter. 

— Rouch? încercă Vanita, începând să-şi pună la îndoială 
pronunția. 

— Cred că se pronunţă Rouche, ca „uş”, interveni Curtis 
amabilă, întorcându-se spre Rouche ca şi cum îi cerea să 
confirme. 

Sub privirea intrigată a lui Baxter, bărbatul îi zâmbi 
politicos, îşi ciocni pumnul de al ei în treacăt şi se instală 
pe un scaun fără să scoată o vorbă. Ea i-ar fi dat undeva 
spre 40 de ani. Era proaspăt bărbierit, avea un ten palid şi 
un păr grizonant, pieptănat cu un moţ cam umflat în faţă. 
Bărbatul se uită la teancul impunător de hârţoage dintre 
ei, apoi spre coşul lăsat în aşteptare sub ele, şi rânji. Purta 
o cămaşă albă, cu primii doi nasturi desfăcuţi, şi un costum 
bleumarin care părea cam tocit, dar îi venea bine. 

Baxter se întoarse spre Vanita, în expectativă. 

— Agenţii Curtis şi Rouche tocmai au sosit în seara asta 
din America, îi spuse Vanita. 

— Asta ar explica multe, îi răspunse Baxter mai 
răbdătoare decât îşi propusese. Sunt cam pe fugă în seara 
asta, aşa că... 

— Îmi permiteţi? o întrebă Curtis politicos pe Vanita, 
înainte de a se întoarce spre Baxter. Inspector-şef Baxter, 
ai auzit, desigur, despre cadavrul care a fost descoperit 
acum aproape o săptămână. Ei bine... 

Baxter o privi intrigată şi ridică din umeri, oprind-o pe 
Curtis înainte ca măcar să fi început. 

— La New York? Pe Podul Brooklyn? o întrebă Curtis 
şocată. Atârnat acolo? Au dat la ştiri peste tot în lume? 

Baxter îşi înăbuşi cu greu un căscat. 

Rouche se scotoci prin buzunarul de la haină. Curtis 
aşteptă, crezând că avea să scoată ceva util, în schimb 
bărbatul scoase un pachet mare de Jelly Babies şi-l 
desfăcu. Observându-i expresia furioasă, îi oferi şi ei un 
jeleu. 

Ignorându-l, Curtis îşi desfăcu geanta şi scoase din ea 
un dosar. Găsi câteva fotografii şi le puse pe birou în faţa 
lui Baxter. 

Baxter realiză deodată de ce bătuseră cei doi o cale aşa 

de lungă ca s-o întâlnească. 

Prima fotografie era făcută de la nivelul străzii, privind 
în sus. Pe fundalul oraşului luminat se profila un cadavru, 
suspendat între cabluri, la mai bine de 30 de metri. 
Extremităţile erau contorsionate într-o postură nefirească. 

— Încă nu am făcut publică informaţia, dar victima se 
numeşte William Fawkes. 

Pentru o clipă, lui Baxter i se tăie respiraţia. Deja 
începuse s-o ia cu ameţeală pentru că nu mâncase, dar 
acum avea senzaţia că s-ar putea să leşine de-a binelea. 
Atinse, cu o mână tremurândă, silueta deformată încadrată 
de podul cunoscut peste tot în lume. Le simţi privirile 
aţintite asupra ei, urmărind-o, revenind poate la îndoielile 
pe care le avuseseră cu privire la versiunea vagă oferită de 
ea asupra evenimentelor care duseseră la deznodământul 
dramatic din cazul „Păpuşa de cârpe”. 

Cu o expresie curioasă, Curtis continuă. 

— Nu acel William Fawkes, zise fără grabă, întinzând 
mâna şi dând la o parte fotografia de deasupra, spre a 
dezvălui un prim-plan cu victima - un bărbat dezbrăcat, 
supraponderal şi necunoscut. 

Baxter duse mâna la gură, încă prea şocată pentru a 
reacţiona. 

— Lucra la P.J. Henderson, banca de investiţii. Însurat, 
cu doi copii... Dar e limpede că cineva ne transmite un 
mesaj. 

Baxter se adunase îndeajuns cât să parcurgă fotografiile 
rămase, care surprindeau cadavrul din diferite unghiuri. 
Un cadavru întreg, fără cusături. Un bărbat la vreo 50 de 
ani, complet dezbrăcat. Braţul stâng îi atârna desprins din 
legături, iar pe pieptul lui fusese scrijelit cuvântul 
„Momeală”. Parcurse şi celelalte poze şi apoi i le înapoie 
lui Curtis. 

— Momeală? întrebă, uitându-se de la un agent la 
celălalt. 

— Poate că înţelegi acum de ce ne-am gândit că ar 
trebui să te punem la curent, îi spuse Curtis. 

— Nu prea, îi răspunse Baxter, care îşi venea rapid în 

fire. 

Curtis părea şocată şi se întoarse spre Vanita. 

— Mă aşteptam ca departamentul dumneavoastră, mai 
mult ca oricare, să-şi dorească să... 

— Ştii câte crime inspirate de „Păpuşa de cârpe” au fost 
comise în Marea Britanie, în decursul ultimului an? o 
întrerupse Baxter. Şapte de care ştiu eu... iar eu fac 
eforturi să nu aflu despre ele. 

— Şi nu te îngrijorează deloc? o întrebă Curtis. 

Baxter nu vedea niciun motiv să-i aloce acestei crime 
oribile mai mult timp decât celorlalte cinci care aterizaseră 
pe biroul ei în dimineaţa aceea. Ridică din umeri. 

— Ciudaţii fac ce ştiu. 

Lui Rouche aproape că-i rămase un Jelly Baby portocaliu 
în gat. 

— Uite ce e, Lethaniel Masse a fost un criminal în serie 
extrem de inteligent, abil şi prolific. Toţi ceilalţi nu sunt 
altceva decât nişte ţicniţi care profanează cadavrele, până 
când îi prind copoii locali. 

Baxter închise computerul şi-şi puse lucrurile în geantă, 
pregătindu-se de plecare. 

— Acum şase săptămâni, i-am dat un pachet de 
bomboane Smarties unei versiuni a Păpuşii de cârpe de un 
metru care a venit cu colindul de Halloween. Un fandosit 
cu beretă de artist s-a hotărât să coasă laolaltă bucăţi din 
leşuri de animale. Oroarea asta a devenit cea mai nouă 
atracţie din colecţia de la Tate Modern şi e admirată de un 
număr record de fandosiţi cu berete şi cu tot atâtea fiţe. 

Rouche începu să râdă. 

— Există chiar şi un ţicnit care face un serial TV despre 
asta. Păpuşa de cârpe mişună peste tot în jur şi va trebui 
să învăţăm să ne obişnuim cu asta, încheie Baxter. 

Se întoarse spre Rouche, care era cu nasul în punga de 
Jelly Babies. 

— El nu vorbeşte? o întrebă pe Curtis. 

— Preferă să asculte, spuse Curtis înciudată, pe un ton 
care dădea impresia că i se luase de colegul ei excentric 
după doar o săptămână de colaborare. 

Baxter se uită din nou la Rouche. 

— Le-au schimbat cumva? mormăi într-un final bărbatul, 
cu gura plină de jeleuri multicolore, când realiză că cele 
trei femei aşteptau să contribuie şi el la conversaţie. 

Spre surprinderea lui Baxter, agentul CIA avea un 
accent britanic impecabil. 

— Ce să schimbe? îl întrebă, ciulind urechea în caz că 
tipul simula accentul ca s-o ia în balon. 

— Aromele de la Jelly Babies, îi zise Rouche, scobindu-se 
în dinţi. Nu mai au acelaşi gust. 

Curtis îşi masă fruntea, stingherită şi frustrată. Baxter 
ridică mâinile exasperată şi se uită nerăbdătoare la Vanita. 
— Trebuie să ajung într-un loc, le spuse fără ocolişuri. 

— Avem motive să credem că această crimă nu e o 
simplă imitație, inspector-şef Baxter, insistă Curtis, 
arătând spre fotografii, într-o încercare de a readuce 
discuţia pe făgaşul iniţial. 

— Aveţi dreptate, îi spuse Baxter. Nu e nici măcar asta. 
Nimic n-a fost cusut laolaltă. 

— A avut loc şi o a doua crimă, se stropşi Curtis, înainte 
de a reveni la tonul de profesionistă. Acum două zile. Locul 
a fost unul... favorabil, în sensul că am reuşit să prevenim 
diseminarea informaţiei către presă, cel puţin temporar. 
Dar, realist vorbind, nu ne aşteptăm să putem ascunde 
lumii întregi un incident de această... - se uită la Rouche, 
cerându-i ajutorul din priviri, zadarnic - ... natură, mai 
mult de o zi, două. 

— Lumii întregi? întrebă Baxter, sceptică. 

— Avem o mică rugăminte la tine, îi spuse Curtis. 

— Plus o rugăminte mare, adăugă Rouche, vorbind şi 
mai articulat, acum, că nu mai avea gura plină. 

Baxter se încruntă la Rouche, ca şi Curtis, şi apoi Vanita 
se uită chiorâş la Baxter, până să apuce ea să spună ceva. 
Rouche se uită chiorâş la Vanita doar ca să echilibreze 
balanţa, în timp ce Curtis se întoarse din nou spre Baxter, 
continuând. 

— Am vrea să discutăm cu Lethaniel Masse. 

— Deci, de-asta s-au implicat şi FBl-ul, şi CIA-ul, spuse 

Baxter. O crimă comisă în State, un suspect aflat în patria 
noastră. Păi, n-aveţi decât, le spuse, ridicând din umeri. 

— Cu tine de faţă, desigur. 

— Categoric, nu. Nu văd niciun motiv pentru care aţi 
putea avea nevoie de mine. Sunteţi şi voi în stare să citiţi 
nişte întrebări de pe un cartonaş. Am încredere în voi. 

Rouche zâmbi auzind remarca sarcastică. 

— Sigur c-o să fim încântate să vă ajutăm cu orice 
putem, nu-i aşa, inspector-şef Baxter? interveni Vanita, cu 
ochii măriţi de furie. Prietenia noastră cu FBl-ul şi cu CIA- 
ul sunt două relaţii importante pe care... 

— Doamne sfinte! exclamă Baxter. Bine. O să vin să vă 
tin de mână. Deci, care e mica rugăminte? 

Rouche şi Curtis se uitară unul la altul, chiar şi Vanita se 
foi stingherită, până să îndrăznească unul dintre ei să rupă 
tăcerea. 

— Asta... a fost mica rugăminte, spuse Curtis încet. 

Baxter părea gata să explodeze. 

— Am vrea să examinezi împreună cu noi locul crimei, 
continuă Curtis. 

— Aţi adus fotografii? întrebă Baxter în şoaptă, 
încordată. 

Rouche clătină din cap, răsfrângându-şi buza de jos. 

— Am obţinut deja aprobarea comisarului pentru un 
transfer temporar la New York şi o să-ţi preiau eu 
atribuţiile cât lipseşti, o anunţă Vanita. 

— Va trebui să mentii ştacheta, i-o întoarse Baxter 
iritată. 

— O să mă descurc eu... cumva, îi zise Vanita, lăsând să- 
i alunece masca profesională, ceea ce nu se întâmpla prea 
des. 

— Toată treaba e ridicolă! Cum naiba vă imaginaţi că v- 
aş putea ajuta eu să rezolvaţi un caz care n-are nimic de-a 
face cu celălalt, de la capătul opus al lumii? 

— În niciun fel, îi răspunse Rouche sincer, dezarmând-o. 
Este pentru toţi o pierdere totală de timp... Timp de 
reacţie? Timp personal? 

Curtis interveni: 

— Cred că ce încearcă să spună colegul meu e că opinia 
publică din America nu va vedea cazul aşa cum îl vedem 
noi. O să vadă ici-colo ba crime ca în cazul „Păpuşa de 
cârpe”, ba crime în stilul cazului „Păpuşa de cârpe”; iar 
oamenii vor vrea ca aceşti noi monştri să fie vânaţi de 
persoana care l-a prins pe ucigaşul din primul caz. 

— Monştrii? întrebă Baxter. 

Acum era rândul lui Rouche să se uite exasperat la 
colega lui. În mod vădit spusese mai multe decât îşi 
propusese, pentru stadiul ăsta incipient; în orice caz, 
tăcerea care urmă îi sugera lui Baxter că femeia 
redevenise precaută. 

— Deci, toată treaba e doar un exerciţiu de PR? întrebă 
Baxter. 

— Dar, îi zise Rouche zâmbind, nu asta facem tot timpul, 
inspector-şef Baxter? 

CAPITOLUL 3 


Marţi, 8 decembrie 2015 
8:53 p.m. 


— Heeei? Scuze c-am întârziat aşa mult, strigă Baxter 
din hol, descălţându-se şi intrând în camera de zi. 

O puzderie de arome delicioase se învolburau în cameră, 
purtate de curentul venit dinspre bucătărie, în timp ce o 
melodie inofensivă, creaţia cine ştie cărui muzician 
promovat în săptămâna aceea la Starbucks, se revărsa din 
boxa iPod-ului din colţ. 

Masa era aşezată pentru patru persoane, iar 
lumânărelele scăldau încăperea într-o lumină portocalie 
care scotea în evidenţă părul ciufulit, roşcovan, al lui Alex 
Edmunds. Fostul ei coleg, înalt şi deşirat, atârna stângaci 
pe-acolo, cu o sticlă de bere goală în mână. 

Deşi şi Baxter era înaltă, trebui să se ridice pe vârfuri ca 
să-l îmbrăţişeze. 

— Unde e Tia? îl întrebă. 

— Vorbeşte la telefon cu babysitterul... din nou. 

— Em? Tu eşti? se auzi o voce plăcută din bucătărie. 

Baxter nu răspunse. Era extenuată, nu avea cum să se 
lase convinsă să ajute la gătit. 

— Am şi vin aici! se auzi din nou vocea, tachinând-o. 

Asta o atrase în bucătăria parcă desprinsă dintr-un 
catalog, în care fierbeau tot felul de mâncăruri, în nişte 
vase sofisticate, scăldate într-o lumină discretă. Un bărbat 
îmbrăcat într-o cămaşă elegantă, peste care purta un şorţ 
lung, era maestrul de ceremonii, amestecând din când în 
când în vase sau dând focul mai tare. Baxter se îndreptă 
spre el şi-l sărută degrabă pe buze. 

— Mi-ai lipsit, îi spuse Thomas. 

— Ziceai ceva de vin? îi reaminti ea. 

Bărbatul râse şi-i turnă vin în pahar dintr-o sticlă 
desfăcută. 

— Mulţam. Chiar aveam nevoie. 

— Nu-mi mulţumi mie! De la Alex şi Tia. 

Ridicară amândoi paharele înspre Edmunds, care stătea 
în prag, şi apoi Baxter se instală pe bufet, urmărindu-l pe 
Thomas cum găteşte. 

Se cunoscuseră cu opt luni în urmă, la o oră de vârf, în 
timpul uneia din grevele la metrou din Londra, un fenomen 
frecvent care bloca invariabil circulaţia. Thomas 
intervenise când Baxter, furibundă, încercase în mod 
absurd să-l aresteze pe unul dintre angajaţii care 
demonstrau pentru un salariu mai bun şi condiţii de muncă 
mai sigure. li atrăsese atenţia că, dacă-l reţinea pe domnul 
îmbrăcat în echipament reflectorizant şi-şi punea în 
practică ameninţarea de a-l obliga să facă drumul înapoi 
pe jos până la Wimbledon cu ea, o distanţă de peste nouă 
kilometri, s-ar face vinovată de răpire, tehnic vorbind. 
Moment în care Baxter îl arestase pe Thomas în locul lui. 

Thomas era un bărbat blând şi sincer. Era arătos la 
modul generic, cam cum era şi gustul lui în materie de 
muzică, şi era cu zece ani mai mare ca ea. li dădea un 
sentiment de siguranţă. Thomas ştia cine este şi ce îşi 
doreşte: o viaţă aşezată, comodă, calmă şi liniştită. Era 
avocat. Lui Emily îi venea să zâmbească gândindu-se cât 
de mult l-ar fi detestat Lupul. Se întreba adesea dacă asta 
o atrăsese în primul rând la el. 

Casa elegantă unde avea loc petrecerea îi aparţinea lui 
Thomas. Îi propusese lui Emily de mai multe ori în ultimele 
luni să se mute cu el. Deşi ea începuse treptat să-şi lase 
câteva lucruri personale acolo, ba chiar redecoraseră 
împreună dormitorul principal, refuzase deschis să 
renunţe la apartamentul ei din Wimbledon de pe High 
Street, iar motanul ei, Echo, rămăsese acolo, oferindu-i un 
pretext constant să dea pe-acasă. 

Cei patru prieteni se aşezară la masă, gata să ia cina 
împreună, împărtăşindu-şi poveşti care deveniseră mai 
amuzante cu vârsta, îndepărtându-se totodată de adevăr, şi 
exprimându-şi un viu interes pentru răspunsurile la 
întrebări dintre cele mai banale legate de serviciu, de 
modul corect de a găti somonul şi de viaţa de părinte. 

Ţinând-o pe Tia de mână, Edmunds le vorbise animat 
despre cum fusese promovat în cadrul departamentului 
Fraude şi spusese de mai multe ori că acum putea petrece 
mult mai mult timp cu familia lui care se lărgise. Când a 
fost întrebată de serviciu, Baxter omise să le spună despre 
vizita colegilor de peste ocean şi despre misiunea deloc de 
invidiat care o aştepta în dimineaţa următoare. 

La 10:17, Tia adormise pe canapea, iar Thomas îi lăsase 
pe Baxter şi Edmunds la poveşti, ca să strângă prin 
bucătărie. Edmunds trecuse la vin şi umpluse din nou 
paharele amândurora în timp ce stăteau de vorbă în 
lumina tremurătoare a lumânărelelor gata să se stingă. 

— Aşadar, cum merg treburile la Fraude? îl întrebă ea 
încet, trăgând cu ochiul spre canapea, ca să se asigure că 
Tia într-adevăr adormise. 

— Ţi-am spus... Totul e grozav, îi spuse Edmunds. 

Baxter aşteptă răbdătoare. 

— Ce œe?  Treburile merg bine, declară Alex, 
încrucişându-şi braţele în defensivă. 

Baxter nu spuse nimic. 

— Totul e OK. Ce vrei să-ţi spun? 

Într-un final, când ea refuză în continuare să accepte 
răspunsul, Edmunds zâmbi. 

Îl cunoştea prea bine. 

— Mă plictisesc în ultimul hal. Nu e vorba că... nu regret 
c-am plecat de la Omucideri. 

— Ba se pare că da, sugeră Baxter. 

Încerca să-l convingă să revină de fiecare dată când se 
revedeau. 

— Acum pot să am şi eu o viaţă. Chiar apuc să-mi văd 
fiica. 

— E pierdere de vreme, atâta tot, spuse Baxter, vorbind 
foarte sincer. 

În mod oficial, ea fusese cea care-l prinsese pe temutul 
ucigaş din cazul „Păpuşa de cârpe”. Neoficial, Edmunds 
fusese cel care rezolvase cazul. Doar el reuşise să 
desluşească norul de minciuni şi amăgiri care îi orbiseră 
pe ea şi pe ceilalţi membri ai echipei. 

— Ştii ce... oferă-mi un post de detectiv care lucrează de 
la nouă la cinci şi semnez hârţoagele chiar azi, îi zâmbi 
Edmunds, ştiind că încheiase discuţia cu asta. 

Baxter se dădu bătută şi luă o gură de vin, în timp ce 
Thomas se învârtea prin bucătărie. 

— Trebuie să-l vizitez pe Masse mâine, îi spuse deodată, 
ca şi cum i se întâmpla în fiecare zi să viziteze ucigaşi în 
serie. 

— Poftim? 

Edmunds pufni, împroşcând în jur cu vinul Sauvignon 
Blanc cumpărat la jumătate de preţ. 

— De ce? 

El fusese singura persoană căreia ea îi spusese adevărul 
despre ce se întâmplase în ziua în care îl prinsese pe 
Lethaniel Masse. Niciunul dintre ei nu era sigur cât de 
mult îşi mai amintea Masse. Aproape că fusese omorât din 
bătaie, dar ea se temuse întotdeauna de cât de mult 
percepuse el, de cât de uşor o putea distruge dacă aşa 
hotăra creierul lui de PeinOpAl- 


Baxter îi povesti despre conversaţia ei cu Vanita şi 
despre cei doi agenţi „speciali”, explicându-i că fusese 
transferată temporar şi că urma să-i însoţească la locul 
crimei, la New York. 

Edmunds o ascultă în tăcere, cu o expresie din ce în ce 
mai neliniştită pe măsură ce ea povestea. 

— Credeam că s-a sfârşit, spuse, când ea termină ce 
avea de spus. 

— S-a sfârşit. Asta e doar o crimă comisă de cineva care- 
l imită, ca şi celelalte. 

El nu părea aşa de sigur. 

— Ce e? îl întrebă Baxter. 

— Ai spus că victima avea cuvântul „Momeală” scrijelit 
pe piept. 

— Mda? 

— O momeală pentru cine? Mă întreb. 

— Crezi că era cu dedicație pentru mine? întrebă Baxter, 
deducând răspunsul din tonul lui Baxter. 

— Pe tip îl cheamă la fel ca pe Lupul şi, acum, ce să 
vezi? eşti târâtă şi tu în toată treaba. 

Baxter îi zâmbi afectuos prietenului ei. 

— E doar o crimă comisă de un imitator. Nu e cazul să-ţi 
faci griji pentru mine. 

— Mereu îmi fac. 

— O cafea? îi întrebă Thomas, luându-i prin surprindere 
pe amândoi. 

Stătea în prag, ştergându-şi mâinile cu un prosop de 
bucătărie. 

— Da, te rog, spuse Edmunds. 

Baxter refuză şi Thomas se făcu nevăzut din nou în 
bucătărie. 

— Ai ceva pentru mine? îl întrebă Baxter şoptit. 

Edmunds păru stingherit. Trăgând cu ochiul spre uşa 
deschisă de la bucătărie, scoase, cu inima îndoită, un plic 
alb din buzunarul sacoului de pe spătarul pe care stătea. 

Îl lăsă pe masă în dreptul lui, încercând, pentru a enşpea 
oară, s-o convingă să nu-l ia. 

— N-ai nevoie de asta. 

Baxter întinse mâna şi el trase plicul spre el. 

— Thomas e un om de treabă, îi spuse Edmunds încet. 
Poţi să ai încredere în el. 

— Tu eşti singura persoană în care am încredere. 

— N-o să ai niciodată o relaţie adevărată cu el dacă o ţii 
tot aşa. 

Îşi întoarseră amândoi privirea spre uşa bucătăriei când 
auziră de-acolo un zăngănit de ceramică. Baxter se ridică 
în picioare, îi smulse plicul din mână şi se aşeză la loc 
chiar când Thomas intră în cameră, aducând cafelele. 

Tia îşi ceru mii de scuze când Edmunds o trezi, 
scuturând-o uşurel, imediat după ora 11. În prag, în timp 
ce Thomas îi ura noapte bună Tiei, Edmunds o îmbrăţişă 
pe Baxter. 

— Pentru binele tău... nu-l deschide, îi şopti la ureche. 

Ea îl strânse la rândul ei în braţe, dar nu-i răspunse. 

Odată ce plecară musafirii, Baxter termină de băut vinul 
şi îşi trase haina pe ea. 

— Doar nu pleci? o întrebă Thomas. De-abia dacă ne-am 
văzut. 

— Echo probabil că face foamea, îi zise Baxter, 
încălţându-se. 

— Nu pot să te duc eu. Am băut prea mult. 

— O să iau un taxi. 

— Rămâi! 

Ea se aplecă spre el, cât de mult putea fără să-şi mişte 
cizmele ude de pe covoraş. Thomas o sărută şi îi zâmbi 
dezamăgit. 


— Noapte bună! 
XX X 


Puțin după miezul nopţii, Baxter intra în apartamentul 
ei. Fără să se simtă câtuşi de puţin obosită, se trânti pe 
canapea cu o sticlă de vin roşu în faţă. Dădu drumul la 
televizor, parcurgând fără vreo ţintă anume programele. 
Negăsind nimic interesant, luă la rând lista de filme de 
Crăciun, pe care le tot salvase. 

Optă într-un final pentru Singur acasă 2, dat fiind că îi 
era sincer indiferent dacă adormea în timpul filmului sau 
nu. Primul film din serie era, în taină, unul din preferatele 
ei, dar al doilea i se părea o imitație searbădă, dovadă că 
realizatorii picaseră în capcana clasică de a-şi închipui că, 
mutând aceeaşi poveste la New York, vor crea o 
continuare mai bună şi la scară mai mare. 

Turnă în pahar ce mai rămăsese în sticlă, uitându-se nu 
foarte atent la tentativele de crimă poznaşe puse la cale de 
Macaulay Culkin. Amintindu-şi de plicul pe care-l îndoise 
şi-l îndesase în buzunarul de la haină, îl scoase în timp ce 
în minte i se derula rugămintea lui Edmunds de a nu-l 
desface. 

Timp de opt luni, el îşi pusese în pericol cariera abuzând 
de prerogativele lui la Fraude. Cam o dată la o săptămână 
îi furnizase lui Baxter un raport detaliat asupra situaţiei 
financiare a lui Thomas, supunându-i diversele conturi 
controalelor de rutină privind activităţi suspecte sau 
frauduloase. 

Ştia că-i cere prea mult. Ştia că Edmunds îl considera pe 

Thomas un prieten şi că avea sentimentul că-i înşală 
încrederea. Dar ştia, totodată, de ce Edmunds făcea şi 
avea să continue să facă treaba asta pentru ea: voia s-o 
ştie fericită. Capacitatea ei de a se încrede în cineva fusese 
atât de grav afectată de când îl lăsase pe Lupul să dispară 
din viaţa ei, încât Edmunds ştia că Baxter era în stare să 
renunţe la un viitor aşezat cu Thomas, dacă el refuza să 
evalueze constant gradul de fiabilitate al noului ei iubit. 

Lăsă plicul nedesfăcut pe măsuţa de cafea de la picioare 
şi încercă să se concentreze asupra scenei în care unul 
dintre Bandiţii Uzi se trezeşte cu ţeasta incendiată cu 
ajutorul unei lămpi de sudură. Simţea miros de carne arsă. 
Îşi aminti cât de repede se înnegrea şi era distrus țesutul, 
tipetele de durere când terminaţiile nervoase erau mistuite 
de flăcări... 

Bărbatul din film îşi scoase capul vătămat din toaletă, 
văzându-şi de treabă ca şi cum nu s-ar fi întâmplat nimic. 

Totul era o minciună; chiar nu te puteai încrede în 
nimeni. 

Termină vinul din trei înghiţituri mari şi rupse plicul. 

CAPITOLUL 4 


Miercuri, 9 decembrie 2015 
8:19 a.m. 


În Londra dăduse gerul peste noapte. 

Soarele anemic de iarnă părea undeva departe, 
inaccesibil, o lumină rece, indiferentă, care nu reuşise să 
îmblânzească dimineaţa geroasă. Lui Baxter îi amorţiseră 
degetele de când aştepta maşina care trebuia s-o ia de pe 
High Street. Se uită la ceas: întârziaseră 20 de minute, 
timp pe care şi l-ar fi putut petrece bând o cafea fierbinte 
în apartamentul ei primitor. 

Începu să se agite pe loc ca să se încălzească, în timp ce 
gerul îi şfichiuia faţa. Se văzuse silită să poarte până şi 
fesul caraghios de lână, cu moţ, şi mănuşile asortate pe 
care i le cumpărase Thomas de la bazarul din Camden 
Lock. 

Trotuarul mohorât căpătase un luciu argintiu pe care 
oamenii înaintau  clătinându-se, nutrind bănuiala că 
pământul de sub tălpile lor îşi pusese în minte să le rupă 
picioarele dacă prindea ocazia. Urmări cum doi indivizi 
țipau unul la altul dintr-un capăt în altul al străzii 
aglomerate, în timp ce aburul răsuflării li se ridica 
deasupra capetelor ca bulele de dialog din benzile 
desenate. 

Când un autobuz supraetajat se opri la semafor, îşi 
surprinse reflexia în geamurile aburite. Stingherită, îşi 
scoase fesul de un portocaliu-aprins şi şi-l îndesă în 
buzunar. Deasupra chipului ei posac, o reclamă bine 
cunoscută dădea roată autobuzului pe dinafară: 


Andrea Hall, Un ventriloc în acţiune: 
Mesaje din partea unui ucigaş 
După câte se părea, faima şi averea pe care le dobândise 
pe seama nefericirii altora cât timp jucase rolul de 
reporter-vedetă asociat cu cazul „Păpuşa de cârpe” nu-i 

fuseseră de-ajuns fostei soţii a Lupului, ba chiar fusese 
într-atât de arogantă, încât lansase o carte autobiografică 
în care îşi relata experienţele. 

În timp ce autobuzul se îndepărta, Andrea îi zâmbea lui 
Baxter din fotografia enormă care domina peretele de la 
spatele maşinii. Părea mai tânără şi mai atrăgătoare ca 
oricând şi îşi tunsese scurt părul de un roşcat strident, 
adoptând o frizură avangardistă pe care Baxter n-ar fi 
îndrăznit în veci s-o încerce. Până să apuce mutra ei 
îngâmfată să se îndepărteze prea mult, cât să n-o mai 
poată atinge, Baxter îşi desfăcu geanta, pescui de-acolo 
caserola în care îşi ţinea prânzul şi scoase ingredientul- 
cheie al sendvişului ei cu roşie, care explodă peste uriaşa 
mutră idioată a acelei uriaşe femei idioate. 

— Inspector-şef Baxter? 

Baxter se strâmbă involuntar. 

Nu observase duba imensă, neagră, care tocmai oprea în 
staţie, în spatele ei. Îşi băgă la loc în geantă caserola şi, 
întorcându-se, dădu cu ochii de unul dintre agenţii 
speciali, care o urmărea cu o expresie îngrijorată. 

— Ce făceaţi? o întrebă Curtis precaută. 

— Oh, tocmai... începu Baxter, fără să ducă până la 
capăt propoziţia, sperând că tânăra cu un aer profesionist, 
ca scoasă din cutie, va considera asta o explicaţie 
suficientă pentru comportamentul ei neobişnuit. 

— Aruncaţi cu mâncare într-un autobuz? sugeră Curtis. 

— ...Mda. 

Când Baxter se apropie de maşină, Curtis deschise 
portiera, dezvăluind interiorul spaţios ascuns de geamurile 
fumurii. 

— Americani, mormăi Baxter dispreţuitor, mai mult 
pentru sine. 

— Cum ne simţim în dimineaţa asta? o întrebă politicos. 

— Păi, nu ştiu despre noi, dar mie, una, mi-e al naibii de 
frig. 

— Da, îmi cer scuze c-am întârziat. Nu ne-am aşteptat să 
se circule aşa prost. 

— E Londra, îi spuse Baxter pe un ton neutru. 


13210 


— Urcaţi! 

— Eşti sigură că e loc destul? o întrebă Baxter sarcastic, 
urcându-se nu foarte grațios în maşină. 

Tapiţeria de piele bej scârţâi când se instală pe 
banchetă. Se întrebă dacă era cazul să sublinieze că 
zgomotul fusese produs de banchetă, nu de ea, dar se 
gândi că probabil asta i se întâmpla oricărui pasager când 
se aşeza. 

Îi zâmbi lui Curtis. 

— Pardon, îi spuse tânăra, trăgând portiera şi strigând 
către şofer că erau gata de plecare. 

— Rouche n-a venit azi? o întrebă Baxter. 

— Îl luăm de pe drum. 

Tremurând tot mai tare pe măsură ce începea să se 
dezmorţească sub efectul încălzirii din maşină, Baxter se 
întrebă în treacăt de ce agenţii nu se gândiseră să se 
cazeze la acelaşi hotel. 

— Va trebui să te obişnuieşti, mă tem. La New York e 
zăpada de aproape un metru. 

Curtis scotoci prin rucsac şi scoase un fes negru, 
elegant, asemănător cu cel pe care-l purta ea. 

— Poftim! 

I-l întinse lui Baxter, care păru să se învioreze pe 
moment, până să realizeze că pe fes erau întipărite literele 
F, B şi I, cu un galben, ţipător - o ţintă perfectă pentru un 
lunetist, dacă o întrebai pe ea. 

I-l aruncă înapoi lui Curtis. 

— Mulţam, dar îl am pe-al meu, îi zise, scoțând hidoşenia 
portocalie din buzunar şi trăgându-şi-o pe cap. 

Curtis ridică din umeri şi se uită un răstimp la clădirile 
pe lângă care treceau. 

— L-ai mai văzut de-atunci pe Masse? o întrebă într-un 
final. 

— Doar la proces, zise Baxter, încercând să-şi dea seama 
în ce direcţie mergeau. 

— Cam am emoţii, îi mărturisi Curtis zâmbind. 

Baxter rămase fascinată pe moment de zâmbetul 
perfect, de vedetă de cinema, al tinerei agente. li observă 

apoi tenul închis la culoare, impecabil, şi nu reuşi să-şi dea 
seama dacă era machiată pentru a obţine acest efect. 
Simţindu-se un pic stingherită, începu să se joace cu părul 
şi să se uite pe geam. 

— Vreau să zic, Masse e o legendă vie, în carne şi oase, 
continuă Curtis. Am auzit că deja este studiat la academie. 
Sunt sigură că într-o zi numele lui va fi menţionat odată cu 
al lui Bundy şi John Wayne Gacy?. Chiar e... e o onoare, 
nu? Dacă pot să zic aşa. 

Baxter se uită la ea cu ochii mari, furioasă. 

— Ţi-aş sugera să nu zici aşa, o repezi. Scârnăvia asta 
dezaxată l-a ucis şi l-a mutilat pe unul dintre prietenii mei. 
Ţi se pare distractivă toată treaba? Crezi c-o să-ţi dea un 
autograf? 

— N-am vrut să te jig... 

— Vă irosiţi timpul. Îmi irosiţi mie timpul. Ba chiar îi 
irosiţi timpul tipului ăstuia, o întrerupse Baxter, arătând 
spre şofer. Masse nici măcar nu poate vorbi. Din câte am 
auzit, a rămas cu maxilarul dislocat. 

Curtis îşi drese glasul şi se îndreptă de spate. 

— Aş vrea să-mi cer scuze pentru... 

— Poţi să-ţi ceri scuze păstrând tăcerea, îi zise Baxter, 
punând capăt conversaţiei. 

Niciuna dintre ele nu mai spuse nimic tot drumul. Baxter 
studia reflexia lui Curtis în geam. Nu părea furioasă sau 
indignată, doar nervoasă pe sine pentru comentariul 
insensibil. Baxter văzu cum i se mişcau buzele, fără să 
scoată un sunet, semn că îşi repeta scuzele în minte sau 
analiza posibile teme pentru o viitoare interacţiune, 
inevitabilă de altfel. 

Începând să se simtă un pic vinovată pentru izbucnire, 
Baxter îşi aminti de propriul ei entuziasm neînfrânat, cu 
doar un an şi jumătate în urmă, când dăduse pentru prima 
dată cu ochii de Păpuşa de cârpe şi realizase că nimerise 
în mijlocul unui caz monumental, fantazând cu privire la 
efectele indirecte pe care le-ar fi putut avea asupra 
carierei ei. Era pe punctul de a spune ceva, când duba 

dădu colţul şi şoferul parcă în faţa unei case mari, stil 
duplex, într-o suburbie cu multă verdeață. Habar n-avea 
unde se află. 

Se uită nedumerită la casa care imita stilul Tudor şi care 
reuşea cumva să pară deopotrivă primitoare şi neîngrijită. 
Buruieni impunătoare ţâşneau din crăpăturile adânci de pe 
aleea abruptă. Culorile estompate ale luminiţelor de 
Crăciun, deconectate acum, se agăţau de vopseaua 
scorojită de pe obloanele vechi, în timp ce din hornul pe 
care se afla cuibul unei păsări ieşea leneş un fuior de fum. 

— Ciudat hotel, comentă. 

— Familia lui Rouche locuieşte în continuare aici, o 
lămuri Curtis. Cred că-l vizitează din când în când, iar el se 
întoarce când apucă. Mi-a spus că în State se mută de la 
un hotel la altul. Pe de altă parte, mă gândesc că ţine de 
profesie. Să nu poţi niciodată să stai prea mult într-un loc. 

Rouche ieşi din casă, mâncând o felie de pâine prăjită. 
Părea să se confunde cu ceața dimineţii: cămaşa albă şi 
costumul albastru imitau norii risipiţi care pluteau fără 
ţintă pe cer, iar şuviţele argintii de păr scânteiau precum 
asfaltul îngheţat. 

Curtis cobori să-l întâmpine în timp ce el venea patinând 
pe alee, astfel că se ciocniră şi Curtis se trezi cu pâinea 
prăjită în faţă. 

— Cerule, Rouche! se plânse femeia. 

— Nu puteai să vii cu una mai mare? îl auzi Baxter cum 
întreabă sarcastic, înainte să urce amândoi în maşină. 

Se aşeză pe locul de la geam, faţă în faţă cu Baxter, şi o 
îmbie cu pâine prăjită, rânjind când dădu cu ochii de 
chestia portocalie pe care o purta pe cap. 

Maşina ieşi de pe alee şi porniră din nou la drum. Curtis 
îşi făcu de lucru cu nişte hârţoage, în timp ce Baxter şi 
Rouche priveau clădirile pe lângă care treceau ca vântul, 
contopindu-se într-o singură formă nelămurită, în zumzetul 
motorului. 

— Doamne, urăsc oraşul ăsta, exclamă Rouche când 
trecură râul, cu ochii aţintiţi la priveliştea impresionantă. 
Traficul, zgomotul, gunoaiele, mulțimile care se îmbulzesc 

pe arterele înguste ca un atac de cord iminent, graffiti pe 
orice suprafaţă care are ghinionul de a apărea în cale. 

Curtis îi zâmbi stingherită lui Baxter în timp ce Rouche îi 
dădea înainte: 

— Îmi aminteşte cumva de anii de şcoală: petrecerea aia 
acasă la puştiul de bani gata, ştiţi? Când părinţii sunt 
plecaţi de-acasă şi, în lipsa lor, toate splendorile artistice şi 
arhitectonice sunt călcate în picioare, profanate şi ignorate 
spre a găzdui vieţile mărunte ale celor care le vor 
subestima inevitabil. 

Rămaseră într-o tăcere încordată în vreme ce duba 
înainta ca melcul spre o intersecţie. 

— Ei bine, mie îmi place Ja nebunie unde staţi, spuse 
Curtis entuziasmată. Fiecare loc e încărcat de istorie. 

— De fapt, sunt de acord cu Rouche în privinţa asta, 
spuse Baxter. Cum ziceai, fiecare loc e încărcat de istorie. 
Tu vezi Piaţa Trafalgar, eu văd aleea de vizavi unde am 
descoperit cadavrul unei prostituate într-un tomberon. Tu 
vezi Parlamentul, eu văd o urmărire cu vaporul pe râu din 
cauza căreia am ratat... ceva ce n-ar fi trebuit să ratez. 
Este ceea ce este, dar aici sunt acasă. 

Pentru prima dată de când se porniseră, Rouche îşi 
desprinse privirea atentă de la geam şi se uită îndelung la 
Baxter, studiind-o. 

— Aşadar, când ai plecat de-aici, Rouche? întrebă Curtis, 
care, în mod vădit, nu se simţea în largul ei cum se 
simțeau cei doi când era linişte. 

— În 2005, veni răspunsul. 

— Trebuie să-ţi fie greu să fii atât de departe de familie 
tot timpul. 

Rouche părea că n-are chef să discute subiectul, dar, 
deşi fără tragere de inimă, îi răspunse: 

— Îmi este. Dar, atât timp cât le aud glasul în fiecare zi, 
nu suntem atât de departe de fapt. 

Baxter se foi stingherită pe banchetă, un pic stânjenită 
de sentimentele exprimate atât de deschis, senzaţie 
intensificată când Curtis scoase un „Vaaai!” fals şi gratuit. 

Maşina îi lăsă în parcarea Penitenciarului Belmarsh, de 

unde se îndreptară spre intrarea principală. Cei doi agenţi 
îşi lăsară armele la intrare, apoi li se luară amprentele, 
intrară pe uşile securizate, trecură prin aparatul Röntgen 
şi detectorul de metale, plus percheziţii manuale, şi li se 
spuse să-l aştepte pe directorul închisorii. 

Rouche părea încordat în timp ce studia încăperea, iar 
Curtis se scuză, ca să meargă la toaletă. După câteva clipe, 
Baxter nu mai putu ignora faptul că bărbatul fredona 
înfundat „Hollaback Girl” de Gwen Stefani. 

— Te simţi bine? îl întrebă. 

— Scuze. 

Baxter îl studie bănuitoare un răstimp. 

— Fredonez când sunt agitat, îi explică Rouche. 

— Agitat? 

— Nu-mi plac spaţiile închise. 

— Păi, cui îi plac? îi zise Baxter. Asta e ca şi cum ai 
spune că nu-ți place să fii împuns în ochi: e evident. E de 
prisos până şi să spui chestia asta cu voce tare pentru că 
nimeni nu-şi doreşte să rămână blocat pe undeva. 

— Mulţumesc pentru grijă, îi spuse el zâmbind. Că tot 
vorbeam de agitaţie, tu te simţi bine? 

Baxter era surprinsă că el îi sesizase neliniştea. 

— La urma urmelor, Masse a fost cât pe-aci să... 

— Să mă omoare? încheie Baxter în locul lui. Mda, îmi 
amintesc. N-are nimic de-a face cu Masse. Sper doar să nu 
fie Davies director aici. Nu mă simpatizează prea mult. 

— Pe tine? întrebă Rouche, încercând (fără succes) să 
pară întristat şi şocat. 

— Da, pe mine, spuse Baxter, un pic jignită. 

Era o minciună, desigur. Agitaţia ei avea de-a face, într- 
adevăr, cu faptul că urma să dea din nou ochii cu Masse, 
nu doar din cauză că era cine era, ci din cauza lucrurilor 
pe care era posibil să le ştie şi să le spună acesta. 

Doar patru persoane ştiau adevărul despre ce se 
întâmplase în acea sală de judecată de la Old Bailey. Se 
aşteptase ca Masse să contrazică versiunea ei asupra celor 
petrecute, formulată în pripă; cu toate astea, declaraţia ei 
nu fusese contrazisă niciodată. Şi, cu trecerea timpului, 

începu să-şi îngăduie să spere că bărbatul îşi pierduse 
cunoştinţa şi fusese prea grav rănit în decursul altercaţiei 
cu Lupul ca să ştie secretul ei ruşinos. În fiecare zi se 
întrebase dacă trecutul avea s-o prindă din urmă şi acum 
avea senzaţia că îşi forţa norocul venind să stea de vorbă 
cu singura persoană care o putea compromite într-o clipă. 


În clipa aceea, Davies apăru de după colţ. Îi pică faţa 
când o recunoscu pe Baxter. 

— Mă duc s-o chem pe Curtis, îi şopti ea lui Rouche. 

Se opri în dreptul uşii de la toaletă când auzi vocea lui 
Curtis dinăuntru. I se păru ciudat, deoarece îşi lăsaseră 
telefoanele mobile la intrare. Se rezemă uşurel de uşa grea 
până când reuşi s-o zărească pe tânăra agentă din America 
vorbind cu sine însăşi în oglindă. 

— ...Ajunge cu comentariile stupide. Gândeşte-te înainte 
să vorbeşti. Nu poți să faci o asemenea greşeală în faţa lui 
Masse. „Încrederea în sine presupune să ai încredere în 
ceilalţi.” 

Baxter bătu tare şi împinse uşa, făcând-o pe Curtis să 
tresară. 

— Directorul ne aşteaptă, o anunţă. 

— Vin imediat. 

Baxter încuviinţă şi se mtoarse la Rouche. 


Directorul închisorii îi conduse spre aripa de maximă 
securitate. 

— După cum sunt sigur că ştiţi, Lethaniel Masse a 
suferit nişte leziuni permanente înainte de a fi arestat de 
detectiv Baxter, aici de față, le spuse, făcând un efort să fie 
amabil. 

— Inspector-şef acum, îl corectă ea, fără să-i pese de 
amabilitatea lui. 

— A fost supus mai multor operații de refacere a 
maxilarului, dar nu va mai putea niciodată să-l folosească 
la capacitatea normală. 

— Va fi în stare să ne răspundă la întrebări? întrebă 
Curtis. 

— Nu coerent, nu. Motiv pentru care m-am asigurat că 
va asista şi un interpret la discuţie. 

— Unul specializat în... mormăit? întrebă Baxter, 
nereuşind să se cenzureze. 

— În limbajul mimico-gestual, îi replică directorul. 
Masse l-a învăţat la câteva săptămâni după ce a ajuns aici. 

Grupul intră pe o altă uşă securizată, dincolo de care 
zonele de recreere erau pustii, creând o imagine stranie, 
iar în difuzoare răsuna un mesaj codificat. 

— Cum se comportă Masse ca deţinut? întrebă Curtis, cu 
un real interes în glas. 

— Exemplar. Măcar de-ar fi toţi la fel de bine-crescuţi ca 
el. Rosenthal! îl strigă el pe un tânăr aflat la capătul opus 
al unui teren de fotbal pentru echipe de cinci jucători, care 
o porni în fugă spre ei, cât pe-aci să alunece pe gheaţă. Ce 
se-ntâmplă? 

— A avut loc o nouă încăierare în Blocul 3, domnule, îi 
spuse tânărul gâfâind. 

Avea şiretul desfăcut la unul din pantofi şi îl târa după el 
pe jos. 

Directorul oftă. 

— Mă tem că va trebui să mă retrag, le spuse 
vizitatorilor. Am primit un val de deţinuţi noi în cursul 
săptămânii şi întotdeauna apar probleme de acomodare la 
început, cât se studiază reciproc şi se rearanjează ierarhia. 
Rosenthal, aici de faţă, vă va conduce la Masse. 

— La Masse, domnule? 

Tânărul nu părea prea entuziasmat de ordin. 

— Exact. 

Directorul se îndepărtă zorit, în timp ce Rosenthal îi 
conducea spre închisoarea aflată în incinta altei închisori, 
înconjurată de propriile ziduri şi garduri de protecţie. 
Când ajunseră la prima poartă de securitate, începu să se 
caute agitat prin buzunare, făcând câţiva paşi înapoi. 

Rouche îl bătu pe umăr şi-i întinse o legitimaţie. 

— Ţi-a picat mai înainte, îi zise blând. 

— Mulţumesc. Şeful m-ar omori, la propriu, dacă o 
pierd... din nou. 

— Dacă nu cumva i-o ia înainte unul dintre ucigaşii în 
serie evadați de care eşti responsabil, comentă Baxter, 
făcându-l pe tânăr să roşească stânjenit. 

— Îmi pare rău, se scuză, activând sistemul de 
deschidere a uşii, dincolo de care îi aştepta o nouă rundă 
de verificări şi percheziţii. 

Le explică faptul că aripa de maximă securitate era 
împărţită în „pinteni” de câte 12 celule de o persoană şi că 
gardienilor li se permitea să lucreze doar trei ani aici, 
după care erau transferați din nou la închisoarea 
principală. 

Înăuntru descoperiră pereţi şi uşi bej, podele cafenii- 
roşietice şi o reţea de balustrade, porţi şi scări înroşite de 
rugină. Deasupra lor se întindeau nişte plase mari care 
uneau pasarelele, lăsate în jos în mijloc, unde se adunaseră 
gunoaie sau alte obiecte, mai aerodinamice. 

În clădire era surprinzător de linişte, semn că deţinuţii 
erau încă închişi în celule. Un alt gardian îi conduse într-o 
încăpere aflată la parter, unde îi aştepta o femeie 
şleampătă, între două vârste. le-o prezentă drept 
interpreta în limbajul mimico-gestual şi apoi gardianul le 
enumeră regulile, dureros de evidente, înainte de a 
descuia în sfârşit uşa. 

— Nu uitaţi, dacă aveţi nevoie de ceva, eu voi fi la uşă, 
sublinie de două ori, apoi deschise uşa, dezvăluind silueta 
impunătoare a bărbatului aşezat cu spatele la ei. 

Baxter  sesiză stinghereala gardienilor în preajma 
deţinutului care se bucura de cea mai nefericită faimă. Un 
lanţ lung fixa cătuşele lui Masse de blatul mesei de metal, 
coborând de-a lungul combinezonului lui albastru-închis şi 
prinzându-se de verigile de metal care-i ţintuiau picioarele 
de podeaua de beton. 

Deşi nu se uită în jur, astfel că doar cicatricile adânci 
care-i acopereau pielea capului îi întâmpinară când 
intrară, pe rând, în cameră, îşi lăsă capul într-o parte şi 
adulmecă aerul, curios, inspirându-le mirosul. 

Cele două femei se uitară una la alta, încordându-se 
instantaneu, în timp ce Rouche se aşeză, alegând plin de 

altruism scaunul aflat cel mai aproape de suspectul lor. 

În ciuda lanțurilor care îl ţineau legat de încăperea din 
care nu putea ieşi, Baxter avu senzaţia că ea era cea 
închisă, când uşa grea se trânti în urma lor, şi se aşeză 
încet în faţa bărbatului care, în pofida faptului că era 
încarcerat, continua să reprezinte o ameninţare pentru ea. 

În timp ce Masse o urmărea cum se uită în jur, oriunde, 
pentru a-i putea evita privirea, un zâmbet şui apăru pe 
chipul lui mutilat. 

CAPITOLUL 5 


Miercuri, 9 decembrie 2015 
11:22 a.m. 


— Ei bine, a fost o pierdere totală de timp, oftă Baxter 
când reveniră în holul principal din acea secţiune. 

Masse nici măcar nu încercase să răspundă la vreo 
întrebare, în decursul monologului de o jumătate de oră al 
lui Curtis. Fusese ca atunci când vizitezi un animal în 
cuşcă la zoo. Masse fusese prezent doar cu numele - o 
umbră îngenuncheată, înfrântă, a monstrului sadic din 
cauza căruia Baxter avea şi acum insomnii, hrănindu-se cu 
ecourile unei reputaţii pe care n-o mai putea întreţine. 

Lupul îl terminase, fizic şi mental. 

Nu putea fi sigură dacă privirea lui continua să revină 
asupra ei, din cauză că ştia ce făcuse ea sau pur şi simplu 
pentru că ei îi revenise gloria de a-l fi arestat. Oricum ar fi 
fost, era fericită că experienţa se încheiase. 

Rosenthal rămăsese să-i aştepte în „Bulă”, zona 
securizată alocată personalului de la capătul opus al acelui 
segment, şi le venea deja în întâmpinare. 

— Va trebui să efectuăm o percheziţie temeinică în 
celula lui Masse, îl anunţă Curtis. 

Gardianul începător nu părea prea convins. 

— Eu... âăă... domnul director ştie? 

— Glumeşti, nu? o întrebă Baxter exasperată. 

— Trebuie să-i dau dreptate lui Baxter, spuse Rouche, 
deşi eu m-aş exprima mai politicos, desigur. Masse nu e 
implicat. Ne irosim resursele aici. 

— Bazat pe ce-am văzut până acum, înclin să vă dau 
dreptate, declară Curtis diplomatic, dar avem un protocol 
strict de urmat şi nu pot să părăsesc penitenciarul până ce 
nu am eliminat, fără urmă de îndoială, orice posibilitate ca 
Masse să fie implicat. 

Se întoarse spre Rosenthal. 

— Condu-ne la celula lui Masse... te rog. 

X XX x 

Dominic Burrell, sau „Gorila”, numele sub care îl 
cunoşteau gardienii şi ceilalţi deţinuţi deopotrivă, fusese 
închis pentru că omorâse din bătaie un necunoscut, pur şi 
simplu pentru că bărbatul făcuse greşeala să se uite 
„aiurea” la el. Îşi petrecuse o bună parte din sentinţă în 
Blocul 1, dar fusese transferat recent în aripa de maximă 
securitate, după două atacuri similare, neprovocate, 
asupra unor gardieni. În general, toată lumea îl evita pe 
cât se putea, din cauza reputației şi a obsesiei lui pentru 
culturism, în ciuda staturii modeste, de un metru şaizeci şi 
un pic. 

Urmări din celula lui grupul de la parter care era condus 
la etaj, spre a vizita celula goală a lui Masse, aflată chiar 
vizavi de a lui. Când vizitatorii începură să scotocească 
prin cămăruţa de doi metri pe trei, se plictisi şi continuă să 
facă franjuri materialul de la saltea, folosindu-se de pana 
de plastic, ascuţită ca o lamă, înjghebată dintr-un ambalaj 
topit. 

Când îi auzi pe gardieni descuind uşa primei celule 
pentru ca deţinuţii să se poată încolona pentru masa de 
prânz, răsturnă salteaua şi îşi înfăşură fâşia lungă de 
material în jurul mijlocului, ca s-o poată ascunde pe sub 
haine. Mânat pe pasarelă, observă că în rând erau doar 
două persoane între el şi Masse. Odată ce gardianul se 
urnise, îi dădu un brânci bărbatului aflat în faţa lui, care 
era evident la curent cu reputaţia Gorilei şi se dădu la o 
parte fără să comenteze. 

Ridicându-se pe vârfuri, îi şopti la ureche lui Masse: 

— Lethaniel Masse? 

Masse încuviinţă, uitându-se drept în faţă ca să nu se 
vadă că discutau. 

— Trebuie să-ţi transmit un mesaj. 

— Ce me-saj? îl întrebă Masse poticnit, chinuindu-se. 

Trăgând cu ochiul să vadă unde se afla gardianul, Gorila 
îi strânse umărul şi-l trase uşurel spre el, aproape 
atingându-i urechea cu buzele. 

— Eşti... 

Când Masse întoarse capul, Gorila îl prinse cu braţul 
musculos de gât şi-l trase cu spatele spre celula goală 
lângă care se opriseră. Conform regulilor nescrise din 
închisoare, cei aflaţi înaintea şi în urma lor se rearanjară la 
rând, fără să se amestece şi fără să anunţe gardienii că 
avea loc o altercaţie. 

Prin uşa deschisă, Masse întâlni privirea unuia dintre 
bărbaţii aflaţi în rând, care rămase locului, urmărind 
impasibil cum era sufocat. Incercă să strige, dar cele 
câteva mormăituri pe care reuşi să le scoată, mişcându-şi 
cu greu maxilarul paradit, nu atraseră atenţia nimănui 
care să-l poată ajuta. 

Masse se întrebă pentru o clipă dacă bărbatul solid avea 
de gând să-l violeze când îi sfâşie jumătatea de sus a 
uniformei, dar apoi simţi lama care i se înfigea în piept şi 
realiză că urma să moară. 

Mai avusese o singură dată acest sentiment - senzaţia 
necunoscută de spaimă, combinată cu o fascinaţie 
perversă, înțelegând, în sfârşit, ce trăiseră nenumăratele 
lui victime în ultimele clipe, cât de neputincioase se 
simţiseră ajungând pe mana lit 


Curtis, Baxter şi Rouche fuseseră somaţi să încheie 
percheziţia inutilă din celula lui Masse şi să iasă de-acolo 
înainte ca deţinuţii să fie scoşi din celule pentru prânz. În 
timp ce se deschideau uşile de la etaj, Rosenthal îi 
condusese la parter şi de-acolo spre ieşire. Aproape că 
ajunseseră la poarta de metal roşu când se auzi primul 
ţignal, tulburând liniştea de deasupra lor. 

Era greu să-ţi dai seama ce se întâmplă, în timp ce trei 
gardieni încercau să-şi croiască drum printre deţinuţii 
care-i blocau, puşi pe mişto. Se auziră mai multe fluierături 
şi câteva voci speriate cerând ajutor, în vreme ce tipetele 
deveneau din ce în ce mai agitate, reverberând asurzitor 
de jur împrejurul clădirii de metal, pe măsură ce deţinuţii 
din celulele de la parter se alăturară tămbălăului. 

— Haideţi să ieşim, le spuse Rosenthal, cu bruma de 
curaj de care se simţea în stare. 

Se întoarse spre uşă şi introduse cartela în dispozitivul 
de pe perete; singura reacţie fiind o luminiţă roşie. Încercă 
din nou. 

— La naiba! 

— E vreo problemă? întrebă Baxter, urmărind cu coada 
ochiului ce se întâmpla sus. 

— Suntem blocaţi aici, le explică. 

Se vedea că începe să intre în panică. 

— În regulă. Deci care-i procedura când se blochează 
accesul? îl întrebă Rouche calm. 

— Nu... nu... se bâlbâi tânărul. 

Ţignalele de deasupra se auzeau din ce în ce mai 
îndârjit, iar ţipetele reuşiră cumva să crească în 
intensitate. 

— Să mergem în Bulă, poate? sugeră Baxter. 

Rosenthal se uită la ea cu ochii mari şi încuviinţă. 

Gălăgia de la etaj era în crescendo când cineva a fost 
ridicat peste balustrada pasarelei şi aruncat în gol, spre 
mijlocul holului. Cadavrul pe jumătate dezgolit sfâşie plasa 
într-un capăt, pe lângă perete, şi ateriză cu faţa în jos, la 
doar câţiva metri de grup. 

Curtis ţipă, atrăgând atenţia bărbaţilor de deasupra. 

— Trebuie să ne urnim. Acum! exclamă Baxter, dar 
rămase încremenită când cadavrul schiţă o mişcare subită, 
nefirească, părând să vină spre ei. 

Îi luă o clipă să realizeze că bucata de material înnodat 
care atârna peste plasă fusese legată în jurul gâtlejului 
victimei. Fix atunci, frânghia improvizată se încordă, 
ridicând cadavrul, în timp ce un al doilea corp, mai 
musculos, plonjă pe lângă el. 

— Nu e mort! exclamă Rosenthal îngrozit când corpul 
folosit drept contragreutate începu să se zbată disperat, pe 
măsură ce laţul aproape sfâşiat îl sugruma încet. 

— Mişcaţi! Mişcaţi! îi somă Baxter, dându-le un brânci 
lui Curtis şi Rosenthal s-o ia pe urmele lui Rouche, care 
aproape că ajunsese la uşa Bulei. 

— Deschide uşa! ţipă Rouche. 

Fluierele de deasupra amuţiră pe rând, semn că revolta 

se înteţise. Se auzi un țipăt lugubru de undeva de 
deasupra şi apoi o saltea incendiată a fost aruncată în 
mijlocul holului - tot haosul le aţâţa entuziasmul 
deţinuţilor, precum sângele proaspăt în oceanul plin de 
rechini. 

Primul dintre deţinuţi coborâse ţinându-se de plasa 
sfâşiată când grupul îl prinse din urmă pe Rouche, în 
dreptul uşii securizate a Bulei. 

— Deschide! ţipă Rouche, lovind frenetic uşa de metal. 

— Unde ţi-e cartela? îl întrebă Baxter pe Rosenthal. 

— N-o să meargă. Trebuie să ne deschidă cei aflaţi 
înăuntru, spuse Rosenthal gâfâind. 

Mai mulţi deţinuţi coborâseră la parter, sfidând 
pericolul, în timp ce primul sosit descuia generos uşile 
unor celule alese la întâmplare, cu ajutorul unei cartele de 
securitate îmbibate de sânge. 

Rouche dădu roată uşii, ajungând în dreptul geamului de 
protecţie, prin care se vedea un gardian. 

— Suntem poliţişti! strigă prin geamul impenetrabil. 
Deschide uşa! 

Bărbatul îngrozit clătină din cap şi Rouche îi citi pe buze 
răspunsul: 

— Nu pot. Îmi pare rău, zise, arătând spre grupul de 
indivizi deosebit de periculoşi care venea spre ei. 

— Deschide uşa, futu-i! ţipă Rouche la el. 

Baxter i se alătură în dreptul geamului. 

— Şi-acum ce facem? îl întrebă, cât de calm putea. 

Nu aveau încotro s-o ia. 

Un deţinut uriaş cobori de la etaj. Purta o uniformă de 
gardian care îi era caraghios de mică. Pantalonii îi veneau 
până la jumătatea gambei şi i se vedea burta sub tivul 
tunicii. Întreaga ţinută ar fi părut aproape comică dacă 
tipul n-ar fi avut faţa plină de zgârieturi proaspete. 

Curtis bătea tare în uşă, rugându-se disperată de 
gardian. 

— N-o să ne deschidă, spuse Rosenthal, lăsându-se să 
cadă pe podea. Nu poate risca să scape şi ei. 

Deţinuţii răsculați veneau în goană spre ei, studiindu-i 


14610 


pe Rouche şi Rosenthal cu o ură pătimaşă şi uitându-se 
lacom la femei. Rouche o prinse pe Baxter de braţ şi o 
împinse în colţ, în spatele lui. 

— Hei! ţipă ea, încercând să-i opună rezistenţă. 

— Rămâneţi în spatele nostru! strigă el la Baxter şi 
Curtis. 

Rosenthal păru nedumerit de ce înţelegea prin „noi” 
până când Rouche trase de el, obligându-l să se ridice. 

— Încearcă să-i loveşti în ochi, îi strigă Rouche tânărului 
îngrozit, cu doar câteva secunde înainte să fie înconjurați 
de gloată. 

Baxter dădea din picioare în disperare. Era înconjurată 
de mâini şi feţe care rânjeau. Cineva o prinse zdravăn de 
păr şi-o târi aproape un metru, dar îi dădu drumul când doi 
dintre atacatori se încăierară. 

Se retrase repede spre perete, căutând-o din priviri pe 
Curtis, dar un braţ solid o prinse din nou. Rosenthal apăru 
pe neaşteptate, sărindu-i în spinare individului plin de 
tatuaje şi împungându-l cu degetele în ochi. 

Deodată se stinseră becurile. 

Singura sursă de lumină era focul care sfârâia, gata să 
se stingă şi el, în mijlocul holului, deasupra căruia se 
profilau două siluete, ca şi cum tocmai se încheiase o 
vânătoare de vrăjitoare. 

Se auzi o pocnitură zdravănă şi camera era inundată de 
fum. Şi încă o pocnitură. 

Mai mulţi indivizi în echipamentul forţelor speciale, cu 
măşti de protecţie, dădură buzna pe uşa de metal din 
capătul opus al holului, în vreme ce deţinuţii îşi acopereau 
feţele şi se împrăştiau care încotro, ca o haită de hiene 
alungate de lângă un hoit. 

Baxter o ochi pe Curtis - zăcea leşinată la câţiva metri 
mai încolo - şi se târî până în dreptul ei. 

O înfăşură la loc în cămaşa FBI zdrenţuită. Fata avea 
ditamai cucuiul, dar altfel părea teafără. 

Baxter simţi că nările şi gura îi iau foc şi simţi gust de 
clorbenziliden malononitril* când gazul ajunse până în 

dreptul ei. 

Cu ochii tulburi, văzu nişte siluete fantomatice 
răsfirându-se prin ceața care înconjura focul, bucurându-se 
pentru durerea intensă de la nivelul căilor respiratorii 
pentru că asta însemna că mai trăieşte. 

După 40 de minute petrecute la infirmerie, timp în care i 
se făcuseră spălături ale ochilor, lui Baxter i se îngădui în 
sfârşit să li se alăture lui Rouche şi lui Davies. Dat fiind că 
îşi revenise mai repede decât ele două, Rouche o pusese la 
curent cu ultimele ştiri, în timp ce ea se supunea, 
bombănind, tratamentului. 

Aflaseră că unul dintre deţinuţii ucişi era un individ pe 
nume Dominic Burrell. Însă partea mai îngrijorătoare era 
că Masse era cealaltă victimă. Pe baza înregistrărilor 
CCTV, ajunseseră la concluzia că Burrell fusese cel care-l 
ucisese pe Masse, înainte de a se sinucide. 

Curtis îşi revenise, dar era încă şocată de întreaga 
experienţă, iar Rosenthal suferise o fractură de claviculă, 
dar stătea bine cu moralul. 

Acum, că vedea bine, Baxter avea o bănuială: că Rouche 
era mai grav rănit decât lăsa să se vadă. Şchiopăta şi 
părea să respire dinadins superficial. Observă că bărbatul 
îşi ducea mâna la piept când credea că nu-l vede nimeni. 

Directorul se asigurase că, odată ce toţi deţinuţii 
fuseseră închişi la loc în celule, locul crimei rămăsese 
neatins. Le explicase apoi, pe cât de politicos putea, că nu 
exista niciun alt loc în care să transfere deţinuţii şi că, din 
acest motiv, aripa de maximă securitate funcţiona ca de 
obicei, cu excepţia faptului că rămăseseră două cadavre 
spânzurate de grinzi. Aşadar, cu cât făceau mai repede ce 
aveau de făcut, cu atât mai bine. 

— Eu sunt gata când vrei, spuse Baxter, care avea un 
aer uşor dement din cauza ochilor injectaţi şi inflamaţi. S-o 
aşteptăm şi pe Curtis? 

— A zis să nu stăm după ea. 

Baxter era un pic surprinsă că agenta FBI fusese 
dispusă să rateze investigarea unui loc al crimei, dar se 

hotărî să nu insiste. 


— Atunci, să mergem! 
XX x 


Baxter şi Rouche studiară cele două cadavre atârnate la 
aproape doi metri distanţă deasupra lor. Baxter observă că 
el îşi dusese din nou mâna la piept. Reuşiseră să-l convingă 
pe detectivul principal care investiga cazul să-i lase să 
examineze cinci minute locul crimei, înainte să intre el cu 
echipa lui. 

Complet protejate de intemperii de numeroasele uşi 
securizate şi de faptul că nu se putea deschide niciun 
geam - o alegere înţeleaptă -, cadavrele rămăseseră 
încremenite, în chip straniu, suspendate la capetele opuse 
ale aceleiaşi bucăţi de pânză, care fusese înnodată în jurul 
balustradei de la etaj. 

Baxter era prea tulburată de scena macabră ca să mai 
simtă că i se ia o piatră de pe inimă: orice ar fi ştiut sau n- 
ar fi ştiut Masse, acum nu mai conta. 

N-o mai putea atinge. 

— Aşadar, când i-am spus lui Curtis că nu există nicio 
legătură între cazul meu şi cazul vostru, s-ar părea că m- 
am înşelat, spuse Baxter pe un ton prefăcut nonşalani. 
„Momeală”, citi ea cu voce tare. 

Literele scrijelite inegal pe pieptul lui Masse se 
înnegriseră, acoperite de sânge închegat. 

— Exact ca la celălalt. 

Se mută ca să se uite la corpul musculos al lui Dominic 
Burrell, dezbrăcat şi el de la brâu în sus şi având şi el un 
mesaj scrijelit pe piept. 

— „Marionetă”, citi. Asta e ceva nou, aşa-i? 

Rouche ridică din umeri, fără să spună nimic. 

— Aşa-i? repetă Baxter. 

— Cred c-ar fi mai bine să stăm de vorbă cu Curtis. 


Baxter şi Rouche se întoarseră la infirmerie şi 
descoperiră că agenta FBI se simţea mult mai bine. De 
fapt, tocmai îl interoga pe un individ arătos, la vreo 35-40 
de ani, îmbrăcat în ţinută civilă, care îşi lăsase părul şaten- 

închis, nici prea lung, nici prea scurt, să-i cadă pe umeri, 
într-o tunsoare care părea un pic cam tinerească pentru el. 

Nevrând să-i deranjeze, Rouche ieşi să le mai aducă o 
cafea. Fără să se codească să-i întrerupă, Baxter interveni: 

— Te simţi bine? o întrebă pe Curtis, care păru un pic 
iritată că trebuia să se oprească în mijlocul propoziției. 

— Da, mulţumesc, îi răspunse, încercând să-i taie elanul 
lui Baxter pe cât de politicos putea. 

Schiţând un gest întrebător spre bărbatul chipeş, Baxter 
avu senzaţia că era prinsă între două top modele - distanţa 
de aproape un metru dintre el şi uşă o făcuse să-l 
subestimeze. 

— Domnul este... începu Curtis fără tragere de inimă. 

— Alexei Green, zâmbi bărbatul. 

Se ridică şi îi strânse ferm mâna lui Emily. 

— lar dumneavoastră, desigur, sunteţi celebra Emily 
Baxter. E o onoare. 

— Asemenea, îi răspunse Baxter aiurea în tramvai, dată 
peste cap de pomeţii absurd de arătoşi ai bărbatului. 

Roşind, se scuză rapid şi o porni zorită pe urmele lui 
Rouche. 

Cinci minute mai târziu, Curtis era încă prinsă cu 
interogatoriul. De fapt, dacă nu cumva Baxter se înşela, 
agenta cu concepţii rigide părea să flirteze. 

— Ştii ce? interveni Rouche. Las-o moartă. Trebuie să te 
punem la curent, mai ales acum. Hai să stăm de vorbă 
afară. 

leşiră la aer, în lumina soarelui cu dinţi de după-amiază. 
Baxter îşi trase fesul pe cap. 

— De unde să încep? se codi Rouche. Bancherul William 
Fawkes, cel care a fost lăsat suspendat pe Podul 
Brooklyn... 

— Vrei să spunem doar „Bancherul” de acum încolo? îl 
rugă Baxter. 

— Sigur... Credem că unul din braţe îi atârna desprins 
pe lângă corp pentru că ucigaşul nu şi-a terminat treaba. 
Interpretarea noastră e susţinută de relatările unor 
martori oculari care spun c-ar fi văzut ceva sau pe cineva 

căzând de pe pod în East Rivert. 

— E posibil ca persoana să fi supravieţuit? întrebă 
Baxter, trăgându-şi fesul mai bine pe faţă ca să se apere de 
ger. 

— Nu, răspunse Rouche sigur pe el. Unu, a căzut de lao 
înălţime de mai bine de 45 de metri. Doi, în New York erau 
minus nouă grade în noaptea aia: râul era îngheţat bocnă. 
Trei - şi argumentul cel mai important -, cadavrul a fost 
descoperit a doua zi pe țărm. Şi n-o să ghiceşti în veci ce 
avea scrijelit pe piept... 

— „Marionetă”, intonară amândoi în cor. 

— Deci avem două victime cu acelaşi cuvânt scrijelit pe 
corp, doi ucigaşi cu un alt cuvânt scrijelit pe ei, în două 
incidente petrecute de-o parte şi de alta a Atlanticului? 
rezumă Baxter situaţia. 

— Nu, spuse Rouche, îndesându-şi mâinile la subsuori ca 
să şi le încălzească. Uiţi de crima de care a pomenit Curtis 
ieri, pe care am ascuns-o de presă până acum, cea în 
investigarea căreia am apelat la ajutorul tău. 

— Ceea ce înseamnă că aici avem victima şi ucigaşul 
numărul trei. 

— Toate, combinaţii crimă-sinucidere, exact ca azi, 
adăugă Rouche. 

Baxter părea surprinsă. 

— Aveţi vreo teorie până acum? 

— Doar că, cel mai probabil, lucrurile vor evolua tare 
nasol înainte să se schimbe în bine. La urma urmelor, 
vânăm nişte fantome, nu? 

Rouche vărsă pe jos cafeaua insipidă care-i mai 
rămăsese. Lichidul sfârâi ca acidul, împrăştiind aburi. 
Bărbatul închise ochii şi-şi lăsă capul pe spate, cu faţa la 
soare, apoi reflectă cu voce tare: 

— Cum poţi să prinzi un ucigaş care e mort deja? 


* Estuar navigabil din New York traversat de celebrul pod Brooklyn (N. 
t.). 

CAPITOLUL 6 


Miercuri, 9 decembrie 2015 
7:34 p.m. 


Baxter reuşi să deschidă uşa de la casa lui Thomas doar 
cu bărbia şi intră poticnit în hol, ducând o cuşcă pentru 
pisici într-o mână şi o pungă de cumpărături de la 
Waitrose în cealaltă. 

— Eu sunt! anunţă, dar nu-i răspunse nimeni. 

Luminile de la parter erau aprinse, aşa că ştia că 
Thomas era acasă. Nu se auzea decât televizorul, în 
surdină, în timp ce ea se învârtea împiedicat prin 
bucătărie, lăsând urme de noroi. Lăsă punga de 
cumpărături şi motanul pe masă, apoi îşi turnă un pahar 
mare de vin roşu. 

Se lăsă să cadă într-unul din scaune, se descălţă şi 
începu să-şi maseze picioarele, uitându-se la grădina peste 
care se lăsase întunericul. În casă era o linişte bine-venită, 
tulburată doar de zumzetul liniştitor al sistemului de 
încălzire, care repornea periodic, şi de ploaia duşului de la 
etaj, care se auzea înfundat prin duşumea. 

Scoase din plasă pungile mari de snackuri Monster 
Munch şi bomboane Cadbury's Buttons, dar îi distrase 
atenţia propriul chip reflectat în geamurile întunecate. 
Realiză că era prima dată când se vedea în oglindă după 
calvarul din timpul zilei şi începu să numere puzderia de 
zgârieturi de pe faţă şi gât, punând la socoteală julitura 
lungă, cu ramificații, de pe frunte drept o singură rană. Se 
cutremură amintindu-şi mâinile care se înfipseseră în ea, 
trăgând-o pe podea, de cât de neajutorată se simţise când, 
de fiecare dată când lovea cu piciorul o mutră 
amenințătoare, apărea o alta. 

Făcuse duş de două ori înainte să plece de-acasă şi tot 
se simţea murdară. Işi masă obosită faţa şi-şi trecu 
degetele prin părul umed, apoi umplu din nou paharul. 

După zece minute, Thomas intră în bucătărie, îmbrăcat 


05210 


în halat. 

— Hei, nu credeam că treci pe-aici în seara... 

Se întrerupse văzându-i faţa plină de tăieturi. Se grăbi 
să traverseze camera ca să se aşeze lângă ea. 

— Doamne sfinte! Eşti bine? 

Îi prinse mâna mânjită de condimente de la chipsuri şi i- 
o strânse. Baxter se sili să-i zâmbească recunoscător şi-şi 
smulse mâna dintr-a lui, strângând între degete paharul de 
vin ca pretext pentru faptul că nu voia să fie atinsă. 

— Ce s-a întâmplat? o întrebă Thomas. 

Thomas se purta invariabil blajin, mai puţin când i se 
trezea instinctul protector - aproape excesiv - cu privire la 
Baxter. Ultima dată când Baxter venise acasă cu o tăietură 
la buză, îşi folosise toată influenţa de avocat ca să-i facă 
atacatorului zile fripte în arest şi să se asigure că va primi 
sentinţa maximă. 

Pentru o clipă chiar cochetă cu ideea de a i se destăinui. 

— Nimic, îi spuse, cu un zâmbet firav. M-am amestecat 
într-o încăierare la birou. Trebuia să-i las în treaba lor. 

Văzu că Thomas se relaxase un pic, liniştit la gândul că 
nimeni nu încercase s-o rănească dinadins. 

Tânjind să afle mai multe, dar sesizând că Baxter nu voia 
să-i dea detalii, luă şi el un chips de cartofi. 

— Aperitiv, felul principal sau desertul? o întrebă, 
arătând spre pungă. 

Baxter bătu cu degetul sticla desfăcută de vin. 

— Aperitiv. 

Arătă spre punga uriaşă de Monster Munch. 

— Felul principal. 

Şi apoi ridică punga de Buttons. 

— Desertul. 

Thomas îi zâmbi afectuos şi sări de pe scaun. 

— Hai să-ţi fac ceva de mâncare! 

— Nu, nu e nevoie. Chiar nu mi-e foame. 

— Doar o omletă. Îmi ia cinci minute, spuse Thomas, 
apucându-se deja de cina în pripă. 

Aruncă un ochi spre cuşca de pe masa din bucătărie. 

— Ce e în cutie? 

— Motanul, răspunse Baxter, sperând că aşa era: Echo 
fusese neobişnuit de tăcut de când intrase în casă. 

Realiză deodată că ar fi fost politicos, poate, să-l întrebe 
dacă era dispus să aibă grijă de animalul de companie în 
lipsa ei înainte de a apărea pur şi simplu cu el. Apoi îşi 
dădu seama că nu-i spusese de fapt, prin viu grai, că urma 
să plece. 

Chiar nu avea chef de ceartă. 

— Oricât m-aş bucura de fiecare dată să-l revăd pe Echo, 
începu Thomas, pe un ton deja schimbat, cum de s-a 
hotărât să străbată oraşul într-o seară rece ca asta? 

Baxter decise că n-avea rost s-o mai dea cotită. 

— Am fost transferată pe o perioadă nedeterminată să 
colaborez cu FBl-ul şi CIA-ul la un caz de crimă major. 
Mâine-dimineaţă am avion spre New York şi habar n-am 
când mă întorc. 

Îl lăsă să proceseze câteva minute vestea. 

Thomas amuţise. 

— Mai e ceva? o întrebă într-un final. 

— Mda, am uitat mâncarea lui Echo, aşa că va trebui să-i 
iei tu. Oh, şi să nu uiţi să-i dai medicamentele. 

Scotoci prin geantă, apoi scutură cutiuţa din mâna 
stângă. 

— Astea, pe gură. 

Şi apoi cutiuţa din dreapta. 

— Şi astea, în fund. 

Văzu că Thomas scrâşnea din dinţi în timp ce trântea 
tigaia pe ochiul de la aragaz. Stropi cu ulei, care începu să 
sfârâie când se revărsă peste marginile tigăii inventate de 
Jamie Oliver, în care nu se lipea nimic. 

Baxter se ridică. 

— Trebuie să dau un telefon. 

— Tocmai îţi fac cina! se zburli Thomas la ea, în timp ce 
punea în tigaie brânză rasă. 

— Nu vreau omleta ta făcută cu nervi, la dracu! se zburli 
Baxter la rândul ei, urcând apoi la etaj să discute cu 


Edmunds fără a fi auzită. 
*x k x 

Cea mică tocmai făcuse pipi pe Edmunds. 

Tia îi luase locul la schimbat scutece, în timp ce el ieşise 
să-şi schimbe cămaşa. Tocmai ducea obiectul mânjit spre 
maşina de spălat când îi sună telefonul. 

— Baxter? răspunse, spălându-se pe mâini. 

— Hei, îl salută ea nonşalant. Ai un minut? 

— Sigur. 

— Deci... am avut o zi interesantă. 

Edmunds o ascultă atent în timp ce ea îi relata în detaliu 
ce se întâmplase la închisoare. li destăinui totodată 
informaţiile în exclusivitate pe care i le împărtăşise Rouche 
în faţa închisorii. 

— Un cult? sugeră el, ca un om raţional, odată ce ea 
încheiase povestea. 

— Cu siguranţă pare explicaţia cea mai probabilă, dar s- 
ar părea că americanii au echipe întregi care se ocupă de 
activităţile unor culte şi secte religioase. Au zis că aceste 
crime nu se potrivesc cu niciunul din grupurile pe care le 
monitorizează. 

— Nu-mi place toată treaba asta cu „Momeala”. Că au 
omorât pe cineva care are acelaşi nume cu Lupul e una, 
dar acum au reuşit să ajungă la Masse. Pare că mesajul ţi 
se adresează şi, dacă aşa e, acum eşti implicată. Le oferi 
exact ce îşi doresc. 

— Sunt de acord că e o posibilitate, dar ce altceva pot să 
fac? 

— Alex! îl strigă Tia din dormitor. 

— Un minut! îi strigă Edmunds la rândul lui. 

Vecinul de alături le bătu cu pumnul în perete. 

— A făcut pipi şi pe mine! zbieră Tia. 

— OK! îi strigă Edmunds înciudat. 

Vecinul începu din nou cu bocănitul, dărâmând de-a 
binelea o fotografie de familie de pe raft. 

— Scuze, îi zise lui Baxter. 

— E-n regulă dacă te sun când o să ştiu mai multe? îl 
întrebă. 

— Sigur. Dar fii cu ochii în patru pe-acolo! 

— Nu-ţi face griji - o să mă păzesc 24 de ore din 24 de 

Marionetă, îl asigură ea. 
— De fapt, îi zise Edmunds, pe un ton foarte serios, cred 
c-ar trebui să ne preocupe mai mult persoana care 


mânuieşte sforile. 
X XX x 


De cum ajunse la parter, Baxter înţelese că o ceartă cu 
Thomas era inevitabilă. Televizorul era pus pe pauză. 
Andrea rămăsese încremenită în plin reportaj, iar în partea 
de jos a ecranului era afişat titlul: 


Ucigaşul din cazul „Păpuşa de cârpe” 
omorât după vizita inspectorului-şef 


O ura cu spume pe femeia aia. 

— Ai fost să-l vizitezi pe Lethaniel Masse azi? o întrebă 
Thomas încet de undeva din cameră. 

Baxter pufni şi intră în camera de zi. Thomas stătea în 
fotoliu, cu sticla de vin începută în mână. 

— A-ham, încuviinţă Baxter, ca şi cum ar fi fost o chestie 
banală. 

— Nu mi-ai spus. 

— Nu văd de ce ţi-aş fi spus, declară Baxter, ridicând din 
umeri. 

— Nu. De ce să-mi fi spus? De ce să-mi fi spus?! ţipă 
Thomas la ea, ridicându-se. Şi de ce să-mi fi spus că a 
izbucnit o revoltă acolo azi? 

— N-am fost implicată în asta, îl minţi ea. 

— Pe naiba! 

Baxter rămase un pic şocată. Thomas nu înjura aproape 
niciodată. 

— Vii aici bătută şi plină de sânge... 

— Sunt doar câteva zgârieturi. 

— ...după ce ţi-ai riscat viaţa printre deţinuţi scăpaţi de 
sub control, pentru că-l vizitai pe cel mai periculos individ 
din ţară! 

— N-am timp de-aşa ceva, îi zise Baxter, ducându-se să- 
şi ia haina. 

— Ei bine, sigur că n-ai, zbieră Thomas frustrat, venind 

după ea în bucătărie. Ai avion spre New York mâine- 
dimineaţă, încă un lucru pe care ai omis să mi-l spui. 

Făcu o pauză. 

— Emily, nu înţeleg de ce consideri că nu poţi împărtăşi 
lucrurile astea cu mine, îi spuse blând. 

— Putem să vorbim despre asta când mă întorc? îl 
întrebă Baxter, pe un ton la fel de calm. 

Thomas se uită la ea o bună bucată de vreme, apoi 
încuviinţă dezarmat, în timp ce ea îşi trăgea cizmele în 
picioare. 

— Ai grijă de Echo pentru mine, îi spuse Baxter. 

Apoi se ridică şi ieşi în hol. Thomas zâmbi, văzând-o că- 
şi pune fesul şi mănuşile asortate pe care i le luase în 
glumă. Nu putea să priceapă cum reuşise femeia asta, care 
încerca să-şi sufle părul din ochi, cu un fes cu ciucure în 
vârful capului, să se aleagă cu o reputaţie atât de 
impresionantă printre puţinii colegi pe care avusese 
prilejul să-i cunoască. 

Emily întinse mâna spre clanţă. 

— Care-i treaba cu acest caz la care te-au rugat să-i 
ajuţi? exclamă Thomas. 

Ştiau amândoi că nu era doar o întrebare pusă în 
treacăt: o ruga să fie sinceră cu el înainte de a pleca; era o 
ocazie să-i demonstreze că lucrurile aveau să se schimbe 
de-acum; era felul lui de a o întreba dacă puteau avea un 
viitor împreună, la un moment dat. 

Ea îl sărută pe obraz. 


Uşa se încuie în urma ei. 
XX 


Pe Rouche îl trezi melodia „Air Hostess” de Busted, 
revărsându-se din telefonul mobil. Răspunse cât de repede 
putu ca să reducă la tăcere soneria enervantă. 

— Rouche, mormăi răguşit. 

— Rouche, sunt Curtis. 

— S-a întâmplat ceva? o întrebă impacientat. 

— Nu. Nu s-a întâmplat nimic. N-am trezit toată familia, 
nu? 

— Nu. 

Căscă, în timp ce cobora spre bucătărie. 

— Nu-ţi face griji - nu-i trezeşti nici cu tunul. Ce e? 

— Nu-mi aminteam dacă a rămas că te luăm de-acasă la 
şase şi jumătate sau la şapte mâine. 

— La şapte, îi răspunse Rouche amabil, uitându-se la 
ceas. 

Era 2:52 dimineaţa. 

— Oh, aşa deci, mormăi ea. M-am gândit ca nu cumva să 
fie şase şi jumătate. 

Rouche bănuia că nu ăsta era adevăratul motiv al 
apelului ei la o oră inumană. Când ea nu mai zise nimic, se 
instală pe podeaua rece, făcându-se comod. 

— Am avut o zi înfiorătoare, spuse. M-am bucurat să 
ajung acasă şi să am cui să-i povestesc. 

Lăsă să domnească tăcerea o vreme, oferindu-i colegei 
lui răgazul să preia mingea, dacă dorea. 

— Eu... ăăă... eu chiar n-am pe nimeni, recunoscu ea 
într-un final. 

Vorbea atât de încet, încât de-abia o auzea. 

— Eşti departe de casă. 

— Nu e asta... Tot n-aş avea pe nimeni. 

O lăsă să continue. 

— Pur şi simplu munca e pe primul plan. N-aş avea 
timpul necesar să cultiv o relaţie. Am pierdut legătura cu 
aproape toţi prietenii. 

— Şi familia ta ce părere are despre asta? o întrebă, 
sperând că nu făcea o gafă. 

Curtis oftă adânc. Rouche se crispă. 

— Ar zice că am o etică a muncii bună. Doar că nu mi-am 
ales profesia potrivită. 

Rouche se aşeză mai bine, strângându-se în el înfrigurat, 
dărâmând o uşă ruptă de la un bufet, care împrăştie la 
rândul ei un morman de plăci de gresie prin camera plină 
de praf. 

— La naiba! 

— Ce s-a auzit? îl întrebă Curtis. 

— Scuze. Renovăm bucătăria şi e cam dezordine pe-aici. 
Aşadar, povesteşte-mi despre familia ta. 

Vorbiră despre una şi alta, până când răspunsurile 
înfundate ale lui Curtis lăsară loc tăcerii. Ascultă o vreme 
zgomotul respirației ei şi sforăitul discret, gândindu-se că 
sunetul părea un mod ireal de liniştitor de a încheia o zi 
atât de traumatizantă. 

Într-un final, închise telefonul. 

Prea obosit ca să mai facă drumul chinuitor până la etaj, 
îşi rezemă capul de bufet, închise ochii şi aţipi printre 
mobilele făcute bucăţi şi betonul dezgolit din mijlocul casei 
lui. 

CAPITOLUL 7 


Joi, 10 decembrie 2015 
2:16 p.m. 


14:16 12-10-2015 -5° 
C/23°F 


De pe bancheta din spate a maşinii FBI-ului, unde era 
cald şi bine, Baxter urmărea cifrele care licăreau 
intermitent pe bord. Se uită la ceasul de la mână, realizând 
că uitase să schimbe ora în avion, aşa că încă afişa ora 
7:16 p.m. Probabil că ratase anunţul. Toţi trei dormiseră 
tot timpul zborului de şapte ore şi jumătate, după ce 
avuseseră o noapte de somn agitat. 

Fusese un drum chinuitor de încet de la aeroport până 
în Manhattan. Se înainta la pas prin oraş, din cauză că 
vehiculele patinau pe fleşcăiala şi gheaţa acumulate într-o 
săptămână. 

Baxter vizitase New Yorkul de două ori în tinereţe. 
Bifase toate atracțiile turistice obişnuite, admirase 
clădirile profilate pe cer ca în filme, înconjurate de apă şi, 
cu toţi acei oameni veniţi de pretutindeni, înghesuindu-se 
pe o insulă de trei kilometri lăţime, avusese senzaţia că se 
află chiar în mijlocul lumii. Acum se simţea doar obosită şi 
voia să se întoarcă acasă. 

Rouche stătea lângă ea fără să zică nimic. Propusese ca 
şoferul s-o ia pe Podul Brooklyn în drum spre destinaţie. 
Când se apropiară de al doilea turn imens de piatră, îi 
arătă unde fusese suspendat cadavrul Bancherului. 

— A fost legat de mâini şi de glezne şi atârnat între 
cablurile astea două, de-o parte şi de alta a drumului, de 
unde privea oamenii care treceau pe dedesubt. Era ca o 
premoniţie suspendată deasupra porţii de intrare în oraş, 
adresată întregii lumi, un exemplu al ororilor care îi pasc 
pe cei care îndrăznesc să meargă mai departe. 

Maşina se cufundă în umbră când trecură pe sub arcadă. 

— Am putea să ne limităm la ceea ce ştim sigur, te rog? 
îi zise Curtis de pe locul din stânga. Mă bagi în sperieţi. 

— Oricum, după cum ştii, n-a apucat să termine. 
Ucigaşul tocmai prindea braţul stâng al victimei de cablul 
din exterior când s-a dezechilibrat, a plonjat prin stratul de 
gheaţă şi s-a înecat, îi explică Rouche. Ceea ce trebuie să-l 
fi enervat. 

Stilul ireverenţios în care Rouche trivializase căderea 
ucigaşului, încheiată cu moartea acestuia, o luă prin 
surprindere şi, în ciuda proastei dispoziţii, Baxter rânji. 

Rouche îi zâmbi involuntar la rândul lui. 

— Ce e? 

— Nimic, îi spuse, întorcându-se să se uite pe geam în 
timp ce înaintau prin oraşul îngheţat. Doar că mi-ai amintit 
de cineva, atâta tot. 

Starea drumurilor se înrăutăţise pe măsură ce se 
îndepărtau de centru. Când intrară în Washington Heights, 
drumurile erau mărginite de troiene imense, jucând rolul 
barelor de protecţie de la rampele de bowling, readucând 
maşinile pe drumul cel bun. 

Baxter nu mai vizitase până atunci zona aflată la nord de 
Central Park. Aceleaşi străzi largi se întretăiau la intervale 
regulate, dar clădirile ordonate se înşirau modest, lăsând 
soarele firav, iernatic, să-şi reverse razele pe străzi, nu 
doar să-şi croiască drum printre zgârie-norii care 
întunecau cerul. Îşi aminti de un model de sat pe care-l 
vizitase cu părinţii ei, copil fiind: o versiune în miniatură a 
New Yorkului. 

La câteva momente după ce şoferul parcă, alunecând 
uşurel într-un automat de parcare, se alese praful de 
comparaţia nostalgică. 

Un cort mare, alb, fusese ridicat deasupra intrării în 
Secţia 33, unde un poliţist cu zăpadă în păr juca dublul rol 
de paznic şi agent de circulaţie. Când coborâră din maşină, 
tocmai îi îndruma, în mod inutil, pe şoferii unor maşini 
imposibil de direcționat să ocolească banda de protecţie 
care continua până la un segment de drum ce descria o 
curbă atipică pentru New York. 

— După cum ţi-am explicat când ne-am cunoscut, locul 
unde a fost comisă crima ne-a permis s-o ţinem secretă, îi 
spuse Curtis lui Baxter, în timp ce intrau în vestibulul 
secţiei, acum acoperit de cort. 

Pe peretele de la intrare, imediat sub cort, era atârnată 
firma albastră a poliţiei newyorkeze, deasupra unei uşi 
duble. La câţiva metri de intrare, în dreapta, se vedea 
fundul unui Dodge 4x4, ieşind direct din clădire. O bucată 
dintr-un stâlp de beton, de vreo şapte centimetri, se iţea 
din pământ în spatele maşinii, ca o măsea ruptă. Chiar şi 
de la depărtare, Baxter desluşi sângele uscat, împrăştiat 
generos peste toată tapiţeria bej. 

Doi ofiţeri de poliţie ieşiră pe uşă, trecând pe lângă 
scena macabră aflată în mijlocul locului lor de muncă ca şi 
cum n-ar fi fost altceva decât o decoraţiune neinspirată, 
asupra căreia nu li se ceruse părerea, şi îşi croiră drum 
spre ieşirea din cort. 

— Să-ţi povestesc ce ştim, spuse Curtis, trăgând în jos 
banda galben-aprins, care înconjura vehiculul. 

— Pot să dau un telefon între timp? interveni Rouche. 

Curtis păru surprinsă. 

— Eu ştiu toată povestea, îi reaminti bărbatul. 

Curtis îi făcu semn că putea să plece, iar el ieşi, lăsându- 
le singure. 

— Hei, înainte să începem, voiam să te întreb: te simţi 
bine? 

— Bine? întrebă Baxter precaut. 

— Mda. După tot ce s-a-ntâmplat ieri. 

— Sunt bine. 

Baxter ridică din umeri, ca şi cum nici măcar nu-şi mai 
amintea la ce incident se referea Curtis. 

— Deci... camioneta înfiptă în perete... îi reaminti, 
deturnând discuţia de la întrebări personale. 

— Victima se numeşte Robert Kennedy, 32 de ani, 
căsătorit. Lucra în poliţie de nouă ani, iar ca detectiv, de 
patru ani. 

— Şi ucigaşul? 

— Eduardo Medina. Imigrant mexican. Lucra la Hotelul 

Park-Stamford din Upper East Side, ca bucătar. Şi, înainte 
să mă întrebi, nu. Nu am găsit nicio legătură între el şi 
Kennedy, ceilalţi ucigaşi sau celelalte victime. 

Baxter dădu să întrebe ceva. 

— Sau între el şi crimele din cazul „Păpuşa de cârpe”... 
nu încă, oftă Curtis. 

Rouche reveni în clădire, băgându-şi telefonul la loc în 
buzunarul de la haină. Veni lângă Baxter, în timp ce Curtis 
ieşea în mijlocul drumului blocat. 

— Avem înregistrări de pe camerele de securitate... 

— ...de la şcoala de vizavi, se repezi Rouche să 
completeze, întrerupând-o. Scuze. Continuă! 

— Deci, avem înregistrări de pe camerele de securitate 
cu Medina parcând pe West 168th şi trăgându-l pe 
Kennedy leşinat de pe bancheta din spate. Unghiul din 
care au fost filmaţi nu e cel mai bun, dar putem fi siguri că, 
în acest interval de cinci minute, l-a mutat pe Kennedy, 
care avea deja scrijelit mesajul pe corp, pe capota 
vehiculului, acoperit cu un cearşaf, şi l-a aşezat acolo cu 
membrele întinse în lături. A legat câte o frânghie în jurul 
fiecărui membru, exact ca în cazul cadavrului de pe pod. 

Baxter se uită în urmă la vehiculul distrus. O frânghie 
groasă atârna peste  pietriş, oprindu-se în dreptul 
cauciucului din spate. 

— Medina se dezbracă, are cuvântul „Marionetă” 
scrijelit pe piept, şi ia cearşaful de pe Kennedy. Demarează 
în trombă pe Jumel Place şi, din punctul ăsta, trebuie să 
zicem mersi pentru vreme, deoarece a luat colţul prea 
rapid - Curtis reconstituia din mers traiectoria maşinii - şi 
a pierdut controlul volanului, astfel că, în loc să intre fix pe 
intrarea principală, s-a izbit de peretele ăsta şi au murit 
amândoi pe loc. 

— Nimeni altcineva nu a fost rănit, adăugă Rouche. 

Curtis îi conduse în clădire, strecurându-se pe lângă 
camionetă şi păşind peste o porţiune din peretele doborât, 
direct într-un birou. 

Botul maşinii se boţise până în dreptul parbrizului făcut 
ţăndări. Nori de praf şi moloz fuseseră împrăştiaţi la zece 

metri distanţă prin cameră în toate direcţiile, dar, dincolo 
de asta, restul biroului părea relativ protejat de zona bine 
delimitată din colţ, distrusă. 

Baxter se uită la conturul unui corp, marcat cu bandă 
adezivă. 

— Glumiţi? şopti uluită. Mă rog, e şi ăsta un mod dea 
contamina locul crimei. Doar nu suntem într-un film din 
seria Arma goală. 

Picioarele şi bustul rămăseseră lipite de podea; braţele 
şi capul, în schimb, urcau pe masca turtită de la radiator. 

— Înţelege-i şi pe ei, zise Rouche. Şi-au făcut treaba în 
nişte circumstanţe extraordinare. 

— Probabil că n-ar trebui să ne luăm prea mult după 
poziţia corpului, spuse Curtis. După cum sunt sigură că-ţi 
dai seama, Kennedy era unul de-ai lor, aşa că l-au dat jos 
de pe chestia asta cât de repede s-a putut şi au încercat să- 
l resusciteze. Unul dintre stagiari a făcut chestia asta, în 
timp ce se ocupau de el. 

— Şi suntem siguri că nici Medina, nici vreun membru al 
familiei lui nu aveau vreo vendetă împotriva poliţiei? 

— N-am găsit nimic, îi spuse Curtis. Ştiu. N-are nicio 
noimă când e evident că s-a dat peste cap să înfurie 
întreaga poliţie din New York. Toată lumea ştie că, atunci 
când ucizi un poliţist, ţi-i pui pe toţi în cap. Indiferent dacă 
e un soi de cult, vreun grup Online care caută faimă sau un 
fan-club al Păpuşii de cârpe, faptul că au atacat un poliţist 
a fost, probabil, cea mai proastă decizie pe care o puteau 
lua şi, orice ar încerca să obţină, tocmai şi-au complicat 
înzecit viaţa. 

Baxter îşi aminti de un lucru pe care i-l spusese 
Edmunds în ajun. 

— Cineva trage sforile, spuse, cineva coordonează 
crimele astea, folosindu-se de Marionete pentru a-şi atinge 
scopul. Ştim că victimele nu sunt alese la întâmplare, 
pentru că ceilalţi doi aveau legătură cu Păpuşa de cârpe. 
S-au comis deja trei crime. Habar n-avem cine e persoana, 
unde e sau măcar ce-şi doreşte. Indiferent cum e individul, 
prost sigur nu e. 

— Atunci de ce să declare război poliţiei? întrebă 
Rouche fascinat. 

— Chiar aşa, de ce? 

Se auziră mai multe voci dinspre cort. 

— Agent Curtis? o strigă cineva. 

Baxter şi Rouche o porniră după Curtis, strecurându-se 
printr-o gaură din zid. O echipă de reporteri tocmai îşi 
instala echipamentul, studiind lacom scena de fiecare dată 
când îşi ridicau privirea. Curtis merse să stea de vorbă cu 
un grup de bărbaţi în costume negre. 

— S-ar părea că-ţi vine rândul, îi şopti Rouche lui Baxter. 

Îşi scoase din buzunar o cravată pentru situaţii 
neprevăzute şi şi-o puse la gât. 

— Cum e să fii imaginea oficială a unei campanii de 
propagandă? 

— Mai taci! Pot să mă filmeze în acţiune, dar n-au decât 
să se ducă naibii dacă... 

— Rouche? îl strigă un bărbat supraponderal care se 
desprinsese din grupul lui Curtis. 

Purta o geacă voluminoasă, vătuită, de iarnă, care nu 
prea mergea la silueta lui deja masivă. 

— Damien Rouche? spuse, zâmbind larg şi întinzându-i o 
mână cu degete butucănoase. 

Rouche strânse zorit nodul stângaci pe care încerca să-l 
facă la cravată şi se întoarse, arătând neobişnuit de 
prezentabil. 

— George McFarlen, îi răspunse zâmbind, uitându-se cu 
un aer acuzator la legitimaţia de agent FBI care-i atârna la 
gât bărbatului. Trădătorule! 

— Asta venind din partea unui agent CIA englez! râse 
bărbatul. Deci, tu ai fost prins în încăierarea de la 
închisoare? 

— Mă tem că da. Dar probabil că cineva acolo sus m-a 
păzit. 

Baxter îşi dădu ochii peste cap. 

— Hei, mai faci tir? îl întrebă individul pe Rouche. 

— Nu prea, nu. 

— Nu! Păi, mare păcat! 

McFarlen se întoarse spre Baxter cu un aer sincer 
dezamăgit. 

— Tipul aici de faţă încă deţine recordul pe întreaga 
Agenţie la 45 de metri! 

Baxter încuviinţă, scoțând un mormăit care putea 
însemna orice. 

Realizând că doar se prefăcea interesată, McFarlen îşi 
întoarse din nou atenţia spre Rouche. 

— Familia ta e tot în Anglia? 

Individul cu aere de şef nu aşteptă un răspuns. 

— Cât mai are fiica ta acum? E de-o seamă cu Claire a 
mea, şaişpe ani? 

Rouche dădu să-i răspundă. 

— Ce vârstă! 

McFarlen clătină din cap. 

— Le stă gândul doar la băieţi şi nimic nu le convine. Te- 
aş sfătui să rămâi cu capul la cutie acum şi să mai ieşi 
când o face 20! 

Un râs răsunător, deplasat, reverberă în toată încăperea 
când bărbatul procesă cumva umorul ascuns din 
comentariul lui. Rouche îi zâmbi politicos, apoi se trezi cu 
o palmă binevoitoare, dar zdravănă, în spinare înainte ca 
McFarlen să se îndepărteze agale. 

Baxter se crispă, văzându-l că-şi duce mâna la piept. 

— Sunt sigură că-l poţi acuza de molestare pentru asta, 
glumi. 

Curtis veni s-o cheme. I-o prezentă pe Baxter agentului 
special responsabil, o femeie pe nume Rose-Marie Lennox. 
Femeia, trasă la faţă, părea echivalentul american al 
Vanitei: un funcţionar care încearcă să pozeze în agent de 
teren, cu armă în dotare cu tot, în caz că ar fi încercat 
cineva să-i fure xeroxul din birou. 

— Vă suntem nespus de recunoscători pentru ajutor, îi 
spuse Lennox extrem de mieros. 

— În regulă, interveni reportera, postându-se în faţa 
camerei. Intrăm în direct în trei, doi, unu... 

— Staţi aşa. Ce? exclamă Baxter. 

Dădu să se retragă, dar Lennox o prinse uşurel de braţ, 

în timp ce reportera prezenta o versiune a evenimentelor 
adaptată pentru presă. 

Într-un final, reportera o prezentă pe Lennox, care 
începu să-şi recite replicile deja exersate. 

— ...un atac pervers, plin de cruzime, împotriva unuia 
dintre oamenii noştri. Cred că vorbesc în numele tuturor 
colegilor mei când spun că nu ne vom găsi liniştea până 
când... Vă pot confirma că, în momentul de faţă, căutăm 
posibile conexiuni între această crimă, incidentul de pe 
Podul Brooklyn de săptămâna trecută şi moartea lui 
Lethaniel Masse survenită ieri... Vom colabora cu poliţia 
metropolitană din Anglia, care ne-a oferit cu generozitate 
sprijinul competent al inspectorului-şef Emily Baxter, cea 
care l-a arestat, desigur, pe... 

Baxter n-o mai ascultă şi-şi întoarse privirea spre 
Rouche şi Curtis, care examinau maşina distrusă. O văzu 
pe Curtis atrăgându-i atenţia lui Rouche asupra a ceva 
aflat pe portiera din stânga, astfel că nu auzi întrebarea 
reporterei. 

— Poftim? 

— Inspector-şef Baxter, repetă femeia, cu cel mai fals 
zâmbet pe care avusese Baxter ghinionul să-l vadă 
vreodată. Ce ne puteţi spune despre ce se vede în spatele 
nostru? La ce lucraţi acum? 

Arătă spre scena de coşmar, cu o expresie abătută, încă 
şi mai puţin convingătoare decât zâmbetul-rictus. 

Cameramanul se întoarse spre Baxter. 

— Păi, oftă Baxter, fără a se obosi să-şi ascundă 
disprețul, tocmai investigam uciderea unui poliţist, dar 
acum, din motive care-mi scapă, am fost postată aici ca o 
imbecilă să stau de vorbă cu tine. 

Se lăsă o pauză stânjenitoare. 

Lennox părea furibundă, iar răspunsul abrupt păru s-o 
inhibe pe reporteră, care nu apucă să formuleze o nouă 
întrebare. 

— Ce-ar fi să vă lăsăm să vă faceţi treaba, inspector-şef 
Baxter? Mulţumim, zise Lennox. 

Apoi îi zâmbi liniştitor şi îi atinse blând braţul lui Baxter, 

care ridică din umeri şi se îndepărtă. 
— După cum vedeţi, îi spuse Lennox reporterei, cu toții 
am fost afectaţi de această pierdere şi nu vrem decât să 


găsim vinovatul. 
XX x 


Lennox conduse echipa de televiziune până la ieşire şi 
apoi o chemă pe Curtis afară. Traversară strada şi se 
rezemară de gardul Parcului Highbridge, linia de 
demarcaţie unde gheaţa compactă de pe trotuar lăsa loc 
zăpezii fine, neatinse. Lennox îşi aprinse o ţigară. 

— Am auzit ce s-a întâmplat la închisoare, îi spuse. Eşti 
bine? Tatăl tău m-ar omori dacă păţeşti ceva. 

— Mulţumesc pentru grijă, dar n-am nimic, o minţi 
Curtis. 

O irita faptul că, în ciuda a tot ceea ce făcuse ca să 
răzbată prin forţe proprii, continua să primească tratament 
preferenţial din cauza relaţiilor pe care le avea familia ei. 

Lennox părea să-i fi sesizat tonul, pentru că decise să 
schimbe subiectul. 

— Baxter asta e o acritură arţăgoasă, nu-i aşa? 

— Pur şi simplu nu tolerează prostia, i-o întoarse Curtis, 
până să-şi dea seama că tocmai îşi insultase fără să vrea 
superiorul ierarhic. Nu că te-aş acuza pe tine de prostie, 
desigur. Voiam să spun doar că... 

Lennox ignoră comentariul, suflând un rotocol de fum. 

— E o persoană puternică şi inteligentă, spuse Curtis. 

— Da... De asta mă temeam. 

Curtis nu prea înţelegea ce voia să însemne asta. 

Deşi nu pusese gura pe o ţigară în viaţa ei, luminiţa 
incandescentă care juca prin frig părea deodată mai 
îmbietoare ca oricând. 

Lennox se întoarse spre terenul de baseball aflat în 
vârful dealului înzăpezit. 

— A venit ca turist aici, îi spuse lui Curtis. Atâta tot. O 
mai băgăm de câteva ori la înaintare în faţa camerelor, 
facem câteva poze să liniştim opinia publică şi apoi o 
urcăm în primul avion spre casă. 

— Chiar cred că ne-ar putea ajuta. 

— Ştiu, dar lucrurile sunt întotdeauna mai complexe 
decât par. Intocmai cum asasinarea preşedintelui Kennedy 
a fost o insultă directă la adresa poliţiei din New York, o 
batjocură menită să submineze încrederea cetăţenilor în 
autorităţile omniprezente care îi guvernează, prezenţa lui 
Baxter aici constituie o ameninţare asemănătoare la 
adresa noastră. 

— Îmi cer scuze... nu înţeleg, spuse Curtis. 

— NYPD-ul, FBl-ul şi CIA-ul şi-au unit forţele să rezolve 
cazul şi n-avem nicio pistă. Avem nevoie de Baxter aici ca 
să demonstrăm că facem tot ce ţine de noi, dar, totodată, 
trebuie s-o trimitem la plimbare, înainte să apuce poliţia 
metropolitană să se împăuneze cu rezolvarea cazului. Când 
suntem atacați, e nevoie de o demonstraţie în forţă. 
Trebuie să dovedim lumii întregi că ne putem rezolva 
singuri problemele. Are noimă ce zic? 

— Da, să trăiţi! 

— Bun. 

Un grup de şcolari o pornise la plimbare prin parc, 
lăsând urme adânci în zăpadă. Un alt grup începuse să se 
bulgărească, un pic mai aproape decât era de dorit. 

— Vezi-ţi de treabă ca de obicei, îi spuse Lennox. Las-o 
pe Baxter să te însoţească peste tot, dar, în caz că 
descoperi vreo pistă semnificativă, vreau să-i ascundeţi ce 
aflaţi. 

— Asta s-ar putea să fie cam greu. 

— E greu să îndeplineşti ordinele uneori, zise Lennox, 
ridicând din umeri. Dar va dura doar câteva zile. La 
începutul săptămânii următoare, o trimitem la plimbare. 


Unul dintre poliţişti le adusese câte o cafea lui Baxter şi 
Rouche în timp ce o aşteptau pe Curtis. Dându-le cănile 
ciobite, le servi şi un discurs de încurajare scurt, dar 
nedorit. 

— [i prindeţi voi pe ticăloşii care au făcut chestia asta. 

Baxter şi Rouche se mulţumiră să încuviinţeze din cap, 
până când bărbatul furios păru satisfăcut şi plecă în 
sfârşit. Deşi cortul îi apăra de vânt, tot era ger înăuntru şi 

începeau să-l simtă. 

— Dacă avem timp, vrei să iei cina cu mine şi Curtis 
diseară? o întrebă Rouche. 

— Ăăă... nu... nu ştiu. Am nişte telefoane de dat. 

— Ştiu o pizzerie faină, micuță şi pitorească, în West 
Village. Merg acolo de fiecare dată când vin la New York. 
E o tradiţie deja. 

— Ăăă... 

— Haide! O să fim cu toţii extenuaţi şi lihniţi diseară. 
Trebuie să mănânci ceva, zâmbi Rouche. 

— Bine. 

— Super! O să rezerv o masă. 

Scoase telefonul şi începu să parcurgă agenda. 

— Oh, am uitat să te întreb, zise Baxter. Ce aţi 
descoperit tu şi Curtis pe portiera din stânga? 

— A? 

Rouche ţinea telefonul la ureche. 

— În timp ce eu o dădeam în bară cu interviul, părea că 
aţi descoperit ceva. 

— Oh, chestia aia? Nu era nimic. 

Îi răspunse cineva de la pizzerie şi el se retrase la câţiva 
paşi de Baxter. 

CAPITOLUL 8 


Joi, 10 decembrie 2015 
11:13 p.m. 


Curtis era prinsă în cursă. 

Studie camera prăpădită de hotel, cu arma ridicată, 
pândind orice mişcare. Ar fi vrut să-l strige pe Rouche, dar 
oricum se îndoia că ar fi auzit-o şi nu voia ca intrusul să-şi 
dea seama exact unde se află ea. Işi simţea sângele 
zvâcnindu-i în urechi în ritm cu bătăile năvalnice ale inimii, 
în timp ce se uita ţintă la uşă, la doar câţiva metri distanţă 
şi, totuşi, atât de departe. 

Ştia că va trebui să se îndrepte spre uşă la un moment 
dat. 

Deja se schimbase în ţinuta de noapte: un maiou retro 
cu My Little Pony, un şort verde-aprins şi şosete groase de 
lână. Foarte încet, se târî pe pat şi întinse mâna spre 
sacoul de la costum, lăsat pe spătarul unui scaun. 

Trase aer în piept, făcându-şi curaj, şi sări din pat, 
aruncând în spate şlapul pe care îl mânuise până atunci. 
Chinuindu-se să descuie, se prăbuşi în hol, în timp ce uşa 
se închidea în urma ei. 

Adunându-se, se ridică în picioare şi bătu uşurel la uşa 
camerei alăturate. Rouche se ivi în prag, arătând un pic 
răvăşit şi el, cu cămaşa albă scoasă din pantaloni şi 
desculţ. Combinația dintre diferenţa de fus orar şi excesul 
de vin la cină îi afectase pe toţi. 

Îşi studie musafira o clipă, frecându-se obosit la ochi şi 
încercând să se concentreze. 

— Ai pe tine un tricou cu My Little Pony? 

— Da, gâfâi Curtis. 

El încuviinţă. 

— OK. Vrei să intri? 

— Nu. Mulţumesc. De fapt, am venit să te întreb dacă te 
descurci cu păianjenii. 

— Cu păianjenii? 

Rouche ridică din umeri. 

— Mda, sigur. 

— Nu vreau vrăjeli de genul să-l iei pe o hârtie şi să-i dai 
drumul afară, că hidoşenia se poate căţăra la loc în 
cameră. Vreau să-l ştiu mort... să dispară, îl somă Curtis. 

— Înţeleg, spuse Rouche, înşfăcând un pantof şi cheia de 
la cameră. 

— Chestia asta e mult prea mare, nu te joci cu el, 
continuă Curtis, recunoscătoare că el nu comentase. 

Rouche păru deodată un pic neliniştit. 


— Cât de mare, mai exact? 
XX x 


Baxter reuşise să-şi pună bluza de la pijamaua ecosez pe 
dos, o scăpare pe care n-o comisese cu pantalonii asortaţi, 
pe care-i luase doar cu faţa în spate. 

Mai bău un pahar mare cu apă de la robinet, amară la 
gust, în timp ce nişte oaspeţi instalaţi mai spre capătul 
holului tot bocăneau şi trânteau uşile. Când se lăsă să cadă 
în pat, tavanul părea să se învârtă un pic, dându-i o 
senzaţie de greață. În zgomotele oraşului care se revărsau 
pe geam, căută pe bâjbâite telefonul, selectă numele lui 
Edmunds şi iniţie apelul. 

* x 

— Ce e? ţipă Edmunds, ridicându-se brusc în capul 
oaselor. 

Leila începu să plângă în pătuţul aflat în colţul camerei. 

— Cât e ceasul? gemu Tia, care de-abia reuşise s-o 
culce. 

Pe măsură ce-şi revenea din năuceală, Edmunds realiză 
că suna telefonul lui de la parter. Cobori împleticit scara 
interioară a apartamentului, văzu numele lui Baxter pe 
ecran şi răspunse. 

— Baxter? Eşti bine? 

— Mda, bine... Totul e bine, îi spuse ea poticnit. 

— E Emily? îi strigă Tia de sus printre urletele Leilei. 

— Mda, îi răspunse Edmunds, în surdină, doar cât să se 
facă auzit, cu gândul la sărmanul lor vecin. 

— Cred că vă plânge copilul, îl informă Baxter amabil. 

— Mda, ştim, mulţumim. A trezit-o telefonul, ne-a trezit 
pe toţi. 

— La şase şi douăzeci? întrebă ea, apoi amuţi deodată. 
Ah, ştii ce-am făcut, nu-i aşa? 

— Ai numărat greşit? sugeră Edmunds. 

— Am numărat greşit. 

— Da. 

— Pe ceas, adică. 

— Da! Ştiu. Baxter, te-ai îmbătat? 

— Nu. Categoric nu. Doar c-am băut un pic cam mult. 

Tia cobori pe vârfuri, cu Leila în braţe, 

— Vino să te culci, îi şopti lui Edmunds. 

— Doar un minut, îi răspunse şi el tot şoptit. 

— Îmi pare foarte rău, spuse Baxter spăsită. Voiam doar 
să te pun la curent cu ce am aflat la locul crimei pe care l- 
am vizitat azi. 

— Care din ele? întrebă Edmunds. 

Tia părea furioasă, de-a binelea, acum. 

— Un detectiv legat de viu pe capota unei camionete 
care a intrat fix în zidul unei secţii de poliţie. 

Edmunds stătea în cumpănă. 

— Te sun dimineaţă, îi zise Baxter. Când e dimineaţă la 
tine... Nu! Când e dimineaţă la mine... Stai aşa... 

— Nu, e în regulă. 

Edmunds îi zâmbi stânjenit Tiei. 

— Spune-mi acum. 

X XX x 

— Unde l-ai văzut ultima dată? întrebă Rouche, conştient 
de faptul că, alegând să-şi folosească pantoful ca armă, îşi 
lăsase picioarele goale expuse pericolului. 

— A sărit sub dulap, cred, îi zise Curtis cocoţată în pat, 
unde era în siguranţă. 

— A sărit? 

— Mă rog, s-a aruncat oarecum. 

— S-a aruncat? 

Începea să-şi piardă încrederea. 

— Nu, mai curând... Care e echivalentul galopului la 
păianjeni? 

— Tot galop, cred! îi răspunse Rouche, ridicând glasul 
pe măsură ce se apropia de dulap, scrutând podeaua spre 
a preveni un atac neprevăzut. 

— Poate c-ar trebui s-o rugam pe Baxter să se ocupe? 
sugeră Curtis. 

— Mă ocup eu! se răsti Rouche. N-avem nevoie să se 
ocupe Baxter. Vreau doar să mă asigur că n-o să ratez. 

Curtis ridică din umeri. 

— N-am apucat să-ţi mulţumesc ca lumea azi, îi zise, 
vădit stingherită. 

— Să-mi mulţumeşti? 

— Pentru azi-noapte. 

— Şi-altă dată, îi zise el sincer, întorcându-se să-i 
zâmbească, dar Curtis se uita cu ochii mari la ceva, 
îngrozită. 

Rouche îi urmări încet privirea aţintită pe podea. Un 
păianjen uriaş, cât o farfurie, stătea dinaintea lui pe podea. 

Rămase încremenit. 

— Cheam-o pe Baxter, şopti. 

— Poftim? 

Deodată creatura o porni glonţ spre el. Rouche zbieră, 
aruncă pantoful şi o rupse la fugă spre uşă. 

— Cheam-o pe Baxter! zbieră în timp ce o tuleau 
amândoi pe uşă. 

X XX x 

Ca să nu le ţină pe Tia şi Leila treze, Edmunds 
înfruntase ploaia rece şi o luase la fugă desculţ prin noroi, 
prin peticul lui de grădină, spre şopron. Aprinse lumina 
chioară şi-şi şterse laptopul de ploaie. 

Semnalul reţelei de wi-fi era îndeajuns de puternic ca să 
poată deschide un articol şi o hartă a Manhattanului. 
Baxter începu să-i relateze împleticit, dar în detaliu, ce se 
întâmplase. 

— Nu înţeleg, oftă Edmunds. 

Baxter era dezamăgită. Se obişnuise să aştepte 
imposibilul de la prietenul ei cel mai bun. 

— Eu rămân la teoria că e un cult. Nu văd nicio altă 
explicaţie, spuse Edmunds. 

Se auzi o bătaie în uşa lui Baxter. 

— Scuze. Stai aşa. 

Edmunds ascultă vocile care se auzeau înfundat în timp 
ce făcea un pic de loc în jur. 

— Hei. Oh, vorbeai la telefon. 

— Mda. 

— Avem o mică problemă în camera lui Curtis. Dar nu e 
ceva urgent... Ştii ce? Sunt sigur că ne descurcăm. 

— E-n regulă. Pot să termin conversaţia mai întâi? 

— Sigur. Mulţam. 

— Durează doar câteva minute. 

Se închise uşa. Se auzi un foşnet zgomotos şi apoi 
Baxter reveni la telefon, vorbind mai tare ca oricând. 

— Scuze... Deci singura conexiune pe care o avem 
deocamdată e că două dintre victime au avut ceva de-a 
face cu „Păpuşa de cârpe”. 

— Şi asta de-abia dacă se poate numi o conexiune, zise 
Edmunds. Unul dintre ei era un individ care se întâmpla să 
poarte acelaşi nume ca Lupul, cealaltă victimă era ucigaşul 
din cazul „Păpuşa de cârpe”. Nu se vede niciun fel de 
continuitate. 

— Caz în care ar fi mai bine să ne concentrăm la cei care 
au comis crimele. Ştim că trebuie să existe o legătură pe 
undeva. 

— Marionetele, încuviinţă Edmunds. Sunt de acord. Nu 
există absolut nicio speranţă că vom putea anticipa care e 
următoarea victimă, fără a şti ce încearcă să obţină, lucru 
pe care nu-l vom înţelege niciodată atâta timp cât nu ştim 
ce-i uneşte. 

— De ce să atragi atenţia presei, sa poţi transmite un 
mesaj lumii întregi şi apoi să alegi să nu spui nimic? 

— Ce cred eu: nu se mulţumesc că pot transmite un 
mesaj lumii întregi, vor ca toată lumea să fie cu ochii pe ei. 
Situaţia va escalada. 

— Corectează-mă dacă greşesc, dar nu pari prea 
dezamăgit de treaba asta, remarcă Baxter, sesizând 
entuziasmul din tonul lui Edmunds. 

— Mâine-dimineaţă trimite-mi tot ce se ştie despre cei 

care au comis crimele şi o să încep să investighez. Şi, 
Baxter... te rog, ai grijă ce faci. Nu uita: momeală. 

— O să am. 

— Ai vorbit cu Thomas? 

— Nu. 

— De ce nu? 

— Ne-am certat înainte să plec. 

— Din ce cauză? 

— Chestii. 

Edmunds oftă. 

— N-o da în bară doar pentru că eşti căpoasă! 

— Mulţam pentru sfat. Ai fi un consilier marital excelent. 

Edmunds nu era sigur că Tia ar fi fost de acord cu ea. 

— Noapte bună! 

— Noapte bună! 

Edmunds închise. Era 4:26 dimineaţa, dar se trezise 
complet şi începuse să degere. Se uită în jur, la spaţiul 
neîngrijit, şi începu să-şi strângă uneltele, bănuind că era 
posibil să mai aibă nevoie de locul ăsta până rezolvau 


cazul. 

Baxter adormise buştean în patul lui Curtis. 

Curtis şi Rouche îşi aleseseră fiecare câte o jumătate a 
patului şi stăteau în capul oaselor, treji şi gata să atace cu 
arsenalul improvizat pe care îl adunaseră. Deşi Rouche n-o 
lăsase să folosească Biblia voluminoasă din cameră pe post 
de proiectil, erau înarmaţi cu două perechi de pantofi, un 
şlap, un tub de fixativ şi armele din dotare ale amândurora 
(doar în ideea de a le arunca în creatură, mai puţin dacă 
situaţia chiar scăpa de sub control). 

Baxter nu le fusese de niciun folos.  Intrase 
nerăbdătoare, cu paşi hotărâți, în cameră, doar spre a 
plonja în „zona de refugiu” odată ce i se explicase situaţia. 
Se descălţase şi adormise în doar câteva minute. 

— Încă una? întrebă Rouche, adăugând sticla în 
miniatură golită la grămada pestriță aflată deja în pat. 

— De ce nu? zise Curtis, golindu-şi şi ea sticla. 

Rouche se târi până în dreptul unui scaun, deschise 

minibarul şi alese câte o băutură pentru fiecare. 

— Noroc! 

Ciocniră şi luară câte o gură. 

— ȚŢi se ia vreodată de chestia asta? îl întrebă Curtis 
după un răstimp. 

— De chestia asta? o întrebă Rouche, cu pantoful în 
mână. 

— Nu de chestia asta în particular, doar de asta: camere 
de hotel naşpa, cămăşi boţite... să fii mereu singur. 

— Eşti în pat cu încă două persoane, comentă Rouche. 

Ea zâmbi abătută. 

— Nu, îi răspunse Rouche. Dar, dacă mi s-ar lua, nu cred 
c-aş putea s-o mai fac mult timp. 

— Trebuie să-ţi fie tare greu să fii departe de soţie şi de 
fiica ta. 

— Şi, totuşi, continui s-o fac. Dacă n-ai astfel de relaţii şi 
deja te chinui... 

— Nu mă chinui! se zburli Curtis la el. 

— Scuze, mi-am ales greşit cuvintele. 

— Doar că... Aşa o să fie viaţa mereu de-acum înainte? 

— Aşa o să fie dacă nu schimbi ceva, îi spuse Rouche. 

Curtis azvârli cu un pantof pe lângă capul lui, lăsând o 
adâncitură în peretele despărțitor subţire ca o foiţă şi 
tulburându-i somnul lui Baxter. 

— O umbră... scuze... îi zise, ridicând din umeri. 

— Nu e treaba mea, aşa că n-ai decât să mai arunci cu 
un pantof în mine dacă spun prostii, dar să-ţi distrugi viaţa 
doar ca să demonstrezi că ai luat decizia corectă nu 
demonstrează absolut nimic. 

Curtis încuviinţă, pe gânduri. 

— Baxter şi-a luat pantalonii de pijama cu faţa în spate, 
spuse după câteva momente. 

Baxter începuse să sforăie uşurel. Curtis o studie câteva 
clipe, apoi spuse încet: 

— Agentul responsabil mi-a zis să nu împărtăşesc nicio 
informaţie importantă cu ea. 

— De ce? 

Curtis ridică din umeri. 

— Oricum, n-o să rămână decât câteva zile pe-aici. 

— Păcat! Chiar mi-e simpatică. 

— Mda. Şi mie. 

— Odihneşte-te, îi spuse Rouche. Stau eu de pază. 

— Eşti sigur? 

Rouche încuviinţă. După cinci minute Curtis adormi 
lângă el şi, după încă vreo RER atipi şi el. 


Lui Curtis îi sună ceasul la 6 dimineaţa. După ce-şi 
petrecuseră noaptea în patul ei, toţi trei păreau un pic 
nedumeriţi când deschiseră ochii. 

— 'Neaţa, spuse Rouche răguşit. 

— "'Neaţa, le zise Curtis, întinzându-se. 

Baxter habar n-avea ce se întâmplă. 

— Mă duc să fac un duş, anunţă Rouche. 

Se ridică şi o porni spre uşă. Se opri brusc, se uită în jos 
şi gemu. 

— Ce e? îl întrebă Curtis. 

Se apropie precaut de el, oprindu-se în dreptul 
păianjenului care zăcea strivit pe mochetă. 

— Probabil că l-a călcat Baxter când a intrat, râse 
Rouche, epuizat. 

Rupse o fâşie de hârtie igienică, adună dovada de pe jos 
şi apoi aruncă în budă prima pradă pe care reuşiseră s-o 
prindă în echipă, după care trase apa. 

Situaţia începea să se schimbe în bine. 

CAPITOLUL 9 


Vineri, 11 decembrie 2015 
9:07 a.m. 


Lennox bătu discret cu degetul într-unul dintre cele trei 
cartonaşe cu răspunsuri-tip pe care i le pusese în faţă lui 
Baxter când se aşezaseră: 


Nu pot să speculez pe această temă. 
Pot să vă confirm că aşa este. 
Nu există nimic care să sugereze acest lucru. 


Baxter se aplecă un pic spre micul microfon instalat pe 
pânza neagră care fusese întinsă peste birourile goale, ca 
să dea un aer mai oficial conferinţei. 

— Mă tem că nu pot să speculez pe această temă. 

Auzi ţâţâitul aproape imperceptibil al lui Lennox când se 
îndreptă de spate şi un alt reporter îi adresă o întrebare 
bărbatului aşezat lângă ea. Lennox mâzgăli rapid un bileţel 
şi i-l întinse peste masă, continuând să pară captivată de 
întrebarea pusă şi de răspunsul directorului adjunct. 

Lui Baxter îi luă o clipă să descifreze mesajul: 


Nu spune niciodată „Mă tem...” 


De obicei, după o fază ca asta ar fi ieşit ca vijelia de- 
acolo, enervată la culme, în ciuda mulţimii de jurnalişti şi a 
camerelor care-i înregistrau fiecare mişcare; din respect 
însă, îşi muşcă limba şi rămase locului. 

Scopul conferinţei de presă era să confirme identitatea 
detectivului ucis şi, ca reacţie la torentul de speculaţii şi 
teorii conspiraţioniste de pe internet, să confirme oficial că 
exista o legătură între crimele cărora le căzuseră victime 
Bancherul, Lethaniel Masse şi detectivul Robert Kennedy. 

Baxter nu se putea concentra. Încă era şocată de 
bileţelul primit şi nu ezitase să-l boţească sub ochii lui 
Lennox, al cărei răspuns plin de ocolişuri se apropia încet 

de sfârşit. 

— „şi colegii noştri de peste hotare, cum ar fi 
inspectorul-şef Emily Baxter, aici de faţă. 

De cum termină, un tânăr îmbrăcat într-un costum ieftin 
culese roadele faptului că fusese pe fază şi ridică mâna 
înaintea celorlalţi. 

Lennox îi făcu semn. 

— Aşadar, inspector-şef Baxter, care credeţi 
dumneavoastră că este mobilul acestor crime? o întrebă. 

Toată lumea din încăpere aştepta răspunsul ei. 

Lennox bătu cu degetul într-unul dintre cartonaşe, un 
gest de prisos. 

— Nu pot să speculez pe această temă. 

— O sursă din interiorul închisorii ne-a dezvăluit că erau 
scrijelite nişte cuvinte pe cele două cadavre: „Marionetă” 
şi „Momeală”, continuă tânărul, nevrând să se dea bătut 
după un răspuns evaziv din doar şapte cuvinte. Fotografiile 
făcute pe Podul Brooklyn ar sugera că e posibil să se fi 
descoperit inscripţii similare pe cadavrul găsit acolo. Ne 
puteţi confirma dacă acest lucru e valabil pentru toate 
cadavrele găsite până acum? 

Lennox şovăi pentru o clipă, apoi atinse cu degetul un 
alt cartonaş. Deşi surprinsă, Baxter se conformă ordinului 
nerostit. 

— Pot să vă confirm că aşa este. 

In toată sala începură să se audă conversații în surdină 
şi şuşoteli. Baxter îi observă pe Curtis şi Rouche rezemaţi 
de peretele opus şi prezenţa lor o linişti. Curtis o salută cu 
un aer profesionist, în timp ce Rouche ridică încurajator 
degetele mari, vesel, făcând-o să zâmbească. 

— Şi... inspector-şef Baxter! lInspector-şef Baxter! o 
strigă tânărul, încercând să acopere rumoarea şi forţându- 
şi norocul cu o a treia întrebare. Având în vedere că, până 
acum, cele trei victime au fost un poliţist, un bărbat pe 
nume William Fawkes şi ucigaşul din cazul „Păpuşa de 
cârpe” în persoană, iar pe cadavrul fiecăruia a fost scrijelit 
cuvântul „Momeală”, presupun că dvs. şi colegii dvs. Aţi 
luat în calcul posibilitatea ca aceste mesaje să vă fie 

adresate, de fapt? 

Se lăsă o tăcere mormântală în sala plină de jurnalişti 
nerăbdători să audă răspunsul la o întrebare foarte bună, 
de altfel. 

Lennox îi împinse în faţă cartonaşul cu „Nu pot să 
speculez pe această temă”. Normal, îşi zise Baxter 
înciudată. Doar nu era să recunoască deschis că o târâse 
din celălalt capăt al lumii doar ca s-o pună în pericol. 

— Asta e doar una din mai multe posibilităţi pe care le 
investigăm deocamdată, spuse. 

Unde „noi” se referea la Edmunds, desigur. 

Lennox părea un pic iritată că Baxter se abătuse de la 
cartonaş, dar era mulţumită de răspunsul concis şi 
profesionist. 

— Inspector-şef Baxter! o strigă cineva din primul rând. 

Când Baxter îşi întoarse involuntar privirea, femeia luă 
gestul drept o invitaţie să se ridice şi să-i pună o întrebare 
dezarmant de directă: 

— Vor urma şi alte crime? 

Baxter îşi aminti conversaţia pe care o avusese cu 
Edmunds în ajun. Lennox bătu din nou cu degetele 
cartonaşul cu „Nu pot să speculez pe această temă”. 

— Ăăă... şovăi Baxter. 

Lennox se întoarse spre Baxter şi bătu mai energic în 
cartonaş. În celălalt capăt, Curtis părea îngrijorată şi 
clătina din cap. Chiar şi fără mini-scenariu, Rouche schiţă 
cuvintele „Nu pot să speculez pe această temă”. 

— Inspector-şef Baxter? Vor urma şi alte crime? o 
întrebă din nou femeia în timp ce în public se lăsase 
liniştea. 

Baxter se gândi la comunicatul de presă care fusese 
lansat după ce-l arestase pe Masse: povestea pe care 
trebuise s-o spună ca să scape basma curată, explicaţia 
edulcorată cu privire la amestecul Lupului. 

Erau înconjurați de cadavre şi minciuni peste minciuni... 

— Cred că situaţia va escalada... Da... 

În timp ce lumea sărea în picioare, bombardând-o cu 
întrebări şi asaltând-o cu bliţurile, Baxter simţi că toate 

capetele se întorceau spre ea. S-ar zice că se înşelase, 
închipuindu-şi că, măcar o dată, publicul va dori să audă 


adevărul. 


Era deprimant să realizezi că se hrăneau cu promisiuni 
deşarte şi consolări amăgitoare. Până la urmă, poate că 
şerpii cu PR-ul aveau dreptate: oamenii preferă să fie 
înjunghiaţi în spate decât sa fie avertizați ce-i paşte. 


— Aşadar, asta ştim deocamdată. 
Agentul special Kyle Hoppus îi conduse spre una din 
cele zece table magnetice înşirate pe perete, pe care 


domnea haosul. 


— Aceştia sunt cei care au comis crimele. 


MARCUS TOWNSEND 
Podul Brooklyn 
39 de ani, 
alb, american 


Fost agent de bursă 


A dat faliment 
în urma crahului 
din 2008 


Perioade în care a trăit pe 
străzi 


Legături financiare 
cu victima? 


Investigat pentru folosirea 
neloială a informatiilor 
interne în 2007 


Vendetă împotriva poliției? 


EDUARDO MEDINA 
Secția 33 
46 de ani, 
latino-american 


Bucătar la Hotelul 
Park-Stamford 


Probleme 
la imigrare: jumătate 
dintre membrii familiei 
au rămas în Mexic 


Vendetă împotriva 
autorităților? 


DOMINIC BURRELL, 
zis GORILA 
Penitenciarul Belmarsh 
28 de ani, alb, britanic 


Arestat în 2011 
pentru crimă 


Închis de 4 ani 


Ce legătură poate avea cu 
crimele din cazul „Păpuşa 
de cârpe“ altfel decât 
dacă a fost contactat în 
închisoare? 


Conform registrului 
de vizite, avea o şedinţă 
pe săptămână cu 
psihiatrul şi era vizitat de 
familie de ziua lui 


Clar o vendetă împotriva 
poliției 


Biroul FBI din New York era situat la etajul 23 al unei 


clădiri dezamăgitor de banale de pe Broadway. Dacă n-ar fi 
fost peretele de cărămidă netencuită, tipic pentru New 
York, Baxter s-ar fi putut crede la New Scotland Yard: 
tavanele înalte şi văruite, acelaşi material albastru, 

scămoşat, care îmbrăca pereţii despărțitori dintre birouri, 
şi o mochetă aproape identică, de tăvăleală, dar care nu 
făcea faţă tăvălelii. 

Hoppus îi lăsă un minut să parcurgă bruma de informaţii 
care nu fuseseră şterse sau acoperite de alte însemnări. 
Lui Baxter i se părea suspect de amabil având în vedere 
gradul lui superior. 

— După cum vă daţi seama deja, odată ce am epuizat 
orice posibilă legătură între ucigaşi, între victime, între 
ucigaşi şi victime şi între toată lumea şi crimele din cazul 
„Păpuşa de cârpe”, acum ne concentrăm la faptul că 
fiecare dintre ucigaşi avea motive solide să deteste poliţia, 
le explică Hoppus. Avem o echipă care continuă să 
analizeze situaţia lor financiară, o alta care le-a luat la 
verificat computerele şi lista apelurilor telefonice, foarte 
minuţios... desigur. Dar, ca s-o spunem pe-a dreaptă, ne- 
am cam poticnit. Niciunul nu avea convingeri religioase 
sau politice puternice, cu excepţia lui Medina, poate, care 
era catolic şi susţinător fervent al Partidului Democrat, ca 
majoritatea imigranţilor mexicani. Niciunul nu avea 
antecedente violente, în afară de Burrell. Pe scurt, din câte 
ne dăm seama, aceşti indivizi nu se cunoşteau şi nu au 
intrat niciodată în contact. 

— Şi totuşi au comis trei crime între care există, fără 
îndoială, o corelaţie, la câteva zile distanţă una de alta, 
reflectă Rouche cu voce tare. Brrr. 

Hoppus nu-i răspunse, dar se uită curios la Curtis, ca şi 
cum o întreba de ce îl adusese pe acest individ bizar la el. 

— Am putea obţine copii după dosarele lor? îl întrebă 
Baxter. 

Se hotărâse să nu pomenească de faptul că intenţiona să 
le trimită în celălalt capăt al lumii, unui agent de la Fraude 
care n-avea absolut nicio legătură cu cazul. 

— Desigur, spuse Hoppus un picuţ iritat. 

În mod vădit se considera insultat de faptul că Baxter îşi 
imagina că ar putea găsi ceva ce scăpase întregii lui 
echipe. 

Rouche se trase mai aproape de tablă să studieze cele 

trei mici fotografii care fuseseră fixate deasupra numelor. 
Poza lui Burrell era cea faţă-profil, făcută când fusese 
arestat. Townsend purta un tricou cu un logo cunoscut. 

— Townsend făcea parte din programul „De pe străzi pe 
culmi”? întrebă. 

— Da, îi răspunse Hoppus, care stătuse de vorbă cu 
Baxter şi Curtis până atunci. 

— Încă? îl întrebă Rouche. 

Hoppus părea nedumerit. 

— E mort. 

— Vreau să zic... la momentul când a murit. Nu 
abandonase programul sau aşa ceva? 

— Nu. Era încă înscris. 

Hoppus nu reuşi să-şi ascundă iritarea din glas. 

— Hmmm... 

Rouche redeveni atent la tablă. 

Aflase când investigase un alt caz că „De pe străzi pe 
culmi” era un program menit să reintegreze numărul 
crescând de persoane fără adăpost din oraş în câmpul 
muncii şi să le ajute să atingă un grad de autonomie. 
Programul oferea îndrumare, cazare, şcolarizare, 
consiliere psihologică dacă era nevoie şi oportunități de 
angajare persoanelor abandonate de restul lumii. Un 
proiect admirabil; chiar şi-aşa, îi era greu să-şi imagineze 
că bărbatul din fotografie, tras la faţă şi cu un aer spectral, 
şi-ar fi putut regăsi locul în societate. 

Rouche văzuse destule persoane care sufereau de 
dependenţă spre a recunoaşte un individ pentru care 
nevoia de drog era mai puternică decât instinctul de 
supravieţuire. 

Trecu la fotografia lui Eduardo Medina. Se mai vedea 
creştetul capului cuiva în colţul de jos, unde fotografia 
fusese decupată grosolan. După poziţia lui Medina, Rouche 
îşi dădu seama probabil că o strângea în braţe pe acea 
persoană care nu se vedea; părea fericit. 

— Ce-o să se întâmple cu familia lui? exclamă, 
întrerupându-l din nou pe Hoppus. 

— A cui? 

— A lui Medina. 

— Păi, având în vedere că javra a omorât cu sânge-rece 
un poliţist, mare mirare dacă n-o să-i deporteze fiul, care 
venise cu el, şi dacă n-o să-i împiedice pe ceilalţi membri ai 
familiei şi restul rudelor să mai pună vreodată piciorul în 
ţară. 

— Deci chiar le-a tras-o? conchise Rouche. 

— Puțin spus, încuviinţă Hoppus, întorcându-se spre 
Curtis. 

— Dar se dădea peste cap să-i ajute până la momentul 
crimei? 

Hoppus tresări de nervi în mod vizibil şi se întoarse din 
nou spre Rouche. 

— Bănuiesc că da. Făcea ture suplimentare la hotel, le 
trimitea bani. incepuse demersurile să-şi aducă fiica în 
ţară. 

— Nu-mi pare băiat rău, spuse Rouche. 

Hoppus, afabil de obicei, se înroşi de furie. 

— Dumnezeule, mormăi Curtis, stânjenită. 

— „Băiat rău”? se stropşi Hoppus, îndreptându-şi toată 
atenţia către agentul CIA, care era concentrat în 
continuare asupra fotografiei. Individul ăsta a legat un 
polițist pe capota camionetei şi a intrat cu ea într-un zid! 

— Mă înţelegeţi greşit, îi spuse Rouche blajin. N-am 
spus că n-a făcut un lucru foarte rău. Doar că nu sunt 
convins că era un om rău. 

Ca reacţie la ieşirea atipică a lui Hoppus, în birou se lăsă 
o tăcere stranie. 

— Sunt de acord cu Rouche, interveni Baxter, ridicând 
din umeri şi ignorând expresia lui Curtis. Medina e cea mai 
bună pistă ca să ne dăm seama care-i treaba. Burrell era o 
jigodie oricum. Townsend era dus cu capul şi ar fi putut 
intra în contact cu oricine pe stradă. Medina era un om 
muncitor care încerca să-şi facă datoria faţă de familie. O 
schimbare abruptă în viaţa lui va fi mult mai evidentă 
decât la ceilalţi. 

— Asta am zis şi eu, mormăi Rouche. 

— Asta aşa e, spuse Hoppus îmbufnat, fără a părea că-l 

avea prea mult la inimă pe vreunul dintre ei. 

— Agentul Hoppus tocmai ne arăta cealaltă direcţie de 
investigaţie, îi spuse Curtis lui Rouche, încercând să-i 
readucă la un numitor comun. 

Rouche se desprinse de lângă perete, venind lângă ei. 

— Tocmai spuneam că echipa tehnică a analizat traficul 
de date în funcţie de termenii de căutare precum 
„Marionetă”, „Masse”, „Păpuşa de cârpe” şi „Momeală”, 
înaintea conferinţei de presă, când motoarele de căutare 
au fost saturate. De asemenea, au descoperit forumuri şi 
site-uri unde diverşi indivizi caută deja modalităţi de a se 
implica. 

— Javre parşive, declară Baxter. | 

— Perfect de acord, zise Hoppus. Înregistrăm adresele 
IP ale tuturor celor care vizitează site-urile şi vom continua 
să le monitorizăm în caz că atrag vreuna din persoanele 
implicate pe bune. 

— Oricât de oribil ar suna, începu Curtis, practic 
aşteptăm un nou cadavru, nu-i aşa? 

— Nu v-aş sfătui să anunţăm asta publicului larg... dar 
mda, suntem complet pe dinafară, încuviinţă Hoppus, în 
timp ce li se alătura unul dintre agenţii din subordinea lui. 

— Îmi cer scuze că vă întrerup, domnule. Agentul special 
responsabil Lennox e jos, cu nişte reporteri. A întrebat 
dacă o poate răpi un pic pe inspector-şef Baxter. 

— Lăsaţi-mă în pace! oftă Baxter înciudată. 

Agentul începător păru îngrijorat pentru o clipă că 
trebuia să-i transmită mesajul lui Lennox. 

— Hai să vedem jumătatea plină, mai rău ca ultima dată 
nu poate fi, îi spuse Rouche vesel. 

— Cum ziceaţi? „Practic aşteptăm un nou cadavru”? 
întrebă Baxter. 

Se întoarse spre tânăr. 

— OK, ia-o înainte. 

— Glumea... nu? întrebă Hoppus agitat, în timp ce o 
urmăreau ieşind pe uşă. 

XX 
Baxter simţi că-i vibrează telefonul în coaste, în timp ce 

recita aceleaşi răspunsuri generice la aceleaşi întrebări 
generice care îi fuseseră puse şi mai devreme. Deşi n-o 
avea la inimă pe fosta soţie a Lupului, nu avea nicio 
îndoială că ziariştii insipizi şi lipsiţi de imaginaţie pe care-i 
întâlnise până acum în decursul călătoriei ar fi putut învăţa 
câteva trucuri, studiind stilul de jurnalism panicard şi 
neruşinat promovat de Andrea Hall. 

Deşi era iritată că fusese târâtă aici pentru un nou 
exerciţiu de PR, realiză că de-abia aştepta să se întoarcă la 
etaj, la Rouche şi Curtis. Cazul „Păpuşa de cârpe” durase 
doar două săptămâni şi-un pic şi totuşi, din mai multe 
motive decât ar fi fost dispusă să recunoască, se simţise 
golită pe dinăuntru în urma lui: în suspensie. Această 
continuare neaşteptată a cazului îi dădea deja un nou elan 
ca detectiv. Simţea că face ceva care contează, că e parte 
dintr-o echipă. Dar, mai ales, îşi dădea seama acum cât de 
mult regreta că acceptase postul de inspector-şef. 

Acelaşi tânăr care venise s-o cheme pe Baxter încercă să 
întrerupă interviul în direct. 

— Agent special responsabil Lennox, îi şopti agitat. 

Lennox îi dădea înainte cu poezia. 

— Agent special Lennox, încercă din nou. 

Baxter îşi dădu seama că tânărul stătea în cumpănă, în 
timp ce şefa lui continua să-şi turuie replicile memorate 
perfect. 

— Lennox! urlă Baxter în faţa camerelor care continuau 
să filmeze. Cred că tipul ăsta vrea să discute cu tine. 

— Şi cu dumneavoastră, inspector-şef Baxter, adăugă 
tânărul, cu un aer recunoscător. 

— Suntem chemate la datorie, spuse Lennox, zâmbind la 
cameră. 

Se îndepărtară bine de reporteri, care îi urmăreau cu 
atenţie. 

— Ce o fi aşa important de nu mai putea aştepta? îi şopti 
nervoasă Lennox. 

— M-am gândit că n-ar da bine dacă aflaţi ce se întâmplă 
după ce află toată lumea, îi explică tânărul. 

— Şi ce se întâmplă? 

— S-a comis o nouă crimă... un al doilea poliţist. 

CAPITOLUL 10 


Vineri, 11 decembrie 2015 
5:34 p.m. 


În toată nebunia aceea, detectivul-sergent Aaron Blake 
se pierduse de partenerul lui. Împreună reuşiseră să 
izoleze jumătate din Londra prin devierea ad-hoc a 
circulaţiei, redirecţionând şase benzi dinspre Mall Road, în 
speranţa că vehiculele ar putea încăpea, în mod miraculos, 
pe Marlborough Road, o stradă mult mai îngustă. Valul de 
pâclă rece care se lăsase peste oraş complica şi mai tare 
situaţia. Măcar Blake reuşise să desluşească Palatul 
Buckingham, profilat pe cerul întunecat, când sosiseră la 
locul crimei. Acum, nu mai vedea nici la doi metri în faţă. 

Atmosfera opacă era scăldată într-o lumină stranie, 
albăstrie, de semnalele luminoase ale vehiculelor de 
urgenţă. Părul negru i se îmbibase de umezeala ceţii, 
umezeală care îl pătrunsese şi prin patru rânduri de haine. 
Ceaţa estompa zgomotul maşinilor, în timp ce înainta pe 
bâjbâite spre locul crimei, călăuzit de semnalul luminos din 
spatele maşinii de pompieri. 

— Blake! îl strigă Saunders, apărând prin ceaţă ca un 
scamator de doi bani. 

Şi el era ud leoarcă, iar şuviţele-i blonde, lipite de figura 
dispreţuitoare, băteau acum într-un portocaliu nefiresc. 

Prima decizie a lui Baxter după ce fusese numită 
inspector-şef fusese să-i pună în echipă pe cei doi detectivi 
cu care nu dorea să lucreze nimeni. Niciunul nu fusese 
prea încântat de veste. Saunders era cunoscut drept cel 
mai guraliv, cel mai vulgar şi cel mai misogin poliţist care 
reuşise, cumva, să rămână în Brigada de Omucideri şi 
Infracţiuni Grave, în timp ce lui Blake i se dusese buhul că 
era o jigodie laşă şi parşivă, în care nu te puteai încrede. 

— Aşadar, n-ai dat peste băieţii de la Criminalistică în 
preumblările tale? îl întrebă Saunders, cu accentul lui 
cockney. 

— Glumeşti, i-o întoarse Blake. Câteva minute nici n-am 
mai văzut drumul. 

— Băga-mi-aş, e ca la nebuni aici! 

Lui Blake îi distrase atenţia o siluetă aurie, zburând la 
câţiva metri deasupra capului lui Saunders, după care se 
auzi tropot de copite pe asfalt. 

— Ce mai e acum? pufni Saunders, scoţându-şi telefonul 
care începuse să sune. Tu eşti, serar 


Baxter o sunase pe Vanita în timp ce urca din nou spre 
birou. Era surprinsă să-şi audă comandantul vorbind pe un 
ton atât de calm şi hotărât, de data asta în drum spre un 
loc unde se comisese o crimă, gata să preia controlul, în 
loc să se ascundă după hârţoage. Vanita îi împărtăşise 
puţinele detalii neclare pe care le avea şi o informase ce 
agenţi se aflau deja la locul crimei, ceea ce nu o linişti 
deloc pe Baxter. 

— Saunders, poţi să-mi dai raportul? îl întrebă Baxter de 
pe celălalt mal al Atlanticului. 

Işi găsi un birou liber şi puse mâna pe un stilou şi o 
foaie. 

— Suntem în rahat până-n gât, veni răspunsul concis. Ai 
văzut cum e vremea la Londra? E ridicol. E o ceaţă s-o tai 
cu cuțitul. Mă trezesc cu indivizi călare care apar de 
niciunde, se iţesc prin ceaţă; e ca-n Călărețul fără cap pe- 
aici, la naiba! 

— Aţi izolat locul crimei? îl întrebă Baxter. 

O sirenă asurzitoare se revărsă din difuzor. 

— Scuze, stai aşa... 

Vocea lui Saunders începu să se audă estompat. 

— Oh, super! Încă o maşină de poliţie! Şi ce credeţi, mă 
rog, c-o să faceţi voi din ce n-au făcut celelalte 20 de 
detaşamente?... Mda, şi ţie la fel! 

— Saunders! 

— Mda, scuze. 

— Aţi izolat locul crimei? 

— Păi, băieţii de la Pompieri au fost primii şi şi-au făcut 
treaba. Dar da, am întins nişte benzi pe care nu le vede 

nimeni. 

— Ce resurse aveţi la dispoziţie? 

— Toată gaşca. Tot tacâmul: două maşini de pompieri, 
pe puţin trei ambulanţe. Am pierdut socoteala câte maşini 
de poliţie sunt, când au ajuns de ordinul zecilor. Am vorbit 
cu un individ de la MI5, cu băieţii călare de la Palat; până 
şi un tip de la RSPCA* s-a învârtit o vreme prin zonă. 
Criminaliştii cică sunt pe-aici pe undeva, dar încă nu i-am 
găsit. 

— Continuati să păziţi perimetrul. Vanita o să ajungă în 
curând, îi spuse Baxter. E şi Blake cu tine? 

Îi erau amândoi la fel de antipatici, dar, în general, 
Blake era mai de înţeles. 

— Mda, stai o clipă... Blake! Şefa vrea să-ţi zică ceva... 
Da, ție. La ce ţi-oi aranja freza acum? N-are cum să te 
vadă... Nu te văd nici eu! 

Se auzi un hârâit la chiall copar al firului. 


— Şefa? zise Blake, simțind condensul de pe ecranul 
rece când îl lipi de obraz, uitându-se spre cerul senin şi 
întunecat. 

Il năpădi o senzaţie de ireal, ca şi cum s-ar fi ridicat mult 
deasupra nebuniei din jur şi ar fi scos capul printr-un nor. 

— Vreau să dai roată locului crimei şi să-mi spui exact ce 
vezi. 

Simţind că se spulberă iluzia, Blake îi urmă 
instrucţiunile şi se strecură pe sub banda de protecţie pe 
care o puseseră de jur împrejurul caroseriei carbonizate. 
Aprinse lanterna - lumina difuză scotea în evidenţă fumul 
negru care se ridica şi-acum din maşina distrusă, 
întretăindu-se cu fuioare albe de ceaţă şi răspândindu-şi 
duhoarea în bezna deprimantă. 

— OK, sunt pe Mall Road, în capătul dinspre palat. Avem 
o maşină de poliţie făcută scrum, cam în mijlocul drumului. 

Auzi cioburile şi bucăţi din garnitura de plastic 


> Royal Society for the Prevention of Cruelty to Animals, organizaţie 
nonprofit pentru protecţia animalelor, care acţionează în Anglia şi 
Ţara Galilor (N. t.). 

trosnindu-i sub tălpi pe măsură ce se apropia. 

— Avem două cadavre, unul pe scaunul şoferului, 
celălalt pe locul de-alături. Conform unor martori, ieşea 
fum din maşină când au ieşit din Piaţa Trafalgar. In doar 
câteva secunde, totul s-a transformat într-o scenă de 
coşmar. 

În mod normal, în momentul ăsta, Blake ar fi făcut vreo 
glumă nesărată sau vreun comentariu deplasat, dar 
combinaţia dintre atmosfera stranie, semnificaţia celei de- 
a patra crime comise de o entitate neidentificată şi scena 
grotescă pe care o avea dinaintea ochilor îi treziră un rar 
elan de profesionalism. Nu voia decât să-şi facă treaba ca 
la carte. 

— Cât de mult s-a apropiat de palat? întrebă Baxter. 

— Nu foarte mult. Aş zice că ne despart vreo două treimi 
din drum, dar e o stradă lungă şi veche. Cred că putem 
presupune că ăsta era planul totuşi, dacă focul nu s-ar fi 
răspândit aşa repede. 

— Descrie-mi cadavrele! 

Ştiuse că asta va urma. Toate portierele rămăseseră larg 
deschise, după ce pompierii verificaseră dacă mai era 
altcineva în maşină. Blake îşi astupă nasul şi îngenunche 
lângă trupurile carbonizate. 

— Sunt, ăăă... sunt în ultimul hal. 

Simţi că-l ia cu greață, dar nu-i veni nimic înapoi pe gât. 

— Doamne! Miroase... 

Simti un nou val de greață. 

— Ştiu, îi zise Baxter compătimitor. Ce vezi? 

Apă plină de funingine picura în continuare de pe şasiul 
dezvelit, îngheţând în băltoace ca smoala în jurul lui. 
Lumină cu lanterna interiorul maşinii. 

— Miroase clar a benzină, valuri de benzină. S-ar putea 
să fie doar de la rezervor, dar, pe baza declaraţiilor 
martorilor, aş zice că tapiţeria e îmbibată de benzină. 
Cadavrul de pe locul şoferului e un bărbat. Doamne sfinte, 
nici nu-mi dau seama care era culoarea pielii. 

Lumină de sus până jos cadavrul carbonizat, plimbând 
tremurat raza în dreptul pieptului, înainte de a-i lumina 


1 92 0 


chipul, deja schelet. 

— Un pic peste un metru optzeci, slab, dezbrăcat de la 
brâu în sus. Tot corpul e complet carbonizat, cu excepţia 
unei porţiuni din zona pieptului, care pare aproape 
neatinsă. 

— Marionetă? întrebă Baxter, ştiind deja răspunsul. 

— Probabil că a acoperit cicatricile cu un lac ignifug sau 
ceva de genul ăsta, spuse Blake, întorcând lanterna spre 
ce mai rămăsese din celălalt cadavru. Aceeaşi treabă şi cu 
femeia de pe locul din dreapta: e dezbrăcată de la brâu în 
sus şi cuvântul „Momeală” se mai desluşeşte cât de cât. 
Inscripţia pare recentă. Poartă o centură de-ale noastre şi 
bocanci negri, aşa că suntem siguri că e vorba de 
sergentul de poliţie Kerry Coleman. E maşina ei de 
patrulare şi s-a anunţat că nu mai răspunde la apelurile 
prin staţie de-acum o oră şi un pic. . 

Blake auzi un scârţâit în spate. Întorcându-se, dădu cu 
ochii de Saunders, care tocmai ridica banda de protecţie 
ca să intre echipa de criminalişti. 

— Tocmai au sosit criminaliştii, îi spuse lui Baxter, 
ridicându-se şi îndepărtându-se de maşină. Te anunţ ce 
descoperă? 

— Nu. Vanita trebuie să ajungă cât de curând. Dă-i 
raportul ei. Eu mă întorc mâine. 

— În regulă. 

— Şi, Blake... 

— Da? 

— Te-ai descurcat foarte bine. 

Blake alese să se concentreze la compliment, şi nu la 
tonul surprins pe care îi fusese adresat. 


— Mulţumesc. 
XX x 


Baxter rupse din carnet foaia cu însemnări şi se alătură 
celorlalţi membri ai echipei în biroul lui Lennox. Le 
împărtăşi relatarea lui Blake de la locul crimei şi apoi 
discutară despre modelul clar care începea să se 
contureze. Crimele din Marea Britanie erau acum 
imaginea în oglindă a celor din Statele Unite, doar că 

exista un decalaj temporal: pe ambele maluri ale 
Atlanticului aveau câte o victimă care avea legătură cu 
„Păpuşa de cârpe” şi acum erau la egalitate şi în materie 
de victime din cadrul Poliţiei. 

— Trebuie să mă întorc, îi spuse Baxter lui Lennox. Nu 
pot să stau aici când cineva îmi omoară colegii pe terenul 
meu. 

— Înţeleg perfect, îi spuse Lennox blând, în culmea 
fericirii că avea scuza perfectă s-o trimită pe Baxter la 
plimbare mai devreme decât anticipase. 

— E unul şi acelaşi caz, comentă Rouche, indiferent 
dacă-l investighezi aici sau acolo. 

— Nu pot să rămân. 

— O să pun pe cineva să vă rezerve biletul de avion, 
interveni Lennox, până să mai încerce şi altcineva s-o 
convingă pe Baxter să rămână. 

— In seara asta? 

— Fac tot posibilul. 

— Mulţumesc. 

— Nu, inspector-şef Baxter, îi zise Lennox, întinzându-i 


mâna, noi vă mulţumim. 
X k x 


Lui Baxter i se rezervă un bilet spre Londra pentru a 
doua zi dimineață. Vorbise de mai multe ori cu Vanita în 
cursul după-amiezii şi de două ori cu Edmunds. li lăsase 
chiar şi un mesaj lui Thomas, anunţându-l că se întoarce, 
în urma căruia se simţi o prietenă incredibil de deschisă şi 
atentă. 

În ciuda dificultăţilor pe care le ridicau identificarea 
unui cadavru carbonizat, echipei din Londra nu-i luase 
prea mult să descopere numele celui care-o omorâse pe 
Coleman: un anume Patrick Peter Fergus, al cărui telefon 
mobil fusese descoperit, intact, într-un rucsac abandonat. 

Conform sistemului de localizare GPS în timp real, cu 
ajutorul căruia dispecerii alocau resurse acolo unde se 
semnalau incidente, vehiculul lui Coleman făcuse o oprire 
neprevăzută pe Spring Gardens. Acum că aveau o oră și un 
loc, sistemul de monitorizare stil „Big Brother” din 

capitală, adesea controversat, îşi dovedise utilitatea. Nouă 
camere de supraveghere distincte surprinseseră momente 
din desfăşurarea deloc spectaculoasă a crimei. 

Un domn cu părul alb, îmbrăcat în blugi şi un tricou 
polo, cu o geantă în mână, fusese surprins mergând pe jos 
pe Whitehall. În timp ce aştepta la o intersecţie, maşina de 
patrulare a sergentului Coleman oprise la semafor. In loc 
să traverseze, bărbatul se apropiase de maşină şi-i bătuse 
în geam, arătând spre o străduţă laterală liniştită şi 
zâmbindu-i amabil. 

Din cauză că se construia şi de o parte şi de cealaltă a 
străzii, nu mergeau prea mulţi pietoni pe acolo, astfel că 
nimeni nu-l observă pe bărbat aplecându-se calm să ia o 
cărămidă de pe jos. Şi apoi, când Coleman coborâse din 
maşină, o lovise o singură dată în frunte şi o luase pe sus, 
mutând-o pe locul din stânga. Cu ajutorul diverselor 
camere, reuşiseră să reconstituie succesiunea 
evenimentelor din maşină: cuțitul, lichidul ignifug, sticla 
de benzină - le avusese pe toate îndesate în geanta cu care 
umblase nevinovat prin mulţime. 

Pe Baxter o luă cu frig când încheie conversaţia cu unul 
dintre detectivii de pe tura de noapte. Vanita programase o 
conferinţă de presă a doua zi la prima oră, pentru a 
dezvălui identitatea colegei lor ucise, dar, în afară de asta, 
nu aveau nimic nou. Echipa tehnică luase la puricat 
telefonul recuperat, dar nu găsise nimic important. 
Caracterul vădit aleatoriu al crimei, surprins de camerele 
de supraveghere, sugera că nu era nevoie să caute legături 
între ucigaş şi Coleman. Femeia nimerise, pur şi simplu, în 
locul nepotrivit la momentul nepotrivit, oferindu-i ocazia 
perfectă acelui individ, care era chitit să omoare un 
poliţist. 

Baxter se afla în faţa cârciumii Reade Street Pub, în 
Tribeca. Barul primitor, de modă veche, era cunoscut 
drept locul unde-şi făceau veacul agenţii FBI şi, ca urmare, 
era unul din locurile cele mai „cuminţi” din oraş. Colegii 
lui Curtis o convinseseră să iasă cu ei la o băută după 
ieşirea din tură. Ea îi corupsese, la rândul ei, pe Baxter şi 

Rouche să li se alăture, atingându-i la coarda sensibilă. 

Baxter îşi zise că era cazul să revină în local, dar, în mod 
straniu, o relaxa să admire cum se lasă seara, cum se 
aprindeau, rând pe rând, luminile la ferestre, ca un şirag 
de beculeţe de pom. li scăpă un oftat sugrumat de frig, 
înainte s-o izbească un val de căldură, muzică şi râsete 
zgomotoase, când intră din nou în cârciumă. 

Rouche şi Curtis erau aşezaţi într-un grup mare, lângă 
bar. Cel mai gălăgios membru al grupului tocmai povestea 
o anecdotă despre colega lui care făcea totul ca la carte, în 
timp ce Curtis zâmbea stingherită. 

— ...Şi-o văd că iese ca vijelia din blocul ăsta, vai de 
mama lui, acoperită, Ja propriu, din cap până-n picioare, de 
praf alb. Cu o mână îl târăşte pe traficant de beregată, în 
cealaltă mână duce un căţeluş Scottie. 

Toată lumea râse ca la comandă, în timp ce bărbatul 
trase o duşcă din sticlă. 

— Suntem înconjurați de camere, au ieşit toţi vecinii să 
ne filmeze cu telefonul. Se învârte până şi-un elicopter 
deasupra noastră. Şi ea ce-mi face? 

Se uită la Rouche, ca şi cum chiar se aştepta să 
ghicească ce cale de acţiune alesese Curtis din 
multitudinea de posibilităţi pe care i le oferea liberul- 
arbitru. 

Rouche ridică din umeri. 

— Se îndreaptă glonţ spre tipul care acum e directorul 
nostru adjunct, îi trânteşte bietul animal în braţe, de-l 
umple de praf, şi-i zice: „Păstrez câinele!” 

Colegii lui Curtis începură să râdă cu toţii ca apucaţii. 

— Ha! Ha! râse scremut Rouche, cu un aer nedumerit. 

— Vezi tu, jigodia încercase să-i bage toată cocaina - 
două kile - pe gât câinelui când a auzit sirenele. Şeful a 
trebuit să stea toată noaptea cu el la veterinar, aşteptând 
să scoată dovezile pe cealaltă parte decât cea pe care 
intraseră. 

Îl privi pe Rouche în ochi. 

— Şi ghici ce nume i-a dat? 

Pauză. lar făcea faza aia. Rouche era tentat să-i explice 

că nu avea de unde să ştie, deoarece nu avea calităţi de 
medium, pentru că, dacă ar fi avut, ar fi putut evita 
complet această conversaţie stânjenitoare. 

— Coca... Cocaină... Hm... Co-canin? încercă. 

Singura reacţie a fost o tăcere stingherită. 

— Prăfosul, îi zise bărbatul, ca şi cum Rouche tocmai îl 
plesnise peste faţă. I-a zis Prăfosul. 

Zărind-o pe Baxter că se apropie, Rouche se scuză şi se 
grăbi s-o intercepteze. 

— Îţi fac cinste, îi zise, conducând-o spre capătul opus al 
barului. 

Ea n-avea de gând să-l contrazică. 

— Vin roşu. 

— Un pahar mic? Mare? 

— Mare. 

Rouche comandă pentru amândoi. 

— Ştii, chiar m-au dat peste cap imaginile cu uciderea 
poliţistei, îi zise în timp ce aşteptau să revină barmanul. 
Aproape că m-a dezgustat cât de nonviolentă a fost toată 
treaba... Nu c-aş fi vrut să sufere, adăugă repede. Doar 
că... 

— A fost prea uşor, încheie Baxter în locul lui. 

Trăise aceeaşi senzaţie. 

— Alegi pur şi simplu o persoană de pe stradă, oricine ar 
fi, o păleşti în cap îndeajuns de tare cu ce nimereşti şi asta 
a fost. 

— Exact, încuviinţă Rouche, înmânându-i cardul de 
credit barmanului. N-a avut nicio şansă de scăpare, este? A 
fost pur şi simplu prea aleatoriu... a profitat de ocazie. 

Luară amândoi câte o gură din băutură. 

— Eu şi Curtis o să te conducem la aeroport mâine- 
dimineaţă, îi spuse. 

— Nu e nevoie. 

— Insistăm. 

— Bine, dacă insistaţi. 

— Noroc, spuse Rouche, ridicând paharul. 

— Noroc, îi răspunse Baxter, simțind gustul înţepător al 
vinului care începea să-i risipească încordarea. 


1971 


Baxter nu reuşi să bage cartela de acces din prima. 
Odată intrată în cameră, se descălţă, îşi aruncă geanta pe 
pat, aprinse veioza de pe noptieră şi apoi se apropie 
clătinându-se de fereastra minusculă, ca s-o deschidă. 

De-abia aştepta să-şi scoată hainele de serviciu şi-şi 
azvârli pantalonii eleganţi de pe ea în drum spre baie. În 
timp ce-şi descheia nasturii la cămaşă, auzi telefonul. Se 
aşeză pe pat ca să-l caute prin geantă, oprindu-se când 
văzu că era un mesaj de la Thomas. 

— De ce naiba nu te-ai culcat? se întrebă, cu voce tare, 
până să-şi dea seama cât de târziu era de fapt şi c-ar fi 
trebuit să doarmă de câteva ore bune. 


De-abia aştept să te văd. Cred că Echo are purici. X 


— Ba tu ai purici, mormăi enervată. 

Nici măcar nu-i trecu prin cap că Thomas aştepta un 
răspuns, poate, dar asta îi aminti că mai avea să-i trimită 
lui Edmunds dosarele celor care comiseseră crimele, 
primite de la Hoppus. Tastă un e-mail aproape incoerent 
adresat lui Edmunds, conţinând 11 greşeli de ortografie în 
doar 16 cuvinte, ataşă documentele la mesaj şi apăsă pe 
„Irimite”. 

Aruncă telefonul deoparte şi dădu cu ochii de cicatricea 
urâtă cu care rămăsese pe coapsa dreaptă, pe interior, un 
suvenir care avea să dăinuie, căpătat în timpul cazului 
„Păpuşa de cârpe”, menit să-i amintească de Masse... de 
Lupul. Semnul ăsta o lua întotdeauna pe neaşteptate când 
îl vedea. 

Cutremurându-se, îşi plimbă degetele peste porţiunea de 
piele ridicată. I se făcu pielea de găină când îşi aminti 
senzaţia de frig. Nici nu se compara cu răcoarea suflată în 
casă de iarna de-afară, era frigul adevărat, se simţise 
îngheţată până în măduva oaselor. Era o senzaţie pe care 
n-o mai trăise niciodată până atunci. Işi imagină sângele 
care se revărsa din ea, cum îi scădea temperatura pe 
măsură ce lichidul cald i se scurgea din corp. 

Se ridică să închidă geamul şi apoi îşi trase pantalonii de 

pijama cât de repede putu, sperând să uite din nou de 
existenţa acestei părţi din fiinţa ei, pe care o ura nespus. 


1991 


CAPITOLUL 11 


Sâmbătă, 12 decembrie 2015 
7:02 a.m. 


Baxter amână de cinci ori soneria de la ceasul 
deşteptător până reuşi să se mobilizeze şi să se scoale din 
pat. Renunţă la duş ca să apuce să se spele pe dinţi, să-şi 
îndese lucrurile în valiză şi să se machieze rapid. leşi în hol 
cu doar două minute întârziere, arătând relativ 
prezentabil, spre a descoperi că era prima la apel. 

În mai puţin de un minut, se auzi un geamăt înfundat din 
camera lui Rouche. Broasca se răsuci cu zgomot şi el ieşi 
poticnit, arătând clar răvăşit. Baxter îl bănuia că se 
culcase în costum. În mod evident, încercase să-şi pună 
părul răzvrătit la respect, dar freza îi ignorase sugestiile şi, 
deşi purta ochelari de soare, tot trebui să-şi pună mâna la 
ochi ca să nu-l izbească lumina din hol. 

— 'Neaţa, îi spuse răguşit, mirosindu-şi haina la subraţ. 

După cum se strâmbă, n-avea să fie îmbrăţişat de rămas- 
bun. 

— Cum de arăţi aşa de...? 

Rouche făcu o pauză, nevrând să spună ceva care ar fi 
putut părea deplasat. 

— Aşa de...? îl întrebă Baxter şoptit, realizând că 
locatarii din camerele învecinate mai dormeau, poate. 

Se întrebă dacă Rouche aţipise cu ochelarii la ochi. 

— ...bine, optă el să încheie. 

Seminarele de prevenire a hărţuirii sexuale la care 
fuseseră obligaţi să participe toţi cei din departamentul lui 
nu fuseseră o pierdere de vreme, până la urmă. 

— Am antrenament, îi răspunse Baxter. Mult prea mult. 
Ochelarii de soare îţi dau o notă aparte... subtil. 

— Mă gândeam eu, încuviinţă Rouche, realizând rapid că 
nu era indicat să mai dea din cap în cursul zilei. 

— De ce ţi-ai luat ochelarii de soare de fapt? Sunt minus 
cinci grade afară. 

— Din cauza luminii reflectate, se apără Rouche. Când 
eşti la volan, te protejează de lumina reflectată. 

— Lumină? 

Baxter nu părea prea convinsă. 

Chiar în momentul acela se deschise uşa camerei lui 
Curtis şi agenta, cu un aer nevinovat, ieşi cu telefonul la 
ureche. Mereu profesionistă, Curtis trăsese de o singură 
bere toată seara şi plecase de la bar la 9. După ce se 
scuzase faţă de colegii ei, îi găsise pe Baxter şi Rouche 
instalaţi la o măsuţă lângă geam. Din păcate, între timp ei 
erau la al treilea pahar, tocmai comandaseră ceva de 
mâncare şi nu se grăbeau să plece. 

O salută cu un gest din cap pe Baxter şi apoi îl măsură 
îndelung, cu un aer furios şi critic, pe colegul ei care arăta 
atât de răvăşit. Clătină din cap şi o porni spre lift. 

Rouche se întoarse cu un aer nevinovat spre Baxter. 

— Te-au ajutat ochelarii? îl întrebă ea rânjind, trăgându- 
şi valiza pe lângă el. 

X AX x 

Se decise că probabil cel mai indicat era s-o lase pe 
Curtis să conducă. Baxter se aşeză în spate, în timp ce 
Rouche deschise geamul din dreapta şi îndreptă cât mai 
multe fante de încălzire în direcţia lui. La doar câteva 
momente după ce plecaseră de la hotel, vehiculul negru al 
FBl-ului era înghiţit de o mare de taxiuri, care începeau să 
încetinească până la oprirea totală, ca o dâră de vopsea 
galbenă care se usucă. 

In fundal, din staţia de comunicaţii a poliţiei se auzeau 
sporovăieli, cu o sonerie veselă intercalată între 
comunicările dispecerilor şi răspunsul poliţiştilor de pe 
teren. Oraşul care nu doarme niciodată avusese o noapte 
deosebit de agitată, din câte reuşi să deducă Baxter, deşi 
trebuia să citească printre rânduri, nefiind familiarizată cu 
codurile folosite de poliţia newyorkeză pentru diferite 
incidente. Curtis fusese drăguță şi-i  tradusese 
comunicările mai interesante. 

In Londra era deja prânzul şi echipa de-acolo nu stătuse 
degeaba. Baxter primise detalii la zi cu privire la persoana 

care comisese ultima crimă, Patrick Peter Fergus, şi le citi 
cu voce tare mesajul lui Curtis şi Rouche: 

— În vârstă de 61 de ani. Lucra de doi ani şi jumătate ca 
om de serviciu la o chestie numită, cam vag, Consumer 
Care Solutions SRL. Conflicte anterioare cu poliţia: doar o 
încăierare într-o cârciumă acum vreo 30 de ani. Nu avea 
familie, doar mama lui mai trăia încă undeva în Woking şi 
suferea de demenţă... Dumnezeule! 

— Ce e? 

— Tipul lucra cu jumătate de normă pe post de Moş 
Crăciun. Într-acolo o pornise când s-a hotărât, mânat de un 
impuls de moment, să omoare o polițistă nevinovată. 

Rouche păru să se trezească pe loc din mahmureală şi se 
întoarse să se uite la ea. 

— Vorbeşti serios? 

— Oh, vă rog eu, nu cumva să afle Andrea de chestia 
asta, gemu Baxter, fără a se adresa cuiva anume. „Crimele 
lui Moş Crăciun”. Clar la asta s-ar gândi. 

Se uită pe geam, în timp ce înaintau ca melcul pe lângă 
Parcul Primăriei. Era cenuşiu şi înnorat, dar încă nu 
ningea. Un indicator verde o anunţă că se apropiau încet 
de Podul Brooklyn. 

Primi un SMS de la Thomas şi mormăi: 

— Acu' ce mai e? 

La ce oră te întorci? 

Am cumpărat chestii să luăm o cină târzie! X 


Cântărea ce să-i răspundă, când îi distrase atenţia o 
transmisiune prin staţia care mergea în surdină. Nu 
mesajul în sine îi atrăsese atenţia - nu desluşise niciun 
cuvânt -, ci tonul dispecerei. 

În ultima jumătate de oră, cât ascultase nu foarte atent, 
o auzise pe femeie alocând eficient echipe să se ocupe de 
un caz de violenţă gravă în familie, de un dependent de 
heroină găsit mort şi de un bărbat care ameninţa că se 
sinucide. Rămăsese calmă şi stăpână pe sine în tot acest 
timp... până acum. 

— Deci, care-i planul când... începu Rouche, căruia îi 

scăpase ce sesizaseră Baxter şi Curtis. 

— Ssst! îl repezi Curtis, dând mai tare volumul, în timp 
ce luau colţul şi începeau să urce rampa care dădea spre 
pod. 

— 10-5, spuse o voce masculină, uşor distorsionată. 

— li cere să repete mesajul, îi traduse Curtis lui Baxter. 

Se auzi aceeaşi sonerie veselă, făcând notă discordantă 
cu îngrijorarea de-abia disimulată a dispecerei. 

— 42 Charlie, 10-10F... 

— Posibil atac cu o armă de foc, şopti Curtis. 

— „Pavilionul principal, Grand Central Terminal. S-au 
semnalat focuri de armă... 10-6. 

— li cere să aştepte noi instrucţiuni, spuse Curtis în timp 
ce se apropiau de primul turn de piatră, unde trebuiseră 
deja să dea jos un cadavru suspendat la intrarea în oraş. 

Se auzi din nou vocea femeii, vorbind repede şi alert: 

— 42 Charlie. 34 Boy. 34 David. 10-39Q... 

— Asta ce înseamnă? întrebă Baxter. 

— Alţi agenţi. Nu cred că ştie ce se întâmplă, dar 
cheamă deja întăriri. 

— ...Pavilionul principal, Grand Central Terminal. S-a 
semnalat prezenţa unui agresor înarmat, a luat un ostatic, 
dar... pare mort. 

— Ce mama naibii? exclamă Rouche. 

— 10-5, răspunse unul dintre poliţişti, având aceeaşi 
reacţie, dar în formă digitală. 

— Un ostatic decedat nu este un ostatic, spuse Rouche. 
E un mort. 

N-avea nicio noimă ce spunea femeia. Era limpede că 
voia să le dea mai multe detalii poliţiştilor, dar n-o putea 
face pe canalul deschis de comunicaţii, la care putea trage 
cu urechea orice persoană care avea la dispoziţie un 
scaner de 30 de dolari. 

— 10-6... Grand Central Terminal. 10-39Q... 10-10F... 
10-13Z... 10-11C... 

— S-au declanşat alarmele, spuse Curtis. Cheamă 
întăriri pentru un poliţist în civil. 

— Un agresor înarmat. S-au tras focuri de armă! 

transmise dispecera, nu că ar mai fi fost nevoie. 

Transmiţătorul ei preluase pocniturile din căşti, în 
timpul conversaţiei cu persoana care semnalase incidentul. 

— Confirm: 10-10S. Agresorul are un cadavru legat de 
el. 

Rouche se întoarse spre Curtis. 

— Legat? E unul de-ai noştri, nu-i aşa? 

Curtis porni sirena. 

— Îmi pare rău, Baxter, s-ar părea că trebuie să ne mai 
suporţi un pic, spuse Rouche, apoi se întoarse spre Curtis. 
Va trebui să trecem podul şi... Ce faci?! 

Curtis tocmai întorcea maşina, punându-i faţă în faţă cu 
trei benzi de pe care veneau maşini din sens opus. Îşi croi 
drum printre vehicule, tăind prin deschizături imposibil de 
înguste. Urcă pe zona pietonală din faţa Parcului 
Primăriei, în timp ce negustorii ambulanți şi turiştii se 
fereau din calea lor, gesticulând. În scârţâit de pneuri şi 
miros de cauciuc ars, maşina alunecă spre stânga şi-apoi 
viră abrupt la dreapta, intrând pe Broadway. 

Până şi Baxter se asigură încă o dată că-şi pusese 
centura. Inchise mesajul de la Thomas şi puse telefonul 
deoparte, uitându-se la oraşul care-i apărea albăstrui prin 
geam, gonind pe lângă ei; o să-l anunţe, totuşi, mai târziu 
că nu mai vine acasă. 

XX x 

Curtis se văzu silită să lase maşina la două de sute metri 
de gară din cauza valurilor nesfârşite de oameni care se 
revărsau pe ieşirea principală, ţâşnind în stradă. O luară la 
fugă prin traficul blocat de pe 42nd Street, luându-se după 
mesajul automat de evacuare. Trecură pe lângă trei maşini 
de poliţie, abandonate la distanţe diferite de destinaţie, şi 
apoi intrară în fugă pe Vanderbilt Avenue. 

Rouche o luă înainte, croindu-şi drum printre oamenii cu 
feţe speriate. În timp ce înainta, realiză neliniştit că nimeni 
nu scotea o vorbă. Ochi un poliţist care păzea intrarea în 
pavilionul principal şi traversă mulţimea evacuată în 
tăcere. 

Işi scoase legitimatia. 

— Rouche, CIA. 

Tânărul îşi duse un deget la buze şi arătă undeva dincolo 
de arcadă, apoi îi şopti aproape neauzit: 

— E chiar acolo. 

Rouche încuviinţă şi-i răspunse la fel de încet: 

— Cine-i şeful? 

— Plant, îi zise tânărul, arătând mai încolo pe culoar. În 
Balconul de Est. 

Grupul dădu roată pavilionului, descoperind un poliţist 
agitat care vorbea cu cineva prin staţie în centrul de 
comandă. Mustaţa încărunţită îi zvâcnea în ritm cu 
diatriba pe care o ţinea în surdină. 

— Ţine-mă la curent, spuse, întrerupând brusc 
transmisiunea şi întorcându-şi privirea spre nou-veniţi. 

— Plant? întrebă Rouche. 

Bărbatul încuviinţă. 

— Agentul special Rouche, CIA. 

Arătă spre colegele lui. 

— Curtis, FBI. Baxter... n-am timp să-ţi explic. Care-i 
treaba? 

Baxter trase cu ochiul spre pavilionul central, cu tavanul 
azuriu ce închipuia un cer artificial deasupra întinderii 
imense de marmură de la nivelul solului. Studie ce se 
putea desluşi la ultimul nivel, unde treptele care duceau 
spre Balconul de Vest se întâlneau înainte de a-şi continua 
ascensiunea spre trei ferestre enorme, cu boltă. 

Privirea i-a fost atrasă de celebrul ceas de alamă, aflat 
deasupra chioşcului de informare turistică din mijloc. 
Deodată surprinse o străfulgerare de piele, distorsionată 
prin geamurile de sticlă ale chioşcului, care dispăru la fel 
de repede cum apăruse. Se trase după perete, cu inima 
bătând să-i spargă pieptul, cu ochii mari şi cu atenţia 
concentrată, pentru că priveliştea o înspăimântase. 

— A tras patru focuri, îi anunţă Plant, niciunul spre noi, 
toate spre tavan. Are... 

Plant se uită în gol pentru o clipă. 

— Are pe cineva cu el, un bărbat, care... Are un bărbat 
cusut de el. 

Tăcere. 

— Poţi să ne dai mai multe detalii? întrebă Rouche, fără 
a reacţiona în vreun fel, comportându-se ca şi cum îşi nota 
descrierea unui suspect ca oricare altul. 

— Are cadavrul unui bărbat de rasă albă cusut în spate. 

— Are cuvântul „Momeală” scrijelit pe piept? 

Plant încuviinţă. 

Rouche se uită involuntar la Baxter. 

— V-a spus ceva? îl întrebă pe poliţist. 

— Era agitat - plângea şi mormăia ceva - când am ajuns, 
dar a trebuit să ne retragem când a început să tragă în 
aer. 

— Şi ştim cum a ajuns până aici în... starea asta? 

— Avem martori care l-au văzut coborând dintr-o 
camionetă în faţa intrării principale. Am transmis detaliile 
dispecerei. 

Rouche încuviinţă. 

— Bun. Unde sunt oamenii tăi? 

— Unul la vest, unul la etajul de deasupra, doi pe 
peroane, se asigură că nu coboară nimeni din tren. 

— OK, zise Rouche hotărât după ce chibzui o clipă. 

Îşi scoase haina boţită şi-şi desprinse pistolul din toc. 

— Uite cum procedăm: le spui oamenilor tăi să nu tragă 
în suspect, orice s-ar întâmpla. 

— Dar dacă... începu Plant. 

— Orice s-ar întâmpla. M-ai înţeles? repetă Rouche. E 
mult prea important. 

— Rouche, ce naiba vrei să faci? întrebă Curtis. 

Păru îngrozită când Rouche îşi scoase cătuşele, 
punându-şi-le la mâini. 

— Fă-o! îl îndemnă Rouche pe Plant, ignorând-o. 

— Nu te las să intri acolo, îi spuse Curtis. 

— Uite ce e, îi şopti Rouche, crede-mă, îmi place planul 
ăsta şi mai puţin decât îţi place ţie, dar pe morţi nu-i 
putem prinde. Asta ar putea fi singura noastră şansă ca să 
ne dăm seama ce se întâmplă. Cineva trebuie să meargă 
acolo. Cineva trebuie să stea de vorbă cu el. 

Curtis se uită la Baxter, cerându-i ajutor din priviri. 

— S-ar putea să te împuşte înainte să apuci să deschizi 
gura, îi zise Baxter. 

— Corect, încuviinţă Rouche. . 

O clipă îşi cântări opţiunile. Işi scoase stângaci mobilul 
din buzunar şi formă numărul lui Curtis. După ce activă 
funcţia de handsfree, îl băgă în buzunarul de la cămaşă. 

— Nu-mi închideţi. 

— Dă-i drumul, spuse Plant, răspunzând cuiva în cască. 
10-4. 

Se întoarse spre Rouche. 

— Echipa pentru Situaţii de Urgenţă va intra în trei 
minute: desfăşurare completă de forţe. 

— Asta înseamnă că în patru minute e mort, le spuse 
Rouche. 

— Nu! şopti Curtis, întinzând mâna să-l oprească, dar el 
ieşi în holul imens până să apuce să-l prindă. 

Rouche îşi ridică mâinile încătuşate deasupra capului şi 
începu să se apropie foarte încet de ceasul din mijlocul 
sălii. Cu excepţia anunţului de evacuare difuzat automat 
din 30 în 30 de secunde, nu se auzea decât ecoul stingher 
al unor paşi. 

Nu mai era nimeni acolo în afară de ei. 

Nevrând să-l sperie pe bărbatul de la care avea nevoie 
disperată de răspunsuri, începu să fluiere prima melodie 
care-i veni în minte. 

Curtis ţinea telefonul ridicat ca să-l audă cu toţii, 
pocnetul agale al paşilor lui Rouche pe marmură 
reverberând decalat în difuzorul metalic. Aproape că se 
aştepta să audă detunătura unui foc de armă după fiecare 
pas. 

— Fluieră cântecul ăla al Shakirei? întrebă Plant, 
începând să aibă dubii serioase cu privire la sănătatea 
mintală a bărbatului ale cărui ordine le urma. 

Curtis şi Baxter au preferat să nu spună nimic. 

Rouche era la jumătatea drumului spre ceas. 
Imensitatea de marmură lucioasă care-l înconjura părea să 
se extindă în toate direcţiile, ca şi cum ar fi ieşit în larg. 
Realiză că distanţa până la adăpost nu păruse atât de 

mare, când o apreciase din acel loc sigur. Îl observă pe 
unul dintre ceilalţi poliţişti urmărind şocat scena din 
culise, ceea ce nu-l linişti câtuşi de puţin, pe măsură ce se 
apropia de oroarea care-l aştepta. 

Ajuns aproape în dreptul chioşcului de informare, 
Rouche se opri din fluierat şi se poticni... pentru că se afla 
faţă în faţă cu un mort. li despărţeau doar 20 de paşi. 
Bărbatul fusese dezbrăcat complet, avea inscripţia 
„Momeală” proaspăt încrustată pe piept şi stătea cu capul 
lăsat în faţă, ca şi cum încerca să descifreze tatuajul 
scrijelit neglijent. Ascuns vederii lui Rouche, bărbatul aflat 
în spate începu să plângă, făcând să se mişte cadavrul 
mutilat aflat dinaintea lui, scuturându-i umerii în ritm cu 
hohotele de plâns. 

Era, fără îndoială, cea mai înfiorătoare privelişte pe care 
o văzuse Rouche vreodată. 

— Mda... Nu, mulţumesc, mormăi Rouche, răzgândindu- 
se subit. 

Făcu nonşalant stânga împrejur, gata să se întoarcă, 
când o voce tulburată i se adresă în sfârşit. 

— Cine eşti? 

Rouche se crispă. Oftă din rărunchi şi se întoarse încet 
spre mort. 

— Damien, îi răspunse bărbatului. 

Făcu câţiva paşi timizi spre el. 

— Eşti poliţist? 

— Oarecum, da. Nu sunt înarmat şi am cătuşe la mâini. 

Rouche continuă să se apropie, pas cu pas, nedumerit de 
faptul că bărbatul nu se întorsese să se convingă că aşa e. 
Dar bărbatul se uita în sus, fascinat de cerul înstelat care 
se profila la mai bine de 30 de metri deasupra lor. Rouche 
îi urmări privirea, dând cu ochii de tavanul spectaculos 
acoperit de stele, constelații ce închipuiau entităţi 
recognoscibile pictate cu aur: Orionul, Taurul, Peştii... 
Gemenii. 

Gemenii erau reprezentaţi unul lângă altul, aproape 
încolăciţi. Patru picioare se desprindeau învolburat din 
cele două siluete, fără a fi revendicate de vreunul dintre 

fraţi: o singură entitate, inseparabilă. 

Distras, Rouche realiză că era acum la doar câţiva paşi 
de imitaţia celestă. Simţi un gust de fiere când îl auzi pe 
„mort” scâncind şi respirând horcăit. 

— Doamne sfinte... Ostaticul trăieşte, şopti, cât de tare 
îndrăzni, rugându-se să fie auzit de colegele lui. Repet: 


ostaticul trăieşte! 
XX x 


Lui Curtis îi tremura mâna când se întoarse spre Plant. 

— Avem nevoie de o echipă medicală de urgenţă. Şi 
asigură-te că echipa de intervenţie ştie care-i treaba, 
înainte să dea buzna aici. 

Plant se conformă. 

— Suntem prea departe, spuse Baxter, simțindu-se la fel 
de şocată pe cât părea şi Curtis să fie. Dacă lucrurile o iau 
razna... Trebuie să fim mai aproape. 

Curtis încuviinţă. 

— Vino după mine! 

A 

Rouche ajunsese în dreptul omului „dublu”. Un strat 
subţire de sânge închis la culoare părea să-i unească pe 
falşii gemeni, pe lângă cusăturile groase, negre, care le 
înnădeau pielea cicatrizată. Se sili să adopte o expresie 
neutră, înainte de a se uita în sfârşit la persoana care 
comisese această atrocitate. 

Bărbatul era complet dezbrăcat şi lacrimile se împleteau 
cu broboane de transpiraţie pe faţa lui palidă precum 
ceara, în ciuda frigului. Era uşor supraponderal, să fi avut 
cel mult optsprezece ani, şi un păr zburlit, ca de copil, 
aidoma Gemenilor de pe tavan. Inscripţia de pe pieptul lui 
părea să se fi vindecat, era parte din el acum. Ochii lui 
injectaţi se desprinseră încet din tavan, poposind asupra 
lui Rouche, zâmbindu-i afabil în ciuda pistolului încărcat 
pe care-l ţinea în mână. 

— Te superi dacă mă aşez? îl întrebă Rouche, încercând 
să pară cât mai paşnic cu putinţă. 

Nu primi niciun răspuns, dar se lăsă încet pe pardoseala 
rece şi-şi încrucişă picioarele. 

— La ce mai pui o întrebare, dacă nu aştepţi un răspuns? 

Rouche se uită instinctiv la pistolul din mâna dreaptă a 
bărbatului, care tremura convulsiv. 

— Nu pot să vorbesc cu tine. Nu... n-ar trebui, continuă 
bărbatul, începând să se agite. 

Duse o mână la ureche şi se uită de jur împrejurul 
pavilionului pustiu, ca şi cum auzise ceva. 

— Mi se pare c-am fost prost-crescut, îi zâmbi Rouche 
stingherit. Tu ai fost îndeajuns de curtenitor să mă întrebi 
cum mă cheamă, dar eu nu ştiu cum te numeşti tu. 

Aşteptă răbdător. Bărbatul părea să stea în cumpănă; îşi 
duse o mână la frunte, ca şi cum îl durea. 

— Glenn, îi spuse, izbucnind în plâns. 

Rouche continuă să aştepte. 

— Arnolds. 

— Glenn Arnolds, repetă Rouche pentru colegele lui. 

Habar n-avea cât de clar se auzea discuția. 

— Gemenii, spuse, ca şi cum făcea conversaţie, uitându- 
se spre tavan. 

Era conştient de faptul că-şi asumă un risc imens 
deschizând subiectul, dar intuia că nu mai aveau timp 
aproape deloc. 

— Mda, spuse Glenn, zâmbind printre lacrimi şi 
admirând din nou stelele. La mine e întotdeauna noapte. 

— Ce Înseamnă constelația Gemenilor pentru tine? 

— Totul. 

— În ce sens? întrebă Rouche curios. La asta... aspiri? 

— Asta sunt. În asta m-a prefăcut el. 

„Mortul” întors spre pavilionul pustiu scoase un geamăt 
chinuit. Rouche se rugă în sinea lui ca bărbatul să nu-şi 
vină în fire, neputând să-şi imagineze că cineva ar putea 
depăşi trauma de a se trezi cusut de corpul altcuiva. 

— El? întrebă. Cine e el? 

Glenn începu să scuture violent din cap, părând că nu 
mai avea aer. Scrâşni din dinţi şi-şi duse mâna la frunte. 

— Nu auzi? zbieră la Rouche, care rămase tăcut, 
neştiind care ar fi fost răspunsul corect în ochii bărbatului. 

Într-un final, păru să depăşească momentul de criză. 

— Nu... Nu pot să vorbesc cu tine despre asta. Mai ales 
despre el. Ce prost sunt! De-asta mi-a zis să intru pur şi 
simplu şi să fac ce am de făcut! 

— Nu-i nimic. Nu-i nimic. Uită că te-am întrebat, îi spuse 
Rouche liniştitor, atât de chinuitor de aproape de numele 
persoanei care trăgea sforile şi, în acelaşi timp, riscând să 
se aleagă cu un glonţ în cap dacă rostea un singur cuvânt 
greşit. 

Membrii echipei de intervenţie trecură fulgerător prin 
dreptul intrărilor, înconjurând pavilionul. 

— A vrut doar să intri şi ce să faci? 

Glenn nici măcar nu auzi întrebarea, plângea în hohote, 
ridicând şi coborând involuntar pistolul, dojenindu-se 
pentru că fusese atât de slab. 

Rouche era gata să-l piardă. 

— E fratele tău? ridică Rouche vocea disperat, arătând 
spre victima lui, care începea să se manifeste din ce în ce 
mai sonor. 

— Nu. Nu încă, îi răspunse Glenn. Dar va fi. 

— Când? 

— Când o să ne elibereze poliţiştii. 

— Să vă elibereze? întrebă Rouche. Vrei să zici să vă 
ucidă? 

Glenn încuviinţă. Îi apăru un punct roşu pe pieptul gol. 
Rouche urmări din priviri punctul până când îi poposi pe 
frunte. 

— Nimeni nu vrea să te ucidă, Glenn, îl minţi. 

— Dar o s-o facă. Aşa a zis el. Vor fi obligaţi s-o facă... 
după ce-l omor pe unul dintre voi. 

Rouche întoarse din nou privirea spre pistol. 

— Nu cred că vrei să faci rău nimănui, îi spuse 
bărbatului disperat. Ştii de ce? Pentru că ai fi putut s-o faci 
deja, dar n-ai făcut-o. Ai început să tragi în aer ca să sperii 
oamenii... ca să-i salvezi. Nu-i aşa? 

Glenn încuviinţă şi începu să hohotească. 

— Nu-i nimic. O să mă asigur că nu păţeşti nimic. Lasă 
pistolul din mână! 

După o clipă de deliberare, Glenn se aplecă, gata să 

cadă în genunchi, dar în momentul acela ţipă de durere, 
pentru că-şi smulsese una din cusături din piele. Bărbatul 
din spate ţipă îngrozit, trezit din leşin de durere. Începu să 
se zbată, forțând cusăturile rămase, şi punctul roşu începu 
să joace pe corpurile lor în timpul încleştării. 

Rouche observă expresia trădată de pe chipul lui Glenn 
când bărbatul văzu laserul care-i urca pe piept. 

Ştia deja ce-o să se întâmple. 

— Nu trageţi! Nu trageţi! zbieră Rouche, ridicându-se în 
picioare. 

Făcu un pas spre gemeni şi punctul roşu se opri pe 
braţul lui întins, care încerca să se pună în calea glonţului. 

Glenn îşi ridică privirea pentru ultima dată spre ce avea 
să devină şi apoi ridică pistolul spre Rouche. 

— Nu trageţi! strigă din nou Rouche. 

Informaţia valora mult mai mult decât viaţa lui. 

În timp ce Glenn era dezechilibrat de bărbatul care se 
zbătea, se auzi o pocnitură şi punctul roşu dispăru, 
lăsându-i o gaură însângerată în gât. Glonţul îşi ratase 
ţinta şi Rouche auzi zgomotul armei reîncărcate prea 
târziu, în timp ce muribundul îndrepta pistolul spre el. 

Închise ochii, îşi ţinu respiraţia şi schiţă un zâmbet. 

Se auzi o detunătură asurzitoare. 

CAPITOLUL 12 


Sâmbătă, 12 decembrie 2015 
11:23 a.m. 


Cafeaua slabă de la automat, pe care o ţinea în mână 
Curtis, se răcise de vreo 20 de minute. Se uita absentă la 
televizorul dat pe mut, care nu reuşea să distragă privitorii 
de la durerile şi necazurile care-i aduseseră pe toţi la 
secţia de urgenţă a Policlinicii NYU Langone. Baxter stătea 
lângă ea, încă încercând să compună mesajul scurt la care 
lucra de vreo jumătate de oră. Se dădu bătută şi lăsă 
telefonul din mână. 

— Nu cred că mai pot să fac chestia asta, mormăi Curtis. 
Dacă moare... 

Baxter intuia că ar fi trebuit să reacționeze în vreun fel, 
dar nu era sigură cum. Nu se pricepuse niciodată cum să-i 
consoleze pe alţii. Aşa că încercă să-i zâmbească plină de 
compasiune, ceea ce păru să funcţioneze când Curtis se 
uită la ea. 

— N-ar fi trebuit să-l las pe Rouche să meargă la el, 
continuă Curtis. 

— Nu a fost decizia noastră, îi spuse Baxter. A fost 
decizia lui. A acţionat, indiferent dacă a fost bine sau rău. 

— Rău... mult mai rău. 

Baxter ridică din umeri. 

— Aşa e în profesia noastră. Ne trezim în situaţiile astea 
idioate şi tot ce putem face e să acţionăm într-un fel sau 
altul. 

— Mda, mă rog, am acţionat şi eu, spuse Curtis. Pare că 
vorbeşti din experienţă. Ai luat vreo decizie pe care ai 
regretat-o? 

Intrebarea indiscretă o luă prin surprindere pe Baxter. 
Altfel, s-ar fi silit să nu invoce mirosul lacului de mobilă, 
senzaţia materialului îmbibat de sânge care i se lipea de 
piele, vibraţiile pe care le simţea în podea, vestind 
apropierea echipei de intervenţie armată... ochii Lupului, 

de un albastru strălucitor... 

— Baxter? o întrebă Curtis, smulgând-o din rememorare. 

Nu era sigură cât timp rămăsese pierdută în amintire de 
data asta, imaginându-şi că luase o altă decizie, chinuindu- 
se cum făcea atât de des, urmărind cum se derulau aceste 
scenarii teoretice care duceau la un deznodământ mult mai 
favorabil... la un final fericit. 

Râse în sinea ei de cât de naivă era. Nu există finaluri 
fericite. 

— Am luat decizii despre care nu ştiu, şi probabil că nu 
voi şti niciodată, dacă au fost cele corecte, îi spuse lui 
Curtis. Trebuie să te resemnezi, pur şi simplu, cu ele. 

— Că e bine sau rău, spuse Curtis. 

Baxter încuviinţă: 

— Că e bine sau rău. 

O femeie de la recepţie tocmai îl îndruma pe un doctor 
spre ele. Se ridicară şi intrară după el într-o cameră unde 
puteau vorbi în linişte. 

— Nu l-am putut salva, le-o trânti direct bărbatul 
fâstâăcit. 

Curtis ieşi, lăsând-o pe Baxter să încheie discuţia. Când 
reveni în anticameră, Curtis nu se vedea pe nicăieri. 
Scoase telefonul şi îl duse la ureche. 

— Rouche? Sunt Baxter. N-a supravieţuit. Trebuie să 


vorbim. 
XX 


Era aproape imposibil să te rătăceşti în Manhattan. 
Chiar şi-aşa, Curtis dezbătea care era cel mai bun traseu 
înapoi spre birou, în timp ce rătăcea fără ţintă pe First 
Avenue. Cunoştinţele ei enciclopedice cu privire la străzi, 
alei lăturalnice şi obiective turistice, care acopereau o 
bucată considerabilă din zona centrală, nu ajungeau până 
aici, atât de aproape de hotarele insulei. 

Cerul tulbure încă ţinea piept ninsorii, dar, chiar şi în 
lipsa ei, vântul crâncen le făcea tuturor viaţa amară. Se 
învârtoşă şi merse înainte, sigură c-avea să vomite din 
clipă în clipă. Simţea vinovăția măcinându-i măruntaiele, o 
greutate tangibilă, toxică, de care ar fi vrut să se lepede, 


111410 


aruncând-o în râu şi pe care o întrezărea cu coada ochiului 
la fiecare intersecţie. 

Omorâse un om nevinovat. 

Simţi că i se întoarce stomacul pe dos când recunoscu 
pentru prima dată în sinea ei. Se refugie la intrarea într-o 
parcare subterană, în întuneric, şi începu să vomite. 

Ca şi cum n-ar fi fost deja cea mai oribilă zi din viaţa ei, 
ea şi Rouche avuseseră o ceartă-monstru, la doar câteva 
minute după ce apăsase pe trăgaci, deşi el fusese cel care-i 
forţase mâna. E] alesese să-l înfrunte pe Glenn Arnolds, 
neînarmat şi fără protecţie. El alesese, în mod inexplicabil, 
să rămână acolo în loc să se retragă la adăpost când 
situaţia se agravase. Din vina lui fusese pusă în faţa unui 
ultimatum imposibil: avea de ales între a-şi privi colegul 
murind şi a risca să ucidă un om nevinovat. 

Luase o decizie. 

Era prima dată când Curtis îşi folosise arma din dotare 
pe teren. Mereu dornică să se autodepăşească, trăsese o 
singură dată, un singur glonţ care ucisese doi oameni, 
trecând prin ţeasta lui Glenn Arnolds şi ucigându-l pe loc, 
spre a se înfige apoi în spatele victimei acestuia. 

Dacă ar fi încercat să tragă doar câţiva centimetri mai 
sus... 

Când ea avusese nevoie mai mult ca oricând de prietenie 
şi consolare, Rouche îi spusese că luase decizia greşită, că 
distrusese investigația, că ar fi trebuit să-l lase pur şi 
simplu să fie împuşcat. Dintr-un motiv obscur, reacţia lui o 
afectase cel mai tare. 

Simţind lacrimi în ochi, scoase telefonul şi formă 
numărul pe care oricine altcineva l-ar fi salvat sub numele 
„Acasă”. Pe ecran apărură cuvintele „Casa Curtis”. 

— Să-mi răspundă mama, se rugă şoptit. 

— Senatorul Tobias Curtis, îi răspunse abrupt o voce 
joasă. 

Curtis amuţi. Se gândi să închidă. 

— Elliot? Tu eşti? întrebă senatorul. Elliot? 

— Da, domnule. Speram să vorbesc cu mama, de fapt. 

— Aşadar, nu vrei să vorbeşti cu mine? o întrebă. 

— Nu... Vreau, doar că... 

— Ei bine, hotărăşte-te! Ori vrei, ori nu vrei. 

Lui Curtis îi dădură lacrimile de-acum. Simţea nevoia să 
stea de vorbă cu cineva. 

— Aşadar? 

— Aş vrea să vorbesc cu mama, te rog. 

— Ei bine, nu se poate. Nu vreau s-o amesteci pe mama 
ta în treaba asta. Nu-ţi dai seama că ştiu deja ce s-a 
întâmplat? Lennox m-a sunat de cum a aflat. Ceea ce ar fi 
trebuit să faci tu. 

Pentru o clipă, Curtis se simţi uşurată: el ştia deja. Dădu 
colţul, intrând pe o stradă care chiar i se părea cunoscută 
şi mută telefonul la cealaltă ureche, ca să-şi mai 
încălzească mâna. 

— Am omorât pe cineva, tată... Scuze, domnule. 

— Victima a murit? întrebă senatorul încet. 

— Da. 

Curtis bufni în lacrimi. 

— Dumnezeule, Elliot! răcni bărbatul. Cum ai putut fi 
aşa neglijentă? Ai idee cum o să mă afecteze chestia asta 
odată ce informaţia va ajunge în presă? 

— Ăăă... se bâlbâi Curtis. 

Până şi ea era şocată de cât de puţin îi păsa senatorului 
de cum se simte ea. 

— Deja văd titlurile: „Fiica imbecilă a unui senator 
american împuşcă un om nevinovat”. Sunt terminat. Ştii 
asta, nu-i aşa? Mi-ai distrus cariera. 

Curtis era atât de tulburată de cuvintele lui, încât de- 
abia mai putea merge. Se trânti pe o treaptă îngheţată şi 
începu să plângă la telefon. 

— Adună-te, pentru Dumnezeu, se răsti bărbatul la ea, 
apoi oftă şi adoptă un ton mai blând, atât cât era el în 
stare, îmi pare rău. Elliot? 

— Da? 

— Îmi cer scuze. A fost un şoc toată povestea asta şi 
poate că am exagerat. 

— Nu-i nimic. Îmi pare rău că te-am dezamăgit. 

— Hai să nu ne mai gândim la asta. Hai să ne 

concentrăm la ce putem face acum. Lennox te va îndruma 
exact ce trebuie să spui ca să minimizăm repercusiunile 
asupra FBl-ului, asupra mea şi asupra carierei tale, în 
măsura în care mai ai una. 

— Cum rămâne cu omul pe care l-am omorât? 

— Ei bine, în privinţa asta faptul e consumat, spuse 
senatorul, ca şi cum anunţa c-o să-l taie de pe lista celor 
cărora le trimitea felicitări de Crăciun. Fă şi spune ce-ţi 
cere Lennox să spui şi, dacă echipa ta face progrese sau 
arestează pe cineva în toată aiureala asta cu „Marioneta”, 
pe tine trebuie să te vedem că faci figură eroică. M-ai 
înţeles? 

— Da, domnule. 

— Bun. 

— Te iubesc. 

Convorbirea se erup Eco DaDul că n-o auzise. 


Era ziua cuiva. Întotdeauna era ziua cuiva. Ziua în care o 
persoană devenea, pe moment, o celebritate în tot 
departamentul şi se simţea obligată de etichetă să-şi 
cheltuiască o bună parte din salariul pe o zi pe gogoşi 
Krispy Kreme. 

Edmunds se aşeză la birou, cu gogoaşa de rigoare în 
mână, muşcând din ea şi împroşcând umplutura 
misterioasă pe toată tastatura. Simţi că de-abia îl mai 
încape cămaşa când se întinse după coş. Se îngrăşase cu 
mai bine de şase kilograme de când se transferase din nou 
la Fraude. Deşi, cu conformaţia lui deşirată, nu putea 
niciodată să pară supraponderal, simţea kilogramele în 
plus orice ar fi făcut. 

Se uită lung la ecranul pe care erau afişate conturi în 
bănci străine, până când simţi că i se închid ochii. De 
aproape o oră stătea să se uite cum se lasă seara peste 
oraş, fără a reuşi să facă niciun pic de treabă. Nu se putea 
concentra. Ştia că Baxter îi trimisese dosarele primilor trei 
ucigaşi în cursul dimineţii, dosare pe care nici nu apucase 
să se uite din cauză că avea un copil de un an căruia îi 
dădeau dinţii, o soţie nedormită şi îndatoririle mereu 

nesuferite care-ţi revin când ai un post cu normă întreagă. 
Se trezi, dorindu-şi să se facă odată ora când putea să se 
instaleze din nou în şopron şi să se concentreze la anchetă. 

După ce se uită rapid în jur să vadă unde era şeful, 
deschise site-ul BBC News, pe care erau postate periodic 
ultimele informaţii despre incidentul de la Grand Central 
Terminal. Trase din nou cu ochiul la telefonul mobil, 
surprins că nu avea veşti de la Baxter. Pe măsură ce citea 
relatările cutremurătoare ale martorilor oculari, trebui să- 
şi reamintească stilul în care presa exploata astfel de ştiri, 
cum exagerau şi inventau din mers. Cu toate astea, chiar 
dacă exista doar un sâmbure de adevăr în toată treaba, 
rămânea fără îndoială una dintre cele mai şocante poveşti 
pe care o auzise vreodată. 

Nemaiputând să reziste, intră pe mail, descărcă 
documentele ataşate la mesajul incoerent de la Baxter şi se 


puse pe treabă. 
A kx 


Rouche rămăsese la Grand Central în timp ce Curtis şi 
Baxter însoţiseră victima încă legată de cadavrul lui Glenn 
Arnolds la spital, în ambulanţă. După ce văzuse moartea cu 
ochii, Rouche nu-şi dorise decât să audă vocea soţiei lui. 
Ştia că se purtase abject cu Curtis, în graba lui de a pleca 
de la locul crimei şi de a da telefonul visat. Scuzele n- 
aveau să fie de-ajuns. 

O pornise spre policlinică pe jos şi se întâlnise cu Baxter 
în faţa intrării principale. În câteva minute traversaseră 
FDR Drive şi găsiseră o bancă de unde se vedea East 
River. 

— Dacă e vorba de cum m-am purtat cu Curtis, ştiu, 
începu Rouche. Sunt un măgar. O s-o invit la cină diseară 
ca să-mi cer scuze. 

— Nu e vorba de asta. 

— Atunci e vorba de faptul că m-am dus acolo neînarmat 
să vorbesc cu el? 

— Chiar vrei să mori, Rouche? îl întrebă Baxter verde în 
faţă. 

— Poftim? pufni Rouche. 

Părea consternat. 

— Vorbesc serios. 

— Cum? Nu! Uite ce e, cineva trebuia să meargă şi să... 

— Nu mă refer la asta. 

— Te referi la faptul că le-am spus să nu-l împuşte? 
Aveam nevoie de el viu. A fost cât pe-aci să obţin un nume 
de la... 

— Nici la asta nu mă refer, îl întrerupse Baxter. 

Tăcură amândoi când un bărbat fără adăpost trecu prin 
spatele lor, împingând un cărucior. 

— Nu eram lângă Curtis când a sărit să te salveze. Eram 
lângă peretele lateral, în spatele Marionetei... cu faţa la 
tine. 

Rouche aşteptă continuarea. 

— Te-am văzut zâmbind. 

— Zâmbind? 

— Când primul glonţ nu l-a doborât şi a ridicat arma 
spre tine. Ai închis ochii... şi ai zâmbit. 

— Aveam gaze la stomac? sugeră Rouche. 

— Ştiu ce-am văzut. 

Baxter se uită la el, aşteptând o explicaţie. 

— Nu ştiu ce să-ţi spun. Nu-mi amintesc să fi zâmbit. 
Chiar nu văd ce motive aş fi avut să zâmbesc. Dar nu. Te 
asigur că nu vreau să mor... Jur! 

— OK, îi spuse Baxter. Dar, din experienţă, când cineva 
începe să se joace cu propria viaţă, de obicei cei care au de 
suferit sunt oamenii din jurul lui. 

După un moment de tăcere, un porumbel îşi luă zborul 
de pe o creangă din copacul monocrom din spatele lor. Il 
urmăriră amândoi cum se înălța în zbor spre Insula 
Roosevelt şi Podul Queensboro, care se profilau la orizont. 

— Am dat-o-n bară azi, spuse Rouche, fără a-şi lua ochii 
de la râu. Ar fi trebuit să-mi dau seama mai devreme că 
omul mai trăia. Câteva secunde în plus ar fi putut schimba 
totul. 

— Cum ai fi putut să-ţi dai seama? îl întrebă Baxter. 

— Sângera. 

— Sângera? 

— Era sânge roşu-aprins şi curgea şuvoi din el. 

Rouche clătină din cap, nervos pe sine. Se întoarse spre 
ea. 

— Morţii nu sângerează. 

— O să ţin minte, îl asigură Baxter. 

— Haide, îi spuse Rouche. Avem treabă. 

— Ce treabă? Arnolds nu ne-a spus nimic. 

— Cum să nu? Ne-a spus că n-a fost alegerea lui să facă 
asta, că a primit instrucţiuni, a fost manipulat. Asta ridică 
întrebări cu privire la cei care au comis celelalte crime, nu- 
i aşa? Poate că niciunul dintre ei n-a fost un adept devotat 
al vreunui cult secret imaginar - poate că, pur şi simplu, 
au fost cu toţii manipulaţi de o singură persoană, ca să 
facă asta. 

— De el, spuse Baxter, amintindu-şi ce auzise când 
trăsese cu urechea la conversaţia transmisă prin difuzorul 
cu sonorități metalice. 

— De el, încuviinţă Rouche. Am abordat greşit toată 
treaba. Cred că există o legătură între ucigaşii noştri: cu 
toţii aveau un punct vulnerabil, ceva cu care să fie 
şantajaţi, o persoană apropiată care putea fi ameninţată. 
Dacă identificăm lucrurile astea, vom reuşi să ne dăm 
seama cine le-ar fi putut exploata. 

— Aşadar, de unde începem? 

— Echipa care a percheziţionat apartamentul lui Arnolds 
a găsit un bileţel cu o programare. Mergea la psihiatru. 

— Părea să aibă... probleme, spuse Baxter cu tact. 

— Şi cine altcineva decât psihiatrul lui ne poate spune 
care erau acele probleme? 

CAPITOLUL 13 


Sâmbătă, 12 decembrie 2015 
2:15 p.m. 


Curtis nu era la biroul local când Baxter şi Rouche 
trecură pe-acolo. Nici nu-i sunase, în ciuda apelurilor de la 
ei. Neştiind dacă-şi luase doar o pauză prelungită de prânz 
ca să-şi limpezească gândurile sau dacă se retrăsese 
definitiv pe ziua de azi, ceea ce ar fi fost de înţeles, se 
hotărâră să-şi vadă de treabă fără ea. 

Adresa cabinetului, pe care Rouche şi-o notase pe dosul 
palmei, îi conduse la o clădire elegantă de pe East 20th 
Street, cu vedere spre Parcul Gramercy. Urcară treptele 
încadrate de coloanele impunătoare ale porticului bogat 
ornamentat. 

Baxter se gândi că era îmbrăcată prea modest, în timp 
ce străbăteau holul de recepţie impresionant, unde li se 
spuse să ia loc. Copleşită de numărul de butoane de la 
automatul de cafea, îşi turnă un pahar cu apă şi se aşeză în 
faţa lui Rouche, în tăcerea estompată de acorduri de 
muzică clasică. 

— O să ne-ntâlnim cu Curtis la hotel, spuse Rouche, mai 
mult pentru sine, având în vedere că Baxter nu scosese o 
vorbă de mai bine de cinci minute. Probabil că are nevoie 
de un pic de timp. 

— S-ar putea să aibă nevoie de mai mult, spuse Baxter, 
uitându-se cu subinţeles în jur. 

— Hmmm... 

— Ce e? Ar putea s-o ajute. 

— O să-i sugereze, fără îndoială. 

— Ai o problemă cu asta? îl întrebă Baxter, un pic în 
defensivă. 

După ce se aşternuse praful pe cazul „Păpuşa de cârpe” 
şi ea reuşise să-şi acorde răgazul necesar pentru a procesa 
cele întâmplate, începuse să meargă la terapie. 
Considerase dintotdeauna că era genul de lucru la care 

apelau persoane mai slabe ca ea, persoane care nu puteau 
face faţă încercărilor vieţii de zi cu zi, dar se înşelase. [i 
fusese mult mai uşor să-şi exprime sentimentele în faţa 
unei persoane complet necunoscute decât faţă de toţi cei 
care o cunoşteau, care ar fi putut s-o judece, care se 
aşteptau la mai mult de la ea. De-a lungul mai multor 
şedinţe, reuşise treptat să treacă peste moartea unui 
prieten apropiat, Benjamin Chambers, un om care fusese 
mai curând o figură paternă pentru ea decât un simplu 
coleg. 

— N-am nicio problemă cu faptul că alte persoane 
apelează la asta, îi răspunse Rouche, dar cu siguranţă nu e 
ceva la care m-aş gândi vreodată să apelez eu. 

— Mda, tu eşti o persoană prea puternică pentru a avea 
probleme, nu-i aşa? se zburli Baxter, conştientă de faptul 
că îi dezvăluia ceva extrem de personal prin ieşirea asta. 
Tu eşti perfect. 

— Sunt departe de a fi perfect, îi spuse Rouche calm. 

— Crezi? Îţi somezi colegii să-i lase pe alţii să te 
împuşte. Urli la o prietenă care a omorât un om nevinovat, 
salvându-ţi viaţa. Zâmbeşti când un ţicnit îndreaptă o armă 
spre tine. 

— Nu începe iar cu asta. 

— Tot ce zic e că, dacă există cineva care are nevoie să 
vorbească despre rahaturile prin care trece... ăla eşti tu. 

— Ai terminat? o întrebă Rouche. 

Baxter tăcu, intuind că întrecuse măsura. Rămaseră 
tăcuţi un răstimp, până când recepţionera care-i privea 
încruntată îşi luă ochii de la ei. 

— Eu mă rog, îi spuse Rouche, revenind la atitudinea lui 
afabilă. Acolo am fost cât eraţi voi la spital. Acolo vorbesc 
eu despre „rahaturile” prin care trec, zi de zi, pentru că 
mă tem că am mai multe de spus decât oricine. 

Ceva din tonul lui Rouche îi spuse că era sincer. 

— Mi-ai înţeles greşit rezervele, continuă Rouche. Nu 
judec persoana care caută un ajutor; cu toții o facem. In 
persoana plătită să asculte nu am încredere. Pentru că 
ideea că există cineva care ştie totul despre mine, tot ce 

mă străduiesc din răsputeri să ascund, mă îngrozeşte - 
cum ar trebui să îngrozească pe oricine. Nimeni n-ar 
trebui să aibă o asemenea putere asupra ta. 

Baxter nu-şi pusese niciodată problema în termenii ăştia, 
învestind-o pe doctoriţa autoritară cu o aură de detaşare 
profesională. Oare se amăgise cu gândul că o persoană 
care lucra în acest domeniu era obligată să respecte un 
cod de legi şi o etichetă mai stricte decât cele pe care 
Baxter le încălca regulat în propria ei branşă? 

Tocmai începuse să analizeze fiecare conversaţie pe care 
o avusese cu terapeuta, când recepţionista îi pofti în biroul 
domnului doctor Arun. Biroul lui luxos oferea o versiune 
mai relaxată a anticamerei, cu un arbust de strajă în 
dreptul ferestrei. Îi invită să ia loc în faţa biroului lui 
ordonat. Pe birou se afla un dosar gros, pe care era scris 
numele lui Glenn Arnolds. 

— Mi-aţi putea arăta legitimaţiile înainte să începem? îi 
întrebă doctorul ferm, dar politicos. 

Ridică din sprânceană când se uită la legitimaţia lui 
Baxter de la Scotland Yard, dar nu comentă. 

— Aşadar, înţeleg că doriţi nişte informaţii cu privire la 
unul dintre pacienţii mei. Bănuiesc că nu e cazul să vă 
spun că majoritatea informaţiilor de aici sunt protejate de 
relaţia de confidenţialitate dintre doctor şi pacient. 

— Pacientul a decedat, i-o trânti Baxter. 

— Oh! exclamă doctorul. Imi pare rău să aud aşa ceva. 
Dar asta nu schimbă faptul că... 

— A ucis pe cineva, continuă Baxter. 

Tehnic vorbind, era o minciună, dar era mult mai simplu 
decât ce se întâmplase de fapt. 

— Înţeleg. 

— Probabil prin cea mai sinistră şi şocantă metodă la 
care a asistat vreodată oricare dintre noi. 

— Aşa deci, spuse doctorul, în timp ce îi veneau în minte 
relatările terifiante despre evenimentele de la Grand 
Central Terminal. În regulă. Ce vreţi să ştiţi? 

Glenn Arnolds fusese diagnosticat cu tulburare schizoidă 
acută la vârsta de 10 ani, tulburare atribuită morţii 

premature a fratelui său geamăn, cu un an mai devreme, 
în urma unui anevrism. Glenn îşi dusese viaţa aşteptându- 
se să aibă aceeaşi soartă cât de curând, abordare la care 
contribuise şi predispoziția lui pentru migrene grave. Işi 
dusese viaţa aşteptându-şi efectiv moartea, în timp ce jelea 
moartea fratelui său geamăn. Din acest motiv, devenise din 
ce în ce mai deprimat şi retras şi asta îl făcuse să nu pună 
mare preţ pe viaţă, considerând-o la fel de efemeră cum 
fusese în cazul fratelui său. 

Se transferase la cabinetul din Gramercy cu trei ani în 
urmă, nu ratase nicio şedinţă şi făcuse progrese 
importante atât în şedinţele individuale, cât şi în cele de 
grup. Cu excepţia unor episoade depresive minore, 
simptomele lui psihotice fuseseră ţinute sub control, cu 
ajutorul medicamentelor date cu reţetă. Pe scurt, nu 
dăduse niciodată nici cel mai mic semn c-ar putea deveni 
violent, faţă de nimeni. 

— Cum plătea pentru plăcerea companiei dumitale? îl 
întrebă Rouche pe doctor. 

Baxter se întrebă dacă formulase anume întrebarea ca şi 
cum psihiatrul ar fi fost o prostituată de lux. 

— Nu pare că serviciile voastre ar fi ieftine. 

— Avea asigurare de sănătate, îi răspunse doctorul, doar 
cu o undă de ofensă în glas. O asigurare foarte bună. Cred 
că, la moartea fratelui geamăn, părinţii i-au făcut cea mai 
bună poliţă pe care şi-au permis-o. Dat fiind că problemele 
lui mentale au fost diagnosticate ulterior... 

Doctorul încheie propoziţia ridicând din umeri. 

— Şi, după părerea dumitale ca „specialist”... 

Baxter se uită chiorâş la el. 

— ...ce impresie ţi-a făcut Glenn în ultimele câteva 
săptămâni? îl întrebă Rouche. 

— Poftim? 

— A dat vreun semn că boala ar fi recidivat? Sau 
întrerupsese tratamentul, poate? 

— Păi, n-am de unde să ştiu, le spuse doctorul 
nedumerit. Eu nu l-am întâlnit niciodată. 

— Poftim? exclamă Baxter. 

— Prima şedinţă era programată pentru săptămâna 
viitoare. Îmi pare rău. Am crezut că ştiţi. Am preluat 
pacienţii doctorului Bantham. El nu mai lucrează la cabinet 
de vinerea trecută. 

Baxter şi Rouche se uitară unul la altul. 

— De vinerea trecută? întrebă Baxter. A fost o demisie 
anunţată din timp? 

— Oh, da. Eu am dat interviu pentru acest post, acum 
vreo două luni bune. 

Baxter oftă - chiar crezuse că au dat de ceva. 

— Chiar şi-aşa va trebui să stăm de vorbă cu el, îi spuse 
Rouche doctorului. Credeţi că ne-aţi putea găsi nişte date 


de contact? 
x k * 


Nu le răspunsese nimeni la niciunul din numerele de 
telefon primite de la recepţionera fioroasă. Le printase o 
adresă de contact a doctorului Bantham, undeva în 
Comitatul Westchester, la aproximativ 50 de minute de 
mers cu maşina din Manhattan. În condițiile în care FBI-ul 
încă încerca să identifice victima lui Glenn Arnolds, 
cadavrul lui Glenn era undeva pe circuitul dintre morga 
spitalului şi laboratorul medicului legist, iar Curtis îi 
ignora, deciseră că merita să rişte să bată drumul degeaba 
până la Rye, ca să-i facă o vizită doctorului. 

Baxter nu avea mari aşteptări, în timp ce-i citea 
indicațiile lui Rouche. 

— Cum mergem cu terenul de golf pe stânga, ar trebui 
să trecem cât de curând pârâul Beaver Swamp şi, apoi, o 
luăm pe prima la dreapta de pe Locust Avenue. 

— Minunat! 

Traseră pe o străduţă înfundată, idilică. Se vedea că 
ninsese abundent în nordul oraşului. Zăpada de câteva 
degete stătea în echilibru pe gardurile vii tăiate perfect, 
aliniate de-o parte şi de alta a aleilor largi, care fuseseră 
curățate astfel încât se vedea pietrişul umed dedesubt. 
Oameni de zăpadă perfect alcătuiți se înălţau falnic în 
grădinile generoase, înconjurați de urme minuscule de 
paşi. Fiecare casă era împodobită cu pereţi laterali din 

lemn în diverse nuanţe, care dădeau o tentă scandinavă 
scenei hibernale. Era greu să-ţi închipui că erau doar la o 
oră distanţă cu maşina de nebunia din Times Square. 

— Am o bănuială că arhitectul urbanist şi-a dorit să ţină 
locul ăsta secret, spuse Rouche, în timp ce se uita la 
numerele caselor. 

Îşi imagină involuntar, cu jind, cum ar fi fost dacă 
familia lui s-ar fi mutat într-una din casele astea de vis. 

— Asta cum s-o numi, Aleea Rahatului de Câine? 

Baxter râse şi zgomotul neobişnuit îl făcu şi pe Rouche 
să râdă. 

Intrară pe o alee aflată la capătul străzii chiar când se 
activară senzorii automaţi care duceau spre garajul triplu, 
la lăsarea serii. Nu părea prea încurajator. Nu se vedea 
nicio lumină în casă şi, spre deosebire de proprietăţile 
învecinate, un strat imaculat de zăpadă acoperea aleea, 
grădina şi cărarea care ducea spre uşa de la intrare. 

Parcară şi coborâră în grădina tăcută. Se auzea 
clinchetul unor clopoței de vânt în adierea brizei, dinspre 
terasa unei alte case, şi, undeva, în depărtare, se auzea o 
maşină mergând cu viteză. Pe Baxter o şocă gerul; părea 
să fie cu câteva grade mai frig decât în oraş. O porniră 
scârţâind spre intrare prin lumina amurgului, în care 
copacii înalţi din jur se vedeau din ce în ce mai nelămurit 
şi mai stins cu fiecare clipă care trecea. 

Rouche sună la uşă. 

Niciun răspuns. 

Baxter călca prin stratul de flori, ca să tragă cu ochiul 
printr-o fereastră mare, cu rama acoperită de luminiţe 
stinse, care-i amintiră de casa părăginită în care locuia 
familia lui Rouche. Miji ochii, încercând să desluşească 
ceva prin întuneric. I se păru că zăreşte o undă de lumină 
caldă, ca de foc, venind dintr-o altă cameră. 

— S-ar putea să fie o lumină aprinsă, îi strigă lui Rouche, 
în timp ce el bătea în uşă. 

Mai călcă prin câteva straturi de flori, luă colţul şi trase 
cu ochiul pe ferestrele laterale, unde i se păruse că vede 
lumină. Dar înăuntru era întuneric beznă. Oftă şi se 

întoarse la Rouche. 

— Probabil că sunt plecaţi în vacanţă. Se apropie 
Crăciunul, totuşi. 

— Probabil. 

— Vrei să încercăm la vecini? 

— Neah, nu acum. E prea frig. O să-i las o carte de vizită 
şi putem să dăm nişte telefoane mâine-dimineaţă, îi spuse 
Rouche, pornind-o deja spre maşină, unde era cald. 

— Plus c-ai promis că ne inviţi la cină în seara asta, îi 
aminti Baxter. 

— Mda, mă rog, asta dacă o găsim pe Curtis. Cu tine n- 
am fost măgar. 

— Ai fost un pic. 

— Mda, zâmbi Rouche, poate un pic. 

Se urcară la loc în maşină, pornind încălzirea. Rouche 
ieşi în marşarier de pe aleea lungă, ghidat de luminiţele 
scânteietoare care împodobeau casa de vizavi. După ce 
mai aruncă o ultimă privire spre casa lui de vis, cobori de 
pe bordură şi o porniră înapoi spre Manhattan. 

Trecură câteva minute, răstimp în care se întunecă de-a 
binelea. Şi apoi, undeva în străfundurile casei pustii se 
aprinse din nou lumina calda, stcapungand întunericul. 


Thomas se trezi cu capul pe masa din bucătărie, cu 
posteriorul lui Echo îndesat în faţă. Se ridică în capul 
oaselor şi văzu că ceasul de la aragaz arăta ora 2:19 a.m. 
Ce mai rămăsese din cina pregătită pentru el şi Baxter 
zăcea în mijlocul mesei, lângă telefon: niciun SMS, niciun 
apel ratat. 

Urmărise pas cu pas ultimele ştiri de la New York în 
decursul zilei, presupunând că Baxter era implicată într-un 
fel sau altul. Rezistase impulsului copleşitor de a o 
contacta, doar ca să se asigure că e bine, să-i spună că 
poate conta pe el, dacă simţea nevoia să stea de vorbă cu 
cineva. 

Simţea cum îi scapă printre degete de câteva luni 
încoace, nu că ar fi putut spune că fusese vreodată a lui de 
fapt şi de drept. Părea că, cu cât se străduia mai mult să se 

agaţe de ea, cu atât mai mult o îndepărta. Până şi 
Edmunds îl avertizase să n-o preseze. El nu se considerase 
niciodată genul care are nevoie de atenţie, din contră, de 
fapt. Era un bărbat sigur pe el şi independent. Dar, din 
cauza sacrificiilor absurde pe care le presupunea profesia 
lui Baxter, era într-o stare de anxietate constantă. 

Oare era genul „sufocant”, pentru că voia să afle dacă 
prietena lui mai trăieşte? 

Baxter nu dormea nopţi de-a rândul şi zile întregi putea 
trăi doar cu cafea. Putea să mişune prin orice zonă, la 
orice oră, în compania celor mai dubioşi indivizi din 
Londra. Se obişnuise în aşa măsură cu ororile la care 
asistase, încât devenise imună la lucrurile astea. Şi asta îl 
îngrijora cel mai tare: Baxter nu se temea de nimic. 

Teama era un lucru bun. Te ţinea pe fază. Te apăra de 
primejdii. 

Se ridică, luă farfuria pe care o pusese deoparte pentru 
Baxter, pentru orice eventualitate, şi răsturnă mâncarea în 
vasul lui Echo, care îl privi cu dispreţ, ca şi cum tocmai 
întinase nişte crutoane numai bune. 

— Noapte bună, Echo, îi zise. 

Stinse lumina şi merse Sa se culce. 


Cearcănele lui Edmunds arătau sinistru, scoase în 
evidenţă de lumina răspândită de ecranul laptopului. Puse 
de ceai şi se văzu silit să-şi scoată puloverul gros, pentru 
că aeroterma micuță se autodepăşise. Dacă veioza la 
lumina căreia lucra n-ar fi fost fixată deasupra unei maşini 
de tuns iarba, mai că s-ar fi convins să se află într-un loc 
mai elegant decât în şopronul lui dărăpănat. 

Studia de câteva ore bune situaţia financiară a 
persoanelor care comiseseră crimele. Blake fusese băiat 
bun şi îl ţinuse la curent cu ancheta poliţiei metropolitane 
cu privire la Patrick Peter Ferguson, incendiatorul în 
vârstă de 61 de ani, care o ucisese pe polițistă. Asta cu 
condiţia ca Edmunds să-i pună o vorbă bună la Baxter, 
ceea ce, desigur, n-avea de gând să facă. 

Din cauză că Dominic Burrell fusese închis, lui Edmunds 

îi luase doar câteva minute să-i parcurgă conturile. Nu se 
putea spune acelaşi lucru despre Marcus Townsend, cel 
care comisese prima crimă, după care plonjase de pe pod. 

Deşi scrisă sub forma unei liste interminabile de 
tranzacţii şi balanţe, istoria lui financiară se dovedise o 
lectură captivantă. Edmunds identifică prima lui 
incursiune timidă în lumea tranzacţiilor ilicite, urmărind 
cum prindea curaj pe măsură ce îşi umfla conturile. 

Dezastrul fusese inevitabil. Pe măsură ce escrocheriile 
deveneau din ce în ce mai flagrante, Edmunds sesiză 
dependenţa pe care o trădau cifrele, până la oprirea subită 
a tranzacţiilor pe la jumătatea lui 2007, semn că Townsend 
făcuse cea mai mare greşeală cu putinţă. Edmunds îşi 
imagina scena: cum descinseseră poliţiştii la birou, cum 
parcurseseră registrele, speriindu-l şi împingându-l să se 
dea de gol printr-o scădere abruptă a profiturilor 
personale, cum el îşi recunoscuse vinovăția în încercarea 
de a scăpa. De-aici încolo, povestea lui Townsend devenise 
una tragică: amendă peste amendă îi măcinaseră averea, 
până când valoarea puţinelor active pe care le mai avea se 
prăbuşise odată cu crahul global. 

Fusese ruinat. 

Inainte de a trece la conturile lui Eduardo Medina, 
Edmunds intră pe pagina programului „De pe străzi pe 
culmi”, din care Townsend încă mai făcea parte când 
suspendase un cadavru deasupra Podului Brooklyn. Era 
genul de chestie care te inspiră, să vezi fotografiile unor 
oameni fără adăpost, care păreau prea rupţi de societate 
pentru a putea să se mai reintegreze vreodată, îmbrăcaţi 
în costum şi cravată în prima zi de lucru. Poate că din 
cauza asta Edmunds adăstă pe pagină mai mult decât ar fi 
făcut-o în mod obişnuit. 

Dădu peste un link inserat într-una din poveşti, care îi 
atrase atenţia. Dădu clic pe el şi fu purtat la o altă secţiune 
a site-ului. De-abia apucă să ajungă la al treilea articol de 
pe listă, că-şi răsturnă zaţul de la cafea în poală, de 
emoție. Se uită la ceas, numără orele pe degete şi-apoi o 
sună pe Baxter. 

XX X 

Baxter dormea buştean. O găsiseră pe Curtis la hotel 
până la urmă, Rouche îşi ceruse scuze sincer şi tânăra 
acceptase, fără tragere de inimă, să ia cina cu ei. Erau cu 
toţii cam storşi după o zi plină, aşa că se retrăseseră 
devreme ca să se poată urni în zori a doua zi. 

Baxter întinse mâna spre telefonul care vibra. 

— Edmunds? gemu. 

— Dormeai? o întrebă el, pe un ton uşor dojenitor. 

— Da! Culmea. Tu ce treabă ai - e ora... Nu, stai aşa, nu 
e. Tu de ce nu dormi? 

— Parcurg dosarele pe care mi le-ai trimis, îi spuse 
Edmunds, ca şi cum ar fi fost evident. 

Baxter căscă. 

— Te simti bine? o întrebă. 

Învăţase într-un final cum trebuia s-o iei pe Baxter. Dacă 
ea voia să-i spună ceva despre ce se întâmplase în cursul 
dimineţii la Grand Central, o să-i spună. Dacă nu, va primi 
un răspuns monosilabic şi vor depăşi momentul până când 
ea avea chef să vorbească. 

— Mda. 

— Am nevoie să-mi mai faci rost de nişte chestii, îi spuse 
Edmunds. 

— Ştiu. O să-ţi trimit dosarele legate de crima de pe Mall 
şi de Grand Central mâine. 

— Am deja dosarul de la Londra. 

Baxter nici nu voia să ştie cum îl obținuse, aşa că decise 
să nu-l întrebe. 

— Am nevoie de fişele medicale ale tuturor, îi spuse 
Edmunds. 

— Fişe medicale? OK. Cauţi ceva anume? 

— Nu ştiu. E doar o intuiţie. 

Baxter avea încredere în intuiţia lui Edmunds, chiar mai 
mult decât în intuiţia proprie. 

— Ți le trimit mâine. Adică azi, mai târziu. 

— Mulţam. Te las să te culci la loc. Noapte bună! 

— Edmunds? 

— Mda? 

— Nu uita de ce te-ai retras din echipă de fapt. 

Edmunds înţelese ce i se spunea printre rânduri. Era 
modul lui Baxter de a-i spune că-şi face griji pentru el. 
Zâmbi involuntar. 

— Nu uit. 

CAPITOLUL 14 


Duminică, 13 decembrie 2015 
7:42 a.m. 


— Posedare! 

Aflată în camera ei de hotel, Baxter tocmai se îmbrăca, 
când regretă pe dată că dăduse drumul la televizor. Deşi 
nu era surprinsă să descopere că ultimele crime erau 
dezbătute într-una dintre cele mai populare emisiuni 
matinale din ţară, conversaţia părea să fi intrat pe un 
teritoriu inedit. 

— Posedare? întrebă unul din prezentatorii cu un aer 
imaculat,  adresându-i-se  predicatorului care  stârnea 
întotdeauna controverse. 

— Exact... posedare, încuviinţă pastorul Jerry Pilsner Jr., 
vorbind tărăgănat, cu un accent pronunţat din sudul 
Statelor Unite. Lucrarea unei entităţi străvechi, care se 
mută de la un suflet bolnav la altul, mânată de o sete 
nepotolită de durere şi chin, pe care le revarsă, fără 
deosebire, asupra celor slabi şi păcătoşi... Există o singură 
cale să ne apărăm... Singura izbăvire este Dumnezeu! 

— Aşadar, începu precaut cealaltă gazdă a emisiunii, o 
femeie, vorbim de... spirite aici? 

— De îngeri. 

Femeia părea nedumerită şi se întoarse spre colegul ei, 
semn că era rândul lui să pună o întrebare. 

— De îngeri căzuţi, explică pastorul. 

— Şi... se poticni prezentatorul, vreţi să spuneţi că aceşti 
îngeri căzuţi... 

— Doar unul, îl întrerupse pastorul. E de-ajuns unul 
singur. 

— Deci acest înger căzut, oricine ar fi... 

— Oh, ştiu exact cine este, interveni din nou invitatul, 
blocându-i complet pe prezentatori. Am ştiut dintotdeauna 
cine este. Pot să vă spun şi cum îl cheamă, dacă vreţi... 
Unul din numele lui este... 

Amândoi prezentatorii se aplecară curioşi spre el, 
perfect conştienţi de faptul că tocmai creau un moment 
antologic în istoria emisiunilor de senzaţie. 

— ...Azazel, şopti pastorul, moment în care emisiunea a 
fost întreruptă la ţanc de o pauză publicitară. 

Baxter realiză că i se ridicase părul pe ceafă, în timp ce 
pe ecran se derula o reclamă animată, ţipătoare şi 
gălăgioasă, la ultima invenţie în materie de dulciuri cu 
aromă de fructe. 

Pastorul ţinuse o pledoarie înflăcărată şi, ce-i drept, 
găsise o explicaţie care unea crimele bizare, ceea ce nu 
reuşiseră să facă Scotland Yard-ul, Poliţia newyorkeză, 
FBl-ul şi CIA-ul laolaltă. Dar apoi o luă cu frig când 
emisiunea reveni, prezentând imagini filmate la bisericuţa 
albă de lemn a pastorului, izolată la capătul unui drum 
neasfaltat care traversa un câmp imens, arid. 

Enoriaşii veniseră şi de la trei oraşe distanţă, ieşind 
dintre copaci ca nişte năluci, îmbrăcaţi în hainele de 
sărbătoare, nu cumva să rămână neizbăviţi. Mulțimea care 
înconjura clădirea şubredă se înşira pe cinci rânduri şi 
sorbea fiecare cuvânt al pastorului, adresat celor care 
voiau să fie mântuiţi. 

Ceva din scena respectivă i se păru de-a dreptul sinistru: 
oamenii ăştia din străfundurile Americii, înghesuindu-se ca 
oile, lăsându-se cu totul pe mâna păstorului oportunist, 
care n-avea nicio rezervă în a exploata fără ruşine 
necazurile din viaţa reală ale altora pentru a-şi promova 
vrăjelile, mai având şi tupeul să numească victimele, două 
dintre ele care fuseseră poliţişti, „slabi şi păcătoşi”. 

Oh, Doamne, chiar ura religia! 

Nereuşind să se dezlipească de ecran, îl urmări pe 
pastor, împărtăşindu-şi gândurile de final cu publicul 
fermecat pe care-l avea dinainte, precum şi cu toţi cei 
care-şi căutau izbăvirea aşezaţi pe canapea, la ei acasă. 

— Ştiţi, mă uit la oamenii de ispravă aflaţi azi aici, mă 
uit la mine în oglindă, şi ştiţi ce văd? 

Enoriaşii aşteptau răspunsul cu răsuflarea tăiată. 

— Nişte păcătoşi... Văd nişte păcătoşi. Nu e niciunul 

dintre noi perfect. Dar, ca slujitori ai Domnului, ne 
dedicăm viaţa încercării de a deveni mai buni! 

Se auziră ropote de aplauze din public, murmure de 
încuviinţare şi câte un „Amin” stingher. 

— Dar apoi, continuă pastorul, mă uit şi mai departe. Mă 
uit la lumea asta în care trăim şi ştiţi ce simt atunci? Mă 
înspăimântă. Văd atâta ură, atâta cruzime, atâta răutate. 
Putem barem să căutăm ajutorul în Biserică? Când nu mai 
departe de săptămâna trecută încă un membru al clerului - 
un om care ar trebui să fie una cu Domnul - a fost acuzat 
că a molestat un băiat de şapte ani! Ăla nu e un loc bun! Îl 
iubesc pe Dumnezeu, dar El nu e acolo! 

Un profesionist de primă mână, pastorul îşi luă ochii de 
la publicul fascinat şi se uită direct în cameră. 

— Mă adresez tuturor necredincioşilor acum... Vreau să 
vă puneţi nişte întrebări: 

„Şi dacă există Dumnezeu? 

Şi dacă există raiul? 

Şi dacă există iadul? 

Şi dacă... pur şi simplu dacă... suntem deja cu toții 


acolo?” 
x k x 


Baxter închise telefonul şi oftă din rărunchi. Prin geamul 
fumuriu, dar nu chiar mat, o întrezări pe Lennox ridicându- 
se de la birou ca s-o îmbrăţişeze pe Curtis, un gest 
liniştitor, dar, fără îndoială, stingheritor. S-ar părea că 
agentul special responsabil n-avea s-o arunce în gura 
lupului, cum se anticipase. Baxter încercă să şi-o 
imagineze pe Vanita procedând la fel în cazul ei şi scutură 
din cap, deoarece ideea i se părea absurdă. 

Tocmai se conversase vreme de 35 de minute cu 
comandantul ei. De-abia apucaseră să discute în ajun, 
după evenimentele de la Grand Central Terminal. După ce- 
şi manifestase preocuparea pentru starea emoţională a lui 
Baxter, cum cerea protocolul, Vanita dorise să afle toate 
detaliile, ca să se asigure că totul corespundea cu raportul 
trimis de americani. Discutaseră probabilitatea iminentă 
ca o crimă la fel de şocantă să aibă loc la Londra, precum 

şi faptul îngrijorător că nu se făcuseră progrese de nicio 
parte, şi conveniseră că era mai bine ca Baxter să rămână 
la New York ca reprezentant al poliţiei metropolitane, în 
vreme ce Vanita continua să coordoneze ancheta din 
Londra. 

Cât aşteptă să se termine discuţia dintre Lennox şi 
Curtis, îi scrise un mesaj rapid lui Thomas. Uitase complet 
să-l anunţe că nu mai vine acasă şi realiză că, probabil, 
faptul că nu-l contactase avea să intensifice tensiunea 
mocnită dintre ei. 


Hei. Ce face Echo? vorbim mai târziu? © 


Lennox ieşi din birou, urmată de Curtis. 

— Vă rog, se poate ca toată lumea care lucrează la caz 
să se reunească azi, în sala de şedinţe? 

Peste o treime dintre cei aflaţi în birou se ridicară şi se 
înghesuiră în încăpere, unii fiind siliţi să rămână pe-afară, 
trăgând cu urechea la ce se discuta dinăuntru, amintindu-i 
lui Baxter de scenele din faţa bisericii pastorului Jerry 
Pilsner Jr. Baxter se strecură printre ei şi li se alătură lui 
Rouche, Curtis şi Lennox în faţă. Rouche notase pe tabla 
magnetică detalii despre cei cinci ucigaşi: 

1. MARCUS TOWNSEND 3. DOMINIC BURRELL 
(Podul Brooklyn) (Penitenciarul Belmarsh) 
Modul de operare: strangulare Modul de operare: înjunshiere 
Victima: Conexiune cu „Păpuşa de | Victima: Conexiune cu „Păpuşa de 
cârpe“ cârpe“ 


2. EDUARDO MEDINA 4. PATRICK PETER FERGUS 


(Secția 33) (Mall) 
Modul de operare: Modul de operare: 
impact în viteză lovire cu un obiect contondent 
Victima: polițist Victima: polițist 


5. GLENN ARNOLDS 
(Grand Central) 
Modul de operare: neplăcut 
Victima: ? 


— E toată lumea aici? întrebă Lennox, o întrebare de 
prisos având în vedere că mai mulţi oameni se aflau 
dincolo de zid. Bun. Pentru aceia dintre voi care încă nu i- 
aţi cunoscut - inspector-şef Baxter, din cadrul poliţiei 
metropolitane, şi agentul special Rooch, de la CIA. 

— Rouche, o corectă bărbatul. 

— Ruch? încercă ea. 

— Nu se pronunţă Roach? întrebă un bărbat musculos 
aşezat în primul rând. 

— Nu, spuse Rouche, stupefiat că (1) individul îl credea 
într-atât de prost, încât să nu ştie cum îl cheamă şi (2) că şi 
alte persoane din public încercau la rândul lor să-i 
rostească numele, iscându-se un cor monoton de pronunţii 
greşite. 

— Rooze? 

— Roze? 

— Rooshy? 

— Rouche, îi corectă el din nou, politicos. 

— Vecina mea îl pronunță categoric Roach, insistă 
bărbatul din primul rând. 

— Poate pentru că o cheamă Roach? sugeră Rouche. 

— Se pronunţă Rouche, le spuse Curtis. Ca „uş”. 

— Gata! Gata! strigă Lennox, încercând să acopere 
gălăgia. Am putea să revenim la tema noastră, vă rog? 
Linişte! Îi dau cuvântul agentului... Rouche. 

Rouche se ridică în picioare. 

— Deci... aceştia sunt ucigaşii noştri, începu, arătând 
spre tablă, prezentaţi într-o formă condensată, uşor de 
parcurs, ca să ne asigurăm că suntem cu toţii la curent. 
Poate să-mi spună vreunul dintre voi ce putem constata de- 
aici? întrebă, ca şi cum s-ar fi adresat unor şcolari. 

Vecinul doamnei Roach îşi drese glasul. 

— Nişte jeguri au omorât doi dintre oamenii noştri şi, 
pentru asta, o să le-o tragem... Ura! 

Bărbatul solid se aclamă singur şi apoi începu să se 
aplaude, iar mai mulţi din colegii lui îi urmară exemplul. 

— Haideţi! strigă entuziasmat. 

— OK, încuviinţă Rouche răbdător. Ceva un pic mai 
tangibil? Da? 

— Există un paralelism între crimele comise la New York 
şi cele de la Londra. 

— Absolut, zise Rouche, ceea ce înseamnă că o crimă 
„neplăcută - semn de întrebare” va fi comisă la Londra, cât 
de curând şi asta ridică întrebarea „de ce?”. Din ce motiv 
ar vrea cineva să declare război acestor două oraşe şi doar 
lor? 

— Din cauza Burselor de valori? strigă cineva. 

— O concentrare mare a avuţiei? 

— Atenţia mass-media? 

— Şi trebuie să explorăm toate aceste direcţii, le spuse 
Rouche. În regulă. Ce altceva ne mai spune lista? 

— Modul de operare, se auzi o voce de dincolo de zid. 

Poliţista îşi croi drum până în faţă. 

— De fiecare dată, modul de operare a fost altul, ceea ce 
sugerează o oarecare independenţă. În mod vădit, acestor 
indivizi li se oferă o ţintă, poate şi un interval temporal, 
dar s-ar părea că restul e lăsat la latitudinea lor. 

— Excelent! o lăudă Rouche. Şi asta mă aduce la 

următorul punct - trebuie să ne concentrăm la aceste 
persoane ca indivizi. Glenn Arnolds nu voia să facă rău 
nimănui... Nu voia asta, de fapt. Era manipulat. Vrem să vă 
împărţim în cinci echipe. Fiecărei echipe îi va fi alocat unul 
dintre ucigaşi. Treaba voastră va fi să identificaţi orice 
punct slab al lor, care ar fi putut fi exploatat. Ce-mi vine în 
minte pe moment: Townsend - nevoia de bani, Medina - 
statutul de imigrant, Burrell - beneficii pe care le poţi avea 
în închisoare, droguri sau o poziţie mai bună, Fergus - 
mama bolnavă, Arnolds - fratele care a murit şi sănătatea 
lui mintală. 

Poliţiştii îl ascultau atent şi luau notițe. 

— De asemenea, Baxter aici de faţă a solicitat să-i fie 
transmise fişele medicale ale tuturor, cât de curând se 
poate, adăugă. 

Rouche observă privirea întrebătoare pe care i-o aruncă 
Lennox lui Curtis. 

— O să eliberez de îndatoriri orice alţi agenţi de care mă 
pot lipsi, îi spuse Lennox. 

Rouche încuviinţă recunoscător. 

— Dacă găsiţi ceva, orice ar fi, spuse Rouche, 
adresându-se din nou întregului grup, vă rog să ne 
contactaţi imediat, pe mine, pe Curtis sau pe Baxter. 
Lucrând împreună, noi trei vom avea o vedere de 
ansamblu asupra cazului şi ar trebui să putem observa 
orice similitudini sau configurații care apar. Mulţumesc 
frumos! 

Cuvântul de încheiere al lui Rouche le dădu semnalul că 
erau liberi să plece. 

Lennox veni să stea de vorbă cu el, Baxter şi Curtis, în 
cerc închis. 

— Am mai multe şedinţe şi conferinţe de presă 
programate, le spuse. S-ar putea să am nevoie de 
dumneata toată ziua, inspector-şef Baxter. 

Baxter bănuise. 

— Ce planuri aveţi? întrebă Lennox, fără a se adresa 
cuiva anume. 

— Mai întâi, mergem să discutăm cu legiştii. Au primit 

ambele cadavre de ieri şi sperăm că au reuşit să 
identifice... victima, spuse Rouche, alegându-şi cu grijă 
cuvintele în prezenţa lui Curtis. Echipa care se ocupă de 
Arnolds încearcă să-i dea de urmă psihiatrului care-l trata 
şi stă de vorbă cu prietenii şi vecinii lui, aşa că, probabil, 
ulterior, vom urma una din aceste piste. 

— Prea bine. 

Lennox o opri pe Curtis în drum spre ieşire, în timp ce 
Baxter şi Rouche o ţineau înainte. 

— La ce-i trebuie fişele medicale? 

— Nu sunt sigură. 

— Află. Nu uita ce-am discutat. După ce s-a întâmplat, e 
mai important ca oricând ca noi să rezolvăm cazul. Dacă îţi 
ascunde ceva, n-o să mă codesc s-o urc în primul avion. 

— Am înţeles. 

Lennox încuviinţă şi, apoi, se dădu la o parte, lăsând-o 
pe Curtis să-şi prindă colegii gin urmă. 


— Aşadar, Glenn Arnolds îşi Jua în continuare 
tratamentul? întrebă Curtis nedumerită. 

— Nu, dar lua un tratament, îi răspunse femeia minionă 
criptic, privind-o peste ramele ochelarilor de citit. 

Curtis îşi aminti că o întâlnise de mai multe ori pe 
legistă. La urma urmelor, Stormy Day“ nu era un nume pe 
care să-l uiţi uşor. Dacă-şi amintea bine, era complet firesc 
să te simţi nedumerit în prezenţa femeii. Stormy le întinse 
lui Curtis şi Rouche un dosar în care era o foaie printată: 
rezultatele analizelor de sânge efectuate în cadrul 
autopsiei. Niciunul din ei nu ştia cum să le interpreteze. 

Se aflau în anticamera Centrului Hirsch de Servicii 
Medico-Legale, aflat în subordinea Biroului Medicului 
Legist-Şef, pe East 26th Street. Dat fiind că aceasta era 
una din numeroasele clădiri auxiliare din incinta centrului 
medical, cele două cadavre fuseseră transportate doar cale 
de trei străzi spre sud, de la secţia de Urgenţe a spitalului 
NYU Langone. Se întâlneau în acest loc neobişnuit pentru 
că, fără ştirea lui Curtis, Rouche sunase dinainte şi 

solicitase să nu mai vină în contact cu cadavrele. 

Ea s-ar fi simţit jignită dacă ar fi aflat, dar Rouche îi 
citise uşurarea pe faţă când fusese invitată să ia loc în 
anticamera aerisită şi luminată, în loc să fie conduşi în 
laboratoarele întunecoase din măruntaiele clădirii, unde ar 
fi trebuit să dea cu ochii de cadavrul palid al bărbatului pe 
care-l împuşcase. 

Baxter încă nu ajunsese. Nici măcar nu reuşise să 
evadeze din biroul local înainte ca Lennox s-o „răpească” 
pentru cine ştie ce conferinţă de presă. 

Stormy arătă spre pagina incomprehensibilă pe care o 
ţinea în mână Curtis. 

— Nu ştiu exact ce lua, dar n-ar fi trebuit să le ia, sub 
nicio formă. Nu se vede practic nici urmă din 
medicamentele antipsihotice care îi fuseseră recomandate, 
dar am găsit urme de ETH-LAD şi benzodiazepină. 

Curtis nu reacţionă în niciun fel. 

— Printre efectele secundare ale benzodiazepinei se 
numără şi tendinţele sinucigaşe. 

— Oh! 

— lar ETH-LAD e un fel de frate mai mic al LSD-ului. 
Probabil, două dintre cele mai nasoale chestii pe care le-ar 
fi putut lua cineva cu problemele lui Arnolds: halucinaţii, 
pierderea contactului cu realitatea. Şi asta pe lângă 
simptomele de retragere produse de întreruperea 
tratamentului antipsihotic. Tipul era în ultimul hal, cred şi 
eu că tavanul de la Grand Central ar fi prins viaţă pentru 
el! 

Realizând că, probabil, era mai bine să nu-şi 
împărtăşească amintirile din tinereţea hippie cu un public 
atât de conservator, îşi drese glasul şi continuă: 

— Am trimis un eşantion de sânge la Quantico, pentru 
teste mai detaliate, şi am cerut să mi se trimită orice alte 
medicamente vor găsi la el acasă. 

— Mă ocup eu de asta, îi spuse Curtis, însemnându-şi în 
agendă. 

— Asta e tot ce vă pot spune despre Arnolds, în afară de 
chestiile evidente. Drept să spun, e o situaţie oarecum 

bizară. În mod normal, cadavrul ar fi rămas la locul crimei, 
dar, din cauza naturii incidentului, e acoperit de sângele şi 
țesutul altcuiva, s-a plimbat cu ambulanţa şi a trebuit să fie 
decuplat de celălalt, la Urgenţe. Practic, probabil că 
jumătate din populaţia New Yorkului l-a împuns cu ceva 
până acum. Gradul de contaminare şi ingerinţă post- 
mortem e problematic, ca să mă exprim eufemistic. 

— Care-i treaba cu victima? o întrebă Rouche. 

— Noah French. Dat dispărut acum două zile. Lucra la 
unul din chioşcurile de bilete din Grand Central. 

Rouche părea impresionat. 

— N-a trebuit nici măcar să fac vreo analiză ca să-l 
identific, continuă Stormy. Avea un tatuaj pe antebraţ: 
„K.E.F. 3-6-2012”. Clar era vorba de fiul sau fiica lui. Am 
comparat inițialele cu naşterile înregistrate în New York şi 
împrejurimi în data respectivă şi am găsit una singură care 
corespundea. 

— Genial, zâmbi Rouche. 

— Aşa ziceam şi eu. A fost drogat: o substanţă opioidă. 
Toate detaliile sunt în dosar. 

O persoană aflată la recepţie îi distrase atenţia lui 
Stormy. 

— E cu voi? 

Întorcându-se, dădură cu ochii de Baxter, care se 
pregătea să se ia la ceartă cu bărbatul de la recepţie, care, 
în mod vădit, habar n-avea despre ce e vorba. Stormy se 
ridică, spre a interveni, înainte ca situaţia să scape de sub 
control. 

Rouche se întoarse spre Curtis. 

— Avem o pistă în toată regula, îi zise. Trebuie să 
discutăm cu psihiatrul ăsta. 

— Mda. O să discutăm, îi zise Curtis. 

Deschise din nou dosarul la analizele de sânge, desfăcu 
copcile de metal şi scoase foaia printată. 

Rouche părea nedumerit. 

— Ăăă... ce faci? o întrebă. 

— Respect ordinele. 

— Sustrăgând dovezi? 

— Păstrând între FBI şi CIA prima pistă reală pe care o 
avem. 

— Chiar... chiar mă simt aiurea, făcând chestia asta, îi 
spuse Rouche. 

— Şi crezi că eu nu? Dar de-asta se numesc „ordine“, nu 
„recompense“. 

Stormy tocmai se întorcea cu Baxter după ea. Curtis 
încă mai ţinea foaia în mână. 

— Ascunde-o la tine. 

Îi aruncă foaia lui Rouche, care i-o aruncă înapoi. 

— N-o vreau! Eu o să-i spun. 

— Nu! 

Rouche îşi lăsase sacoul pe spătarul canapelei. Curtis 
îndesă foaia boţită într-unul din buzunare, chiar când 
Baxter se aşeza lângă ei. Ignoră privirea dezaprobatoare a 
lui Rouche, în timp ce Stormy Teua de unde rămăsese. 


Baxter o însoţise pe Lennox la conferința de presă care 
fusese programată spre a da oficial detalii despre 
incidentul de la Grand Central Terminal. Fusese 
deopotrivă surprinsă şi impresionată de faptul că Lennox 
nu cedase presiunilor de a face public numele agentului 
răspunzător pentru moartea unui om nevinovat. 
Accentuase că singura persoană vinovată era un bărbat 
instabil din punct de vedere psihic, care orchestrase 
moartea victimei, forțând mâna unui agent, care acţionase 
eroic, respectând procedurile. 

Lennox fusese îndeajuns de abilă, încât să prezinte 
agentul respectiv drept o victimă, şi tonul acuzator din 
întrebările ziariştilor se îmblânzi rapid. Baxter îşi jucase 
rolul, dând aceleaşi răspunsuri exersate ca până atunci 
când fusese întrebată cum evoluează ancheta. 

Când scăpă în sfârşit, îşi verifică telefonul şi descoperi 
mai multe mesaje. După cum ceruse, echipele îi 
trimiseseră fişele medicale ale celor care comiseseră 
crimele de îndată ce le primiseră. Deocamdată avea 
informaţiile cu privire la Eduardo Medina, Dominic Burrell 
şi Marcus Townsend. I le transmisese imediat lui 

Edmunds, apoi o pornise spre Serviciile Medico-Legale. 
* 


Edmunds se uită la ecranul telefonului care zbârnâia, 
anunţându-l că primise consecutiv trei e-mailuri. Văzând 
numele lui Baxter, se ridică şi se duse la toaletă, încuindu- 
se într-o cabină şi descărcând dosarele ataşate mesajului. 
Parcurse rapid primul raport şi găsi ce căuta în doar 
câteva secunde. Îl deschise pe al doilea şi găsi acelaşi 
cuvânt, câteva pagini mai jos. Deschise al treilea raport şi 
începu să citească. Deodată, îi sclipiră ochii. Ţâşni din 
cabină, ieşi din toaletă şi oua li fugă spre lift. 


Baxter, Rouche şi Curtis tocmai încheiaseră discuția cu 
medicul legist. Când ieşiră din nou pe First Avenue, lui 
Baxter îi sună telefonul. Dacă ar fi fost oricine altcineva, ar 
fi ignorat apelul. 

— Edmunds? întrebă, trăgându-se deoparte. 

— Toţi mergeau la consiliere, într-o formă sau alta! o 
anunţă el entuziasmat. 

— Cine? 

— Cei care au comis crimele. Ăsta e punctul lor comun! 
Am intrat pe site-ul celor de la „De pe străzi pe culmi” şi 
acolo scria că li se oferă consiliere oamenilor, ca să-i ajute 
să se pună din nou pe picioare. Asta m-a pus pe gânduri. 
Conform informaţiilor pe care le am despre Patrick Peter 
Ferguson, a avut o cădere nervoasă din cauza presiunii 
financiare de a-şi întreţine mama bolnavă. E de înţeles că a 
apelat la terapie. Şi ghici ce? 

— Spune-mi! 

— Marcus Townsend a şi acceptat oferta generoasă a 
celor de la „De pe străzi pe culmi” de a merge la şedinţe 
gratuite de dezvoltare personală. Eduardo Medina a intrat 
în depresie după ce cererea de imigrare a fiicei lui a fost 
respinsă - în noaptea dinaintea crimei, a participat la o 
întâlnire a Alcoolicilor Anonimi -, iar Dominic Burrell era 
obligat să meargă la şedinţe săptămânale, în cadrul 
programului de reabilitare. 

Baxter zâmbea. Edmunds n-o dezamăgise niciodată până 

atunci. 

— Deloc surprinzător, Glenn Arnolds avea probleme 
mentale grave din copilărie, îi spuse entuziasmată. Deja îl 
luasem pe psihiatrul lui în vizor. 

— Luaţi-l şi mai atent: avem cinci din cinci! 

Edmunds aproape că striga. 

— OK. Te las s-o spui tu. 

— Ce să spun? 

— Că ai fi pierdută fără mine. 

Baxter îi închise. 

AX 

Cât durase această scurtă conversaţie, Curtis încercase 
să clocească un plan prin care s-o lase pe Baxter cu 
Lennox în timp ce ea şi Rouche dădeau fuga în Comitatul 
Westchester spre a sta de vorbă cu alunecosul doctor 
Bantham. Amuţi când Baxter se apropie de ei zâmbind, 
ceea ce nu se întâmpla prea des. 

— Trebuie să-l găsim pe psihiatru, le spuse hotărâtă. 

Rouche se uită la Curtis şi rânji. 

CAPITOLUL 15 


Duminică, 13 decembrie 2015 
12:22 p.m. 


— Deci, dacă în ebraică „Azaz” înseamnă „putere”, iar 
„El“ înseamnă „Dumnezeu”, există o teorie conform căreia, 
în această ordine, „Azazel” înseamnă „putere asupra Lui 
Dumnezeu”... Şi aici scrie că animalele considerate 
creaturi „ale întunericului”, cum ar fi liliecii, şerpii şi 
canidele sălbatice, sunt „receptacule foarte deschise la a 
purta spiritele necurate de la o gazdă la alta”. 

— Am putea să vorbim despre altceva, te rog? se plânse 
Curtis de la volan, în timp ce semnaliza că se pregăteşte să 
iasă de pe autostradă. Chiar începi să mă bagi în sperieţi. 

Rouche surprinsese una din numeroasele apariţii la 
televizor ale pastorului Jerry Pilsner Jr. din cursul dimineţii 
şi tot drumul căutase pe Google informaţii despre 
suspectul lor supranatural. 

Baxter se străduise din răsputeri să doarmă o bună 
parte din prelegere. 

Intrară pe un drum de ţară, de-a lungul căruia ramurile 
copacilor desfrunziţi păreau că se întind ca nişte degete 
noduroase, gata să prindă maşinile stinghere. 

— OK, staţi s-o  auziţi  pe-asta... spuse Rouche 
entuziasmat, dând cu degetul pe ecranul telefonului. 

Curtis pufni. 

Trezită din nou, Baxter îşi şterse un firicel de salivă din 
colţul gurii. 

— „Vânat de arhanghelul Rafael, lui Azazel cel căzut i se 
iau aripile pârjolite şi este înlănţuit în beznă, în groapa cea 
mai adâncă din lumea creată. Căci Azazel a rămas îngropat 
sub piatra cea mai colţuroasă, în cel mai îndepărtat şi 
nemilos pustiu din lume - într-un mormânt acoperit cu 
penele frânte din propria-i manta zdrenţuită, spre a nu mai 
vedea în veci lumina, până când va fi aruncat în foc în Ziua 
Judecăţii.” 

— Mulţam, căscă Baxter. 

— Te urăsc, Rouche, îi spuse Curtis, înfiorată de 
povestea sinistră. ) 

— Vă mai citesc doar fragmentul ăsta: „In acea beznă 
fără sfârşit, Azazel a căzut pradă nebuniei şi, neputând să 
se smulgă din lanţuri, şi-a desprins spiritul de trupul 
încătuşat pentru a rătăci pe pământ pentru vecie, trecând 
printr-o mie de suflete.” 

Rouche îşi lăsă telefonul în poală. 

— Am reuşit să mă bag şi pe mine în sperieţi. 

Primii fulgi diafani cădeau uşor pe parbriz, când intrară 
pe aleea îngheţată care ducea spre casa familiei Bantham. 
Meteorologii anunţaseră ninsori abundente spre seară, 
avertizând că, peste noapte şi spre dimineaţă, urmau să fie 
condiţii de viscol. 

În timp ce Curtis se apropia de garaj, ţinându-se după 
urmele de cauciucuri lăsate de Rouche în ajun, Baxter se 
uită spre casă, care părea la fel de pustie ca în după- 
amiaza trecută, doar că apăruseră nişte urme adânci de 
paşi pe pajiştea altfel imaculată. 

— A trecut cineva pe-aici, comentă de pe bancheta din 
spate, cu speranţă în glas. 

Curtis parcă maşina şi coborâră în frig. Rouche observă 
că o vecină îi privea curioasă de lângă casa de vizavi şi 
speră că femeia o să-i lase în pace. Vecina o porni spre ei, 
cât pe-aci să alunece de două ori în timp ce mergea pe 
alee. 

— Luaţi-o înainte, le spuse. 

Curtis şi Baxter se apropiară de uşa de la intrare, în 
timp ce el încerca s-o deturneze pe vecina indiscretă 
înainte să-i întârzie şi mai mult, alegându-se cu vreo 
fractură de şold. 

— „Vă pot ajuta cu ceva?” îşi şopti în barbă, anticipând 
replica tipică a unui vecin care-şi bagă nasul. 

— Vă pot ajuta cu ceva? 

— Îl căutăm pe doctorul James Bantham, îi spuse 
Rouche, concediind-o zâmbitor. 

Curtis sună la uşă sub privirea bănuitoare a femeii, care 

nu dădea semne c-are de gând să plece. 

— E frig afară, spuse Rouche, sugerându-i subtil femeii 
că era mai bine să se retragă la căldură şi să-şi vadă naibii 
de treburile ei. 

Baxter bătu tare la uşă, dar nu le răspunse nimeni. 

— Au un sistem de securitate bun, spuse vecina, fără a 
se obosi să ascundă unde bătea. 

— Mie-mi ziceţi? i-o întoarse Rouche, scoţându-şi 
legitimatia. Au trei poliţişti la uşă. 

Femeia adoptă pe dată o atitudine mai caldă, deşi i se 
învineţiseră mâinile de frig şi păreau că, în curând, o să-i 
cadă. 

— Aţi încercat să-i sunaţi pe mobil? sugeră, scoţându-şi 
propriul telefon. 

— Da. 

— Dar aveţi şi numărul lui Terri? întrebă, ducând 
telefonul la ureche. E o femeie tare drăguță. Şi copiii la fel. 
Ne ajutăm reciproc pe... 

— Taci! îi zbieră Baxter din dreptul uşii. 

Femeia păru scandalizată. După o clipă, Baxter se 
întoarse spre Curtis. 

— Auzi? 

Se lăsă pe vine şi împinse uşiţa pentru corespondenţă, 
dar nu se mai auzea nimic. 

— Sună din nou! îi strigă vecinei indiscrete. 

După câteva secunde, se auzi din nou zumzetul înfundat 
al unui telefon vibrând pe o suprafaţă tare. 

— Telefonul e în casă, îi strigă lui Rouche. 

— Oh, exclamă vecina. Ciudat. Ea ţine întotdeauna 
telefonul cu ea, în caz c-o sună băieţii. Probabil că e acasă. 
Poate că e în baie. 

Rouche citi o îngrijorare sinceră pe chipul femeii. 

— Baxter! Ascultă din nou, îi strigă. 

Îşi scoase şi el telefonul şi formă iar numărul pe care 
încercase să-l contacteze pe doctor, în ziua precedentă, 
simțind o strângere de inimă, în răstimpul cât aştepta să 
sune. 

Baxter îşi lipi urechea de deschizătura îngustă, 

chinuindu-se să audă ceva. 

— „Oh, afară-i un ger amarnic...” 

Şocată, căzu pe pământul ud, în timp ce melodia de 
Crăciun se auzea, la volum maxim, chiar după uşă. 

— „Dar noi am făcut un foc straşnic...” 

Rouche se întoarse spre femeia nedumerită. 

— Plecaţi! 

O rupse la fugă spre casă, ducând deja mâna la armă. 

În timp ce Baxter o privea de pe jos, Curtis trase un şut 
în uşă, forțând broasca. 

— „Și dacă tot nu ne grăbim... “ 

Curtis lovi din nou în uşă. De data asta uşa se deschise, 
telefonul zburând, cu tot cu melodia de sărbătoare, fix sub 
bradul impunător. 

— FBl-ul! E cineva acasă? strigă Curtis, acoperind 
ultimul vers din refren. _ 

Rouche şi Baxter intrară după ea. În timp ce Rouche 
urca în fugă scara, Baxter o porni de-a lungul holului, 
intrând în bucătărie. 

— Doctore Bantham? îl auzi strigând undeva, deasupra 
ei. 

În casă era cald. În mijlocul bucătăriei spaţioase, 
rustice, tronau patru castroane pe jumătate golite, în care 
se răcise mâncarea uitată. O pojghiţă groasă se aşternuse 
peste supa de un portocaliu-aprins. 

— E cineva acasă? strigă Curtis din camera învecinată, 
în vreme ce Rouche bocănea în continuare la etaj. 

Baxter se uită la ce mai rămăsese din chiflele rumenite, 
aflate lângă trei din cele patru castroane şi apoi pe jos, 
unde se vedeau firimituri şi câte o coajă stingheră, lăsând 
o dâră care mergea în direcţia din care venise ea. Se ţinu 
după dâra întreruptă pe-alocuri, ajungând până la 
jumătatea holului, în dreptul a ceea ce părea să fie uşa 
îngustă de la un bufet. 

— Alo? strigă, înainte de a deschide precaut uşa, 
descoperind un rând de trepte abrupte, de lemn, care 
dispăreau în beznă. Alo? 

Păşi pe prima treaptă, căutând un întrerupător pe 


1148 0 


perete. Lemnul scârţâi sub greutatea ei modestă. 

— Curtis! strigă. 

Scoase telefonul mobil şi aprinse lanterna încorporată, 
scăldând scara într-o lumină albă, rece. Mai cobori timid 
două trepte. Cu fiecare centimetru câştigat, mai smulgea o 
porţiune din pivniţă din beznă. Dând să mai coboare o 
treaptă, călcă pe ceva care nu era fixat în podea şi simţi 
cum îi fuge glezna. 

Căzu grămadă, lovindu-se de un perete rece de piatră. 

— Baxter? o auzi pe Curtis strigând-o. 

— Aici, jos! gemu. 

Zăcea întinsă pe podeaua cu miros de mucegai, 
inspirând praf şi umezeală, luând la rând fiecare parte a 
corpului şi studiindu-şi simptomele. Se alesese cu câteva 
vânătăi, i se luase coaja de la julitura de pe frunte şi 
simţea cum îi zvâcneşte glezna în cizmă, dar părea să fi 
scăpat, doar cu câteva răni minore. Telefonul rămăsese pe 
antepenultima treaptă, luminând chifla care-i pusese 
piedică. 

— La naiba, se strâmbă, ridicându-se în capul oaselor. 

Curtis apăru în prag. 

— Baxter? 

— Salutare! 

Îi făcu cu mâna. 

Se auziră paşi apăsaţi deasupra şi Rouche veni şi el în 
fugă. 

— Ai păţit ceva? o întrebă Curtis. Ar fi trebuit să aprinzi 
lumina. 

Baxter era gata să-i zică vreo două, când Curtis întinse 
mâna şi trase de un cablu aflat lângă uşă, care scoase un 
clinchet. 

— S-ar putea să fi găsit ceva care să ne ajute, începu 
Curtis, dar Baxter n-o mai asculta. 

Se uita cu ochii mari la ceva ascuns în beznă, 
neîndrăznind nici măcar să sufle. Becul stingher şi prăfuit 
care atârna din tavan începu să se aprindă încet, 
răspândind o lumină portocalie. 

— Baxter? 

Pulsul lui Baxter o luă la goană pe măsură ce silueta cea 
mai apropiată căpătă formă umană, ca şi cea de lângă ea. 
Ambele persoane erau întinse cu faţa în jos, cu saci de 
cânepă plini de sânge traşi peste cap. Deja dădea să plece, 
mânată de instinctul „luptă sau fugi”, când lumina atinse 
intensitatea maximă. Ridicându-se în genunchi, mai văzu 
încă două siluete dincolo de primele, într-o poziţie identică, 
tot cu sacii plini de sânge traşi peste cap, dar având doar 
jumătate din statura unui adult. 

— Ce e? o întrebă Curtis agitată. 

Baxter urcă pe brânci scara, mişcându-se poticnit atât 
din cauza spaimei, cât şi din cauza gleznei scrântite. Se 
prăvăli în hol şi trânti uşa în urma ei cu piciorul, încercând 
să-şi recapete suflul. Ţinea un picior proptit în uşă, ca şi 
cum se temea că ar putea să urce ceva după ea. 

Curtis stătea pregătită cu telefonul în mână, în caz că 
era nevoie să ceară întăriri. Rouche îngenunche lângă 
Baxter şi aşteptă răbdător o explicaţie. Ea se întoarse spre 
el, gâfâind, şi Rouche îi simţi răsuflarea caldă pe faţă. 

— Cred... că am găsit... tamilia Bantham. 


Rouche era aşezat afară pe terasă, uitându-se la zăpada 
care se aşternea peste multitudinea de vehicule care 
umpleau acum aleea lungă. Prinzând unul din fulgii fragili, 
îl topi între degete. 

Îi veni o amintire în minte: fiica lui jucându-se în grădină 
când era mai mică, să fi avut vreo patru-cinci ani, înfofolită 
să nu-i fie frig, încercând să prindă fulgi de zăpadă pe 
limbă. Se uita fascinată la norii albi, care se dezintegrau 
deasupra ei. Fără vreo undă de teamă în glas, îl întrebase 
dacă se prăbuşeşte cerul. 

I se întipărise în minte, cine ştie de ce, acea idee 
absurdă că vezi lumea stingându-se sub ochii tăi, că nu 
poţi decât să urmăreşti neputincios ce se întâmplă, 
prinzând fulgi de zăpadă. Realiză, în vreme ce norii 
continuau să se spulbere deasupra lui, că momentul avea o 
cu totul altă semnificaţie pentru el, acum, că asistase la 
aceste acte de neînțeles în violenţa şi cruzimea lor, 

derulate sub un cer ca într-un glob cu zăpadă. 
Urmau şi altele, era sigur de asta, şi niciunul dintre ei 
nu putea face nimic altceva decât să urmărească 


spectacolul. 
XX X 


Acum că era înconjurată de colegii lor şi luminată de 
becuri care nu erau de acum o mie de ani, pivniţa arăta ca 
orice alt loc în care se petrecuse o crimă, deşi era unul 
populat de profesionişti înlăcrimaţi, unde lumea se scuza 
frecvent ca să „iasă un pic”. Echipa de criminalişti de teren 
revendicase nivelul inferior, ca să menţină integritatea 
locului unde se comisese crima, în timp ce colegii lor îşi 
vedeau de treabă în bucătărie, unde se reuniseră membrii 
familiei, înainte de a fi ucişi. Doi fotografi se plimbau dintr- 
o cameră în alta, consemnând totul, şi Unitatea Canină 
parcursese deja toată casa. 

Baxter şi Curtis erau la etaj. Niciuna nu scosese o vorbă 
de aproape o oră, de când căutau orice le-ar fi putut fi de 
folos în investigaţie. 

Nu erau semne vizibile că ar fi avut loc o luptă. Curios 
lucru, pe cadavrul doctorului descoperiseră scrijelit 
cuvântul „Marionetă”, nu „Momeală”, în timp ce pe 
celelalte cadavre nu se găsise nicio inscripţie. Membrii 
familiei fuseseră imobilizaţi şi apoi executaţi, pe rând, cu 
un singur glonţ în ceafă. Conform estimărilor, trecuseră 
între 18 şi 24 de ore de la momentul comiterii crimelor. 

Atmosfera de la locul crimei era întotdeauna mai 
tensionată când printre victime erau şi copii. Baxter simţea 
treaba asta la fel de acut ca restul lumii, deşi ea una nu 
avea copii, nu plănuia să aibă vreodată şi evita, pe cât 
posibil, să aibă de-a face cu ei. Oamenii lucrau cu o râvnă 
alimentată de furie, dispuşi să renunţe la mâncare, la 
somn, la timpul petrecut cu propriile lor familii, doar ca să- 
şi facă treaba şi, poate de-asta, Baxter îşi ieşi din fire când 
îl zări pe Rouche afară, stând degeaba. 

Cobori ca vijelia, ignorând glezna care-i zvâcnea, ieşi cu 
paşi apăsaţi pe uşa deschisă şi-i dădu lui Rouche un brânci, 
trântindu-l de unde stătea. 

— Au! gemu Rouche, rostogolindu-se pe burtă. 

— Ce mama naibii, Rouche?! zbieră la el. Toată lumea e 
înăuntru şi încearcă să ajute, iar tu stai aici cu mâinile în 
sân! 

Unitatea Canină din cadrul Echipelor pentru Situaţii de 
Urgenţă care dădea roată locului se opri în depărtare şi 
polițistul îi strigă ceva câinelui-lup când animalul începu să 
latre agresiv la ei. 

— Nu pot să am de-a face cu copii ucişi, îi spuse Rouche 
simplu, ridicându-se şi uitându-se la câinele care se 
plictisise şi-o luă iar din loc. 

— Cine poate? Crezi că vreunul dintre noi vrea să fie în 
casa aia? Dar asta este treaba noastră! 

Rouche nu-i răspunse nimic. Începu să se scuture de 
zăpadă. 

— Ştii c-am lucrat la cazul „Ucigaşului incinerator”, nu? 
continuă Baxter. Împreună cu Lupul... 

Şovăi. Făcea eforturi să nu pomenească numele fostului 
ei partener compromis. 

— Eu şi Lupul a trebuit să ne confruntăm cu 27 de fete 
ucise în tot atâtea zile. 

— Uite ce-i, am avut o experienţă nasoală... când lucram 
la un caz, şi de-atunci, pur şi simplu, nu mai pot să văd 
copii ucişi... niciodată, îi explică Rouche. E o chestie de-a 
mea. Eu îmi văd de treabă aici. OK? 

— Nu, nu e OK, de fapt, mama ei de treabă! 

Baxter înşfăcă un pumn de zăpadă şi gheaţă de pe jos, în 
timp ce se întorcea în casă. Rouche se strâmbă, 
scuturându-se pe cămaşă. Câteva clipe mai târziu, un 
bulgăre tare de zăpadă îl izbi oravan în cap. 


Când plecară de la locul crimei, încheind ziua de lucru, 
se întunecase. Ninsoarea abundentă anunţată la meteo 
sosise şi fulgii scăpărau pe cerul întunecat în grădina din 
faţa casei, luminată de reflectoare. Când ieşiră, Baxter şi 
Curtis îl descoperiră pe Rouche ghemuit în acelaşi loc. 

— Vă las o clipă, se scuză Curtis. 

Baxter îşi trase fesul de lână pe cap şi se aşeză lângă el, 

studiind grădina liniştită. Cu coada ochiului, îi observă 
tăietura urâtă de pe frunte. 

— Scuze că te-am lovit, îi spuse. 

Se uită la luminiţele de Crăciun care împodobeau casele 
vecinilor, scăpărând laolaltă cu beculeţele de pe maşinile 
de poliţie. 

— N-ai de ce să te scuzi, îi zâmbi Rouche. N-aveai de 
unde să ştii c-o să mă doară. 

Baxter părea spăsită. 

— Am pus un pietroi în el. 

Rouche zâmbi şi apoi îi pufni râsul pe amândoi. 

— Ce am ratat? întrebă Baxter. 

— Păi, ninge. 

— Mulţam. M-am prins. 

— Nu înţeleg. Acum îşi omoară propriii confraţi? Cum se 
leagă treaba asta cu modelul de până acum? 

Rouche oftă. 

— Le-am spus tuturor echipelor că prioritatea este să-i 
identificăm şi să-i localizăm pe ceilalţi terapeuţi şi am 
cerut lista completă de pacienţi ai lui Bantham de la 
cabinetul din Gramercy. Am cerut, de asemenea, analize 
de sânge complete pentru toate Marionetele. 

Rouche realiză că tot nu-i spusese nimeni lui Baxter 
despre drogurile ilegale găsite în sângele lui Glenn 
Arnolds. Avea de gând să abordeze problema cu Curtis în 
cursul serii. 

— Pentru orice eventualitate, adăugă, când Baxter îl 
privi intrigată. Dar principala chestie la care m-am 
concentrat a fost să adun probe. 

Arătă spre un cort în miniatură care fusese instalat în 
grădina de un alb imaculat. 

— Urmele ucigaşului. 

— Nu putem fi siguri că sunt urmele lui. 

— De fapt, putem. 

Rouche îşi scoase telefonul şi îşi plimbă degetul pe ecran 
până ajunse la o poză pe care o făcuse în după-amiaza 
aceea. li înmână telefonul lui Baxter: o bură de zăpadă fină 
se cernea din cer, iar casa idilică, ce avea s-o bântuie pe 

Baxter de-acum încolo, se profila întunecată dedesubt. 
Maşina FBl-ului era parcată în faţa garajelor şi se vedeau 
urme de cauciucuri decupate clar în gheaţă, în urma ei. 
Acum scoase la iveală de zăpadă, un rând de urme adânci 
aleseseră drumul cel mai scurt, prin grădină. 

— Ar fi putut fi un vecin sau băiatul care aduce ziarele, îi 
spuse Baxter. 

— N-a fost nici, nici. Uită-te din nou! 

Baxter se concentră la ecran şi mări poza. 

— Nu se văd urme care să ducă spre casă! 

— Exact, încuviinţă Rouche, şi azi-noapte n-a nins pe- 
aici. Am verificat. Am dat o tură înainte să apară toată 
gaşca. Am eliminat urmele lăsate de noi doi, de Curtis şi de 
vecina indiscretă; doar astea au mai rămas. 

— Ceea ce înseamnă că... ucigaşul trebuie să fi fost aici 
ieri! Erau înăuntru, în timp ce noi aşteptam la uşă! icni 
Baxter. La naiba! Am fi putut să-l prindem! 

Îi înapoie telefonul. 

Rămaseră tăcuţi un timp. 

— Crezi că individul care i-a omorât pe oamenii ăştia e 
cel care trage sforile? Azazel al tău? îl întrebă. 

— Nu ştiu. 

— Doamne sfinte, Rouche. Ce naiba se-ntâmplă? 

El zâmbi trist, întinzând mâna dincolo de adăpostul 
oferit de terasă, în viscolul care începea să prindă puteri. 

— ...Se prăbuşeşte cerul. 

CAPITOLUL 16 


Duminică, 13 decembrie 2015 
6:1 3 p.m. 


Viscolul se pornise mai devreme decât fusese anticipat, 
îngropând statul New York în zăpada care tot cădea de 
sus, aşternându-se de câţiva centimetri, în timp ce crivățul 
sufla pe dedesubt. Până să apuce sistemul de încălzire din 
maşină să-şi facă treaba, ieşiră de pe New England 
Thruway şi, judecând după maşina buşită care se vedea la 
aproape un kilometru mai în faţă, se aflau departe de 
primele victime ale condiţiilor meteo. Curtis se luase după 
instrucţiunile afişate cu litere portocalii, luminoase, pe un 
panou de semnalizare instalat în pripă şi se alăturase 
convoiului de maşini care înaintau ca melcul, până când, 
într-un târziu, intrară pe Route 1. 

Baxter simţi că e gata să aţipească pe bancheta din 
spate. Afară pe geam se vedeau doar forme haotice, ca pe 
un ecran cu purici. În maşină, încălzirea sufla aer cald, cu 
miros de piele, dinspre bordul cu lumină difuză. Zgomotul 
cauciucurilor care-şi croiau drum prin zăpadă era la fel de 
relaxant ca susurul unui pârâu liniştit, în timp ce, în 
fundal, din staţia poliţiei se auzeau sporovăieli, o 
multitudine de voci vorbind despre accidente de maşină, 
altercaţii prin baruri şi jafuri. 

Se resimțea după ziua avută, ca toţi cei implicaţi. La 
locul crimei, se lăsase dominată de bravada profesională, 
aceeaşi atitudine blazată care o ajutase să treacă peste 
câteva dintre cele mai dificile momente din cariera ei. Dar 
acum, aşezată pe bancheta din spate a maşinii, în 
întuneric, nu vedea dinaintea ochilor decât pivniţa aceea, 
cadavrele aplecate în faţă: legaţi la mâini şi la ochi, 
îngenuncheaţi, o familie întreagă masacrată. 

Deşi ştia că e complet nedrept din partea ei, le purta 
pică lui Thomas, Tiei, puţinilor prieteni cu care mai ţinea 
legătura. În ce abisuri de coşmar fuseseră aruncaţi în ziua 

respectivă? Oare îi plouase în drum spre serviciu? Poate că 
se treziseră cu alt fel de lapte în cafea decât ceruseră la 
Starbucks? Vreun coleg făcuse un comentariu răutăcios? 

Niciunul dintre ei nu înţelegea ce înseamnă să fi 
detectiv la Omucideri. Niciunul dintre ei nu putea nici 
măcar să conceapă lucrurile pe care trebuia să le vadă, să 
şi le amintească ea. 

Niciunul dintre ei nu avea tăria necesară. 

Nu era ceva neobişnuit să ai resentimente la adresa 
oamenilor care duceau o viaţă mai simplă, mai banală. 
Fără îndoială, din cauza asta, atâţia dintre colegii ei se 
implicau în relaţii cu alţi oameni din poliţie. Existau 
justificări, desigur - turele, faptul că lucrau atât de 
aproape unii de alţii, interesele comune -, dar Baxter 
bănuia că era ceva mai profund la mijloc. Oricât de 
neplăcut ar fi fost să o recunoască, până la urmă oricine 
sau orice nu avea legătură cu munca lor începea să pară 
uşor... trivial. 

— Tu eşti de acord, Baxter? se întoarse Rouche să se 
uite la ea. 

Nici măcar nu-şi dăduse seama că i se adresase cineva. 

— A? 

— Viscolul se înteţeşte, repetă Rouche. Ziceam c-am 
putea să facem un popas şi să mâncăm ceva. 

Baxter ridică din umeri. 

— Zice că OK, îi traduse Rouche lui Curtis. 

Baxter se uită pe geam. Conform unui indicator acoperit 
de chiciură, tocmai intrau în Mamaroneck, ce-o mai fi fost 
şi ăla, în timp ce se pusese pe-o ninsoare mai abundentă 
decât văzuse vreodată. De-abia reuşind să desluşească 
formele clădirilor de pe strada principală, Rouche şi Curtis 
se chiorau prin viscol, căutând un loc unde să oprească. 

— Poţi să-mi arunci haina încoace? o rugă Rouche, 
aparent îndeajuns de optimist, încât să creadă că aveau să 
găsească un loc. j 

Baxter înşfăcă haina aflată pe scaunul de lângă ea. In 
timp ce Rouche îi mulțumea şi trăgea haina prin 
deschizătura dintre cele două locuri din faţă, Baxter 

observă ceva picând dintr-unul din buzunare şi aterizând la 
picioarele ei. Întinse mâna şi căută pe jos, până când găsi 
coala boţită. Era gata să i-o înapoieze, când observă 
numele lui Glenn Arnolds printat în capul paginii. 

Cu ochii aţintiţi în ceafa lui Rouche, despături cu grijă 
foaia. 

— Ce-i acolo pe stânga? întrebă Curtis, arătând spre un 
loc unde mai multe vehicule ieşiseră de pe drumul 
principal. 

— „Restaurant şi pizzerie”! citi Rouche entuziasmat. E 
OK pentru toată lumea? 

— Sună bine, spuse Baxter absentă, încercând să 
citească foaia boţită în lumina intermitentă aruncată de 
clădirile pe lângă care treceau - dungi portocalii care 
accentuau în treacăt anumite secţiuni. 

Reuşi să-şi dea seama că era o analiză de sânge 
efectuată post-mortem. Deşi lista de medicamente şi 
substanţe chimice nu-i spunea nimic, se vedea că medicul 
legist încercuise anumite puncte care, probabil, aveau o 
anumită relevanţă. 

De ce i-o fi ascuns Rouche treaba asta? Tocmai cântărea 
dacă să-l ia la întrebări pe loc, când el se întoarse spre ea 
şi-i zâmbi. 

— Nu ştiu ce părere ai tu, dar eu aş bea o bere. 

Ea îi zâmbi, făcând hârtia ghemotoc în poală în timp ce 
Curtis intra în parcarea supraaglomerată, ţinându-se după 
vehiculul din faţă. După ceva muncă de convingere din 
partea lui Rouche, Curtis acceptă să parcheze pe iarbă. 
Baxter îşi puse fesul de lână şi mănuşile. Rouche îşi lăsă 
legitimaţia pe parbriz, considerând că asta era o justificare 
mai mult decât suficientă pentru că intrase într-un strat de 
flori sau pe o pajişte sau ce-o fi fost ascuns sub zăpadă. 

Coborâră în parcarea în care viscolea, pregătindu-se să 
înfrunte gerul pe măsură ce se apropiau de restaurant. Era 
o coadă la care erau cel puţin 24 de persoane, pornind de 
la uşa principală. Oamenii se refugiaseră lângă ferestrele 
care îi ispiteau cu căldură, conversații şi hrană caldă, 
îndârjindu-i în hotărârea de a pătrunde, într-un final, în 

local. În timp ce Rouche şi Curtis îşi ocupară locul la 
coadă, Baxter se scuză că avea de dat un telefon. 

Se îndepărtă ca să nu fie auzită, ieşind pe strada 
principală, unde se afla o biserică minusculă, desprinsă 
parcă dintr-o felicitare de Crăciun, efect spulberat doar de 
prăvălia Dunkin’ Donuts de vizavi. Îl sună pe Edmunds. 
După câteva apeluri, intră mesageria. 

Îi lăsă un mesaj laconic: 

— Trebuie să vorbim. Sună-mă! 

În loc să li se alăture colegilor ei, care nu înaintaseră 
niciun pic la coadă, se aşeză pe un zid şi se puse pe 
aşteptat, sperând că o să fie sunată cât de curând. 

Trebuia neapărat să ii vorbă cu el. 


O familie căreia îi venise rândul a fost poftită înăuntru, 
astfel că Rouche şi Curtis înaintară doi paşi spre intrare, 
cu satisfacţie. Observară silueta lui Baxter vizavi, cu chipul 
luminat de ecranul telefonului. 

— Chiar credeam că facem progrese, spuse Curtis 
abătută. Şi acum iar ne-am poticnit. 

Rouche îşi dădu seama că se gândea la Glenn Arnolds şi 
la bărbatul nevinovat pe care fusese silită să-l ucidă. 
Sincer vorbind, era uluit că tânăra mai era în stare să facă 
ceva la cât de devastată fusese cu doar 24 de ore în urmă. 
Înţelesese din conversaţia lor nocturnă de după revolta din 
închisoare că provine dintr-o familie sus-pusă. Din 
momentul acela, favoritismul lui Lennox, atitudinea 
protectoare şi tendinţa ei de a face excepţii pentru Curtis i 
se păruseră de-a dreptul evidente. 

I se păru bizar că tânăra nu-şi dădea seama că hotărârea 
ei de a triumfa în cariera aleasă, cazurile importante pe 
care le avea la activ şi ascensiunea ei rapidă cu care se 
lăuda, încercând să-şi sfideze familia, se datorau de fapt 
familiei şi faptului că era cine era. 

Oricui altcuiva i s-ar fi luat cazul şi i s-ar fi impus 
săptămâni întregi de evaluări şi testări, dar, din cauză că 
ea voia să-şi spele păcatele, era aici cu ei. 

— Chiar facem progrese, îi spuse, zâmbindu-i liniştitor. 

N-ar fi trebuit să găsim familia Bantham, nu încă. Toate 
celelalte cadavre ne-au fost plimbate pe dinainte, acestea 
în schimb... nimic regizat, niciun public. Acestea erau 
ascunse. Şi asta înseamnă că suntem pe drumul cel bun. O 
Marionetă ucisă; poate că Bantham chiar era manipulat să 
comită o crimă... poate că ela ţinut piept. 

Curtis încuviinţă, înainte să mai înainteze câţiva paşi la 
coadă. 

— Mi-aş fi dorit să-i putem salva, atâta tot, zise. 

După cum spusese Rouche la momentul respectiv, 
Arnolds fusese primul şi poate singurul suspect aflat în 
viaţă. Doar el ar fi putut să le dea informaţiile de care 
aveau atâta nevoie şi pierduseră acel avantaj din cauza lui 
Curtis. Rouche citi pe chipul ei că se întreba dacă, în cazul 
în care ea ar fi luat o altă decizie, ar fi reuşit, poate, să 
ajungă la timp la familia Bantham. 

— Trebuie să lucrăm în echipă, îi spuse Rouche. 

Curtis îi urmări privirea aţintită asupra lui Baxter, care 
părea să-şi fi aruncat telefonul peste un gard încuiat, de 
nervi, şi acum se chinuia să-l recupereze. 

Zâmbiră amândoi. 

— Respect ordinele pe care le-am primit, îi spuse. 

— Ordine idioate. 

Curtis ridică din umeri. 

— Nu e practic s-o eliminăm pe Baxter din investigaţie. 
Uite ce s-a întâmplat azi. 

— Chiar aşa, hai să ne uităm la ce s-a întâmplat azi! se 
zburli Curtis la rândul ei. Ştia că trebuie să ne concentrăm 
pe pista cu psihiatrul - de unde? Nu i-am zis noi. Poate că 
şi ea ne ascunde nişte lucruri. Te-ai gândit la asta? 

Rouche oftă şi o studie pentru o clipă. 

— Şi ce-o să se întâmple în ziua în care Lennox îţi spune 
să mă elimini şi pe mine din investigaţie? 

Curtis păru un pic stingherită. Şovăi. 

— O să te elimin. 

Îi susţinu privirea şi dădu din cap, ca şi cum nu era 
sigură că are dreptate, dar refuza să-şi ceară scuze sau să 
cedeze. 

— Pur şi simplu? o întrebă Rouche. 

— Pur şi simplu. 

— O să-ţi uşurez treaba, îi spuse Rouche. O să-i spun eu 
despre medicamente. Mie nu mi-a dat nimeni ordine să nu- 
i spun şi, chiar dacă mi-ar fi dat, le-aş fi ignorat. 

— Dacă faci asta, o să-i dau raportul lui Lennox. O să 

consemnez că mi-ai ignorat dorinţele explicite. Şi ea o să 
ceară să fii înlocuit. 
__ Curtis nici măcar nu-l mai putea privi în ochi acum. 
Intorcându-i spatele, descoperi că încă un grup intrase şi 
înaintă. Erau aproape în dreptul uşii. După câteva minute, 
se întoarse din nou spre el. 

— Şi acum mă simt prost, îi spuse. Fac eu cinste cu 
cartofii cu brânză şi chili. 

Rouche părea în continuare un pic jignit. 

Curtis oftă. 


— Şi cu un milkshake. 
XX 


Vestea bună era că Baxter îşi recuperase telefonul, cu 
ajutorul unui băț lung şi epuizând înjurăturile pe care le 
ştia. Vestea proastă era că Edmunds n-o sunase nici acum. 
Între timp o luase tremuratul şi zăpada care i se depusese 
pe cizme o udase până la şosete. Formă din nou numărul şi 
aşteptă să intre mesageria. 

— Eu sunt. Am avut o zi naşpa. S-ar părea că ai avut 
dreptate în privinţa psihiatrului, dar... e complicat. O să-ţi 
povestesc mai târziu. Mai e ceva: agentul CIA, Damien 
Rouche, am nevoie să-l verifici. Şi, înainte să începi, nu. Nu 
sunt paranoică şi ştiu că nu mi-a pus toată lumea gând rău, 
dar am găsit ceva şi te rog să ai încredere în mine în 
privinţa asta. Doar... doar vezi ce găseşti, OK? OK. Pa! 

— Cartofi cu brânză şi chili... începu Rouche, aflat la 
doar câţiva metri distanţă. 

Baxter ţipă şi alunecă, aterizând greoi. 

Rouche se apropie s-o ajute. 

— N-am nimic, îl repezi, ridicându-se în picioare şi 
ţinându-se de posterior, semn că o durea. 

— Voiam doar să-ţi spun c-am prins o masă şi că ne face 

Curtis cinste cu cartofi cu brânză şi chili. 

— Vin într-un minut. 

Se adună, în timp ce-l urmărea cum traversează, 
întorcându-se la restaurant. Oare cât auzise? Probabil că 
nu conta. 

Rouche avea secrete faţă de ea. 

Şi, într-un fel sau altul, Baxter avea să afle motivul. 

CAPITOLUL 17 


Luni, 14 decembrie 2015 
8:39 a.m. 


L-am verificat - de fapt, e un personaj malefic care se 
hrăneşte cu pisicuţe. 
L-ai citit bine ;) Incerc să te sun la prânz. 


Edmunds apăsă pe „Irimite”, ştiind că, odată ce se 
trezea Baxter, o să şi-o ia fără îndoială. 

— Iar eşti cu telefonul? îl întrebă o voce nazală de la 
biroul din faţa lui, în timp ce-şi băga mobilul la loc, în 
buzunar. 

Edmunds ignoră întrebarea şi se conectă din nou la 
computer, de unde fusese deconectat, în timp ce se 
ocupase cu altele. Îl dispreţuia pe individul smiorcăit şi 
pupincurist cu care era obligat să lucreze: Mark Smith. 
Incredibil, numele era probabil cel mai interesant lucru la 
el. Edmunds ştia şi fără să se uite la el că bărbatul de 30 
de ani, cu părul zburlit, purta un costum mai mare cu două 
numere, peste o cămaşă îngălbenită, cu pete de 
transpiraţie la subraţ. Din cauza lui, în tot biroul mirosea a 
aşternuturi. 

Mark îşi drese glasul. 

— Ziceam că, din câte văd, iar eşti cu telefonul, insistă, 
când Edmunds nu-i răspunse. 

Gândindu-se ce-ar fi făcut Baxter, Edmunds se aplecă pe 
lângă ecran şi-i arătă degetul mijlociu individului mărunt şi 
meschin. 

— Asta vezi? îl întrebă, întorcându-şi din nou atenţia 
spre ecran. 

Ostilitatea lui Edmunds, deşi atipică, era complet 
justificată. Era greu de crezut acum, dar avusese o 
perioadă când se lăsase intimidat de colegi, iar acest 
personaj anodin se dovedise capul răutăţilor. Situaţia se 
agravase treptat, până când ajunsese să-i fie groază să mai 

meargă la birou. 

Asta se întâmpla acum ceva vreme, înainte să se fi 
transferat pentru scurt timp la Brigada de Omucideri şi 
Infracţiuni Grave, unde lucrase la cazul „Păpuşa de cârpe”, 
înainte să-şi fi găsit un mentor în Baxter, un mentor mereu 
irascibil, uneori insuportabil, adesea volatil şi capabil să te 
inspire cât ai clipi. 

Nimeni n-o lua de sus pe Baxter. Pur şi simplu, nu-i lăsa 
s-o facă. Refuza deschis să înghită mizerii, indiferent de la 
cine, fie că era un superior sau nu, fie că persoana avea 
dreptate sau nu. 

Doar gândul la încăpăţânarea prietenei lui îl făcu să 
zâmbească. Putea să fie o adevărată pacoste uneori. 

Îşi amintea limpede ziua când se hotărâse, în sfârşit, să 
ceară transferul. Îşi dorise dintotdeauna să lucreze ca 
detectiv la Omucideri. Studiase psihologia criminalistică la 
universitate, dar talentul lui înnăscut în materie de cifre şi 
în depistarea  configuraţiilor, combinat cu lipsa de 
încredere în sine, îl împinsese spre un post sigur şi călduţ 
în cadrul Departamentului de Fraude. O întâlnise pe Tia. 
Se mutaseră împreună, după ce găsiseră un apartament cu 
intrare separată într-o fostă locuinţă socială, care părea 
imună la orice eforturi de modernizare sau redecorare. Şi 
apoi Tia rămăsese gravidă. 

Toată viaţa lui părea bătută în cuie... şi tocmai asta 
fusese problema. 

După o zi deosebit de rea la birou, din cauza lui Mark şi 
trepăduşilor lui cu sprâncene îmbinate, Edmunds se 
scuzase dintr-o şedinţă şi depusese, în sfârşit, cererea de 
a-şi urma visul. Colegii lui îi râseseră în faţă când aflaseră. 
Se certase cu Tia când ajunsese acasă şi dormise pe 
canapea, pentru prima dată de când erau împreună. Dar 
fusese hotărât, motivat să acţioneze împotriva aversiunii 
colegilor, a slujbei plicticoase, având certitudinea că-şi 
irosea talentul. 

Hotărârea de a reveni la Fraude fusese una dintre cele 
mai grele pe care le luase în viaţa lui, să trebuiască să 
intre din nou pe uşă în acea primă zi şi să se aşeze la 


116310 


acelaşi birou pe care-l părăsise cu mai puţin de o jumătate 
de an în urmă. Toată lumea din departament a presupus că 
nu reuşise să se afirme, că nu avea calităţile necesare spre 
a rezista la Omucideri, nimeni nu s-a mirat că se descurca 
mai bine cu tabelele decât cu cadavrele. Însă adevărul era 
că se descurcase de minune în scurtul răstimp petrecut 
acolo. Jucase un rol esenţial în rezolvarea cazului „Păpuşa 
de cârpe”. Din acest motiv, se întorsese la Fraude, 
purtându-le pică tuturor. Oamenii ăştia habar n-aveau câte 
realizase el, în timp ce lucrase la unul din cele mai 
importante cazuri din istoria recentă. 

Nimeni n-avea habar. 

Apogeul eforturilor lui de investigaţie fusese ascuns 
publicului larg, învăluit într-un nor de taină din care se 
revărsase un potop de adevăruri incomplete, menite să 
protejeze reputaţia poliţiei metropolitane şi, prin extensie, 
pe cea a detectivului Fawkes. Era unul dintre puţinii 
oameni care ştia secretul compromiţător al poliţiei 
metropolitane şi adevărul despre ce se întâmplase în acea 
sală de tribunal scăldată în sânge, dar se văzuse silit să 
păstreze tăcerea de dragul lui Baxter. 

Inciudat, păstrase comunicatul de presă oficial prin care 
se anunţase dispariţia Lupului, citindu-l, din când în când, 
pentru a-şi reaminti că treaba nu era mai roz în alte părţi... 
De fapt, începea să realizeze, într-un final, că nu conta de 
ce parte te aflai. 

Situaţia era albastră peste tot. 


„„ca urmare, detectivul William Fawkes este căutat 
pentru a fi interogat în legătură cu o serie de probleme 
care au apărut în timp ce investiga cazul „Păpuşa de 
cârpe” şi pentru presupusa agresiune impotriva lui 
Lethaniel Masse, în momentul arestării acestuia, care s-a 
soldat cu probleme medicale pe termen lung. 

Oricine deţine informații cu privire la locul unde se află 
este încurajat să anunţe de urgenţă Poliţia. 


Şi cu asta, basta. 

Voiau doar să-i pună nişte întrebări. 

Pe Edmunds îl lua cu greață numai când se gândea la 
asta. Lupul dispăruse rapid de pe lista de priorităţi, 
reuşind să se sustragă eforturilor de mântuială de a i se da 
de urmă. 

Edmunds fusese tentat să investigheze pe cont propriu, 
dar avea mâinile legate: în caz că încerca să ia urma 
Lupului, risca să scoată la lumină amestecul lui Baxter în 
fuga acestuia. N-avea ce face, nu putea decât să înghită 
resemnat nedreptatea faptului că Lupul scăpase 
nepedepsit şi să-şi vadă propria contribuţie la rezolvarea 
cazului redusă la simple bârfe în această versiune 
edulcorată a evenimentelor. 

De-asta îşi dispreţuia în aşa hal colegii, slujba, propria 
viaţă: toată lumea continua să nu dea doi bani pe el. 

— Ştii că n-avem voie cu telefonul aici, mormăi Mark în 
timp ce Edmunds îşi restarta computerul. 

Edmunds aproape că uitase de prezenţa lui. 

— Doamne, te urăsc cu spume, Mark! 

Simţi telefonul vibrând în buzunar şi îl scoase ostentativ, 
răspunzând SMS-ului de la Tia. 

— Deci... începu Mark. 

— Nu-mi zice nimic. 

— ...pe unde ne-am plimbat ieri? îl întrebă Mark, de-abia 
reuşind să-şi stăpânească încântarea. La un moment dat, 
spre după-amiază, nu te-am găsit pe nicăieri. Voiam să te 
întreb ceva. L-am iscodit pe Gatiss dacă ştie pe unde ai 
plecat, dar habar n-avea. 

Edmunds îi auzi rânjetul din glas. Târâtura cu ifose 
dăduse fuga în biroul şefului imediat ce Edmunds ieşise să 
stea de vorbă cu Baxter despre lucruri care chiar contau. 

— l-am spus că, probabil, a trebuit să răspunzi la un 
telefon urgent, continuă Mark, având în vedere că ai 
considerat de cuviinţă să-ţi ţii telefonul la tine şi să-l 
verifici, o dată la câteva minute, toată ziua. 

Edmunds îşi încleşta pumnii. Nu fusese niciodată o 
persoană violentă, şi nici n-avea constituţia necesară, dar 
cumva Mark ştia întotdeauna să-l scoată din fire. Timp de 

câteva clipe îşi imagină cum ar fi fost să-i izbească moaca 
pocită de monitor, apoi se întoarse spre propriul computer 
şi descoperi că îl deconectase din nou. Nu era nici nouă 
dimineaţa, ceea ce însemna că, în mod oficial, nici nu 
începuse programul. 

Oftă din rărunchi. 


Baxter aţipi pentru o fracțiune de secundă. Când se 
ridică în capul oaselor, descoperi că nu pierduse nimic: 
femeia care abera continua să abereze. 

Baxter, Rouche şi Curtis revendicaseră trei încăperi 
alăturate la Secţia 9 a Poliţiei newyorkeze pentru a-i 
intervieva mai rapid pe cei 17 participanţi la programul 
„De pe străzi pe culmi”. Fiecare dintre aceştia acceptase 
oferta bine-intenţionată, dar - privind în urmă - posibil 
contraproductivă, a organizaţiei caritabile de a face 
cursuri gratuite de „dezvoltare personală”. 

Realiză subit că, în cazul acestei femei cu mintea 
înceţoşată de droguri, nu funcţionase deloc. 

Dintre cei cinci ucigaşi identificaţi, doar Glenn Arnolds 
fusese pacientul doctorului Bantham, la prestigioasa 
clinică din Gramercy. Varianta la preţ redus, un anume 
Phillip East, îşi oferise serviciile atât lui Eduardo Medina, 
cât şi lui Mark Townsend, în calitatea oarecum vagă de 
„instructor de dezvoltare personală”, prin intermediul 
organizaţiei caritabile. Stabiliseră deja că Dominic Burrell 
avusese interacțiuni cu doctorul Alexei Green, cu care 
Curtis discutase, ba chiar şi flirtase, la penitenciar, dar nu 
găsiseră niciun document care să ateste că Patrick Peter 
Fergus ar fi consultat vreodată un terapeut. 

Încercările repetate ale echipelor din State şi din Marea 
Britanie de a-i contacta pe East şi Green nu făcuseră decât 
să le confirme, o dată în plus, amestecul terapeuţilor în 
toată povestea, chiar dacă nu aveau imaginea de ansamblu 
încă. Fără a avea habar dacă cei doi bărbaţi orchestraseră 
crimele sau urmau să fie descoperiţi cum îl găsiseră pe 
Bantham, Curtis propusese să înceapă să ia la rând clienţii 
de pe lista lor. Până acum însă, fusese pierdere de vreme. 

Baxter trimise la plimbare persoana pe care o intervieva 
şi se ridică să-şi facă o cafea. În camera învecinată, Rouche 
era cufundat în conversaţie. Îl urmări bănuitoare un 
răstimp cum glumea şi râdea cu o persoană aflată în afara 
câmpului ei vizual, dar realiză apoi că încă nu-l anunţase 
pe Edmunds despre ce descoperiseră în casa familiei 
Bantham. i 

Aveau o singură informaţie nouă. În cursul nopţii, 
Unitatea Canină luase o urmă care-i condusese până la un 
loc de popas, aflat la câteva sute de metri dincolo de 
pârâu. Unul dintre vecini observase o dubă verde sau 
albastră parcată acolo în dimineaţa în care fusese comisă 
crima, deşi, fiindcă în apropiere erau doar drumuri de ţară, 
şansele de a surprinde ceva pe camerele de supraveghere 
erau aproape nule. 

Trebuia să-l pună la curent pe Edmunds. 

Trecu pe lângă grupul pestrit de oameni care aşteptau 
să fie intervievaţi şi ieşi pe East 5th Street. Aşezându-se pe 
una din băncile aflate vizavi de secţie, se instală în urma 
lăsată de posteriorul persoanei de dinainte. Studie clădirile 
învecinate cu secţia de poliţie: era o privelişte tipică 
pentru New York. La una din ele se făceau lucrări de 
renovare - galerii coborau de la ferestrele goale, trecând 
pe lângă scările tradiţionale de incendiu, acoperite de 
zăpadă, până în dreptul benelor de dedesubt. Părea un joc 
imens de „Şerpi şi scări”. 

Demoralizată de imagine, scoase telefonul şi-l sună pe 
Edmunds. 


Un pas înainte. Doi înapoi. 
X XX x 


Edmunds aşteptă ca şeful lui să iasă din birou, înainte de 
a afişa pe ecran tranzacţiile financiare ale lui Thomas din 
săptămâna anterioară. După ce trase cu ochiul să se 
asigure că nu era nimeni la imprimantă, dădu clic pe 
butonul „Tipăreşte” şi se ridică de la birou. Adună paginile 
calde scuipate de imprimantă, observând că raportul era 
mai lung ca de obicei, probabil din cauză că mai era un pic 
până la Crăciun. 

Simţi că-i vibrează telefonul în buzunar şi se uită, cât de 
discret se putea, la ecran. Simţi privirea lui Mark în ceafă, 
în timp ce îndesa foile în buzunarul de la haină, ieşind 
grăbit din birou să răspundă. 

De cum dispăru Edmunds, Mark se aplecă spre 
calculatorul lui şi mişcă mouse-ul să se asigure că nu va fi 
deconectat. Se ridică şi dădu roată biroului, aşezându-se în 
faţa calculatorului lui Edmunds. 

— Ce pui la cale? se întrebă şoptit, în timp ce parcurgea 
paginile deschise: BBC News, o hartă a Manhattanului, e- 
mailul de serviciu. 

Îi sclipiră ochii când văzu o filă cu e-mailul personal al 
lui Edmunds, dar, spre dezamăgirea lui, când intră pe ea 
văzu că fusese deconectat deja. Dar nu conta. Găsise ce 
căuta: pe ecran erau afişate tranzacţiile financiare 
personale ale unui anume Thomas Alcock şi nicăieri pe 
birou nu se vedea vreun document care să justifice această 
încălcare a intimităţii. Verificarea neautorizată a conturilor 
unei persoane fizice era o infracţiune foarte gravă. 

Mark nu-şi mai încăpea în piele de bucurie, în timp ce 
scotea la imprimantă propria copie a tranzacţiilor lui 
Thomas spre a i-o înmâna lui Gatiss ca dovadă. 

În sfârşit, îl prinsese. 

CAPITOLUL 18 


Luni, 14 decembrie 2015 
10:43 a.m. 


Pe Baxter o luă cu frig. 

Dat fiind că decisese impulsiv să-l sune pe Edmunds, nu 
era îmbrăcată suficient de gros pentru o conversaţie 
prelungită în ger. El o lăsă să povestească despre familia 
Bantham, despre vehiculul suspect observat aproape de 
locul crimei şi despre fişa de analize printată, pe care o 
găsise îndesată în buzunarul lui Rouche, fără să spună 
nimic. 

— E ceva aiurea la mijloc, continuă Baxter. Nu sunt eu 
paranoică. Vorbeşte tot timpul la telefon, cu soţia lui cică, 
şi chiar tot timpul. Te întorci să te uiţi după el la locul 
crimei şi te trezeşti c-a dispărut şi vorbeşte cu această 
persoană misterioasă în loc să-şi facă treaba. 

— Tu ce-ar trebui să faci acum? Probabil nu să stai de 
vorbă cu mine, comentă Edmunds, făcând pe avocatul 
diavolului. 

— Nu-i acelaşi lucru. 

— Poate chiar vorbeşte cu soţia lui. 

— Oh, zău aşa. Nimeni nu vorbeşte așa des cu propria 
soţie. Pe deasupra, nu ţine îndeajuns de mult la ea cât să 
locuiască pe acelaşi continent, aşa că nu prea pare genul 
care tânjeşte după afecţiune, îi spuse Baxter, clănţănind 
din dinţi. 

Îşi trăsese picioarele sub ea, făcându-se ghem. 

— E foarte... secretos, la modul bizar, şi acum ştiu că-mi 
ascunde dovezi importante. Poţi să-l verifici, te rog, pentru 
mine? 

Edmunds şovăi, sigur că nu putea să iasă nimic bun din 
a-şi băga nasul în treburile colegului ei. 

— Bine, dar... 

— Stai aşa, îl întrerupse Baxter, văzându-i pe Rouche şi 
Curtis ţâşnind pe intrarea principală. 

Se ridică de pe bancă. 

— L-au găsit pe Phillip East! îi strigă Curtis de peste 
drum. 

— Trebuie să închid, îi spuse Baxter lui Edmunds. 

Întrerupse convorbirea şi o porni zorită spre maşină. 

Când îi prinse din urmă, Rouche îi puse haina şi geanta 
în braţe. 

— Mulţam, dar ai uitat fesul, îi spuse Baxter, nu cumva 
să pară prea recunoscătoare faţă de bărbatul pe care 
tocmai îşi rugase prietenul să-l verifice. 

Urcară în maşină. Curtis o porni în marşarier şi întoarse 
pe loc, demarând în trombă. Când dădu să-şi ia haina pe 
ea, Baxter se trezi că-i cad due mănuşile în poală. 


Edmunds se întoarse în birou, înveselindu-se un pic când 
văzu că Mark nu era la locul lui. Se conectă din nou pe 
computer şi era gata să revină la treaba imbecilă de care 
trăsese toată ziua, când observă că îl pândea cineva. Mark 

Îl privea din biroul lui Gatiss, dar îşi feri privirea când 
Edmunds se uită ţintă la el. 

Un pic deconcertat, închise toate paginile care n-aveau 
legătură cu serviciul şi apoi îndesă foaia cu tranzacţiile lui 
Thomas pe fundul genţii, PONI orice eventualitate. 


Spre dezamăgirea lor, avocatul lui Phillip East ajunsese 
înaintea lor la biroul FBI local şi era deja în sala de 
interogatorii, fără îndoială sfătuindu-şi clientul să nu 
răspundă la nicio întrebare. 

Lennox o aşteptase pe Curtis. Îi înmână un telefon mobil 
cuiva din echipa ei şi apoi îi întâmpină, intrând direct în 
miezul problemei. 

— Şi-a adus avocatul. Aflaţi ce puteţi, acum, că am pus 
mâna pe el, dar mă îndoiesc sincer că-l vom mai putea ţine 
mai mult de o jumătate de oră la ce pomelnic de 
ameninţări mi-a turuit avocatul. 

— Cine e avocatul? o întrebă Curtis în timp ce 
străbăteau împreună biroul. 

— Ritcher, veni răspunsul. 

— Oh, la naiba! 

Curtis avusese de-a face cu el şi înainte: un avocat al 
apărării renumit pentru eficienţa cu care punea bețe în 
roate poliţiei, angajat de obicei ca să-i scoată pe cei bogaţi 
şi influenţi din belelele pe care tindeau să le atragă cu 
banii şi aroganţa lor. Mai rău, îi amintea lui Curtis de tatăl 
ei. Se îndoia sincer că aveau să scoată ceva de la East de- 
acum. 

— Baftă, le ură Lennox când ajunseră în dreptul sălii de 
interogatorii. 

Intinse braţul, blocându-i calea lui Baxter. 

— Tu, nu. 

— Poftim? 

Rouche dădu să protesteze şi el, dar Lennox continuă. 

— Nu când avem de-a face cu Ritcher. O să ne alegem 
cu câte un proces pentru fiecare silabă pe care o scoţi. 

— Dar... 

— Poţi să priveşti discuţia. Şi cu asta, basta. 

Rouche şovăi, dar Baxter îi făcu semn să meargă şi intră 
cu paşi apăsaţi în cămăruţa alăturată. Rouche intră în sala 
de interogatorii şi luă loc lângă Curtis. Aşezat de cealaltă 
parte a mesei, Ritcher părea un individ plin de sine şi de 
venin, întocmai cum sugera reputaţia lui. Avea între 55 
spre 60 de ani, o faţă lungă şi colţuroasă şi o coamă de păr 
alb, des şi ondulat. Prin comparaţie, clientul lui părea să fi 
fost privat deopotrivă de somn şi hrană; costumul jerpelit 
atârna pe silueta lui firavă. Se uita neliniştit în jur, cu ochii 
afundaţi în orbite. 

— Bună dimineaţa, domnule East, îl salută Curtis afabil. 
Domnule Ritcher, o plăcere ca întotdeauna! Doriţi ceva de 
băut? 

East clătină din cap. 

— Nu, o refuză Ritcher. Şi, ca să ştiţi, mai aveţi dreptul 
la patru întrebări. 

— Aşa deci? întrebă Rouche. 

— Da. 

— Pe bune? 

Ritcher se întoarse spre Curtis. 

— Ar trebui să vă sfătuiţi colegul să nu-şi facă un 
duşman din mine. 
— Aşa ar trebui? 
Curtis îi trase un şut pe sub masă. 
XX X 


În camera alăturată, Baxter clătină din cap. 
— Ar fi trebuit să mă lăsaţi să intru, mormăi. 


— Am o întrebare, începu Ritcher. Ce îi dă FBl-ului 
dreptul să-l târască pe clientul meu aici ca şi cum ar fi un 
delincvent mărunt, fără a i se da măcar o explicaţie, nu 
mai spun vreun indiciu că ar fi comis vreo activitate 
ilegală? 

— Am încercat să-l sunăm, îi spuse Rouche nonşalant, 
dar clientul dumneavoastră şi familia sa au ales să fugă de 
lume. 

Se întoarse spre doctor. 

— Nu-i aşa, Phillip? 

— Trebuie doar să-i punem domnului East câteva 
întrebări în legătură cu un caz pe care-l investigăm. Atâta 
tot, interveni Curtis, încercând zadarnic să-l îmbuneze pe 
avocatul irascibil. 

— Da, cazul pe care-l investigaţi, rânji Ritcher 
dispreţuitor. Superiorul dumitale a avut amabilitatea de a- 
mi relata deducţiile celor mai strălucite minţi de la FBI şi 
apoi ne-a confiscat bunurile personale, desigur, în caz că 
am fi simţit impulsul de a împărtăşi agerimea voastră de 
invidiat cu restul lumii: descoperiţi cadavrul unui psihiatru 
care şi-a oferit serviciile unuia din ţicniţii ăştia care-şi zic 
Marionete şi acum, cu o sclipire de geniu, îi bănuiţi pe toţi 
terapeuţii indivizilor ăstora de fapte necurate... Mă simt 
inspirat. 

— Clientul dumneavoastră a lucrat ca terapeut cu doi 
dintre ucigaşi, spuse Curtis. 

Ritcher oftă. 

— Trebuie să vă corectez: a lucrat ca terapeut cu unul 
dintre ei în calitate oarecum oficială. În ceea ce-l priveşte 
pe celălalt, clientul meu şi-a sacrificat timpul liber în 

sprijinul unei organizaţii caritabile pentru persoane fără 
adăpost. O întreprindere admirabilă, cred că-mi veţi da 
dreptate. 

East se uită involuntar spre Rouche, cu ochii mari, apoi 
îşi lăsă privirea în jos. 

— L-aţi mai reprezentat pe Phillip până acum? îl întrebă 
Rouche pe avocat. 

— Nu văd ce relevantă are acest lucru. 

— Eu, da. 

— Prea bine, exclamă Ritcher exasperat. E prima dată 
când îl reprezint... pe domnul... East, de fapt, spuse 
apăsat. 

— Cine plăteşte pentru serviciile dumneavoastră şi în ce 
formă? 

— Acum, ştiu sigur că această informaţie nu e relevantă. 

— Pentru că bănuiesc că serviciile dumneavoastră nu 
sunt ieftine, continuă Rouche. Sunteţi as în a-i scoate 
basma albă pe cei bogaţi şi afundaţi în rahat. 

Ritcher zâmbi şi se rezemă de spătarul scaunului, în 
timp ce Rouche îi dădea înainte. 

— Vă rog să mă iertaţi că mi se pare un pic suspect că 
un terapeut cu jumătate de normă, şef de birou în restul 
timpului, îmbrăcat într-un costum luat la mâna a doua, se 
hotărăşte să apeleze la serviciile ASR... 

Ceilalţi îl priviră nedumeriţi. 

— ...as în a te scoate basma albă, explică Rouche, doar 
pentru a răspunde la câteva întrebări, ceea ce n-a putut 
face până acum, pentru că el şi familia lui s-au dat la fund. 

— Se ascundea şi o întrebare printre toate insultele şi 
perorările dumitale? 

— Cu întrebările n-ajungem nicăieri, spuse Rouche. Nu- 
mi răspundeţi la ele. Nu vă întreb, vă spun. 

Arătă spre dosarul aflat în faţa lui Curtis, în timp ce East 
îl privea agitat. Curtis părea stingherită, dar îi întinse 
dosarul. Rouche începu să-l răsfoiască. 

— Poţi să zici că sunt sceptic, Phillip, dar, când am auzit 
că ai dispărut, am presupus că ai fugit pentru că te simţeai 
vinovat. Acum că te-am cunoscut, văd limpede că ai fugit 

de frică. 

Rouche se opri la una din pagini. După o clipă, se văzu 
silit să-şi ferească privirea. Scoase fotografia din dosar şi-o 
aruncă în mijlocul mesei. 

— Doamne sfinte! exclamă Ritcher. 

— Rouche! ţipă Curtis. 

East, în schimb, părea fascinat de fotografia alb-negru 
care-i înfăţişa pe toţi membrii familiei Bantham, legaţi, cu 
sacii pe faţă şi zăcând aliniaţi, întocmai cum îi găsise 
Baxter. 

— El e James Bantham, psihiatru... de-al vostru, îi 
explică Rouche. 

Observă că East îşi dezlipea involuntar cămaşa largă de 
piept. 

— Poţi s-o vezi pe soţia lui întinsă lângă el şi, în spatele 
ei, sunt cei doi băieţi ai lor. 

Părea că se dă o luptă lăuntrică în East. Nu reuşea să-şi 
ia ochii de la fotografie. Respira accelerat, se auzea în 
toată cămăruţa. 

— Bantham nu ne-a spus nimic, îi zise Rouche, cu o notă 
de regret exagerat. Probabil că şi-a imaginat că îi apără 
astfel. 

Ritcher întinse mâna şi întoarse fotografia şocantă cu 
faţa în jos. 

— La revedere, agent Rouche, îi spuse, ridicându-se. 

Enervant lucru, singura persoană din istorie care-i 
pronunţase corect numele din prima încercare era singura 
persoană care, dacă-l întrebai pe Rouche, ar fi preferat să-l 
uite. 

— Mai... mai avem întrebări! se bâlbâi Curtis. 

— Sunt sigur că aveţi, îi răspunse Ritcher. 

— Phillip, spuse Rouche în timp ce avocatul încerca să-l 
zorească să iasă. Phillip! 

East îşi întoarse privirea spre el. 

— Dacă noi am reuşit să te găsim, ei sigur vor reuşi. 

Rouche ştia că spune adevărul, chiar dacă tot nu avea 
idee cine erau „ei”. 

— Ignoră-l, îl îndemnă Ritcher, îndrumându-l spre locul 

de unde îşi puteau revendica lucrurile confiscate. 

— La naiba! comentă Curtis, urmărindu-i pe cei doi 
bărbaţi cum se îndepărtau prin aglomeraţia din biroul 
mare. N-am scos nimic de la el. 

— Nu-l putem lăsa să plece, spuse Rouche. 

Îşi scoase cătuşele din buzunar. 

— Dar Lennox a zis... 

— O bag în mă-sa pe Lennox. 

— O să-ţi ia cazul până să apuci să te întorci în sala de 
interogatorii. 

— Măcar va mai exista un caz. 

O îmbrânci la o parte şi o porni grăbit după cei doi 
bărbaţi care aşteptau liftul. 

— Phillip! strigă din celălalt capăt al biroului. 

Uşile se deschiseră şi cei doi intrară în lift. 

— Phillip! îl strigă din nou Rouche, luând-o la fugă spre 
uşile care se închideau. Aşteaptă! 

Dobori o persoană care-i stătea în cale, sprintând pe 
ultimii metri şi strecurându-şi mâna prin deschizătura care 
stătea să dispară. Uşile de metal începură să trepideze şi 
se deschiseră din nou, dezvăluindu-i pe Ritcher şi East. 
Alături de ei în cabina minusculă se afla Baxter, înfofolită 
bine cu haina şi fesul, încât era aproape de nerecunoscut. 

— La ce etaj? întrebă, pe un ton nevinovat. 

Rouche îşi îndesă cătuşele în buzunar, scoțând o carte 
de vizită şi înmânând-o terapeutului. 

— În caz că-ţi aminteşti ceva... spuse, lăsând uşile să se 
închidă între ei. 

Curtis îl prinse din urmă, în timp ce publicul pe care îl 
atrăsese începuse să se împrăştie. 

— L-ai lăsat să ne scape? întrebă nedumerită. 


— Nu. 
XX x 


Ultima jumătate de oră din programul de lucru părea că 
nu mai trece şi Edmunds de-abia aştepta să ajungă acasă 
şi să se cufunde din nou în investigarea crimei. Ultimul 
buletin de la Baxter îl preocupase toată după-amiaza şi, 
oricât de oribil ar fi fost s-o recunoască, îl incitase. Adora 

provocarea pe care o reprezenta un mister nerezolvat şi 
cazul ăsta nu-l dezamăgise. Fusese sigur că legătura 
oferită de terapie va uni toate firele, dar, din contră, 
complicase şi mai mult povestea. 

— Te putem răpi pentru o clipă? îl întrebă Mark, 
apărând chiar în spatele lui şi făcându-l să tresară. 

Rămăsese cu privirea pierdută în ecran, fără să mai 
observe altceva. 

— În biroul lui Gatiss, adăugă Mark, nereuşind să-şi 
ascundă zâmbetul. 

Edmunds se aşteptase că o să şi-o ia pentru ce se 
întâmplase în după-amiaza trecută, aşa că se ridică şi-l 
urmă pe Mark. Spera doar ca muştruluiala care-l aştepta 
să nu dureze prea mult. 

De cum intră, îl văzu pe Thomas aşezat faţă în faţă cu 
Gatiss, la biroul acestuia. În mod evident, nu era vorba 
despre conversaţia telefonică. În timp ce Mark închidea 
uşa în urma lor, Edmunds se aşeză, uitându-se neliniştit la 
prietenul lui, aşezat pe scaunul alăturat. 

Mark îşi trase un scaun în dreptul biroului. 

— Îmi pare rău că a trebuit să vă chem aici, în aceste 
condiţii, domnule Alcock, începu Gatiss. 

Şeful lui Edmunds era un bărbat îndesat, complet chel, 
cu ochii mici şi injectaţi. 

— Nicio problemă, îi răspunse Thomas amabil. 

— Am fost informat de o situaţie care vă priveşte, mă 
tem. Ca urmare, am considerat de cuviinţă să vă chem aici 
şi să lămurim pe loc problema. 

Lui Edmunds nu-i plăcea de nicio culoare direcţia în 
care evolua discuţia. Avusese întotdeauna mare grijă să-şi 
acopere urmele. 

— S-o luăm cu începutul, zise Gatiss. Vă cunoaşteţi? 

— Da, răspunse Thomas, zâmbindu-i lui Edmunds. Alex 
îmi este prieten apropiat şi a lucrat la un moment dat cu... 
iubita mea. 

Şi Thomas şi Edmunds se strâmbară involuntar. 
Termenul părea extrem de nepotrivit cu referire la Baxter. 
Mark urmărea atent discuţia, sorbind lacom fiecare detaliu 

al avalanşei care avea să-l zboare pe Edmunds din viaţa 
lui. 

— Şi tu, Edmunds. E un pic stânjenitor, mă gândesc, 
când „prietenul” tău stă chiar lângă tine. Consideri că 
domnul Alcock se face vinovat de vreo activitate ilicită? 

— Sigur că nu. 

Mark scoase un chiţăit de încântare. 

— Interesant. Ei bine, domnule Alcock, s-ar putea să vă 
şocheze vestea, dar prietenul dvs. S-a folosit, în mod ilegal, 
de programele noastre de detectare a fraudelor pentru a 
verifica situaţia conturilor dvs. personale şi tranzacţiile de 
pe cardurile de credit, spuse Gatiss, uitându-se furios la 
Edmunds. 

Umflându-se în pene, Mark scoase foaia printată şi o 
puse pe birou, în faţa lor. 

— Păi... nu prea, spuse Thomas cu un aer nedumerit, 
pentru că eu l-am rugat s-o facă. 

— Ce face?! exclamă Mark. 

— Poftim? întrebă Gatiss. 

— Doamne, mă simt oribil dacă l-am băgat în bucluc cu 
chestia asta, spuse Thomas. Am antecedente în ceea ce 
priveşte jocurile de noroc. L-am rugat pe Alex să-mi 
urmărească situaţia financiară şi să mă ia la întrebări dacă 
are bănuieli că... am călcat strâmb din nou. Din păcate, mă 
cunosc: eu n-aş recunoaşte-o niciodată de bunăvoie. E un 
prieten foarte bun. 

— Patru luni şi n-ai pariat deloc, spuse Edmunds 
mândru, zâmbind involuntar şi bătându-l pe Thomas pe 
spate. 

— Chiar şi-aşa e ilegal! se zburli Mark, acoperindu-l. 

— Mark! leşi afară! îl somă Gatiss, ieşindu-şi, într-un 
final, din fire. 

Edmunds se scărpină discret cu degetul arătător, un 
gest pe care nu-l putea vedea decât Mark când se ridică în 
picioare şi ieşi din cameră. 

— Deci eraţi la curent cu aceste verificări efectuate de 
Edmunds? îl întrebă Gatiss pe Thomas. 

— Absolut. 

— Înţeleg. 

Se întoarse spre Edmunds. 

— Dar Mark are dreptate. Oricât de bine intenţionat ar 
fi, abuzul resurselor constituie o infracţiune. 

— Da, domnule, încuviinţă Edmunds. 

Gatiss oftă din rărunchi, cântărindu-şi opţiunile. 

— De data asta primeşti doar un avertisment. Nu mă 
face să regret c-am fost indulgent. 


— Nu, domnule. 
kx k x 


Edmunds Îl conduse pe Thomas spre ieşire. De cum 
ieşiră pe uşă, îi bufni râsul. N 

— Antecedente cu jocurile de noroc, pufni Edmunds. Îţi 
merge repede mintea. 

— Păi, nu prea puteam să le spun adevărul, nu? Că 
prietenei mele îi e aşa de greu să se încreadă în cineva, 
încât mă va părăsi dacă nu sunt supus unor verificări 
săptămânale. 

O spusese pe ton de glumă, dar era limpede că Thomas 
se simţea rănit că, după o relaţie de opt luni, Baxter tot n- 
avea încredere deplină în el. 

Pe măsură ce el şi Thomas se împrieteniseră, Edmunds 
se trezise pus într-o situaţie imposibilă. Îşi putea trăda 
noul prieten, continuând cu verificările ilegale, dar, făcând 
acest lucru, salva relaţia dintre Thomas şi Baxter. Sau 
putea refuza să facă ce-i ceruse Baxter, caz în care ea ar 
pune capăt pe loc relaţiei, mai curând decât să-şi asume 
riscul de a fi rănită din nou. În cele din urmă, decisese să-i 
mărturisească adevărul lui Thomas, care primise vestea 
admirabil. Se arătase plin de înţelegere pentru paranoia 
extremă a lui Baxter. Dat fiind că nu avea nimic de ascuns, 
îi dăduse lui Edmunds binecuvântarea să continue să-i dea 
periodic raportul lui Baxter, argumentând că prefera 
varianta asta, decât să-şi ducă viaţa fără ea. 

Thomas era bărbatul potrivit pentru Baxter. Edmunds 
era sigur de asta. Cu timpul, avoa s-o înțeleagă şi ea. 


— Urmăreşte maşina aia! 

Baxter nu fusese niciodată mai entuziasmată când 
rostise replica asta, după ce se urcase pe bancheta din 
spate a unui taxi galben în New York. 

Ritcher şi East se despărţiseră în faţa sediului FBI. 
Baxter sperase că East o să ia metroul de-acolo, însă 
vremea care începea să se strice îl împinsese să arunce 
banii pe un taxi. Panicată la gândul că risca să piardă cea 
mai bună pistă pe care o aveau, fusese cât pe-aci să 
sfârşească sub roţile unei maşini, în încercarea de a opri 
un taxi la rândul ei. 

Efortul de a nu scăpa din ochi taxiul lui East, în timp ce 
înaintau poticnit prin Districtul Financiar fusese ca un joc 
de alba-neagra. Traficul se mai domolise odată ce ieşiseră 
de pe insulă şi intraseră pe autostradă. Convinsă că nu mai 
exista niciun risc să-l piardă pe East, Baxter îşi scoase 
telefonul. Ştia că Rouche şi Curtis aşteptau, probabil, veşti 
de la ea şi erau gata s-o pornească pe urmele ei. Trase cu 
ochiul pe geam, căutând vreun indicator, şi apoi le scrise 
rapid un SMS: 


278 spre Red Hook 


Odată ce apăsase pe „Irimite”, recunoscu inflexiunile 
bine cunoscute, cu accent de Louisiana, care se revărsau 
de la radio. 

— Scopul este să te descompună bucată cu bucată, până 
când nu mai rămâne nimic din tine, explica pastorul Jerry 
Pilsner Jr. 

— Şi... din experienţa mea foarte limitată privind 
exorcismele şi chestii de-astea... bazată, în principal, pe 
filme de groază, glumi prezentatorul, asta se întâmplă în 
mai multe stadii, nu-i aşa? 

— Corect. În trei stadii. 

— Dar... asta e doar atât, nu? E genul de chestie pe care 
o vedem în filme de groază? Doar nu susţineţi serios că 
asta se întâmplă cu aceste „Marionete”, nu? 

— Vorbesc foarte serios. Trei stadii, între care primul 
este „infestarea diabolică”. Acesta e momentul în care 
entitatea îşi alege victima, testează cât de influenţabilă 

este... îşi face cunoscută prezenţa. Al doilea stadiu este 
„oprimarea”, în care entitatea pune stăpânire pe viaţa 
subiectului, acutizând victimizarea psihologică, făcându-şi 
victima să se întrebe dacă mai e în toate minţile. 

— Şi al treilea? întrebă prezentatorul. 

— Posedarea - momentul în care voinţa victimei este 
subjugată în sfârşit. Momentul în care invită entitatea în 
propriul trup. 

— O invită? 

— Nu în sensul tradiţional, explică pastorul. Dar există 
întotdeauna o alegere la mijloc. În caz că alegi să te 
predai... alegi să-i dai permisiunea. 

Baxter se aplecă spre şofer. 

— Aţi putea să închideţi radioul, vă rog? 

CAPITOLUL 19 


Luni, 14 decembrie 2015 
12:34 p.m. 


Taxiul în care se afla Baxter zăbovi în dreptul uneia din 
intrările de pe latura estică a Parcului Prospect, în timp ce 
Phillip East îşi plătea la rândul lui taxiul, la vreo sută de 
metri mai încolo. East rămase pe loc mai bine de un minut, 
studiind neliniştit maşinile care treceau şi parcul de vizavi. 
Părând să se fi convins că nu fusese urmărit, merse o 
bucată de drum înapoi, în direcţia în care era Baxter, apoi 
intră într-un bloc elegant, în stil Art Deco. 

Baxter cobori din taxi şi-i plăti mult prea mult şoferului. 
Avea o bănuială că taximetristul se mocăise dinadins, în 
timp ce căuta rest, ştiind foarte bine că, după ce-l urmărise 
pe acest individ dintr-un capăt în altul al oraşului, va 
prefera să piardă mai curând suma de 8 dolari şi 50 de 
cenți decât să piardă prada. Fentând traficul, o porni pe 
urmele lui East pe intrarea principală. 

Pentru o clipă, crezu că-i scăpase, dar apoi auzi cum 
cineva descuia o uşă pe culoarul de la parter. Luându-se 
după zgomot, îl văzu pe East intrând pe o uşă aflată la 
capătul holului. Străbătu cu paşi mari holul, cufundat în 
beznă din cauză că se arsese becul, şi-şi notă numărul 
apartamentului. 

Apoi ieşi şi traversă strada, instalându-se pe una din 
băncile de la intrarea în parc, de unde putea să fie cu ochii 
pe clădire, fără a atrage atenţia. Se pregăti să înfrunte 
frigul şi-şi scoase telefonul, ca să-l pună la curent pe 


Rouche. 
XX x 


Cu un sfert de oră mai devreme, Curtis şi Rouche mai 
aveau vreo 12 minute până acolo. Baxter bătea pasul pe 
loc prin fleşcăială, în parte să se încălzească, dar, în primul 
rând, pentru că nu mai avea răbdare. 

— Crăciun fericit! îi ură zâmbitor un domn în vârstă, în 


118110 


timp ce trecea pe lângă ea, dar interpretă corect privirea 
încruntată a lui Baxter drept o invitaţie să se care rapid. 

Tocmai îl sunase din nou pe Rouche să afle de ce 
întârzie, când un vehicul necunoscut opri ilegal în faţa 
blocului. 

Baxter se ridică. 

— Maxim cinci minute! îi promise Rouche spăşit la 
telefon. Baxter? 

Se mută ca să vadă mai bine. Un bărbat cu glugă cobori 
din maşină. Trase uşa laterală şi scoase un rucsac 
voluminos de-acolo. 

— Baxter? 

— S-ar putea să avem o problemă, îi spuse Baxter, 
trecând deja strada, în timp ce bărbatul intra în holul de 
fiţe. Tocmai a oprit o dubă verde. Şoferul se comportă 
suspect. 

Îl auzi pe Rouche, transmiţându-i mesajul lui Curtis. 
După câteva secunde auzi vuietul sirenei în telefon. Luând- 
o la fugă pe aleea plină de mocirlă care ducea spre uşile de 
sticlă, dădu să deschidă una din uşi când îl văzu pe bărbat 
în hol, ghemuit deasupra rucsacului, la doar câţiva paşi 
distanţă. Se opri brusc, cât pe-aci să alunece, lipindu-se de 
peretele de cărămidă, ca să nu fie observată. 

— Două minute, Baxter. Aproape c-am ajuns, îi strigă 
Rouche, încercând să acopere sirena. Aşteaptă-ne! 

Baxter se aplecă să se uite pe lângă perete. Prin uşa de 
sticlă văzu că bărbatul asambla ceva. Tot nu reuşea să-i 
vadă faţa. După o clipă, bărbatul scoase un pistol, cu un 
amortizor fixat pe ţeavă. Îl ascunse în haină, închise 
rucsacul şi se ridică. 

— Nu avem două minute la dispoziţie, îi şopti lui Rouche. 
Familia lui East s-ar putea să fie înăuntru. 

Închise până să apuce Rouche să protesteze. Trebuia să 
facă ceva, mai ales când avea proaspătă în minte imaginea 
familiei Bantham. 

Intră pe uşa principală şi văzu silueta luând-o pe urmele 
lui East pe culoarul întunecat, oprindu-se în dreptul uşii 
lui. Trebuia să câştige timp, aşa că-şi scoase cheile din 

geantă, zornăindu-le tare în holul tăcut. Simţind că 
bărbatul se întorsese spre ea, o porni agale spre el pe 
culoar ca şi cum ar fost o locatară picată din lună. 

Mergea cât de încet putea, sub ochii bărbatului, care nu 
se obosi să ascundă că aştepta s-o vadă trecând. 

Când era la câţiva paşi de el, îşi ridică privirea şi îi 
zâmbi suav. 

— Crăciun fericit! 

Bărbatul nu reacţionă. Îşi trase gluga hainei de iarnă 
peste faţă, acoperindu-şi nasul şi maxilarul. Nu reuşi să-şi 
dea seama decât că era alb, de statură şi greutate medie, 
şi că avea ochii căprui-închis. Ţinea o mână ascunsă în 
haină, în care strângea fără îndoială pistolul. 

Rouche şi Curtis tot nu se vedeau, aşa că-şi scăpă cheile 
pe podea, improvizând din mers. 

— La naiba, mormăi, lăsându-se în genunchi după ele. 

Alese cheia cea mai lungă şi mai ascuţită, cheia de la 
Thomas de-acasă, şi şi-o strecură între articulațiile 
degetelor, pe post de armă improvizată. Îl văzu pe bărbat, 
dându-şi ochii peste cap, exasperat, şi profită de ocazie. 

Ridicându-se brusc, izbi cu pumnul înarmat pe sub gluga 
bărbatului, înfigându-i cheia în obraz. Se prăbuşiră 
amândoi peste uşa apartamentului şi bărbatul ţipă de 
durere. 

O îmbrânci în peretele din faţă şi scoase arma de sub 
haină, în timp ce Baxter se arunca peste el, lovindu-l cu 
latul palmei cu forţa necesară să-i spargă nasul ascuns de 
glugă, ştiind că lacrimile de durere o să-i înceţoşeze 
privirea. 

Lupul o învățase bine. 

Bărbatul începu să lovească orbeşte, pălind-o cu arma 
greoaie. Se auzi cheia în broască şi apoi un chip îngrijorat 
se chiori la ei prin uşa crăpată. Uitând de Baxter, bărbatul 
trase un şut în uşă, deschizând-o de tot şi trântindu-l pe 
East pe spate. 

Se auziră ţipete dinăuntru şi apoi trei împuşcături în 
surdină, una după alta. 

— Nu! ţipă Baxter. 

Se ridică în picioare şi dădu buzna după el. 
* k X 


— Duba verde! zbieră Rouche în timp ce Curtis oprea 
traficul şi accelera pe contrasem. 

El scosese deja pistolul şi îşi desprinsese centura de 
siguranță, grăbit să ajungă odată la Baxter. Curtis opri 
sirena şi apăsă zdravăn pedala de frână, simțind sistemul 
de antiblocare trepidându-i sub talpă. Maşina se opri cu 
scârţâit de frâne la niciun metru de uşile decolorate ale 
dubei. 

Rouche sări din maşină şi de-abia făcuse câţiva paşi spre 
intrare când se auzi zgomot de sticlă spartă de la una din 
ferestrele de la parter. Când se întoarse să se uite, 
bărbatul tocmai ţâşnea pe-acolo, aterizând şui şi 
rostogolindu-se prin zăpadă. Îi întâlni privirea lui Rouche 
pentru o fracțiune de secundă, apoi se ridică în picioare şi 
o rupse la fugă în direcţia opusă. 

— Găseşte-o pe Baxter! îi strigă Rouche lui Curtis, 
luând-o pe urmele suspectului. 

Cu arma ridicată, Curtis intră în fugă în clădire, 
străbătând holul de la parter în direcţia geamului spart. 
Mai multe persoane ieşiseră în prag şi se uitau spre o uşă 
deschisă înconjurată de bucăţi de tencuială. 

— Baxter? strigă. 

Cu pistolul înainte, se opri în prag şi dădu cu ochii de un 
cadavru. East zăcea întins pe spate, cu ochii sticloşi aţintiţi 
spre tavan. Sângele roşu-închis se îmbibase în mocheta bej 
de sub el. 

— Baxter? o strigă din nou, cu un tremur în glas. 

Auzi plânsete dintr-o altă cameră şi înaintă precaut, 
oprindu-se să deschidă uşa de la baie cu piciorul şi să se 
asigure că nu era nimeni în mica bucătărie. Intrând în 
camera de zi, descoperi că era pe jumătate devastată. 
Mobila fusese făcută bucăţi. Dintr-o masă mare de sticlă 
rămăseseră doar cioburi minuscule înfipte în mochetă. O 
femeie îşi strângea în braţe cei trei copii, protejându-i, clar 
neştiind dacă nou-venita avea de gând să-i salveze sau să-i 
ucidă. În capătul opus al camerei, Baxter zăcea încovoiată, 

ca şi cum fusese proiectată prin biblioteca făcută praf. Îşi 
ţinea braţul stâng îndoit în spate. 

— Baxter! icni Curtis. 

Dădu fuga spre colega ei şi-i luă pulsul, răsuflând 
uşurată când îl simţi zvâcnind cu înverşunare în degete şi 
apoi zâmbi când o auzi pe Baxter înjurând înfundat. 

— So... soţul meu? o întrebă soţia lui East, respirând 
poticnit. 

Curtis clătină din cap. 

În timp ce femeia izbucnea în plâns, Curtis ceru o 


ambulanţă prin staţie. 
XX X 


Rouche se cufundase în labirintul de alei îngheţate care 
înconjurau complexul rezidenţial imens şi proprietăţile 
învecinate. Se rătăcise de-a binelea, în timp ce se ţinea 
după zgomotul unor paşi fantomatici, care nu făceau decât 
să-l ducă spre o nouă cale blocată, doar cu o fâşie de cer 
deasupra, oferind un plafon comun aleilor claustrofobice. 

Se opri când ajunse la o răspântie, culoare de beton care 
se răsfirau în toate direcţiile. 

Închise ochii ca să se poată concentra. 

Zgomotul făcut de cineva care alerga se auzi chiar în 
spate. 

Se întoarse. 

Văzând că nu era nimeni acolo, luă colţul, mergând pe 
singura cale pe care ar fi putut s-o aleagă fugarul, 
zdrelindu-şi umerii când se strecură prin deschizătura 
îngustă. Când dădu roată unui nou zid, îşi ridică mâinile în 
defensivă şi se trânti pe spate. 

Un husky imens stătea ridicat pe picioarele din spate, 
arătându-şi colții şi mârâind, în timp ce rodea ca apucatul 
gardul de sârmă ghimpată care-i despărţea. 

Incet, Rouche îşi lăsă mâinile pe lângă corp. Odată ce se 
convinse că animalul n-avea cum să intre, se ridică. Dar, 
văzându-l cum trage în continuare de sârmele rigide, simţi 
un fior pe şira spinării. 

Rouche se trase involuntar mai aproape, nu-l mai 
despărţeau nici 20 de centimetri de capul animalului, 

uitându-se în ochii lui întunecaţi... 

Deodată, câinele scheună ca şi cum ar fi fost rănit, se 
lăsă din nou în patru labe şi se făcu nevăzut pe o altă alee. 

Rouche ascultă zgomotul făcut de labe până când nu se 
mai auzi nimic şi, apoi, scutură din cap, simțindu-se un pic 
ridicol pentru că se lăsase impresionat de pastorul de la TV 
şi de teoriile lui. 

Îşi ridică pistolul şi se întoarse în labirintul întunecat. 

După cinci minute şi-un pic, se întoarse la apartament. 
Se opri, văzând cadavrul lui East în hol. Avea trei urme de 
gloanţe presărate pe piept şi mocheta care mustea îi 
scârţâi sub tălpi lui Rouche, când se aplecă asupra lui. Prin 
găurile lăsate de gloanţe în materialul cămăşii se 
întrezărea inscripţia cunoscută, grosolană: „Marionetă”. 

Se frecă la ochii încercănaţi: 


— La naiba! 
*x k x 


Tia aţipise pe canapea pe la şapte seara. La 9:20 p.m., 
Edmunds coborî, după ce reuşise în sfârşit s-o adoarmă pe 
Leila. Venise de la lucru, gătise cina, îi curăţase litiera lui 
Bernard, spălase un morman de rufe şi vasele adunate de 
două zile. O luă pe Tia în braţe şi o duse în pat, simțindu-se 
un soţ-model. 

Pentru prima dată, simţi că-şi câştigase dreptul de a 
continua să lucreze până spre dimineaţă, cu bruma de 
energie pe care-o mai avea. Intră în bucătărie să-şi facă o 
cafea tare. Trebuia să se trezească. Avea de traversat tot 
oraşul. 

După avertismentul oficial primit în după-amiaza aceea, 
nu putea risca să mai folosească software-ul antifraudă 
spre a-l investiga pe Rouche. Se folosise de resursele 
limitate care-i mai rămăseseră ca să adune câteva 
informaţii elementare. Chiar şi înarmat cu puţinele chestii 
găsite, observase nişte anomalii evidente, care justificau o 
explorare mai aprofundată. 

Se întrebă dacă nu cumva Baxter îl mirosise bine totuşi. 

Studiind organigrame din arhivă, pe care le găsise 
săpând prin secţiunea de Resurse Umane a intranetului, 


11861 


Edmunds descoperise că un fost coleg de la Omucideri şi 
Infracţiuni Grave lucrase cu Rouche pe vremea când era la 
Brigada Antidrog. Edmunds avusese noroc şi-l prinsese în 
tură. 

Bărbatul i-l descrisese pe Rouche ca fiind „o minte 
brici”, „un pic excentric”, dar per total „de gaşcă”, ceea ce 
corespundea în mare cu felul cum îl descrisese Baxter; în 
schimb, când fusese întrebat despre convingerile 
religioase ale lui Rouche, bărbatul pufnise în râs. 

— Sunt eu mai evlavios ca el, amice, îi spuse lui 
Edmunds, ceea ce era foarte grăitor când venea de la un 
detectiv pasionat de death metal, care avea pe antebraţ un 
tatuaj aproape decolorat cu textul: 


Dumnezeu a murit 


Bărbatul îi relată apoi o poveste pe care i-o spusese un 
prieten din Brigada de Pază şi Protecţie, unde se 
transferase Rouche în 2004. 

— A fost concediat. Cel puţin, asta a presupus toată 
lumea. N-a fost nicio petrecere de adio, nu i s-a găsit 
înlocuitor. Efectiv azi era, mâine nu mai era. A dispărut 
tară urmă. Şeful a făcut ca toţi dracii, după cum era de 
aşteptat. 

Edmunds îi mulţumi pentru ajutor şi stabiliră să iasă la o 
băută la un moment dat, plan pe care niciunul dintre ei n- 
avea de gând să-l pună în practică. Reuşise să obţină 
adresa lui Rouche înainte de a pleca de la birou şi aprecie 
că la ora aia n-avea să-i ia nicio jumătate de oră să ajungă. 
leşi tiptil în hol, îşi trase haina pe el şi-şi puse fularul, luă 
din cuier cheile de la masma şi Ee furişă pe uşă. 


— Vedeţi porţiunea asta mică, închisă la culoare? E un 
fragment de os care a rămas înfipt în articulaţia cotului, îi 
explică doctorul pe un ton vesel. 

— Minunat, oftă Baxter. Pot să plec acum? 

Fusese ţinută aproape trei ore în salon, timp în care 
doctorii şi asistentele o împunseseră şi o examinaseră pe 
toate părţile, şi începea să-şi piardă răbdarea. O durea tot 

corpul şi avea numai vânătăi după altercaţia cu bărbatul 
cu glugă. Era plină de zgârieturi minuscule pe faţă, 
datorate mesei de sticlă, care se făcuse ţăndări, la rândul 
ei, pentru că venise în contact cu faţa lui Baxter. Şi acum 
se alesese cu trei degete fracturate, prinse cu atele, şi cu o 
aşchie de os în cot, pe care să le adauge la lista crescândă 
de accidentări. 

Doctorul se scuză şi puse o asistentă să-i aducă o faşă 
pentru braţ. 

— Te-ai purtat foarte curajos azi, îi spuse Curtis când 
rămaseră singure. 

— Mai curând, prosteşte, spuse Baxter, strâmbându-se 
de durere. 

— Un pic din amândouă, zâmbi Curtis. Rouche a zis că 
au descoperit saci de cânepă şi bandă adezivă în rucsacul 
pe care l-au găsit la locul crimei. Cât să-i ajungă pentru 
cinci persoane. Le-ai salvat viaţa. 

Simţindu-se stingherită, Baxter ignoră laudele. 

— Unde e Rouche? 

— Unde crezi? îi răspunse Curtis, ceea ce însemna, 
probabil, că vorbea la telefon ca de obicei. 

Observându-i expresia abătută, Curtis se simţi obligată 
să-i ţină un discurs de încurajare. 

— Nu ne-am izbit iar de un zid. Ştii asta, da? L-au adus 
pe Ritcher să-l ia la întrebări din nou. Membrii familiei 
sunt sub protecţia poliţiei şi sunt intervievaţi chiar acum. 
Acum avem acces nelimitat la lista tranzacţiilor lui East şi 
lista convorbirilor telefonice, iar mostrele de ADN 
prelevate de pe cheile şi hainele tale au fost transmise de 
urgenţă echipei de criminalişti. Facem progrese. 

O asistentă fâstâcită reveni, ţinând în mână o eşarfă de 
un mov ţipător. 

— E pentru dumneavoastră, anunţă, înmânându-i-o lui 
Baxter. 

Şi Curtis, şi Baxter se uitară circumspect la hidoşenie. 

— Neagră n-aveţi? o întrebară la unison. 

— Mă tem că nu, răspunse femeia răstit. Acum, este 
opţional... 

— Opţional? 

— Da. 

— Atunci e pentru dumneavoastră, îi spuse Baxter, 
punându-i eşarfa la loc în mână. 

Se întoarse spre Curtis şi-i zâmbi. 

— Hai să mergem! 

A x* 

Edmunds mai verifică o dată adresa pe care o obținuse 
pentru casa familiei Rouche în lumina chioară din Volvo-ul 
lui prăpădit. Parcase în faţa casei întunecate. Chiar şi din 
maşină, vedea porțiunile unde se scorojise vopseaua de pe 
tocurile ferestrelor şi buruienile care se iţeau prin 
crăpăturile de pe aleea abruptă. Un aer de paragină 
domnea peste casa veche, care ar fi putut deveni mult mai 
mult decât era. 

Işi închipui că locuinţa în ruină hrănea, poate, 
imaginaţia copiilor din împrejurimi: casa bântuită de pe 
deal. Deşi nu-l întâlnise niciodată pe Rouche, Edmunds se 
înfurie pe el. El, Tia şi Leila trebuiau să-şi ducă viaţa într-o 
locuinţă socială urâtă, privilegiu pentru care trăiau la 
limita subzistenţei. Dar, chiar şi cu resursele lor limitate, 
făceau mari eforturi să-şi înfrumuseţeze casa, deşi nu 
aveau niciun sprijin de la vecinii mulţumiţi cu mocirla lor. 

Făcând un efort, Edmunds îşi transformase fără să vrea 
căsuţa modestă într-o ţintă pentru câţiva din vecinii care-i 
purtau pică, ofensaţi pentru că îndrăznea să aspire la 
pătura mijlocie. Chiar în dimineaţa aceea, descoperise că 
şiragul de beculeţe de Crăciun, într-o combinaţie plăcută 
de alb şi albastru, era tăiat în jumătate - şi nu avea bani 
să-l înlocuiască. Rouche, în schimb, avea o casă superbă pe 
o stradă pitorească, într-o suburbie prosperă, şi o lăsase 
pur şi simplu de izbelişte. 

Edmunds cobori din maşină şi închise portiera cât mai 
silențios cu putinţă. Asigurându-se încă o dată că nu era 
nimeni prin preajmă, o porni pe alee, spre casă. Din 
păcate, nu se vedea niciun vehicul. O plăcuţă de 
înmatriculare ar fi putut fi o sursă utilă de informaţii, dar 
văzu două tomberoane pe o latură, care aveau să fie la fel 

de bune. 

La lumina lanternei, începu să scotocească prin deşeuri, 
căutând orice ar fi putut avea legătură cu misteriosul 
agent FBI. Deodată, aleea îngustă fu scăldată în lumină. 
Edmunds se lăsă pe vine după tomberoane chiar în 
momentul în care un domn în vârstă ieşi din casa 
învecinată şi scoase capul peste gard. Edmunds îşi trase 
picioarele lungi cât mai aproape de corp. 

— Vulpi afurisite, îl auzi pe om bombănind. 

Se auziră paşi, zgomotul unei uşi care se închide, cheia 
răsucită în broască şi apoi lumina se stinse. Edmunds 
îndrăzni în sfârşit să respire din nou. După mustrarea 
oficială primită în după-amiaza aceea, ultimul lucru care-i 
lipsea era să fie prins ca intrus pe proprietatea unui agent 
CIA. Ca urmare, se mustră singur pentru că fusese atât de 
nesăbuit, dar reacţiile fizice trădau ce simţea cu adevărat: 
valul de adrenalină care-i făcea inima să bată mai repede, 
în timp ce aburul răsuflării lui sacadate începea să circule 
regulat, ca un tren cu abur care prinde viteză. 

Înainte de a încerca să plece, voia să se asigure că 
vecinul în vârstă nu mai stătea la pândă, aşa că o ţinu tot 
înainte pe aleea laterală, intrând în grădina din spate, 
unde iarba înaltă i se lipea de cracul pantalonilor, 
îmbibându-i de apă. O căsuţă de jucărie imaculată era 
instalată acolo, făcând notă discordantă cu plăcile de gard 
dezmembrate şi un coteţ de iepuri dezafectat. 

Mai era o lumină aprinsă în casă. Tocmai trăgea cu 
ochiul prin uşile care dădeau spre terasă, când începu să 
sune telefonul din hol. După cinci apeluri, auzi o voce de 
femeie răspunzând. 

— Bună, dragule! Îţi ducem dorul amândouă, tare, tare 
mult! 

Edmunds înjură în barbă, ascunzându-se şi pornind-o 
târâş spre alee. Trecu de tomberoane şi ieşi grăbit în alee, 
fără a fi văzut. Urcându-se în maşină, porni fără să aprindă 
farurile, ştiind că aşa nu era niciun risc să-i fie identificată 
maşina. Odată ce reveni pe drumul principal, aprinse 
farurile şi acceleră, cu inima bătându-i nebuneşte. 

Nu descoperise nimic şi totuşi o ţinu într-un zâmbet tot 
drumul. 

CAPITOLUL 20 


Luni, 14 decembrie 2015 
7:54 p.m. 


Pe Curtis şi Rouche îi izbi un val de aer cald când intrară 
în hotel. O voce cunoscută, arţăgoasă, acoperea vuietul 
radiatorului în stil industrial aflat deasupra lor. Se ţinură 
după sunetul vocii, care-i conduse într-un bar prăpădit. Un 
eveniment sportiv părea pe cale să înceapă la televizorul 
pătrăţos, iar luminile foarte puternice scoteau în evidenţă 
toate defectele decorului în stilul anilor '80, tapetul închis 
la culoare pătat de nicotină şi urmele băuturilor vărsate de 
30 de ani încoace. 

— Am zis că mă descurc! se zburli Baxter la barman, 
împroşcând vin roşu din paharul mare pe care-l 
comandase. 

Se trânti într-un separeu aflat lângă geam, lovindu-se la 
braţul accidentat, şi înjură tare. 

— Şi de-asta trebuie să porţi o faşă, mormăi Rouche, 
apoi întrebă şoptit: Crezi c-ar observa dacă am face stânga 
împrejur şi ne-am căra? 

Realiză că vorbea singur, deoarece Curtis rămăsese 
ţintuită în faţa televizorului cu imagine neclară. În ciuda 
ambianţei banale, stătea drepţi, cu mâna la inimă, în timp 
ce un cor de băutori de bere şi amatori de hotdogi, cât să 
umple un stadion de mărime medie, intona imnul 
american. 

— Americanii ăştia, ţâţâi Baxter, în timp ce Rouche se 
aşeză, lăsând o cărţulie decolorată pe masa lipicioasă, 
între ei. Ar trebui să te postezi şi tu acolo, dacă tot îţi 
urăşti aşa mult ţara natală. 

Rouche se uită din nou la Curtis, care părea să aibă 
lacrimi de mândrie în ochi. 

— Neah, mersi, când am chef de karaoke, eu cânt „Since 
U Been Gone”. 

Când se întoarse din nou spre Baxter, „The Star- 

Spangled Banner”” ajunsese la finalul apoteotic, în aplauze 
demne de un bis la un concert Bon Jovi. 

— Oare e... Rouche şovăi, apoi arătă spre paharul din 
faţa ei. Oare e recomandat să bei aşa ceva, dacă iei 
analgezice? 

Baxter se uită chiorâş la el. 

— Cred că-l merit, tu nu? 

Rouche decise s-o lase moartă. Curtis li se alătură, 
studiind la fel de îngrijorată paharul enorm al lui Baxter. 
Probabil că barmanul i-l umpluse ochi în speranţa că 
femeia arţăgoasă n-avea să revină să mai ceară unul. 

— Oare e indicat să bei aşa ceva dacă...? 

Curtis nu-şi duse la capăt întrebarea, văzându-l pe 
Rouche cum clatină din cap, avertizând-o. Schimbă brusc 
subiectul, luând cartea de pe masă şi citind titlul de pe 
copertă: 

— „Părintele Vincent Bastian: O relatare privind 
exorcismul lui Mary Esposito”... Doar n-o ţii în continuare 
cu chestia asta, nu? 

Rouche îi smulse cartea din mână şi dădu paginile până 
unde îndoise colţul. 

— OK. Ascultaţi aici - o mărturie scrisă a cuiva care 
chiar a fost posedat... „Noaptea mă bântuia, şi chiar şi în 
plină zi. Şi, deşi soarele ardea, ardea pe un cer negru - 
culorile erau estompate, ca şi cum le vedeam la lumina 
lumânării, iar eu eram o umbră, silit să-mi împart trupul cu 
el.” 

Se uită la ele, dar păreau pe dinafară. Baxter sorbi cu 
nesaţ din paharul cu vin. 

— Cum a spus Geamănul nostru, în timp ce se uita la 
constelaţiile de la Grand Central. „La mine e întotdeauna 
noapte”, le explică Rouche. Haide, spuneţi-mi că treaba 
asta nu e relevantă. 

— Nu e relevantă! îi răspunseră Baxter şi Curtis la 
unison. 


7 Imnul naţional al Statelor Unite, bazat pe o poezie compusă în 1814, 
menită să celebreze o victorie obţinută de armata americană în timpul 
Războiului din 1812 (N. t.). 

— Şi apoi, azi, la complexul rezidenţial, m-am ţinut după 
zgomotul cuiva care alerga şi am... 

Fusese pe punctul de a le pomeni de întâlnirea cu 
câinele, dar se întrerupse, văzându-le expresiile. 

— Complici lucrurile mai mult decât e cazul, Rouche, îi 
spuse Baxter, înţelepţită de vin. Creezi conexiuni care nu 
există. Nu totul se reduce la zei şi fantome. Uneori, e vorba 
doar de oameni care sunt nişte javre. 

— Că bine zici, încuviinţă Curtis, grăbindu-se să schimbe 
din nou subiectul. Lennox presupune c-o să ne părăseşti, 
acum, că ai fost rănită în acţiune. 

— Mda, pun pariu, râse Baxter, punând capăt 
conversaţiei. Deci, am făcut vreun progres? 

— S-ar părea că-şi propusese să lase duba, îi spuse 
Rouche. Au găsit ADN la greu. O să le ia câteva zile să 
identifice care al cui e. Soţia şi copiii nu par să ştie nimic. 
East s-a întors acasă acum vreo două zile... 

— În ziua în care l-am luat la ochi pe Bantham, adică? 
întrebă Baxter. 

— Exact. A început să îndese lucruri în gentile de voiaj, 
zbierând că trebuiau să plece. 

— A inventat o poveste cum că un fost pacient de-al lui 
făcuse o fixaţie pentru el, dar soţia a declarat că se 
comporta bizar de câteva săptămâni, adăugă Curtis. 

— Nu s-a gândit să-l întrebe de ce avea cuvântul 
„Marionetă” scrijelit pe piept, deci? întrebă Baxter 
sarcastic. 

— A zis că n-au mai avut relaţii... intime de când a 
început toată treaba, îi spuse Curtis, ridicând din umeri. 

Baxter oftă din rărunchi şi goli paharul de vin. 

— Eu cred că mă car. Simt nevoia să fac un duş după ce 
m-au împuns pe toate părţile. 

— Ai nevoie să te ajute cineva să te îmbraci? o întrebă 
Curtis. 

— Nu. Mulţumesc, îi zise Baxter încruntată, ca şi cum 
tocmai îi făcuse avansuri. Mă descurc. 


La uşa lui Curtis bătu cineva. 

— Aş avea nevoie de ajutor să mă dezbrac, spuse Baxter, 
care nu putea vedea zâmbetul de pe chipul colegei ei, 
pentru că rămăsese blocată în cămaşă când încercase să 
şi-o scoată peste cap. 

— Stai să-mi iau cheia. Vin, îi răspunse Curtis, tuşind ca 
să-şi ascundă râsul şi intrând grăbită în cameră în timp ce 
din hol se auzeau voci. 

— La ce te holbezi? o auzi pe Baxter răstindu-se la 
cineva. 

Curtis o conduse înapoi în camera ei, unde mergea în 
surdină un post de ştiri britanic, care rezuma cea mai 
recentă decizie legislativă ce stârnise nemulţumirea 
publicului. După puţină echilibristică, Curtis reuşi s-o 
elibereze. Stingherită, Baxter se acoperi cu un prosop. 

— Mulţam. 

— Cu plăcere. 

— Târâtură! 

Curtis păru şocată. 

— Poftim? 

— Nu ziceam de tine, o lămuri Baxter, uitându-se spre 
televizor, în timp ce căuta pe bâjbâite telecomanda să dea 
mai tare. 

Dat fiind că în Anglia era miezul nopţii, difuzau în buclă 
aceleaşi reportaje în reluare. Îi venise rândul ultimului 
segment al serii, prezentat de Andrea Hall, care îi atrase 
atenţia lui Baxter când propriul chip obosit apăru pe 
ecranele mari, în spatele reporterei elegante. În coafura 
roşcată, avangardistă a acesteia apăruse o şuviţă de un 
blond-intens, pe care aveau s-o imite, fără îndoială, femeile 
din toată ţara până la prânz. 

— Îmi pare rău, spunea Andrea, cu vocea sugrumată de 
lacrimi. Desigur, după cum mulţi dintre dvs. ştiţi, mă leagă 
o prietenie apropiată de doamna inspector-şef Baxter... 

— Târâtură! repetă Baxter, fierbând de furie, în timp ce 
Curtis luă decizia înţeleaptă de a nu spune nimic. 

— ...eu împreună cu restul echipei îi urăm însănătoşire 
grabnică, în urma acestei „altercaţii” cu un suspect. 

Andrea inspiră adânc şi trecu mai departe, cu aerul de 

profesionalism stoic care e de aşteptat de la o persoană 
căreia i se rupe. 

— OK. Stăm de vorbă cu doamna comandant Geena 
Vanita, de la Poliţia Metropolitană. Bună seara, doamnă 


comandant! 
XX x 


Şefa lui Baxter apăru pe ecrane, în faţa unui fundal 
generic cu Londra. 

— Bună seara, doamnă Hall! 

Perfect conştientă de darul reporterei ambiţioase de a 
agrava o situaţie deja nasoală, Vanita hotărâse, în mod 
vădit, că era mai sigur să se aventureze personal pe 
terenul minat al unui interviu cu ea. 

— V-aţi declara o persoană religioasă, doamnă 
comandant? o atacă Andrea direct. 

— Ăăă... 

Expresia Vanitei sugera că interviul o scosese deja din 
zona ei de confort. 

— Dacă am putea să ne limităm la... 

— Dat fiind că n-am mai primit comunicate oficiale, 
presupun că tot nu aveţi nicio pistă solidă privind aceste 
crime groaznice - aparent, opera unui singur individ 
tulburat psihic şi, totuşi, comise de persoane între care nu 
există nicio legătură vădită? 

— Ei bine... suntem încă în curs de a investiga... 

— Azazel. 

— Pof... 

— Ați auzit teoria pastorului Jerry Pilsner Jr., presupun? 

— Desigur, răspunse Vanita, reuşind să ducă la capăt o 
propoziție laconică. 

Personajul fanatic fusese aproape imposibil de evitat, 
deoarece apărea la toate emisiunile la care era invitat. 

— Şi? 

— Şi...? 

— El a oferit o explicaţie oarecum neconvenţională 
pentru ce se întâmplă. 

— Într-adevăr. 

— Pot să vă întreb dacă poliţia a luat în considerare 

ipoteza lui? 

Vanita zâmbi. 

— Categoric, nu. Ar fi o risipă jenantă a unor resurse 
vitale. 

Andrea râse şi Vanita se relaxă vizibil. 

— Dar oare chiar ar fi? întrebă Andrea, căzând teatral pe 
gânduri. Vreau să zic, la noi, ca şi în Statele Unite, 
lăcaşurile religioase de toate cultele au avut un număr- 
record de vizitatori săptămâna aceasta. 

Expresia Vanitei se schimbă, semn că anticipa cursa 
spre care o împingea reportera. 

— Iar poliţia metropolitană respectă... 

— Oare e o prostie din partea lor să creadă în ceva, 
doamnă comandant? 

— Deloc, dar... 

— Deci acum ne spuneţi că ipoteza „îngerului căzut” 
este o direcţie de investigaţie validă? 

Sărmana Andrea părea nedumerită la culme. 

— Nu, nu spun aşa ceva. Vreau să spun că... 

Vanita nu-şi găsea cuvintele. 

— Nu sunt detectiv, continuă Andrea, dar nu există 
măcar posibilitatea ca aceste crime să fie inspirate de 
Scriptură şi poate chiar de ideea unui înger căzut? 

Vanita se blocă, timp în care chibzuia care răspuns le-ar 
fi dăunat mai puţin. 

— Doamnă comandant? 

— Da... Nu. Noi... 

— Ei bine, da sau nu? 

Andrea îşi aruncă braţele în lături, exasperată. 

— De bună seamă, poliţia intenţionează să investigheze 
toate... 

— Da, o întrerupse Vanita. Luăm în calcul acea 
posibilitate. 

Deodată camera se trase înapoi, punând-o pe 
prezentatoare în mijlocul cadrului, cu peretele acoperit de 
ecrane întinzându-se pe câţiva metri de-o parte şi de alta. 

— Oh, nu, şopti Baxter, intuind că urma un moment de 
geniu în materie de ştiri de senzaţie, marca Andrea Hall. 

Ecranele din spatele pupitrului începură să licărească şi 
să zumzăie, creând suspans, ştergând chipul Vanitei şi 
înlocuindu-l cu două aripi enorme, negre şi zdrenţuite, 
plasate astfel încât păreau să fi ţâşnit din silueta reporterei 
multipremiate, care continuă. 

— Şi iată, anunţă Andrea, adresându-i-se unui public 
global, poliţia metropolitană vânează îngeri căzuţi. 

— Ce tot spune? întrebă Curtis. 

— Ăsta e stilul ei, răspunse Baxter, privind cum se 
scuturau pene negre din mantia animată a Andreei. 

— Dar e absurd! 

— Nu contează - nu când o spune ea... Stai să vezi, 
spuse Baxter, pregătindu-se sufleteşte. 

— ...Sunt Andrea Hall şi ne revedem mâine-dimineaţă, 
de la ora şase, când vom discuta faţetele bizare şi 
terifiante ale cazului pe care poliţia îl denumeşte acum... 
„Crimele Azazel”. 

— Nu! gemu Baxter disperată. 

Închise televizorul şi scutură din cap. 

— Te... te simţi bine? o întrebă Curtis blând. 

— N-am nimic, răspunse Baxter, amintindu-şi că avea un 
prosop pe ea şi trăgându-l ca să se acopere un pic mai 
mult. Cred că o să mă culc. 

Se lăsă o tăcere stingherită, timp în care Baxter aştepta 
ca tânăra s-o lase în pace. In schimb, Curtis se aşeză la 
biroul din colţul camerei. 

— De fapt, speram să am un prilej să discutăm între 
patru ochi, îi spuse. 

Baxter rămase în uşa de la baie, încercând să ascundă 
cât de stingherită se simţea. S-ar fi simţit stânjenită şi dacă 
ar fi stat îmbrăcată atât de sumar în faţa lui Thomas, cu 
atât mai mult când încerca să aibă o conversaţie cu o 
femeie pe care o cunoştea doar de câteva zile. 

Curtis continuă. 

— Probabil că nu mai contează acum, când ştim că pista 
cu terapeuţii e una solidă, dar mă simt aiurea că ţi-am 
ascuns asta. Medicul legist a identificat nişte anomalii în 
analizele de sânge ale lui Glenn Arnolds. 

Baxter încercă să pară surprinsă de veste, deşi vedea 
colţul documentului cu pricina iţindu-se din dosarul de pe 
birou. ; 

— Pe scurt, nu-şi lua tratamentul antipsihotic. In schimb, 
începuse să ia alte substanțe, care i-au agravat starea 
psihică. Din anumite motive... nu ţi-am împărtăşit aceste 
informaţii şi îmi cer scuze pentru asta. 

— OK. Mulţam că mi-ai spus, îi zise Baxter zâmbind. 

Un moment emoţionant în timp ce era îmbrăcată doar în 
sutien era prea mult pentru ea. Nu-şi dorea decât să treacă 
odată. 

— Păi, cred că o să... începu, arătând spre duş. 

— Sigur. 

Curtis se ridică să plece. 

Baxter se temea că o să încerce s-o îmbrăţişeze în drum 
spre ieşire şi se crispă când se întâmplă inevitabilul. 

— Suntem o echipă, nu? îi zâmbi Curtis. 

— Cu siguranţă, ECU Vila Plen trântindu-i uşa în nas. 


— Faptul că a fost aruncată într-o masă n-a fost o aluzie 
suficient de clară că ar fi cazul să se care? şopti Lennox în 
timp ce ea şi Curtis se îndreptau spre sala de şedinţe a 
biroului local. 

Tocmai o zărise pe Baxter mergând greoi în faţa lor. 

Un agent tânăr intră în sală cu teancul de documente pe 
care le ceruse. 

— Le-aţi putea împărţi dumneavoastră, agent...? 

— Rouche. 

— Rooze? 

— Pentru numele Domnului! Alege pe altcineva, îl repezi 
Lennox. 

Odată ce toată lumea se aşezase, atacă direct primul 
punct de pe ordinea de zi, evitând dinadins să pomenească 
de numeroasele răni suferite de Baxter. 

În faţă, pe tabla magnetică a lui Rouche mai apăruse o 
coloană: 

1. MARCUS 3. DOMINIC BURRELL 6.? 
TOWNSEND (Penitenciarul (Comitatul 
(Podul Brooklyn) Belmarsh) Westchester) 
Modul de operare: Modul de operare: Modul de operare: 
strangulure înjunghiere împuşcare 


Victima: Conexiune Victima: psihiatru 
cu „Păpuşa de cârpe“ şi familia 


Victima: Conexiune 
cu „Păpuşa de cârpe” 


7.? 


4. PATRICK PETER 


2. EDUARDO 


MEDINA FERGUS (Brooklyn) 
(Secţia 33) (Mall) 
Modul de operare: Modul de operare: 
MORUE ste perete lovire cu un obiect z 
impact în viteză contondent împuşcare 


Victima: polițist Victima: polițist Victima: terapeut 
5. GLENN ARNOLDS 
(Grand Central) 
Modul de operare: 
neplăcut 
Victima: ? angajat 
la gară 


— Urmele de paşi din Brooklyn sunt identice cu cele 
găsite la casa familiei Bantham, le spuse Lennox. Conform 
raportului balistic, gloanţele corespund. În plus, pentru 
prima dată se repetă modul de operare. O să risc şi o să 
spun că nu cred că uciderea acestor doi bărbaţi a fost 
planificată. Marionete ucise. Nicio Momeală. Sunt acţiunile 
cuiva mânat de disperare, cineva care încearcă să-şi 
şteargă urmele. Aveţi ceva de adăugat? întrebă, uitându-se 
la Rouche şi Curtis. 

— Doar că acest „cineva” nu este un profesionist: Baxter 
i-a ţinut piept serios, iar cele trei gloanţe pe care le-a tras 
în East şi-au făcut efectul doar din cauza hemoragiei 
provocate, nu pentru că i-ar fi atins vreun organ intern, 

spuse Rouche, ceea ce susţine ipoteza că este disperat. 

— Nu poate fi o coincidenţă că, de îndată ce începem să- 
i luăm în vizor pe oamenii ăştia, sfârşesc prin a fi ucişi, 
spuse Curtis. 

— Nu. Nu poate, încuviinţă Lennox. Că tot veni vorba, 
pentru ucigaşul nostru recidivist avem o înălţime şi o 
greutate aproximativă, precum şi o descriere vagă: „bărbat 
de rasă albă, ochi căprui”. 

Baxter ignoră împunsătura subtilă din cuvântul „vag”. 

— Cui îi aparţinea apartamentul în care stătea East? 
întrebă cineva. 

Lennox răsfoi hârţoagele. 

— Un anume... Kieran Goldman. S-ar părea că el şi East 
erau prieteni, iar terenul a rămas viran până când a strâns 
bani să construiască acolo. 

— Deci nu ştim nimic? întrebă acelaşi poliţist. Dacă nu 
cumva criminaliştii găsesc vreun nume, n-avem nicio pistă? 

— Nici gând, spuse Lennox. Acum ştim identitatea 
persoanei care orchestrează totul. Acum ştim în sfârşit 
cine trage sforile. 

— Ştim? 

O sală plină de figuri intrigate aşteptă să audă 
continuarea. 

— Vi-l prezint pe Azazel... 

Datorită Andreei Hall, numele era adoptat de tot mai 
mulţi ziarişti, în aşa măsură încât până şi FBl-ul ajunsese 
să se refere la caz ca şi cum ar fi fost opera unui înger 
căzut care călătorea dintr-un trup în altul. 

Curtis simţi o strângere de inimă când Lennox le arătă o 
fotografie cu psihiatrul britanic dispărut. Nu numai că 
omorâse un om nevinovat, dar acum afla că dăduse nas în 
nas cu suspectul numărul 1 al FBl-ului, flirtase cu el ca o 
şcolăriţă fără minte şi-l lăsase să-i scape. 

— Alexei Green, anunţă Lennox. Green a făcut cinci 
excursii separate peste Ocean ca să-i viziteze pe East şi 
Bantham, doar în ultimul an. După cum ştim deja, a fost 
terapeutul lui Dominic Burrell în închisoare. Ce nu ştiam 
până acum e faptul că firma de curăţenie la care lucra 

Patrick Peter Fergus, incendiatorul care a ucis-o pe 
polițistă, fusese contractată de către cabinetul lui Green, 
astfel că acesta a avut destule ocazii să-l recruteze, să-l 
manipuleze sau să-l convingă pe canale neoficiale. 

— Şi mobilul lui Green ar fi... care, mai exact? întrebă 
Baxter. 

Lennox îi aruncă o privire ucigătoare, dar îi răspunse pe 
un ton profesionist: 

— Încă investigăm acest aspect. Dar Green este veriga 
de legătură între toate Marionetele. El e, oameni buni. 
Prinderea lui Alexei Green trebuie să fie prioritatea 
noastră. 

— Nu sunt aşa convinsă, interveni Baxter. Că e implicat: 
categoric. Că ar coordona totul: de ce? 

— Sunt de acord, i se alătură Rouche. 

— Aşa deci? întrebă Lennox iritată. Poate că asta vă va 
face să vă răzgândiţi: după ce l-am intervievat, East a dat 
un singur telefon din taxi, în drum spre Parcul Prospect. 
Vrea cineva să ghicească pe cine a sunat? 

Nimeni nu se hazardă, intuind că era mai sigur să nu 
zică nimic. 

— Aţi ghicit: pe Alexei Green. East se dăduse peste cap 
să se ascundă, cu tot cu familia. Şi i-a şi ieşit, până când i-a 
acordat încrederea lui tocmai persoanei nepotrivite. Il 
sună pe Green să-i ceară sfatul. După o jumătate de oră, se 
trezeşte la uşă cu cineva hotărât să-l ucidă. 

Rouche era nedumerit. 

— Dacă Green foloseşte şi acum acel telefon, de ce nu 
putem da de el? 

— Nu-l foloseşte. Era un telefon de unică folosinţă şi, 
oricum, apelul a durat prea puţin pentru a-l putea localiza. 

Rouche era încă şi mai nedumerit. 

— Şi-atunci de unde ştiţi că-i aparţinea lui Green? 

— Am ascultat convorbirea, îi spuse Lennox, ridicând din 
umeri. Chiar crezi că am fi lăsat pista cea mai importantă 
să ne scape pur şi simplu, doar pentru că a ieşit la 
înaintare cu un avocat de fiţe? 

Rouche era impresionat de stratagema folosită de 

agentul special responsabil. Îşi jucase rolul foarte 
convingător la momentul respectiv, dar acum îşi aminti de 
nemulţumirea lui Ritcher că lui şi lui East li se confiscaseră 
bunurile personale. 

— Dovezile se adună: Alexei Green trage sforile şi o să 
punem la bătaie toate resursele ca să-l... 

Lennox tăcu, observând că nimeni nu mai era atent la 
ea. Le urmări privirile aţintite la geamurile care dădeau 
spre biroul principal, unde toată lumea era într-o vrie. 
Deschise uşa sălii de şedinţe şi-l opri pe polițistul tânăr 
care tocmai trecea în fugă pe lângă sală: 

— Ce se întâmplă? 

— Încă nu suntem siguri. E ceva legat de un cadavru 
într-un... 

Toate telefoanele din birou părură să se pună pe sunat 
în acelaşi timp. Lennox dădu fuga spre biroul cel mai 
apropiat şi răspunse, făcând ochii mari pe măsură ce 
asculta cu atenţie. 

— Curtis! ţipă. 

Agentul special sări în picioare şi Baxter şi Rouche ieşiră 
după ea. 

— Biserica din Times Square, de pe Broadway! îi somă 
Lennox, fără a le mai da alte explicaţii. 

În timp ce ei ieşeau, fără să comenteze, o auziră pe 
Lennox răcnind ordine, s-o audă toată lumea din încăpere: 

— Atenţie la mine! Tocmai ni s-a semnalat un incident 
major... 

CAPITOLUL 21 


Marţi, 15 decembrie 2015 
10:03 a.m. 


Nimeni nu scosese o vorbă în timp ce goneau prin oraş, 
în maşina condusă de Curtis. Staţia de comunicaţii a 
poliţiei nu tăcuse o clipă, transmisiunile pe un ton agitat se 
întretăiau, iar dispeceratele trimiteau din ce în ce mai 
multe întăriri la locul cu pricina, de fiecare dată când 
confirma o nouă brigadă. Puținele informaţii pe care se 
văzuseră siliţi să le împărtăşească pe canalul deschis 
poliţiştii aflaţi acolo te băgau în sperieţi: 

— ...cadavre peste tot... 

— ...spânzurate pe pereţi... 

— „toţi sunt morţi. 

Curtis trebui s-o ia pe trotuar ca să treacă de traficul 
blocat, pe măsură ce se apropiau de West 51st Street. La 
două străzi mai încolo, un poliţist tânăr le făcu semn să 
treacă prin perimetrul izolat în pripă de pe Broadway. 
Trase o barieră firavă din plastic peste fleşcăiala îngheţată, 
deschizându-le strada pustie. Curtis acceleră spre 
mulţimea de maşini de poliţie abandonate dincolo de 
intersecţia aflată mai în faţă, care îşi revărsau luminile 
albastre de la girofar în toate direcţiile. 

Se opriră abrupt în faţa clădirii Paramount Plaza, ultimul 
punct până la care puteau merge cu maşina, şi de acolo o 
luară la fugă pe jos. Baxter căuta din priviri ceva care să 
aducă a biserică, studiind fațadele uniforme, întunecate de 
gazele de eşapament, convinsă că merg în direcţia greşită. 
Se simţi şi mai nedumerită când intră pe urmele lui Curtis 
şi Rouche pe uşile unui teatru vechi şi elegant. 

Holul bogat decorat, în stilul anilor '30, era o combinaţie 
stranie de motive decadente, mesaje care asigurau 
privitorul că singurul lucru de care ai nevoie în viaţă e 
Dumnezeu şi poliţişti cu expresii traumatizate, care 
sugerau că Dumnezeu nu avea o zi foarte bună, probabil. 

Dincolo de uşile deschise se întrezărea sala de 
spectacol. Baxter vedea lanternele aprinse care luminau 
tavanul aurit şi partea de sus a unei cortine roşii ca 
sângele, trase ca şi cum urma să înceapă un spectacol. 

Intră pe uşă pe urmele colegilor ei. 

Nu apucară să facă decât trei paşi în sala impunătoare şi 
se opriră. 

— Oh, Doamne! şopti Curtis, în timp ce Rouche se uita în 
jur ca şi cum nu-i venea a crede. 

Baxter îşi croi drum printre ei, dar regretă pe loc 
decizia. Vechiul cinematograf transformat în teatru, 
renăscut sub formă de biserică, suferise o ultimă 
metamorfoză, o mutație perversă: o manifestare pe viu a 
iadului pe pământ. O luă cu ameţeală, în timp ce cuprindea 
cu privirea scena din faţa ochilor săi. Uitase sentimentul, 
aceeaşi senzaţie de scufundare pe care o trăise când 
dăduse cu ochii de Păpuşa de cârpe spânzurată în faţa 
acelor ferestre imense, în apartamentul mizerabil din 
Kentish Town. 

Nenumărate fire care se întretăiau deasupra capetelor 
lor, mergând de la scenă spre balcon, din tavan până în 
podeaua acoperită de mochetă, dintr-un perete în celălalt - 
o pânză de păianjen din oţel suspendată deasupra 
rândurilor de scaune roşii, somptuoase. Cadavre ca nişte 
insecte prinse în cursă, schimonosite în poziţii 
contorsionate, unice şi totuşi tulburător de familiare, 
nefireşti şi deformate, dezbrăcate şi acoperite de cicatrici. 

Ca în transă, Baxter o luă înainte, conducându-şi colegii 
în adâncul sălii... în adâncul iadului. 

Lanternele aruncau umbre amenințătoare pe pereţi, 
reflecţii schimonosite ale subiecţilor desfiguraţi, şi se 
auzeau murmure înfundate din rândul zecilor de poliţişti 
aflaţi deja înăuntru, care-şi croiau drum printre imaginile 
de coşmar. Nimeni nu dădea ordine, nimeni nu făcea pe 
şeful, probabil deoarece, ca şi Baxter, nimeni nu avea idee 
ce să facă. 

Raza unei lanterne trecu peste un cadavru aflat 
deasupra lor, reflectându-se în pielea închisă la culoare. 

Nedumerită, Baxter se trase mai aproape, însoţită de un 
scârţâit straniu care se auzi şi mai tare cum măsura din 
priviri lungimea membrelor îndoite, contorsionate mai 
violent decât la alţii. 

— Poţi, te rog? îi spuse unui poliţist care trecea pe lângă 
ei, într-o şoaptă ca la teatru. 

Încântat că se găsise cineva să-i spună ce să facă, 
bărbatul îşi îndreptă lanterna în sus. 

— Mai sunt şi altele, îi informă, în timp ce membrele din 
lemn se legănau agale. 

Se uitau la o reproducere în mărime naturală, dar fără 
chip, a persoanelor suspendate de jur împrejur - capul, un 
oval lipsit de ochi, cu o expresie sinistră încrustată în 
lemnul şlefuit... o marionetă care plutea în faţa unei scene, 
cu un cuvânt familiar scrijelit pe corpul gol pe dinăuntru: 
„Momeală”. Cum te uitai de jur împrejur prin sala 
întunecată, era imposibil să-ţi dai seama care dintre 
siluetele contorsionate din jur erau oameni în carne şi 
oase. 

Trecu un răstimp şi apoi Curtis se îndepărtă de ei. 
Ridicându-şi  legitimaţia deasupra capului, se adresă 
întregii săli: 

— Sunt agentul special Elliot Curtis, FBI! Fu voi prelua 
comanda aici. Toată lumea trebuie să-mi dea raportul mie 
şi orice comunicare cu presa se va face prin intermediul 
meu... Mulţumesc. 

Baxter şi Rouche se priviră, dar niciunul nu spuse nimic. 

— Curtis, nu te îndepărta! şuieră Rouche când ea se 
trase mai departe, oprindu-se între scaunele aflate fix în 
centru, adevărata scenă a teatrului, un punct arbitrar spre 
care erau întoarse cu faţa toate cadavrele suspendate. 
Curtis! 

Tânăra îl ignoră, dându-i unui poliţist misiunea deloc de 
invidiat de a calcula numărul exact de victime raportate la 
manechinele de lemn. 

Baxter făcu câţiva paşi spre cel mai apropiat cadavru 
suspendat, apreciind că victima avea în jur de 60 de ani. 
Avea gura căscată larg, ca şi rănile care-i fuseseră lăsate 

recent pe piept: „Momeală”. Chiar şi în lumina slabă, reuşi 
să desluşească pielea albastru-vineţie a morţilor. Fusese 
spânzurat de un cablu, astfel că de-abia atingea cu 
degetele de la picioare mocheta veche, roşie. 

Tresări auzind o bufnitură deasupra, dar apoi văzu raza 
unei lanterne de la balcon, semn că un poliţist curajos 
verifica etajul superior. Curtis îi zâmbi neliniştită din 
mijlocul sălii, oprită sub cadavrul unui bărbat aflat la 
câteva rânduri mai încolo. 

Murmurele lăsară loc unui zumzet înfundat, pe măsură 
ce intrau tot mai mulţi poliţişti în uniformă în sală, o maree 
albastră care se revărsa de pe străzile oraşului într-o 
singură încăpere, ca moliile care dau târcoale unei flăcări. 
Şi mai multe lanterne luminau sala întunecată. 

Razele noi de lumină poposiră pe încă patru cadavre 
suspendate în apropiere, moment în care Baxter observă 
ceva ce-i scăpase înainte. Işi căută pe bâjbâite telefonul, 
îndreptând lumina slabă spre un cadavru suspendat sub 
balcon şi apoi spre silueta solitară contorsionată sus de tot 
pe scenă. Dădu fuga spre femeia suspendată cu spatele la 
ea. Aplecându-se să treacă pe sub cablurile care susțineau 
cadavrul femeii, îi lumină pieptul dezgolit. 

— Baxter? o întrebă Rouche. 

Observase că se poartă ciudat şi dădu fuga spre ea. 

— Ce este? 

— Ceva... 

Întoarse capul şi lumină trupul slab şi palid aflat în 
continuare în spatele lui Curtis. 

Curtis îi privi intrigată. 

— Baxter? repetă Rouche. 

— Momeală, spuse ea absentă. 

— Ce-i cu asta? 

— Toţi sunt Momeli. Absolut toţi, explică, uitându-se 
îngrijorată în jur. Aşadar, unde sunt toate Marionetele? 

Îi picură un strop de sânge pe obraz. Îl atinse instinctiv, 
mânjindu-se pe faţă. 

Rouche îşi ridică privirea spre cadavrul aflat lângă ei, 
văzând cuvântul familiar scrijelit pe trupul firav, dârele 

roşu-aprins care continuau să se prelingă mai jos de buric. 

— Morţii nu sângerează, mormăi, trăgând-o pe Baxter 
de-acolo. 

De data asta, ea nu-i opuse rezistenţă, dar se întoarse cu 
o expresie îngrozită spre el, în timp ce raza lanternei ei 
improvizate poposea asupra victimei de lângă Curtis - de 
un alb spectral în lumina lanternei. 

Curtis le făcu semn să se apropie, vrând să ştie despre 
ce vorbeau, când muşchii de sub pielea palidă zvâcniră şi 
unul din braţele lungi şi albe din spatele ei se desprinse 
din reţeaua de fire, lăsând să-i scapere ceva în mâna 
strânsă pumn... 

Până să apuce Rouche să ducă mâna la armă, până să 
apuce vreunul din ei s-o avertizeze măcar, cadavrul înviat 
îşi plimbă mâna prin dreptul beregatei ei, dintr-o singură 
mişcare. 

Baxter rămase cu gura căscată, în timp ce Rouche trase 
trei focuri asurzitoare spre trunchiul bărbatului, făcându-l 
să tresară smucit între firele încordate care-l susțineau. 

Timp de câteva clipe, nu se mai auzi nimic în sala tăcută, 
doar zumzetul metalic al plasei care vibra. 

Curtis se uită cu ochii mari în ochii lui Rouche, 
înțelegând ce se întâmpla. Îşi duse mâna la gât şi, când o 
retrase, era plină de sânge închis la culoare. Sângele îi 
curgea şuvoi pe bluza albă, ca şi cum s-ar fi lăsat cortina. 
Baxter o luase deja la fugă spre ea, când Curtis se clătină 
şi căzu, dispărând după un rând de scaune. 

— Toată lumea afară! strigă Rouche. leşiţi de-aici! 

Mai multe dintre siluetele din jurul lor începuseră să se 
desprindă din poziţiile contorsionate. Ţipetele poliţiştilor 
panicaţi atingeau cote asurzitoare, amplificate de acustica 
sălii, în timp ce oamenii se buluceau să iasă la lumină. 

Păianjenul sosise. 

Se auziră Împuşcături aiurea. 

Rouche auzi un glonţ şuierându-i la câţiva centimetri pe 
lângă ureche. 

Un strigăt de sus - după o fracțiune de secundă, 
polițistul aflat la balcon îi cădea moale la picioare, într-o 

poziţie grotescă. 

Rouche ridică arma şi o luă la fugă după Baxter, spre 
mijlocul sălii. 

X A x 

Se auzi o bufnitură puternică din capătul opus al sălii, 
un alt zgomot decât cel al unei împuşcături, urmată de 
strigătele disperate ale poliţiştilor care încercau să iasă. 
Rouche recunoscu zgomotul şi fără să se întoarcă; fusese 
sunetul speranţei spulberate; fusese zgomotul uşilor grele 
de lemn care se trânteau, închizându-i acolo, într-un loc 
care nu-i mai aparţinea Lui Dumnezeu. 

O descoperi pe Baxter ghemuită deasupra lui Curtis, în 
timp ce de jur împrejurul lor continua masacrul. Verifică 
dacă mai avea puls şi ciuli urechea la zgomotul respirației 
ei, ţinând apăsată rana fatală cu mâna plină de sânge. 

— Simt un puls slab! icni uşurată. 

Se uită la Rouche. 

— a-i pistolul, o somă Rouche pe un ton lipsit de emoție. 

Baxter nici măcar nu procesă ce spunea. 

— Trebuie s-o scoatem de-aici. 

— a-i... pistolul, repetă Rouche. 

Baxter se uită lung la el, dezgustată. 

O străfulgerare albă ţâşni deodată ca din puşcă spre 
Rouche. Luat prin surprindere, de-abia reuşi să tragă un 
singur foc, nimerindu-l pe atacator în gambă şi aruncându- 
l spre scaunele din jumătatea opusă a sălii, dar câştigând 
doar un scurt răgaz. Rouche se aplecă peste Curtis şi-i 
trase arma din toc. Apoi o smuci pe Baxter, forţând-o să se 
ridice, în vreme ce ea se zbătea să scape. 

— Dă-mi drumul! Mai trăieşte! strigă Baxter, în timp ce 
el o trăgea de lângă Curtis. Mai trăieşte! 

— N-o mai putem ajuta cu nimic! îi strigă Rouche, dar 
Baxter nu-l auzea în vacarmul în care se împleteau 
propriile proteste, focurile de armă şi zgomotele 
sfâşietoare ale ofiţerilor muribunzi, prinşi în dreptul ieşirii 
şi doborâţi cu arme artizanale: lame improvizate, unelte şi 
sârme. Puţinii oameni care mai zgâriau pe la uşi, încercând 
să scape, erau înconjurați. 

— Nu-i mai putem ajuta cu nimic pe niciunul dintre ei. 

Se văzu silit să-i dea drumul lui Baxter când bărbatul pe 
care-l rănise aruncă spre ei cu o bucată de metal zimţată, 
decupându-i o bucată de carne din jurul mijlocului. Rouche 
se trase înapoi, strâmbându-se de durere şi ţinându-se de 
coastă. Prinse de ţeavă pistolul pe care-l luase de la Curtis 
şi-l lovi zdravăn cu patul armei pe individul aflat la pământ, 
făcându-l să-şi piardă cunoştinţa. Apoi, îi întinse arma lui 
Baxter, care rămase uitându-se lung la ea. 

Mai multe trupuri continuau să stea atârnate de jur 
împrejurul sălii. Era imposibil să-ţi dai seama dacă erau 
cadavre, marionete sau figuri aflate la pândă. Rouche nu 
avea nici tragerea de inimă, nici timpul să se apropie 
îndeajuns să afle, pentru că încă două siluete palide ieşiră 
din penumbra din capătul sălii, luând-o la fugă pe culoar 
spre ei. 

— Baxter, trebuie să plecăm... Trebuie să plecăm! îi 
spuse ferm. 

Ea încă se uita cu jind spre locul în care îşi 
abandonaseră prietena, când scaunul de lângă ea explodă, 
împroşcând o ploaie de aşchii şi câlţi. 

Cineva trăgea în ei. 

În timp ce goneau spre scenă, pistolarul din balcon 
continua să tragă ca un ageamiu în jurul lor, doborând una 
din marionetele de lemn, până când rămase fără gloanţe. 
Rouche o luă înainte pe scările din partea laterală a scenei. 
În timp ce urcau, pândi silueta solitară aflată în lumina 
reflectoarelor, să vadă dacă mişcă. 

Mai mulţi ochi lacomi se întoarseră spre ei 

Scări şubrede urcau pe pereţi, înălțându-se deasupra 
lor, iar nişte funii groase, înnodate, atârnau deasupra lor 
ca nişte laţuri. Auzeau de undeva zgomotul urmăritorilor 
care se apropiau. 

li urmărea tropotul de picioare goale pe podelele de 
lemn, în timp ce-şi croiau drum prin labirintul din 
măruntaiele clădirii vechi, călăuziţi doar de indicatoarele 
pentru ieşirile de incendiu, săgeți de un verde fosforescent 
care străpungeau întunericul. Mergeau cu arma în mână 

pe lângă uşile deschise, un şir interminabil de răspântii 
care le încetineau înaintarea pe culoarele murdare. 

Se auzi un zgomot chiar în spatele lor. 

Rouche făcu stânga împrejur şi scrută întunericul. 

Aşteptă, dar nu surprinse nicio mişcare în afară de o 
găleată ruginită care se legăna agale de una din funiile pe 
care le urniseră. 

Întorcându-se spre Baxter, descoperi că dispăruse. 

— Baxter? şuieră, scrutând trei culoare pe care ar fi 
putut s-o ia. 

Ţipetele dezlănţuite şi zgomotele celor care fugeau 
păreau că-l înconjoară. 

— Baxter? 

Luă o decizie şi o porni pe unul din culoare, bazându-se 
doar pe faptul că era infinitezimal mai bine luminat decât 
celelalte două opţiuni. Pe la jumătatea drumului, ecoul 
înfundat al vocilor agitate începu să se audă îndoit şi trei 
siluete fantomatice apărură după colţ, mai în faţă. 

— Oh, la naiba, icni Rouche, întorcându-se şi rupând-o la 
fugă în direcţia opusă. 

Avea senzaţia că acum, acum, o să cadă în nas, 
picioarele lui de-abia ţineau pasul cu dorinţa sa disperată 
de a fugi. O tăie în goană prin răspântia unde se pierduse 
de Baxter şi-o ţinu tot înainte, în vreme ce ţipetele din 
urma lui se auzeau din ce în ce mai înverşunate, mai 
violente, ca şi cum animalele de pradă intuiau sfârşitul 
iminent al vânătorii. 

Rouche nu îndrăznea să se uite în urmă, dar trăgea 
orbeşte în spate, nefăcând decât să ciuruiască peretele 
tern. O strigă pe Baxter, sperând că panica din glasul lui o 
s-o împingă să fugă, dacă mai era în stare. ÎImpuşcăturile 
lăsară loc unor pocnituri surde, semn că-şi epuizase 
muniţia. Sări peste o cutie goală de vopsea, şi o auzi 
rostogolindu-se pe podea, după câteva secunde. 

Se apropiau de el. 

Luă abrupt colţul şi se izbi tare de perete, simțind o 
mână pe obraz, gata să-l înhaţe, în timp ce se smulgea de- 
acolo. La capătul opus al culoarului, încadrată de o geană 

de lumină, se întrezărea o ieşire de incendiu. O rupse la 
fugă spre ea, auzind răsuflarea urmăritorilor, şi se împinse 
în zăvor, ţâşnind în lumina orbitoare de afară. 

Îl întâmpină pârâitul armelor automate, urmat de un 
ordin răstit: 

— ESU! Nu mişca! aruncă arma din mână! 

Rouche se conformă, cu ochii lăcrimând de frig. 

— Lasă-te încet în genunchi! 

— E OK, e OK, insistă o voce cunoscută. E cu mine. 

Pata neagră care acoperea câmpul vizual al lui Rouche 
se transformă într-un poliţist din Echipa pentru Situaţii de 
Urgenţă, în echipament de protecţie. Rouche recunoscu 
clădirile de vizavi şi realiză că reţeaua de coridoare şi 
depozite a bisericii îl scosese din nou pe West 51st Street, 
cu două clădiri mai încolo. 

Polițistul înarmat îşi înclină arma şi trecu pe lângă 
Rouche spre locul în care zăceau două cadavre dezgolite, 
în pragul uşii deschise. Rouche luă gestul drept 
permisiunea să se ridice de-acolo şi oftă uşurat când o 
văzu pe Baxter, dar ea nu avu aceeaşi reacţie, nici nu se 
apropie de el. 

— Au reuşit să intre? îl întrebă Rouche agitat pe poliţist. 
E o femeie înăuntru, o agentă FBI, care... 

Polițistul îl întrerupse. 

— Acum, acum vor sparge uşile sălii de spectacol. 

— Trebuie să intru, îi spuse Rouche. 

— Trebuie să rămâi aici, îl corectă bărbatul. 

— S-ar putea să n-o găsească la timp! 

Rouche se întoarse, dând s-o ia spre intrarea principală, 
dar polițistul ridică puşca de asalt AR-15. 

Baxter se apropie grăbită ca să intervină. 

— Suntem cuminţi, îi strigă poliţistului, blocându-i 
drumul lui Rouche. 

Îl îmbrânci, şi Rouche îşi duse mâna la piept. 

— Chiar încerci să te sinucizi? îl întrebă. Parcă mi-ai zis 
că nu vrei să mori, mai ştii? Mi-ai promis. 

— E încă înăuntru! îi spuse Rouche. Poate dacă 
reuşesc... Dacă aş putea... 

— S-a dus, Rouche! strigă Baxter să-l acopere, apoi 
repetă şoptit: S-a dus. 

Se auzi un bubuit înfundat... şi apoi faţada bisericii fu 
spulberată în vreme ce o sferă imensă de foc se învârtejea 
în aer, dispărând în şuierat de geamuri sparte. Baxter şi 
Rouche se traseră poticnit înapoi, astupându-şi urechile, în 
timp ce un nor de fum înghiţea toată strada. Baxter simţi 
că o ustură ochii, până când nu mai văzu nimic. Simţea 
nisip sub pleoape şi apoi îl simţi pe Rouche luând-o de 
mână. Habar n-avea unde o conducea, până când auzi 
scârţâitul unei portiere. 

— Urcă! îi strigă, trântind portiera în urma ei şi dând 
roată maşinii. 

Acum putea să respire din nou şi se frecă la ochi până 
când reuşi să-i deschidă. Erau într-una din maşinile de 
poliţie abandonate în mijlocul intersecţiei. De-abia reuşi să 
desluşească trăsăturile lui Rouche în talazul de fum negru 
care se revărsa prin dreptul geamurilor - ca şi cum se 
întunecase înainte de vreme. 

Niciunul dintre ei nu scoase o vorbă. 

Baxter începuse să tremure, pe măsură ce procesa 
evenimentele din ultimele 20 de minute. 

Şi apoi se auzi o a doua explozie. 

Baxter îl prinse pe Rouche de mână, simțind că nu mai 
avea aer. Zgomotul nu se auzise dinspre biserică de data 
asta, ci de undeva de aproape, dar nu puteau vedea nimic 
dincolo de geamurile maşinii. Baxter închise ochii, când se 
auzi o a treia explozie. Simţea că Rouche o strânge în 
braţe, când îi izbiră vibraţiile celei de-a patra explozii, 
ultima. 

Afară începu să se lumineze, pe măsură ce fumul din 
jurul lor se risipea. Baxter îl împinse pe Rouche la o parte 
şi cobori din maşină, acoperindu-şi nasul şi gura cu 
mâneca, pe post de mască improvizată. Polițistul din ESU 
nu se vedea pe nicăieri, aşa că bănui că se refugiase 
undeva după prima explozie. Rouche cobori pe cealaltă 
parte. 

Primele limbi de foc începură să coloreze cerul de 

deasupra oraşului, spre centru, în timp ce fuioare de fum 
negru se înălţau în văzduh, o imagine dureros de 
cunoscută când o suprapuneai pe clădirile din New York. 

— Unde e asta? întrebă Baxter, nereuşind să-şi ia ochii 
de la privelişte. 

— In Times Square, şopti Rouche. 

Tăcerea fu spulberată de un val asurzitor de sirene, 
alarme şi oameni, apropiindu-se ca o avalanşă. 

— Oh, încuviinţă Baxter ca în transă, în timp ce stăteau 
ţintuiţi locului, dezarmaţi, privind oraşul incendiat. 

SŞEDINIA NR. 1 


Marţi, 6 mai 2014 
9:13 a.m. 


Deşi se grăbea, Lucas Keaton ştia că n-o să poată ieşi 
din casă până nu îndrepta fotografia care stătea strâmb. 
Chiar dacă ar fi încercat, ar fi sfârşit prin a se întoarce 
după cinci minute de mers şi ar fi întârziat şi mai mult. 
Bătăile în uşă continuară în timp ce el se apropia de 
fotografie, ridicând-o uşurel dintr-o parte. Se strădui din 
răsputeri să nu se concentreze la amintirea prinsă sub 
geam... dar voinţa lui era la fel de slabă ca întotdeauna - 
pierduse nenumărate ore în faţa acestui perete, 
cufundându-se într-un trecut scăldat în lumina trandafirie 
asociată cu perfecțiunea. 

Nici măcar nu mai auzea bătăile înverşunate, în vreme 
ce privea cu nesaţ instantaneul: înconjurat de soţie şi de 
cei doi fii, purtând cu toţii haine cu emblema Universal 
Studios, clişeul absolut. 

Lucas se concentră pe imaginea lui din trecut. Îşi lăsase 
o barbă deasă pe-atunci, începea să se vadă deja un 
început de burtă, tipic pentru oamenii între două vârste, 
pe sub tricoul kitsch, pentru turişti, iar părul lui sârmos îi 
acoperea o porţiune mult mai mare din chelie decât 
acoperea acum. Adoptase expresia exersată îndelung 
pentru poze, aceeaşi mască a fericirii pe care o rezerva în 
mod obişnuit pentru îndatoririle lui publicitare şi 
interacţiunile cu presa. 

Poate că era fizic alături de ei, dar gândurile îi rătăceau 
aiurea, la lucruri mai importante, şi se ura pentru asta. 

Persoana de la uşă apelă la soneria stridentă, 
smulgându-l pe Lucas din repriza de ură de sine. Cobori 
grăbit scările, studiindu-şi cravata în oglinda mare din 
holul de la intrare. 

— Îmi cer scuze că vă bat la cap, domnule Keaton, dar o 
să întârziem, se scuză şoferul când îi deschise. 

— N-ai de ce să-ţi ceri scuze, Henry. N-aş ajunge nicăieri 
la timp dacă nu m-ai bate tu la cap. Imi cer scuze că te-am 
lăsat să aştepţi, îi spuse zâmbind. 

Henry urcă direct pe locul şoferului, ştiind, după ce îşi 
oferise de nenumărate ori serviciile  pasagerului 
multimilionar, că acesta detesta să i se deschidă uşa. 

— Mergem în altă parte în dimineaţa asta, spuse Henry 
pe ton de conversaţie, în timp ce pornea la drum. 

Lucas nu-i răspunse imediat. Nu-şi dorea decât să stea 
în linişte. 

— O să mă întorc singur de-acolo. 

— Sunteţi sigur? întrebă Henry, aplecându-se în scaun şi 
uitându-se spre cer. Pare că sunt şanse de ploaie. 

— N-o să păţesc nimic, îl linişti Lucas. Dar vreau să pui 
la socoteală şi drumul de întoarcere şi să mergi să iei 
prânzul într-un loc drăguţ în timpul ăla. 

— Sunteţi foarte amabil, domnule. 

— Henry, n-aş vrea să fiu nepoliticos, dar am câteva e- 
mailuri de verificat înainte de această... şedinţă. 

— Înţeleg perfect. Mă anunţaţi dacă aveţi nevoie de 
ceva. 

Mulţumit că omul nu se supărase, Lucas îşi scoase 
telefonul şi rămase uitându-se tot drumul la ecranul gol. 


Lucas pierduse socoteala tuturor celebrităților, 
magnaţilor şi potentaţilor pe care-i cunoscuse în perioada 
lui de glorie, şi totuşi nu se simţise niciodată atât de 
emoţionat ca acum, aşteptând în anticamera minimalistă a 
cabinetului lui Alexei Green. Îi tremurase piciorul întruna, 
în timp ce completa formularul care-i fusese înmânat la 
sosire. De-abia reuşise să ţină stiloul în mâna transpirată şi 
îşi rosese în aşa hal unghia de la degetul mare, încât acum 
era tivită cu sânge roşu-aprins. 

I se tăie respiraţia de-a binelea când sună telefonul de la 
recepţie. 

După câteva secunde, uşa din faţa lui se deschise şi un 
bărbat neobişnuit de arătos se ivi în prag. Poate pentru că 
tocmai îşi studiase propriul început de chelie în poză, 

Lucas nu reuşi să-şi ia ochii de la părul lui Green, 
pieptănat peste cap în stilul la modă acum în rândul 
vedetelor de cinema - arăta el însuşi ca o vedetă de 
cinema. 

— Lucas, eu sunt Alexei, îl întâmpină Green, dând mâna 
cu el, cu aerul sincer al unui prieten vechi. Te rog, intră, 
intră! Te servesc cu ceva? Un ceai? O cafea, poate? Un 
pahar cu apă? 

Lucas clătină din cap. 

— Nu? Păi, intră şi ia loc. 

Green îi zâmbi, ehizand mel uşa În urma lor. 


Lucas nu scosese o vorbă de mai bine de 20 de minute. 
Îşi făcea de lucru cu fermoarul hainei în timp ce Green îl 
privea răbdător. Când Lucas se uită la Green, îi susţinu 
pentru scurt timp privirea, apoi îşi lăsă din nou ochii spre 
haina pe care-o ţinea în poală. După câteva momente, 
bufni în plâns, hohotind cu faţa în mâini, fără a scoate o 
vorbă. 

Trecură aproape cinci minute. 

Lucas se şterse la ochi şi oftă adânc. 

— Îmi pare rău, se scuză, cât pe-aci să izbucnească din 
nou în lacrimi. 

— Nu e cazul, îi spuse Green liniştitor. 

— Doar că... dumneavoastră... Nimeni nu poate înţelege 
prin ce-am trecut. N-o să-mi revin niciodată. Dacă iubeşti 
pe cineva, vreau să zic dacă iubeşti cu adevărat pe cineva, 
şi pierzi acea persoană... n-ar trebui să-ţi revii, este? 

Green se aplecă spre bărbatul tulburat, întinzându-i un 
mănunchi de şerveţele din cele „pentru bărbaţi”, pe care le 
ţinea pe birou. 

— Există o diferenţă majoră între a-ţi reveni şi a accepta 
că nu poţi controla unele lucruri, îi spuse Green blând. 
Uită-te la mine, Lucas! 

Cuprins de sfială, se uită din nou în ochii psihiatrului. 

— Cred sincer că pot să te ajut, îi spuse Green. 

Zâmbind în timp ce se ştergea la ochi, Lucas încuviinţă. 

— Da... Da, şi eu cred că m-aţi putea ajuta. 

CAPITOLUL 22 


Marţi, 15 decembrie 2015 
2:04 p.m. 


Baxter trimise trei SMS-uri identice: unul adresat lui 
Edmunds, unul Vanitei şi încă unul lui Thomas: 


Sunt bine. Vin acasă. 


Îşi închisese telefonul şi luase unul din puţinele trenuri 
care mai circulau spre Coney Island. Simţea nevoia să lase 
în urmă Manhattanul, oamenii traumatizaţi şi cei patru 
nori negri care pluteau deasupra oraşului, întunecând 
cerul albastru: cartea de vizită a unui ucigaş. 

Unul câte unul, toţi ceilalţi pasageri circumspecţi 
coborâseră pe traseu. Rămasă singură, Baxter cobori în 
staţia de metrou aproape pustie. 

Parcul de distracţii era închis în perioada iernii, siluetele 
scheletice ale distracţiilor fiind înconjurate de chioşcuri şi 
dughene cu obloanele trase, cu lacăte mari la vedere. Îşi 
strânse mai bine haina pe ea ca să se apere de vânt, mai 
rece şi mai tăios decât era în oraş, şi o porni spre plajă. 

În ochii lui Baxter, scena dezvăluia găunoşenia ascunsă 
sub aparenţe, nimic altceva decât iluzia ţesută de luminile 
strălucitoare şi muzica gălăgioasă, menită să-ţi distragă 
atenţia de la lipsa de substanţă a ceea ce ţi se oferea. 
Acelaşi principiu atrăsese, probabil, mulţimi de oameni în 
Times Square în dimineaţa aceea, în acea capcană pentru 
turişti, celebră pe mapamond, unde se adunau oameni din 
toate colţurile lumii ca să caşte gura la versiuni luminoase 
ale reclamelor, care, de regulă, se întreceau în a-ţi atrage 
atenţia. 

Deşi ştia că furia ei era deopotrivă absurdă şi îndreptată 
spre o ţintă greşită, se simţea dezgustată de încercările 
acestor companii de a-şi băga produsele pe gâtul tuturor. 
Absurdul unei morţi petrecute în lumina unei reclame la 
Coca-Cola o făcea să pară o risipă şi mai mare. 

Nu voia să se mai gândească la asta. Nu voia să se 
gândească la nimic, mai ales la Curtis, la cum o lăsaseră să 
moară în acel loc oribil. 

Oricât de tare ar fi vociferat şi protestat pe tema laşităţii 
lui Rouche, ştia că îl lăsase s-o ia de-acolo, că, dacă ar fi 
fost cu adevărat hotărâtă să rămână, nimic n-ar fi putut s-o 
smulgă de lângă colega ei. De-asta era atât de furioasă pe 
el: ştia şi el. Fusese o decizie luată de comun acord. 

Ei doi o abandonaseră. 

Merse înainte pe promenadă, trecând de parcul de 
distracţii, până când văzu marea şi zăpada întinzându-se în 
faţa ei... şi o ţinu tot înainte. 

X XX x 

A doua zi, Baxter se trezi devreme şi sări peste micul 
dejun ca să nu dea ochii cu Rouche. Era o zi frumoasă, 
geroasă, de iarnă, fără urmă de nor pe cer, aşa că îşi luă o 
cafea la pachet şi o porni pe jos spre Federal Plaza. După 
ce trecu prin controalele de securitate, luă liftul până la 
birou, unde domnea tăcerea. 

Era prima sosită în sala de şedinţe şi se aşeză instinctiv 
în colţul din stânga, în spate. După o clipă, realiză motivul. 
Ea şi Lupul revendicaseră întotdeauna ultimul rând la 
şedinţele şi sesiunile de formare. Cei doi răzvrătiți care-şi 
făceau de cap unde nu puteau fi văzuţi. 

Zâmbi, apoi se înfurie pe sine pentru că o apucaseră 
nostalgiile: îşi aminti momentul când Finlay avusese 
proasta inspiraţie să adoarmă în timpul unei sesiuni de 
formare privind corectitudinea politică. Timp de 20 de 
minute, ea şi Lupul îi întorseseră treptat scaunul până 
când ajunsese să stea cu spatele la restul lumii. Expresia 
de pe chipul formatorului când îşi dăduse seama şi 
începuse să răcnească la el fusese un deliciu. Îl făcuse pe 
Finlay „un nemernic leneş şi plin de muşchi”, ceea ce 
dusese la sfârşitul prematur al cursului. 

Baxter avea prea multe pe cap ca să înceapă să se 
gândească la treburi de-astea. Se ridică şi se mută în 
primul rând. 

Sala se umplu la nouă fără cinci, într-o atmosferă de 

furie şi agitaţie. Baxter avu grijă să-i evite privirea lui 
Rouche când acesta intră şi începu s-o caute din priviri. 

Toate eforturile ei de a face faţă morţii lui Curtis 
fuseseră zadarnice. La 20 de secunde după ce intră în 
cameră, Lennox aprinse ecranul imens, activat manual, pe 
care apăru o fotografie de-a lui Curtis, zâmbitoare în 
uniforma completă a FBl-ului, cu tenul imaculat chiar şi la 
o asemenea rezoluţie. 

Baxter avu senzaţia că o pocnise cineva în plex şi îşi feri 
privirea, ştiind că altfel i-ar fi dat lacrimile. 

Dedesubt era afişat textul: 


Agent special Elliot Curtis 
1990-2015 


Lennox îşi lăsă capul în pământ şi rămase tăcută pentru 
o clipă. 

Apoi îşi drese glasul. 

— S-ar părea că Domnul şi-a dorit încă un înger. 

Baxter făcu un efort supraomenesc ca să nu iasă ca 
vijelia, dar apoi, spre surprinderea ei, Rouche se ridică în 
picioare şi ieşi. 

După o pauză încordată, Lennox deschise şedinţa. 
Anunţă că, „în mod regretabil”, Baxter avea să-i 
părăsească în după-amiaza aceea şi îi mulţumi pentru 
contribuţia „inestimabilă” la investigaţie. Accentuă apoi că 
greul de-abia începea pentru restul lumii, că vor lucra 
îndeaproape cu Consiliul Securităţii Naţionale şi Brigada 
Antiteroristă din cadrul NYPD în „continuarea 
investigaţiei”, apoi îl prezentă pe agentul care urma să 
preia îndatoririle lui Curtis. 

— Noi toţi, ca agenţi de poliţie, ca naţiune, ne-am lăsat 
manipulaţi ieri dimineaţă, spuse Lennox, adresându-se 
tuturor. Nu vom mai face aceeaşi greşeală. Retrospectiv, 
totul ne apare limpede: cum a exploatat faima cazului 
„Păpuşa de cârpe”, ca să stârnească atenţia presei, 
spectacolul grotesc oferit la Grand Central, pentru a se 
asigura că întreaga lume vorbeşte despre asta, cum şi-a 
ales victimele din rândul oamenilor noştri, pentru a 

provoca o reacţie disproporţionată... Momeală. 

Se lăsă o tăcere stingheritoare după ce Lennox 
rezumase situaţia. Fuseseră avertizaţi de la bun început că 
cineva încerca să-i întărâte, şi nici măcar unul dintre ei nu 
anticipase deznodământul. 

— Am mobilizat toate resursele. 

Lennox făcu o pauză, studiindu-şi notițele. 

— Cumulând victimele de la biserică şi din Times 
Square, am pierdut 22 de persoane ieri, între care poliţişti 
din cadrul NYPD, o întreagă echipă ESU şi, desigur, pe 
agentul special Curtis. Numărul total al morţilor a ajuns la 
160 de persoane, deocamdată. Ne aşteptăm însă ca 
numărul să crească semnificativ pe măsură ce avansează 
operaţiunile de recuperare şi mai pierdem dintre răniţi. 

Se uită la fotografia lui Curtis. 

— Avem datoria faţă de toate aceste persoane să-i 
vânăm şi să-i pedepsim pe cei vinovaţi... 

— Oh, să vezi ce-o să mi-i pedepsesc, mormăi cineva. 

— ..„.onorându-ne, totodată, colegii prin respectarea 
celor mai înalte standarde de profesionalism, pe care le-ar 
fi aşteptat din partea noastră, adăugă Lennox. Sunt sigură 
că vi s-a luat să mă ascultați, aşa că-i dau cuvântul 
agentului special Chase. 

Agentul care o înlocuia pe Curtis se ridică. Baxter 
decisese deja că-i este antipatic din principiu, dar se 
bucură să descopere că antipatia ei era, de altfel, complet 
justificată. Chase purta jumătate din echipamentul de 
protecţie la birou, fără vreun motiv anume, în afara 
faptului că i se părea că arată mişto. 

— OK, începu Chase, care transpira vizibil pe sub 
straturile excesive. Am reuşit să identificăm două din 
vehiculele implicate în atacurile de ieri. N 

Fotografiile începură să circule încet prin sală. Într-una 
apărea o dubă albă aflată într-un gang, în cealaltă, o a 
doua dubă albă parcată în mijlocul unei zone pietonale. 

— După cum vedeţi, avem două vehicule identice: 
plăcuţe de înmatriculare false, poziţionate strategic pentru 
a produce cât mai multe pagube, continuă Chase. 

— Într-un gang? întrebă o agentă aflată mai în faţă. 

— Pagube structurale, cât şi pierderi de vieţi omeneşti, o 
lămuri Chase, strângând mai tare hârtia pe care o ţinea în 
mână. Duba parcată în gang era poziționată, astfel încât să 
doboare panourile publicitare şi globul de Anul Nou. Eram 
deja în stare de maximă alertă. In orice altă zi, aceste 
vehicule ar fi fost trase pe dreapta şi interceptate până să 
se apropie la maximum zece străzi de centru. Ne-am lăsat 
garda jos mai puţin de o oră şi am plătit pentru asta. 

— Şi celelalte două explozii? întrebă cineva. 

— Ultima detonare s-a produs în subteran, la metrou, 
dar nu într-un tren. Presupunem că au folosit un rucsac 
sau ceva asemănător, dar ne va lua ceva timp să-l găsim. 
Explozia din biserică pare să fi fost declanşată prin 
deschiderea uşilor. Ipoteza noastră - manechinele din lemn 
goale pe dinăuntru erau umplute cu explozibil, care s-a 
activat în momentul în care băieţii noştri au pătruns în 
clădire. 

Chase le arătă o fotografie recentă a psihiatrului britanic 
cu plete. 

— Principalul nostru suspect, doctorul Alexei Green, 
pare să fi dispărut de pe faţa Pământului. Crede că se 
poate ascunde de noi. Se înşală. Crede că e mai inteligent 
decât noi. Din nou, se înşală. Niciunul dintre noi nu va 
avea pace până ce nu-l arestăm pe nemernicul ăsta. Acum, 

În avion, Baxter se instală pe locul de la geam. Îi luase 
aproape o oră şi jumătate să treacă prin controalele de 
securitate intensificate, implementate în după-amiaza 
trecută. După şedinţă fusese chemată în biroul lui Lennox 
pentru o conversaţie ipocrită de rămas-bun şi aşteptase 
momentul oportun să se sustragă, fără a trebui să mai dea 
ochii cu Rouche. Fusese nepoliticos să plece fără să-şi ia la 
revedere, dar nu avea încredere în el. I se părea enervant 
de excentric uneori, de-a dreptul ciudat alteori şi acum 
chipul lui îi amintea de cea mai oribilă experienţă din viaţa 
ei, un moment terifiant şi ruşinos deopotrivă. 

Se bucura că scăpase de el. 

După ce rătăcise fără ţintă toată seara pe străzile 
oraşului, era extenuată. Mersese kilometri întregi. Când se 
întorsese în sfârşit la hotel, gândurile de care încercase să 
fugă o prinseseră din urmă, nelăsând-o să închidă un ochi. 

Scoase căştile ieftine de plastic din buzunarul din faţa 
ei, găsi un post de radio care s-o adoarmă şi închise ochii. 


Zumzetul  înfundat al motoarelor începu să se 
estompeze, acompaniat de sunetul liniştitor al aerului cald 
suflat în cabina luminată difuz. Baxter îşi trase pătura în 
jurul ei şi se foi ca să se aşeze mai comod, realizând 
deodată că nu se învelise înainte să adoarmă. 

Trezită pe dată, deschise ochii şi descoperi un chip 
cunoscut la câţiva centimetri de chipul ei, sforăind uşurel, 
cu gura căscată. 

— Rouche! exclamă, trezind cel puţin şapte persoane 
aflate în apropiere. 

Rouche se uită nedumerit în jur pentru o clipă. 

— Ce-i? 

— Sssst! îi sâsâi cineva din spate. 

— Ce s-a întâmplat? o întrebă Rouche îngrijorat, în 
şoaptă. 

— Ce s-a întâmplat? îl întrebă Baxter la rândul ei, 
continuând să vorbească tare. Ce cauţi aici? 

— Unde? 

— În... Aici! În avion! 

— Doamnă, v-aş ruga să vorbiţi mai încet, îi spuse o 
stewardesă înţepată, aflată pe culoar. Îi deranjaţi pe 
ceilalţi pasageri. 

Baxter se uită lung la ea până când femeia se îndepărtă, 
clătinându-se pe tocuri. 

— Pornind de la premisa plauzibilă că evenimentele de 
ieri constituie deznodământul atacurilor din State, trebuie 
să ne pregătim pentru posibilitatea că va avea loc un 
atentat similar în Marea Britanie, îi şopti Rouche, foarte 
încet. Alexei Green e cea mai bună pistă pe care o avem şi 
a fost văzut pentru ultima dată la Londra, la scurt timp 

după ce Curt... 

Se opri, nevrând să-i rostească numele. 

— La scurt timp după ce am vizitat penitenciarul. 

— Curtis, se stropşi Baxter. Ar trebui să-i spui numele. 
Oricum o să ne bântuie toată viaţa pe amândoi. Eram 
înarmaţi. Ar fi trebuit să încercăm. Am lăsat-o pur şi 
simplu să moară acolo! 

— N-am fi putut s-o salvăm. 

— N-ai de unde să ştii! 

— Ştiu! se răsti Rouche la ea, într-o rară manifestare de 
furie. 

Îi făcu jenat cu mâna unei biete bătrâne aflate pe 
scaunul învecinat, dincolo de culoar, şi cobori glasul. 

— Ştiu. 

Pentru o clipă, niciunul nu spuse nimic. 

— N-ar fi vrut să te sacrifici pentru ea, continuă Rouche 
blând. Şi ştie că n-ai vrut s-o abandonezi. 

— Îşi pierduse cunoştinţa, i-o întoarse Baxter tăios. 

— Acum, vreau să spun. Ştie. Probabil că ne priveşte de 
sus şi... 

— Oh, taci dracului! 

— Tu să taci, mormăi cineva din faţă. 

— Să nu îndrăzneşti să-mi vii cu rahaturi religioase. Nu 
sunt un copil nătâng căruia i-a murit hamsterul, aşa că 
ţine-ţi pentru tine vrăjelile cu zâna din cer, bine? 

— OK. Îmi cer scuze, spuse Rouche, ridicându-şi mâinile 
ca şi cum se preda. 

Dar Baxter nu terminase. 

— N-am de gând să stau să te ascult cum te consolezi cu 
fantezia că e într-un loc minunat acum şi ne e 
recunoscătoare că am lăsat-o să moară într-o baltă de 
sânge, pe o podea mizerabilă. A murit! S-a dus! A simţit 
durere şi apoi neantul. Şi cu asta, basta! 

— Îmi pare rău că am deschis subiectul, spuse Rouche, 
şocat de tirada înverşunată a lui Baxter. 

— Se presupune că eşti inteligent, Rouche. Cariera 
noastră se bazează pe adunarea de probe, pe realităţi 
concrete, şi, totuşi, n-ai nicio problemă să crezi că există 

un nemernic bătrân cocoţat pe un nor, pe undeva, care ne 
aşteaptă pe toţi ca un ursuleţ de pluş geriatric. Pur... pur 
şi simplu, nu pricep. 

— Poţi să încetezi? Te rog, îi spuse Rouche. 

— S-a dus, bine? continuă Baxter, realizând de-abia 
acum că plângea. Acum e doar o bucată de carne ţinută 
într-o ladă frigorifică, din cauza noastră. Şi, dacă va trebui 
să trăiesc toată viaţa cu povara asta, ai face bine să trăieşti 
şi tu! 

lşi puse căştile în urechi şi se întoarse spre geam, încă 
gâfâind după ieşirea pe care o avusese. Nu-şi vedea decât 
propriul chip reflectat în geamul întunecat, în timp ce 
expresia ei furibundă dispăru treptat, lăsând în locul ei 
ceva ce aducea a vinovăţie. 

Prea căpoasă ca să-şi ceară scuze, închise ochii până 
când, într-un final, aţipi din nou, 


Odată ajunşi la Heathrow, Rouche se comportase la fel 
de afabil şi agreabil ca de obicei, făcând-o pe Baxter să se 
simtă şi mai rău. Ignorase toate încercările lui de a intra în 
vorbă cu ea şi se împinsese grăbită pe lângă el, ca să 
coboare înaintea lui. Valiza ei fusese printre primele 
debarcate din avion. O smulsese de pe bandă şi o trăsese 
după ea, mergând să-l aştepte pe Thomas. 

După zece minute, auzi un huruit de rotiţe din spate, aşa 
că-şi aţinti privirea asupra locului unde opreau maşinile, 
până când auzi valiza trecând mai departe. Cu coada 
ochiului, îl văzu pe Rouche îndreptându-se spre staţia de 
taxi. Uitându-se la propria ei valiză, descoperi surprinsă că 
mănuşile şi fesul ei ţipător apăruseră deasupra. Se uită 
abătută la ele. 

— Sunt o persoană oribilă, absolut oribilă, îşi zise şoptit. 

CAPITOLUL 23 


Joi, 17 decembrie 2015 
9:34 a.m. 


— 'Neaţa, şefa! 

— 'Neaţa! 

— Bine ai revenit, şefa! 

— Mulţam. 

— La naiba! S-a întors. 

La cinci minute după sosirea la New Scotland Yard, 
Baxter trebui să-şi croiască drum prin revărsarea de 
saluturi, în general prietenoase, spre a ajunge la adăpost, 
în biroul ei. 

În dimineața aceea, se întorsese cu maşina la Thomas 
acasă, unde făcuse un duş rapid şi se schimbase. Luaseră 
micul dejun împreună, în timp ce Echo stătea îmbufnat în 
colţ, nevenindu-i a crede că Baxter fusese în stare să-l 
abandoneze într-un loc necunoscut aproape o săptămână. 
Dar, pentru prima dată, sosirea la Thomas păruse o 
întoarcere acasă... Thomas îi dăduse sentimentul că e 
acasă. 

Nefiindu-i foarte clar cât era ceasul şi nici măcar ce zi 
era, Baxter o pornise spre serviciu. 

Trântind rapid uşa biroului, închise ochii şi oftă adânc, 
rezemându-se de uşa firavă, în caz că mai încerca vreo 
persoană să-i ureze bună dimineaţa. 

— Bună dimineaţa! 

Deschizând încet ochii, îl descoperi pe Rouche aşezat la 
biroul ei. Părea enervant de vioi şi de plin de viaţă. 

Se auzi o bătaie în uşă. 

— Da! strigă Baxter. Oh, bună, Jim! 

Un bărbat mai în vârstă, cu mustață, intră şi se uită 
întrebător la Rouche. 

— 'Neaţa. Am venit pentru interviul nostru, îi zise 
precaut. 

— Nu te sfii, îl linişti Baxter, întorcându-se spre Rouche. 

Jim e agentul însărcinat cu „vânarea” detectivului Fawkes, 
îi explică. 

— Deci, începu Jim, fără a se mai obosi să se aşeze, l-ai 
văzut pe Lupul? 

— Nu. 

— Super. Ne vedem săptămâna viitoare atunci, îi spuse, 
închizând uşa în urma lui. 

Baxter se pregăti pentru următorul vizitator, dar nu mai 
apăru nimeni. 

— Ţi-am luat locul, spuse Rouche, ridicându-se şi 
mutându-se pe unul din scaunele ieftine de plastic. Am 
programat o întâlnire cu şeful diviziei antitero la Thames 
House. La zece şi jumătate. Sper că e OK? Apoi la 
douăsprezece ne întoarcem aici să ne întâlnim cu cineva 
de la S0158. 

— Bine. 

— Mă gândeam să mergem împreună, adăugă el 
precaut. 

— Aşa deci? oftă Baxter. Bine, dar conduc eu. 


— Suflaţi! Suflaţi! Suflaţi în continuare! 

Alcoolmetrul ţiui de două ori înainte ca polițistul tânăr 
să i-l ia de la gură lui Baxter. Colegul lui era întins cu faţa 
în jos pe asfalt, recuperând ce mai rămăsese din bicicletă 
de sub Audi. Biciclistul îmbrăcat într-un costum 
supraelastic era consultat de un paramedic, deşi se alesese 
doar cu câteva zgârieturi minore. Rouche, în schimb, 
stătea aşezat pe bordură fără să zică nimic, vizibil şocat. 

— Deci, am terminat? strigă Baxter, adresându-se 
tuturor. 

După un răspuns mormăit, scoase o carte de vizită din 
buzunar şi i-o înmână biciclistului furibund, fără să se 
oprească. Rouche se ridică fără tragere de inimă şi se 
urcară amândoi în maşină. Câteva bucăţi de fibră de 
carbon rămase pe asfalt zdrăngăniră când Baxter băgă 
maşina în marşarier şi-şi continuă drumul spre Millbank, 


8 Direcţia de Operaţiuni Speciale din cadrul Scotland Yard specializată 

care nu era departe. 

— Pune-le tu în torpedo, te rog, îi zise Baxter, 
înmânându-i un teanc de cărţi de vizită cu sigla poliţiei 
metropolitane, la fel cu cea pe care i-o lăsase biciclistului. 

Rouche le luă, dar apoi se opri. 

— Ştii că pe astea e scris numele Vanitei, da? o întrebă. 

Baxter se uită intrigată la el, ca şi cum era bătut în cap. 

Rouche continua să se holbeze la ea, aşteptând o 
explicaţie. 

— Chiar nu pot să mai primesc cereri de despăgubire în 
caz de accident. Am primit ultimul avertisment de la poliţia 
rutieră acum vreo 11 accidente. O să-mi comand nişte cărţi 
de vizită pe numele lui Finlay Shaw când apuc... „Finlay” 
ar putea fi şi nume de fată, nu? 

— Categoric nu, spuse Rouche. 

— Ei bine, eu cred că ar putea. Şi nu-i nicio problemă, îl 
linişti Baxter. El s-a pensionat. N-o să se supere. 

Rouche încă nu părea prea convins. 

După câteva minute de linişte, în care parcurseră cam 
un metru şi jumătate prin traficul blocat, Rouche încercă 
să iniţieze o conversaţie. 

— Prietenul tău probabil se bucură că te-ai întors, îi 
spuse degajat. 

— Probabil. 

Baxter cedă etichetei, răspunzându-i cu un comentariu 
similar, pe care îl enunţă cu tot atâta emoție ca un robot. 

— Probabil că e plăcut pentru familia ta că te au un pic 
mai mult în preajmă. 

Rouche oftă. 

— Deja plecaseră la lucru şi la şcoală când am ajuns 
acasă, după ce şoferul de taxi mi-a făcut turul Londrei. 

— Păcat. O să încercăm să terminăm la o oră normală 
diseară, ca să apuci să le revezi. 

— Mi-ar plăcea, zâmbi Rouche. Mă gândeam la ce mi-ai 
spus legat de Curtis şi... 

— Nu vreau să vorbesc despre asta! strigă Baxter ca să-l 
acopere, revenind într-o clipită la emoția din ajun. 

Se instală din nou tăcerea. 

— Păi, nu vreau nici să nu zici nimic! protestă Baxter 
nervoasă. N-am putea să vorbim despre altceva? 

— Cum ar fi? 

— Cum ar fi orice. Nu ştiu. Povesteşte-mi despre fiica ta 
sau ceva de genul ăsta. 

— Îţi plac copiii? o întrebă Rouche. 

— Nu. 

— Sigur că nu. Păi, are un păr roşu-aprins, ca maică-sa. 
Îi place să cânte, dar să te păzească Dumnezeu dacă te 
nimereşti prin preajmă când se porneşte. 

Baxter zâmbi. Lupul spusese frecvent acelaşi lucru 
despre ea. După ce arestaseră un traficant de droguri care 
scosese cuțitul să-l atace, o rugase să-i cânte prizonierului, 
în timp ce el pleca să le aducă ceva de mâncare. 

Opri maşina, blocând o intersecţie aglomerată. 

— Îi place să înoate, să danseze şi să se uite la X-Factor 
sâmbătă seara, continuă Rouche. Şi nu-şi doreşte altceva 
de ziua ei decât Barbie, Barbie... şi iar Barbie. 

— La 16 ani? 

— 16? 

— Mda. Amicul tău, agentul ăla FBI, zicea că e de-o 
seamă cu fiica lui: şaisprezece ani. 

Rouche păru pe dinafară o clipă, apoi începu să râdă. 

— Uau! Nu-ţi scapă nimic, este? McFarlen nu e amicul 
meu. M-am gândit c-ar fi mai uşor s-o las aşa decât să-i 
spun că a încurcat borcanele. Are şase ani... Pe aproape, 
oricum, zâmbi. 

Într-un final, Baxter trecu de intersecţie, intrând pe o 
trecere de pietoni. 

— Cum o cheamă? 

Rouche şovăi pentru o clipă înainte să-i răspundă. 

— Ellie... Mă rog, Elliot. 5, Came Elliot. 


Comandantul de divizie Wyld se rezemă de spătarul 
scaunului, uitându-se la colegul lui. Baxter vorbea întruna 
de zece minute încoace, în timp ce Rouche încuviinţa în 
tăcere. 

Wyld părea surprinzător de tânăr, ca să deţină un post 

aşa important în cadrul serviciilor secrete şi emana un aer 
de încredere în sine de nezdruncinat. 

— Inspector-şef Baxter, o întrerupse, când văzu că ea nu 
dădea niciun semn că ar vrea să-şi tragă suflul. Vă 
înţelegem îngrijorarea... 

— Dar... 

— „..şi faptul că aţi venit să ne semnalaţi acest lucru, dar 
suntem deja la curent cu ancheta dumneavoastră şi avem o 
echipă care analizează informaţiile transmise de FBI pe 
această temă. 

— Dar eu... 

— Trebuie să înţelegeţi, zise bărbatul, acoperind-o, că în 
Statele Unite, şi la New York în special, gradul de alertă 
era deja „critic”, ceea ce înseamnă că un atac era iminent. 

— Nu ştiu ce înseamnă asta, îi spuse Baxter. 

— Bun. Atunci veţi înţelege când vă spun că în Marea 
Britanie gradul de alertă este menţinut, de cincisprezece 
luni încoace, la „sever” - cumva neliniştitor, dar, din 
fericire, constant. 

— Atunci treceţi la nivelul următor! 

— Nu e ca şi cum ai apăsa pe un buton, mă tem, spuse 
Wyld, râzând dispreţuitor. Aveţi idee cât pierde economia 
de fiecare dată când creştem gradul de alertă? Miliarde: 
prezenţa armată pe străzi, mobilizarea armatei, faptul că 
oamenii nu mai merg la lucru, sistarea investiţiilor 
externe, devalorizarea acţiunilor la Bursă. Lista poate 
continua la infinit... Dacă declarăm că nivelul este „critic”, 
recunoaştem în faţa întregii lumi că urmează să primim o 
lovitură majoră şi că nu putem face nimic ca s-o prevenim. 

— Deci e vorba de bani? întrebă Baxter. 

— Parţial, recunoscu Wyld. Dar mai curând e vorba de 
faptul că am fi sută la sută siguri că va urma un atac şi nu 
e cazul. De când am rămas la gradul de alertă „sever”, am 
prevenit şapte atacuri teroriste majore despre care ştie şi 
opinia publică şi mult mai multe despre care nu se ştie. 
Ideea e, inspector-şef Baxter, că, dacă ar urma să aibă loc 
un incident legat de crimele Azazel... 

— Nu le numim aşa. 

— ...am fi aflat ceva până acum. 

Baxter clătină din cap şi râse a pagubă. 

Rouche recunoscu expresia şi interveni rapid, până să 
apuce ea să le spună ceva ireparabil agenţilor MI5. 

— Nu cumva sugeraţi că e doar o coincidenţă faptul că 
prăpădul din Times Square a fost declanşat, la mai puţin 
de zece minute după masacrul din biserică? 

— Sigur că nu, se zburli Wyld. Dar dumneavoastră aţi 
luat în calcul posibilitatea ca atacul să fi fost unul de 
natură oportunistă? Că acest atac terorist iminent a fost 
declanşat, profitând de incidentul major cu care se 
confrunta poliţia newyorkeză? 

Nici Baxter, nici Rouche nu-i răspunseră. 

— Ancheta FBl-ului a indicat deja că explozibilele 
artizanale folosite la biserică sunt complet diferite de 
dispozitivele detonate în apropiere. Şi toată teoria asta 
cum că „se întâmplă în paralel în Marea Britanie şi în 
SUA”: aici s-au comis doar două crime, despre care a scris 
atât presa de peste ocean, cât şi cea locală. Până şi 
dumneavoastră trebuie să recunoaşteţi că e foarte posibil 
ca masacrul de la biserica Times Square să fi fost 
deznodământul planificat de la bun început. 

Baxter se ridică să plece. Rouche o urmă. 

— Aţi primit vreo veste? îl întrebă Baxter pe Wyld în 
drum spre ieşire. A revendicat cineva toată nenorocirea? 

Wyld se uită exasperat la colegul lui. 

— Nu. Nu, n-a revendicat nimeni atacul. 

— Ştiţi de ce? îl întrebă din hol. Pentru că încă nu s-a 
sfârşit. 

A x* 

— Dobitoci! şuieră Baxter de cum ieşiră din nou în 
stradă, cu intrarea impunătoare, cu arcadă, de la Thames 
House profilată ameninţător în fundal, în timp ce dinspre 
râu sufla un vânt tăios. 

Rouche n-o asculta. Tocmai îşi parcurgea e-mailurile 
primite pe telefon. 

— L-au găsit pe unul dintre ucigaşii de la biserică, 
trăieşte! 

— Serios? Cum aşa? 

— Cică era îngropat sub un morman de moloz, pe unul 
din culoarele din culise, unde a fost mai adăpostit de 
explozie. E în comă, dar Lennox insistă să-l scoată din 
comă, în ciuda recomandărilor medicului. 

— Bravo ei, comentă Baxter. 

Nu-i era simpatică femeia, dar ştia că Vanita n-ar fi luat 
în veci o decizie atât de curajoasă. Era treaba detectivilor 
să ia astfel de decizii dificile şi treaba ei să-i sacrifice 
atunci când o făceau. 

— Medicii spun că, mai mult ca sigur, se va alege cu 
leziuni cerebrale ireversibile, dacă este scos prea devreme 
din comă. 

— Şi mai bine. 

— Dacă se întâmplă asta, o să iasă nasol pentru Lennox. 
O să-i pună pielea în băț. 

— Mda. 

Baxter ridică din umeri. 

— E un efect secundar răspândit, din păcate, când faci 


ce trebuie să faci. 
XX x 


La 8:38 seara, Edmunds intră poticnit pe uşa casei şi îl 
izbiră diverse mirosuri - pudră de talc, caca proaspăt şi 
pâine prăjită -, precum şi ţipetele Leilei, care urla cât o 
ţineau plămânii. 

— Alex? Tu eşti? îi strigă Tia din dormitor. 

Din mers, Edmunds aruncă o privire în bucătărie, unde 
totul era vraişte. Urcând scările, o descoperi pe Tia cu 
fetiţa în braţe. Părea epuizată. 

— Unde ai fost? 

— La cârciumă. 

— La cârciumă? 

Edmunds încuviinţă cu un aer nevinovat. 

— Te-ai îmbătat? 

Edmunds ridică din umeri, spăsit. Îşi propusese să bea 
doar un pahar, dar Baxter avusese o grămadă de lucruri 
să-i povestească. Acum că se gândea, întotdeauna se 
resimțea a doua zi când încerca să ţină pasul cu ea. 

— Ţi-am spus de dimineaţă, îi zise, adunând lucruri de 
pe jos în timp ce străbătea camera. 

— Nu, îl corectă Tia. Mi-ai spus doar că Emily se 
întoarce azi. Sau ar trebui să deduc că, odată ce se 
întoarce ea, o să şi dai fuga la o băută cu ea? 

— Avem un caz! exclamă Edmunds. 

— Nu... tu... n-ai! Fa are un caz! Tu lucrezi la Fraude! 

— Are nevoie de mine. 

— Ştii ce? Relaţia asta ciudată dintre voi doi... nu mă 
deranjează. Dacă vrei să te ţii după ea ca un căţeluş de 
care ţi se face milă, n-ai decât. 

— Ce te-a apucat? Doar îţi place de Baxter! Sunteţi 
prietene! 

— Oh, zău aşa! pufni Tia. Femeia e varză. E aşa de prost- 
crescută, încât e ceva de ordinul absurdului. E cea mai 
îndărătnică persoană pe care o cunosc, e căpoasă ca un 
catâr. 

Edmunds dădu s-o contrazică, dar realiză că nu prea 
avea ce replică să dea la toate aceste argumente perfect 
valabile. Bănuia că Tia exersa de ceva vreme această 
tiradă la adresa lui Baxter. 

Leila începu să plângă şi mai tare când mama ei ridică 
glasul. 

— Şi ai văzut câte pahare de vin poate să bage în ea într- 
o seară? Cerule! 

Lui Edmunds îi chiorăi stomacul, parcă dându-i dreptate. 
Încă un argument valabil. 

— Dacă-ţi plac aşa mult femeile autoritare, ascultă aici: 
bea o stacană de apă, mănâncă nişte pâine prăjită şi 
trezeşte-te, zbieră Tia la el. Ai tu grijă de Leila în seara 
asta. Eu mă culc pe canapea! 

— Bine! 

— Bine! 

Azvârli cu un ursuleţ de pluş în el când Edmunds se 
întoarse să iasă. El îl luă de pe podea şi cobori cu el, 
amintindu-şi cât de stingherită fusese Baxter când i-l 
înmânase, cadou la prima aniversare a Leilei. Il întrista 
gândul că până şi cele mai simple interacțiuni cu oamenii o 

puneau la încercare. 

O iubea pe Tia mai mult ca orice pe lume şi înţelegea 
punctul ei de vedere, dar ea nu-şi putea imagina prin ce 
trecuse cea mai bună prietenă a lui, ce experienţe de 
coşmar trăise şi cât de mult pierduse, doar săptămâna 
asta. Avea să facă orice ţinea de el ca s-o ajute să treacă 
peste încercarea asta. 

Avea nevoie de el. 

INIŢIEREA 


Marţi, 24 noiembrie 2015 
9:1 3 p.m. 


Ştia că e rândul ei. 

Le simţea privirile aţintite asupra ei, dar tot nu se mişcă. 

Aruncă un ochi în spate, ceea ce-i confirmă ce ştia deja: 
că singura cale de ieşire ar fi putut fi la fel de bine la 
capătul lumii. 

N-avea cum să ajungă la ea. 

— Sasha? îi şopti uşurel o voce la ureche. 

Alexei apăruse lângă ea. Trebuia să-şi amintească să i se 
adreseze oficial în faţa celorlalţi. El nu lăsa chiar pe 
oricine să-i spună pe numele mic, dar îi spusese că ea eo 
persoană specială. 

— Ce-ar fi să vii cu mine? îi spuse blând, întinzându-i 
mâna. Haide! 

O porniră printre ceilalţi. Pentru cei din stânga Sashei, 
încercarea se încheiase deja, dar laşitatea ei prelungise un 
pic aşteptarea chinuitoare a celor din dreapta. 

Green o conduse spre capătul încăperii, spre punctul 
unde apăruse o dâră roşie pe podeaua lustruită, după ce 
unui dintre „fraţii” ei îşi pierduse cunoştinţa, în mijlocul 
procesului. Un bărbat pe care nu-l recunoştea o privea 
impasibil, cu un cuţit însângerat în mână. N-avea să-i 
curețe, nu înainte de a o mutila - asta era şi ideea. Erau 
parte dintr-un întreg acum, egali, uniţi. 

— Gata? o întrebă Green. 

Sasha încuviinţă, respirând poticnit. 

El trecu în spatele ei, descheindu-i bluza şi lăsând-o să-i 
cadă de pe umeri. 

Dar, când necunoscutul apropie lama cuţitului de ea, 
Sasha tresări, dându-se înapoi şi izbindu-se de Green. 

— Îmi pare rău... îmi pare rău, se scuză. N-am nimic. 

Se apropie din nou de bărbatul cu ochii stinşi, închise 
ochii şi încuviinţă. 

Bărbatul ridică din nou cuțitul... Simţi metalul rece 
lipindu-i-se de piele. 

— Îmi pare rău. Îmi pare rău. Îmi pare rău, repetă, 
începând să plângă şi ferindu-se. Nu pot. 

În timp ce ea plângea în hohote în faţa întregii adunări, 
Green o strânse în braţe. 

— Ssst... Ssst, o linişti. 

— Fac orice vrei, jur. Asta e totul pentru mine. Pur şi 
simplu... nu pot. 

— Dar, Sasha, întelegi de ce îţi cer să faci asta pentru 
mine? o întrebă Green. 

Dacă ar fi atins-o cu fierul înroşit, tot n-ar fi putut fi mai 
dureros decât expresia trădată de pe chipul lui. 

— Da. 

— Spune-mi... Şi mai bine, spune-ne tuturor, o îndemnă 
Green, dându-i drumul. 

Sasha îşi drese glasul. 

— Asta arată că am face orice pentru tine, că suntem ai 
tăi şi că te vom urma oriunde, vom face orice ne ceri, fără 
să întrebăm nimic. 

Se uită din nou la lama încovoiată şi începu să plângă. 

— Bun. Dar ştii că nu eşti obligată să faci nimic dacă nu 
vrei, o linişti Green. Eşti sigură că nu poţi face asta? 

Ea clătină din cap. 

— Prea bine... Eduardo! strigă Green. 

Un bărbat păşi printre şirurile de confraţi. Trase 
stingherit de bandajele proaspete. 

— Tu şi Sasha sunteţi prieteni? 

— Da, Ale... scuze, vreau să zic, domnule doctor Green. 

— Cred că are nevoie de ajutorul tău acum. 

— Mulţumesc, şopti Sasha când Eduardo se apropie, 
înconjurând-o cu braţul. 

Green îi strânse afectuos mâna, apoi îi dădu drumul. 

Ajunseseră pe la jumătatea sălii când li se adresă din 
nou: 

— Eduardo, strigă, oprindu-i în punctul în care îi putea 
vedea toată lumea. Mă tem că Sasha a decis că nu e de-a 
noastră... Ucide-o! 

Şocat, Eduardo se întoarse, dând să spună ceva, dar 
Green se îndepărta deja, indiferent acum că-şi dăduse 
sentinţa. Bărbatul se întoarse spre Sasha, neştiind ce să 
facă. 

— Eddie? icni ea, urmărind cum se schimba expresia de 
pe chipul prietenului ei. 

Nici măcar nu mai vedea ieşirea acum, prin valul de 
privitori. 

— Ed! 

Ochii lui se umplură de lacrimi şi apoi o lovi cu pumnul 
în faţă, ameţind-o. 

Ea dădu să se agaţe în cădere, smulgându-i bandajele. 

Singurul lucru la care se mai putu concentra, în timp ce 
el îngenunchea deasupra ei, a fost cuvântul întipărit pe 
pieptul lui. Şi, în ultimele ei clipe de viaţă, asta o alină 
cumva, pentru că cel care o dădea cu capul de podeaua 
tare nu era prietenul ei... El nu mai exista. 

CAPITOLUL 24 


Joi, 17 decembrie 2015 
3:36 p.m. 


Pereţii de sticlă amortizau strigătele de afară, în timp ce 
Lennox şi Chase străbăteau holul de la intrarea în Centrul 
Medical Montefiore. Cineva, cel mai probabil medicul 
bărbatului aflat în comă, anunţase presa despre ce urma să 
se întâmple şi ziariştii se înfiinţaseră în păr. Dincolo de 
camere, apăreau intermitent pancarte: activişti care 
protestau împotriva deciziei FBl-ului de a scoate prematur 
din comă un bărbat care suferise un traumatism cranian ce 
i-ar fi putut fi fatal. 

— Cerule! Repede mai uită oamenii ăştia, mormăi 
Lennox ţinându-se după săgețile care-i ghidau spre secţia 
de terapie intensivă. 

Chase n-o auzise. Se chinuia să ţină pasul cu superiorul 
lui ierarhic, în timp ce deturna apelurile telefonice 
adresate ei. Scotea un scârţâit enervant la fiecare pas, din 
cauză că diversele componente ale echipamentului de 
protecţie se frecau unul de altul. 

— Da, înţeleg, domnule... Da, domnule... Şi, după cum 
am zis, nu poate fi contactată momentan. 

Un bărbat între două vârste, într-un palton lung, maro, 
care venea din direcţia opusă, părea foarte interesat de ei. 

Lennox era gata să-i atragă atenţia lui Chase când 
bărbatul scoase un aparat foto şi un reportofon din 
buzunar: 

— Agent Lennox, credeţi că FBl-ul este deasupra legii? o 
întrebă acuzator, în timp ce Chase îl îmbrâncea în perete. 

Lennox o ţinu tot înainte pe culoar fără să se oprească. 

— Judecător, juriu şi călău - aşa merg lucrurile acum? 

Deşi imobilizat de Chase, bărbatul continuă să strige 
după ea: 

— Familia nu şi-a dat acordul. 

Cu un aer la fel de încrezător, Lennox trecu printre cei 

doi poliţişti puşi de pază la uşă şi intră în salonul de 
terapie intensivă.  lnăuntru, atmosfera era şi mai 
tensionată. Un defibrilator trona sumbru pe un cărucior, 
într-un colţ. Trei asistente îşi făceau de lucru cu nişte fire 
şi tuburi, iar medicul pregătea o seringă. Niciunul n-o băgă 
în seamă, în vreme ce-l studia pe bărbatul întins în pat. 

Era la fel de slăbănog ca un puştan, deşi avea vreo 20 de 
ani. Aproape toată jumătatea dreaptă a corpului era 
acoperită de arsuri grave. Până şi cele şapte litere 
înşelătoare scrijelite pe piept i se revărsaseră peste coaste: 
o Marionetă care pozase în Momeală, un ucigaş care 
pozase în victimă. Un suport solid pentru gât îi ţinea capul 
fix, iar un tub subţire, mânjit de sânge, se iţea din orificiul 
minuscul care-i fusese scobit în ţeastă. 

— Vreau să vă spun încă o dată că mă opun ferm, îi zise 
medicul. Sunt sută la sută împotriva acestei proceduri. 

— Am luat notă, spuse Lennox, în timp ce intra şi Chase 
în salon. 

Se bucură că avea măcar o persoană de partea ei. 

— Riscurile pe care le presupune trezirea pacientului în 
cazul unui astfel de traumatism cranian sunt imense, 
exacerbate exponențial dacă luăm în calcul tulburările lui 
psihice consemnate deja. A 

— Am luat notă! repetă Lennox mai apăsat. Incepem? 

Doctorul clătină din cap şi se opri în dreptul pacientului. 
Introduse prima seringă într-un port, un punct de acces în 
sistemul închis de tuburi intravenoase şi medicamente 
administrate pacientului imobilizat la pat. Incet, foarte 
încet, luă mâna de pe pompiţă, tulburând lichidul 
transparent dinăuntru. 

— Pregătiţi  căruciorul pentru resuscitare, spuse, 
adresându-se asistentelor. Trebuie să menţinem presiunea 
intracraniană la cote minime. Monitorizare constantă a 
pulsului şi tensiunii arteriale. Haideţi! 

Lennox se uită ţintă la corpul nemişcat, refuzând să lase 
agitația ei lăuntrică să-i transpară pe chip. Orice s-ar fi 
întâmplat, cel mai probabil se alesese praful de cariera ei 
în FBI. Declanşase o criză de PR la scară naţională, 

ignorase ordinele directe ale superiorilor ei şi minţise 
medicii pentru a-i convinge să se conformeze. Spera doar 
că, până la urmă, sacrificiul n-avea să fie în zadar, că acest 
ultim inamic rămas în viaţă ar putea să le ofere piesa care 
le scăpase în tot acest timp. 

Bărbatul icni. Deschise brusc ochii şi încercă să se 
ridice, dar tuburile şi firele care-l ţineau în viaţă îl traseră 
înapoi. 

— OK. OK. Andre? Andre, o să te rog să rămâi calm, îi 
spuse doctorul liniştitor, punându-i o mână pe umăr. 

— Tensiunea e 152 cu 93, îi strigă una dintre asistente. 

— Sunt doctorul Lawson şi te afli la Centrul Medical 
Montefiore. 

Bărbatul se uită de jur împrejur. Făcu ochii mari, 
speriat, văzând imagini de coşmar, pe care nimeni 
altcineva nu le vedea. 

— Ritmul cardiac este de 92 şi în creştere. Tensiunea e 
prea mare, spuse asistenta neliniştită. 

— Nu muri. Nu muri, îşi şopti Lennox, când bărbatul 
începu să se zvârcolească. 

Doctorul puse mâna pe o a doua seringă şi o fixă într-un 
alt port. În câteva secunde, pacientul se linişti şi se moleşi, 
gata să adoarmă. 

— Tensiunea scade. 

— Andre, e cineva aici care trebuie să-ţi pună câteva 
întrebări. 

Bărbatul încuviinţă somnoros. Doctorul se dădu la o 
parte ca s-o lase pe Lennox să treacă. 

— Bună, Andre, îi zâmbi Lennox, dând tonul celui mai 
amical interogatoriu din istorie. A 

— Nu-l luaţi cu lucruri complicate. Intrebări scurte, la 
obiect, o  avertiză medicul, trăgându-se înapoi să 
monitorizeze semnele vitale ale pacientului. 

— Am înţeles. 

Se întoarse din nou spre bărbatul întins în pat. 

— Andre, îl recunoşti pe omul acesta? 

Ridică o fotografie cu Alexei Green, arătând întocmai ca 
o vedetă rock în devenire, cu părul lui lung până la bărbie, 

îngrijit impecabil. Andre se chinui să se concentreze la 
poză. Într-un final, încuviinţă. 

— L-ai întâlnit vreodată? 

Gata să adoarmă, Andre încuviinţă din nou: 

— Cu... toţii... trebuie, spuse împleticit. 

— Când? Când s-a întâmplat asta? îl întreba Lennox. 

Andre clătină din cap ca şi cum nu reuşea să-şi 
amintească. În fundal, ţiuiturile regulate începeau să se 
înteţească. Lennox se uită la doctorul Lawson, care schiţă 
un gest ce părea să însemne „Continuaţi”. Ea se conformă 
cu inima îndoită. Se uită fix la literele scrijelite pe pieptul 
bărbatului,  „Momeală”, decupate până la jumătatea 
trunchiului costeliv. 

— Cine ţi-a lăsat semnul ăsta pe piept? îl întrebă. 

— Altu. 

— Altul? Un alt ce? O altă... Marionetă? 

Ultimul cuvânt îl spuse aproape şoptiit. 

Andre încuviinţă. Gâfâia şi icnea, încercând să pronunţe 
cuvintele. 

— Noi toţi... îm-preună. 

— Cum adică „împreună”? 

El nu spuse nimic. 

— Când eraţi la biserică? îl întrebă. 

Andre clătină din cap. 

— Aţi fost cu toţii împreună înainte de biserică? 

Bărbatul încuviinţă. 

— Şi bărbatul ăsta a fost şi el acolo? 

Îi arătă din nou fotografia lui Green. 

— Da. 

Lennox se întoarse entuziasmată spre doctor. 

— De când aţi zice că are aceste cicatrici? îl întrebă. 

Doctorul se ridică şi studie rănile, făcându-l pe Andre să 
tresară când îi atinse o porţiune sensibilă, un pic mai jos 
de subrat. 

— Cu aproximaţie, pe baza scarificării, inflamaţiei şi 
infecţiei: de vreo două-trei săptămâni. 

— Asta coincide cu ultima vizită a lui Green în State, îi 
confirmă Chase din spate. 

Lennox se întoarse din nou spre pacient. 

— Ştiai că biserica urma să sară în aer? 

Andre încuviinţă ruşinat. 

— Ştiai şi despre celelalte bombe? 

El o privi intrigat. 

— OK, zise Lennox, citind răspunsul în expresia lui. 
Andre, trebuie să-mi spui cum a fost aranjată întâlnirea 
aia. De unde ai ştiut unde să te duci? 

Lennox îşi ţinea răsuflarea. Dacă reuşeau să-şi dea 
seama cum comunicau aceşti oameni între ei, puteau 
intercepta mesajele până să mai facă alte victime. Il privi 
pe bărbatul epuizat, care se chinuia să-şi amintească. 
Andre îşi duse mâna la ureche. 

— Prin telefon? îl întrebă Lennox sceptică. 

Echipa ei analizase minuţios lista apelurilor şi mesajelor, 
aplicaţiile şi datele utilizate de ceilalţi ucigaşi. 

Andre clătină din cap frustrat. Arătă cu mâna spre 
ecranul electronic de deasupra patului. 

— Prin computer? 

El îşi atinse urechea. 

— Prin ecranul telefonului? întrebă Lennox. Un fel de 
mesaje pe telefon? 

Andre încuviinţă. 

Nedumerită, Lennox se întoarse spre Chase. Agentul 
înţelese ordinul nerostit de a împărtăşi imediat această 
informaţie importantă şi ieşi pe uşă. Lennox îşi dădea 
seama că n-avea să mai scoată prea multe de la el, dar 
avea de gând să-l interogheze până ce-o întrerupea 
medicul. 

— Mai scria şi altceva în aceste mesaje? Era vreo 
instrucţiune legată de ce să faceţi după biserică? 

Andre începu să scâncească. 

— Andre? 

— Ritmul cardiac se accelerează din nou, strigă 
asistenta. 

— Ce scria în ele, Andre? 

— Tensiunea creşte! 

— Până aici. O să-i dau un sedativ, se zburli doctorul, 

făcând un pas spre ei. 

— Aşteaptă! strigă Lennox. Ce ţi-au spus să faci? 

Bărbatul şoptea ceva în barbă, căutându-şi din nou din 
priviri torţionarii nevăzuţi. Lennox se aplecă spre el ca să 
audă ce spunea. 

— „lumea... toată... moară... 'tă lumea... moară toată 
lumea... Omoară pe toată lumea... 

Lennox simţi cum îi aluneca pistolul din toc. 

— Armă! ţipă. 

Înşfăcă arma din mâinile bărbatului chiar când acesta 
trase un foc, nimerind în perete. Aparatura de 
monitorizare lumina intermitent şi ţiuia în disperare, în 
timp ce continuau să se lupte. Doctorul Lawson şi 
asistentele se târau pe podea. Încă un foc făcu praf becul 
din tavan, împroşcând patul cu cioburi. Chase dădu buzna 
în salon şi se aruncă peste pistolarul imobilizat la pat, 
astfel că împreună reuşiră să triumfe cu uşurinţă asupra 
bărbatului slăbit. 

— Adoarme-l! îl somă Chase pe doctor, care se ridică 
imediat în picioare şi întinse mâna spre una din seringi. 

În timp ce-i ţineau pistolul orientat spre peretele 
exterior, unde nu putea face rău, pacientul se afundă 
treptat în inconştienţă, până când îi scăpă pistolul din 
mâna moale. 

Lennox puse pistolul la loc în toc şi-i zâmbi uşurată 
colegului ei. 

— Cu excepţia ultimelor douăzeci de secunde, aş zice că 


a mers binişor! 
X XX x 


Baxter închise radioul ca să nu mai audă emisiunea 
matinală care-o scotea din fire şi continuă să pândească 
gura de metrou Hammersmith, sub grindina care înfiripa 
modele de gheaţă când i se izbea de parbriz. 

După câteva minute, Rouche ieşi de la metrou cu 
telefonul la ureche, ca de obicei. Îi făcu cu mâna lui Baxter 
şi apoi se opri la ieşire, continuând să vorbească. 

— Pe bune? mormăi Baxter înfundat. 

Îl claxonă nervoasă şi ambală motorul până când Rouche 

o luă la fugă prin ploaia torențială şi se urcă în maşină. 
Sub tălpi îi scârţâiau cutii goale de sendvişuri de la Tesco 
şi sticle pe jumătate goale de energizant Lucozade. 

— 'Neaţa. Mulţam, îi spuse, în timp ce Baxter o lua pe 
Fulham Palace Road. 

Baxter nu-i răspunse, dând din nou drumul la radio, dar 
descoperi că emisiunea o enerva mai tare ca oricând. Il 
închise, nu după mult timp, şi se resemnă cu ideea dea 
face conversaţie. 

— Ce mai face nemernicul ăla care e-n comă? 

Toată echipa fusese pusă la curent cu progresele făcute 
de FBI în ajun. 

— Mai trăieşte, îi spuse Rouche. 

— Asta-i bine... Cred. Ar trebui să însemne că ne mai 
bazăm pe Lennox un pic. 

Rouche o privi surprins. 

— Ce-i? E prima persoană într-o poziţie de conducere pe 
care o cunosc care chiar a făcut ceva ce-aş fi făcut şi eu, se 
apără Baxter, hotărând să schimbe subiectul. Deci, au uitat 
să verifice SMS-urile ucigaşilor? 

Afară ploaia se înteţea. 

— Cred că e un pic mai complicat de-atât. 

— Înâm. 

— O să încerce să decripteze... ăăă... datele stocate... 
fragmentate... Internetul, îi explică Rouche, fără a explica 
nimic. A mai percheziţionat cineva casa lui Green între 
timp? 

— Unde crezi că mergem acum? îl întrebă Baxter. 

O ţinură tot înainte pe strada principală. Rouche se uită 
cu jind la vitrinele luminate ale magazinelor. 

— 'Ţi-e foame? o întrebă. 

— Nu. 

— Eu am sărit peste micul dejun. 

— Nasol. 

Baxter pufni şi trase pe dreapta. 

— Eşti cea mai tare! Tu vrei ceva? o întrebă Rouche, 
coborând deja în ploaie. 

— Nu. 

Rouche trânti portiera după el şi fentă traficul ca să 
ajungă la brutăria de peste drum, lăsându-şi telefonul pe 
scaunul maşinii. Baxter se uită la telefon pentru o clipă, 
apoi îşi întoarse din nou atenţia spre brutărie, dar privirea 
i se întoarse involuntar spre scaunul de alături. Bătu 
darabana pe volan, simțind că n-are stare. 

— La naiba! 

Înhăţă telefonul. Ecranul era blocat - îşi plimbă degetul 
peste el - dar nu avea parolă. Apăsă pe o iconiţă şi începu 
să parcurgă lista de apeluri. 

— Pe cine naiba suni tot timpul? 

Ajunse la lista de apeluri iniţiate, în care revenea iar şi 
iar acelaşi număr: un număr cu prefix de Londra, apelat 
aproape din oră în oră, în decursul după-amiezii şi serii 
trecute. 

Şovăi o clipă. 

Trase din nou cu ochiul la brutărie, cu inima bătându-i 
nebuneşte, duse telefonul la ureche şi apăsă pe „Sună”. 

Îl auzi sunând. 

— Haide! Haide! Haide! 

Răspunse cineva. 

— Bună, drag... 

Portiera se deschise. 

Baxter închise şi aruncă telefonul la loc pe scaun, în 
timp ce Rouche se aşeza. Era ud leoarcă şi părul lui 
încărunţit părea mai închis la culoare, ceea ce-i dădea un 
aer mai tineresc. Bărbatul se mută pe scaun şi trase 
telefonul de sub el, punându-şi-l în poală. 

— 'Ţi-am luat o gogoaşă, spuse, întinzându-i-o lui Baxter. 
Pentru orice eventualitate. 

Mirosea delicios, ce-i drept. Baxter i-o smulse din mână 
şi se strecură rapid printr-o breşă apărută în trafic. 

În timp ce-şi desfăcea chifla cu şuncă şi ou din ambalaj, 
Rouche observă că ecranul telefonului era luminat. Aruncă 
o privire spre Baxter, care se uita concentrată la şoseaua 
inundată de apă. O studie atent câteva clipe, apoi îşi 
plimbă degetul peste ecran ca să-l blocheze din nou. 

CAPITOLUL 25 


Vineri, 18 decembrie 2015 
8:41 a.m. 


— Vrei să te calmezi pentru o clipă? şuieră Edmunds, 
ieşind grăbit din birou şi atârnând pe hol cu telefonul la 
ureche. 

Reuşise să doarmă trei ore, o cifră-record, mai mult 
decât dormea Tia în medie, dar organismul lui obosit 
începea să se resimtă după nopţile nedormite din ultima 
vreme. 

Când şeful lui ieşi deodată din liftul aflat mai spre 
capătul holului, Edmunds se refugie în toaleta pentru 
persoane cu handicap şi cobori glasul: 

— Sunt sigur că există o explicaţie foarte logică. 

— Pentru faptul că m-a minţit întruna de când am 
început să lucrez la acest caz? îl întrebă Baxter şoptit. 

Se afla în dormitorul imens al apartamentului de la 
ultimul etaj închiriat pe numele lui Alexei Green, în 
Knightsbridge. Pe jos erau împrăştiate haine scumpe, în 
timp ce dulapul şi sertarele fuseseră golite. Salteaua 
fusese spintecată, revărsând arcuri şi câlţi pe covorul de 
lângă fereastra cu vedere spre clădirea Harrods, spre sud- 
est. Televizorul fusese scos din perete şi panoul din spate 
fusese desprins de ecran. 

Echipa de percheziţie lucrase temeinic. 

Baxter îl auzi pe Rouche scotocind prin dezastrul dintr-o 
altă cameră. 

— Gândeşte-te... efectiv i-am văzut cum au găsit ceva 
sub ochii mei la Secţia 33 şi el a negat c-ar fi găsit ceva. 
Raportul toxicologic de care Curtis... 

Făcu o pauză. 

— L-am găsit boţit în buzunarul lui de la haină şi acum 
mă minte legat de unde a fost azi-noapte. 

— De unde ştii? 

— De ce ar suna acasă din oră în oră toată noaptea, dacă 

era deja acolo? 

— Poate c-ar fi trebuit s-o întrebi pe soţia lui treaba asta 
când ai vorbit cu ea, sugeră Edmunds. 

— N-am apucat, şuieră Baxter. Deci, ţinând cont de asta, 
de toată situaţia bizară cu familia lui şi de faptul că nici 
măcar nu pare să ştie ce vârstă are fiica lui - acum are 
şaişpe ani, acum are şase - cred doar că... e ceva suspect 
la mijloc. 

— Dacă pui problema la modul ăsta... zise Edmunds, 
făcând o pauză. Dar nu e o infracţiune să fii un tată 
execrabil. Ce-are viaţa lui personală de-a face cu cazul 
nostru? 

— Nu ştiu! Totul... Nimic. 

Tăcu în clipa când Rouche ieşi din al doilea dormitor, 
trecând în hol. Rouche căscă zdravăn şi se întinse, 
dezvelindu-şi abdomenul palid. li făcu prietenos cu mâna şi 
apoi intră în bucătărie. 

— Trebuie să pătrund acolo, şopti Baxter. 

— Unde? întrebă Edmunds. La el acasă, adică? 

— Diseară. Deja m-am oferit să-l duc cu maşina. O să-i 
cer voie să merg la baie sau ceva de genul. Dacă nu-mi 
iese figura, va trebui să intru cu forţa. 

— Nu poţi să faci asta! 

— Nu văd nicio altă variantă. Nu pot să am încredere în 
el şi trebuie să aflu ce-mi ascunde. 

— Nu vreau să faci de una singură chestia asta, îi spuse 
Edmunds. 

— Deci recunoşti că e ceva suspect în toată treaba? 

— Nu. Dar... doar... ne întâlnim acolo, bine? Să-mi spui 
la ce oră. 

— Bine. 

Baxter îi închise. 

— Ce fată drăguță, exclamă Rouche din prag, făcând-o 
să tresară vinovată. 

Ţinea în mână un tablou personalizat în care apăreau 
Alexei Green şi o femeie frumoasă. Păreau cel mai fericit 
cuplu pe care-l văzuse Baxter vreodată, eclipsând cu 
uşurinţă peisajul spectaculos din fundal, care bifa tot ce ti- 


1 247 0 


ai fi putut dori de la un peisaj - soarele asfinţind deasupra 
unui fiord liniştit. 

— Trebuie s-o identificăm, spuse Baxter, îmbrâncindu-se 
pe lângă el. Oricum, eu nu mai am ce face aici. 

— Ne pierdem vremea, spuse Rouche, punând tabloul la 
loc în harababura din camera de oaspeţi şi ieşind după ea 
în hol. Poliţia metropolitană a parcurs deja fiecare 
milimetru. 

— Zi-mi ceva ce nu ştiu. 

— Ziceam şi eu. 

— Cum spui tu, îi zise Baxter, intrând în bucătăria 
elegantă. 

Blatul de lucru de granit scânteia în lumina 
reflectoarelor şi oraşul cenuşiu se întindea în zare, dincolo 
de balconul care dădea roată ultimelor etaje. 

— Ştii ce altceva n-am găsit aici? Motivul care să-l fi 
făcut pe Alexei Green să vrea să arunce jumătate din New 
York în aer. De ce să fi riscat totul când avea atâtea lucruri 
de... 

Se opri observând că se uita fix la ea. 

— Ce e? 

Începu să se simtă stingherită, văzând că el continua să 
se zgâiască la ea. 

— Ce e, Rouche? 

— Suntem la ultimul etaj, nu? 

— Mda. 

El ţâşni spre ea. Baxter îşi încleştă involuntar pumnul, 
dar se relaxă când el o ocoli şi deschise uşa de la balcon. 
Un vânt rece suflă prin apartamentul spaţios, mişcând 
fotografiile şi hârţoagele împrăştiate pe jos. Baxter ieşi 
după el în ploaie. 

— Împinge-mă, îi zise Rouche. 

— Poftim? 

În tonul ei se strecurase o notă tăioasă. 

— Împinge-mă ca să pot să urc, îi explică Rouche. Pe 
acoperiş. 

— Oh! 

Baxter răsuflă uşurată. 

— Mda... Nu. 

Rouche îşi dădu ochii peste cap şi-apoi se căţără pe 
balustrada udă. 

— Doamne sfinte, Rouche! 

El se întinse şi se prinse de marginea acoperişului plat, 
încercând zadarnic să se ridice în braţe. Evitându-i 
picioarele care se zbăteau, Baxter îi dădu un brânci în 
direcţia potrivită, până când Rouche se cocoţă în sfârşit şi 
se făcu nevăzut. 

Chiar atunci îi sună telefonul. 

— Baxter, răspunse. A-ha... Mda... Bine. 

Închise. 

— Rouche! îl strigă, sub ploaia care-i şfichiuia faţa. 

Figura lui Rouche se ivi peste margine. 

— Ai găsit ceva pe-acolo? îl întrebă. 

— Acoperişul, îi răspunse el, un pic stingherit. 

— Echipa tehnică a găsit ceva. 

Din politeţe, se făcu că nu observă când lui îi crăpară 
pantalonii între picioare la coborâre. 

— Mergem? 

XX x 

— OK. Deci chestia asta chiar e interesantă, le spuse 
Steve de la Tehnic, învârtindu-se printre cablurile care 
făceau conexiunea între laptopuri, cutiuţe cu luminiţe, alte 
cutiuţe cu luminiţe şi telefoane mobile. Am făcut o a doua 
încercare cu telefonul ucigaşului de pe Mall. 

— Ceea ce n-ar fi fost nevoie să faci dacă cineva şi-ar fi 
făcut ca lumea treaba de la bun început, îi spuse Baxter 
acuzator. 

— Păi, să nu începem să arătăm oamenii cu degetul, 
spuse Steve stingherit, dat fiind că Baxter arăta la propriu 
spre el. Mă rog, am găsit ceva. Ăla - arătă spre telefonul 
nou, sofisticat, de pe masă - îi aparţine lui Patrick Peter 
Fergus. 

Tastă ceva pe laptop. 

Se auzi un ţiuit vesel. 

— Cred că ai primit un SMS, îi spuse entuziasmat lui 
Baxter. 

Dându-şi ochii peste cap, Baxter puse mâna pe mobil şi 
apăsă pe iconiţa familiară pentru Mesaje: 

— „Salutare, şefa. Emoji care face cu ochiul”, citi cu 
voce tare. 

— Stai să vezi, îi zise Steve, nemaiincăpându-şi în piele 
de entuziasm, în timp ce număra secundele pe ceas. OK. Ia 
citeşte-l din nou. 

Baxter gemând. La capătul răbdării, se uită la ecran şi 
descoperi că SMS-ul dispăruse. Nedumerită, dădu înapoi la 
lista SMS-urilor primite de la diversele contacte din 
agenda lui Fergus. 

— A dispărut! 

— Mesaje care se şterg singure, după ce au fost citite, 
anunţă Steve mândru de el. Sau „mesaje sinucigaşe”, cum 
le-am zis eu. Pe telefonul ăla a fost instalată o aplicație- 
clonă pentru mesaje. Arată întocmai ca aia standard. Ba 
chiar se comportă ca aplicaţia standard în 99,9% din 
cazuri. Asta până când primeşte un SMS de la o anumită 
combinaţie de cifre, caz în care se întâmplă chestia asta şi 
conţinutul nu mai poate fi recuperat. 

Baxter se întoarse spre Rouche, care părea că face un 
efort să urmărească discuţia. 

— Ce zici de asta? îl întrebă, în timp ce Steve îşi făcea 
de lucru cu echipamentul, cu un rânjet larg. 

— Zic că... tipul ăsta s-ar putea să facă pe el de emoție, 
la propriu, dacă îl rugăm să mai trimită un mesaj, îi spuse 
Rouche şoptit, făcând-o să chicotească. Ca să fiu la curent, 
continuă Rouche, uitându-se la echipament, acum 
susţinem că Patrick Peter Fergus era un Moş Crăciun de 
61 de ani care era as în tehnologie? 

— Categoric nu, spuse Steve. Astea sunt chestii foarte 
şmechere. Așa ceva se face la nivel de fabricaţie. 

— Unde? 

— În modul de faţă colaborez cu americanii la chestia 
asta, dat fiind că ei au mult mai multe dispozitive 
recuperate cu care să lucreze. 

— Ai zis că ai găsit ceva care ne poate fi util acum, îi 
reaminti Baxter. 

— Da, îi zâmbi Steve. Serverul de la sediul S-S Mobile 
din California, punctul de unde au pornit toate aceste 
mesaje sinucigaşe, fiecare trimis de pe un alt număr. Poate 
că n-o să reuşim să recuperăm informaţiile din telefoane, 
dar trebuie să fie înregistrate undeva, în punctul de unde 
au pornit. FBl-ul ne va trimite fişierele într-o oră maxim. 

Baxter părea aproape fericită, sau cel puţin nu chiar atât 
de abătută ca de obicei. 

Steve tastă încă un mesaj scurt şi apăsă încântat pe 
butonul „Răspuns”. 

Telefonul din mâna lui Baxter tiui: 


Cu plăcere ;-) 


Imprimanta din biroul mare continua să înghită pagină 
după pagină, scoțând un vraf de mesaje care însemnau 
câteva ore bune de muncă pentru Baxter şi echipa ei. 

Lumea interlopă din capitală se autodepăşise, astfel că 
aveau o seară neobişnuit de plină şi prea puţini oameni 
care să parcurgă mormanul de mesaje pe care le 
recuperase FBl-ul de la serverul S-S Mobile. Baxter reuşise 
să alcătuiască o echipă de doar şase persoane, majoritatea 
luaţi cu arcanul în ziua lor liberă. 

Scoase capacul de la cariocă: 


Ei nu te înţeleg, Aiden, nu cum te înțelegem noi. 
Să ştii că nu eşti singur. 


— Ce sunt rahaturile astea? şopti, punând pagina într-un 
teanc separat. 

După patru ore, ajunseră la consensul că aceste frânturi 
bizare de predici, provocări şi îndemnuri n-ar fi reuşit să 
convingă nici cele mai influenţabile minţi. Mai curând, 
aceste comunicări insidioase care-i trezeau în miez de 
noapte spre a dispărea fără urmă avuseseră rolul să le 
umbrească gândurile dintre şedinţe - acele ore de 
intimitate menite să-i transforme pe cei vulnerabili în 
arme. 

— Ce sunt rahaturile astea? exclamă Rouche cu voce 
tare de la biroul alăturat. 

Se uită înspre tabla magnetică, pe care fuseseră 

compilate, din mesaje, detalii privind trei adunări, pe 
ambele maluri ale Atlanticului. Dat fiind că toate avuseseră 
loc deja, ceruseră înregistrările relevante de pe camerele 
de supraveghere. 

— E ca şi cum le-ar aţâţa paranoia, sentimentul că nu 
sunt buni de nimic, spuse Baxter, marcând un alt mesaj, 
perfect conştientă de faptul că se exprimase exact ca 
Edmunds, cu aiurelile lui psihologice, reminiscenţe din 
facultate, care o călcaseră întotdeauna pe nervi. Le 
promite măreție şi un scop, lucruri pe care n-ar reuşi 
niciodată să le obţină de unii singuri. 

Rouche aşteptă că ea să-şi adune gândurile. 

— Chiar este un cult, continuă. Nu în sensul tradiţional, 
dar e tot un fel de isterie colectivă menită să îndeplinească 
dorinţele unei singure persoane. 

— Azazel al nostru, spuse Rouche. Doctorul Alexei 
Green. 

— Şefa! o strigă o detectivă din capătul opus al biroului, 
fluturând încântată o foaie deasupra capului. Cred c-am 
găsit ceva... ; 

Baxter dădu fuga spre ea, urmată de Rouche. li smulse 
foaia din mână femeii şi citi mesajul scurt: 


Hotelul Sycamore, 20 decembrie, 11 a.m. 
Jules Teller vă urează bun-venit, pentru ultima dată. 


— Ei bine? întrebă Rouche. 

Baxter zâmbi, întinzându-i mesajul, teoretic imposibil de 
recuperat. 

— Jules Teller? întrebă Rouche, gândindu-se că-i suna 
cunoscut numele. 

— Ăsta e numele pe care a fost făcută rezervarea pentru 
ultima întâlnire, îl lămuri Baxter. Ăsta e. E Green. Şi acum 


ştim exact unde va fi. 
XX x 


— Ce-i asta? întrebă Rouche, uitându-se spre bancheta 
din spate a maşinii, în timp ce Baxter îl ducea acasă la o 
oră de vârf. 

— Temă pentru acasă. 

— Pot să te ajut şi eu? 

Rouche întindea deja mâna spre cutie. 

— Nu! Mă descurc. 

— O să-ţi ia ore bune să le parcurgi! 

— Am zis că mă descurc. 

Rouche se dădu bătut, uitându-se pe geam la vitrinele 
decorate de mântuială de Sărbători. Un Moş Crăciun 
prăpădit, mecanic, îi făcu cu mâna din care mai rămăsese 
doar un ciot. Deprimat, se întoarse spre Baxter. 

— Mai avem două zile. 

— A? 

— Conform mesajelor, mai avem două zile, explică 
Rouche, până la întâlnirea organizată de Green. Cum vrei 
să procedăm? Să dăm o raită pe-acolo mâine-dimineaţă? 

— Nu sunt sigură că are rost să ne facem planuri pentru 
mâine, spuse Baxter. 

— Ce vrea să însemne asta? 

Baxter ridică din umeri, dar după câteva minute 
continuă: 

— N-o să calce niciunul pe-acolo mai devreme de 
duminică. 

Rouche o studia în continuare atent, în timp ce în mintei 
se derula comentariul aruncat într-o doară. 

— Pentru prima dată, suntem cu un pas înaintea lui, 
explică Baxter. Green habar n-are că am găsit mesajele. 
Asta e singura noastră şansă. Nu putem risca să ne dăm de 
gol. 

— La stânga aici! îi reaminti Rouche. 

Baxter răsuci de volan şi se izbi de bordură când maşina 
intră, patinând pe strada plină de verdeață. Recunoscu 
Volvo-ul prăpădit al lui Edmunds când trecură pe lângă el 
şi trase în faţa casei la fel de prăpădite a lui Rouche. 

— Mulţam că m-ai adus. Pot să vin singur dimineaţă 
dacă ţi-e mai uşor aşa. 

— Da, mi-ar fi. 

— Bine atunci, îi zâmbi Rouche. 

Cobori, făcându-i stângaci cu mâna, şi apoi începu să 
urce pe aleea alunecoasă. 

În oglinda retrovizoare, Baxter îl văzu pe Edmunds 

coborând din maşină. Aşteptă ca Rouche să se facă 
nevăzut şi-apoi cobori în frig. 

Işi salută prietenul dând din cap, inspiră adânc şi-apoi o 
porni pe aleea în pantă, spre uşa bătută de intemperii. 

CAPITOLUL 26 


Vineri, 18 decembrie 2015 
6:21 p.m. 


Uşa era încadrată de iederă sălbăticită şi frunzele 
tremurau în ritm cu primii stropi de ploaie îngheţată. 

De două ori, Baxter fusese tentată să bată la uşă, dar se 
oprise realizând că gestul ar fi pus capăt, fără drept de 
apel, parteneriatului ei cu Rouche. 

O geană de lumină portocalie se strecura printre tocul 
uşii şi lemnul umflat, poposindu-i pe umărul de la haină. 
Trase cu ochiul la Edmunds, care se postase vizavi, şi 
zâmbi timid înainte de a se întoarce din nou spre casă. 

— Bun, îşi şopti, bătând tare în uşă. 

Când nu-i răspunse nimeni, bătu din nou, mai tare. 

Într-un final, auzi zgomot de paşi pe podea. Cineva 
răsuci cheia în broască şi uşa se crăpă precaut. Baxter 
văzu întinzându-se lanţul care bloca uşa şi pe Rouche 
chiorându-se la ea prin deschizătură. 

— Baxter? 

— Hei, îi spuse zâmbind stânjenită. Scuze, dar cred că 
traficul o să fie nasol până ajung în Wimbledon, şi fac pe 
mine. 

Rouche nu reacţionă imediat, dispărând pe moment, 
lăsând să se vadă tapetul zdrenţuit din spatele lui şi firele 
de praf care se îmbulzeau să evadeze din casa muribundă. 

Când apăru din nou, i se vedea doar un ochi. 

— Nu e... nu e cel mai bun moment. 

Baxter făcu un pas sfios în faţă, zâmbind în continuare, 
ca şi cum atitudinea circumspectă a colegului ei ar fi fost 
perfect normală. 

— Intru şi ies cât ai clipi. Pe cuvânt! Două minute 
maxim. 

— Ellie... A luat un virus la şcoală şi nu se simte bine 
deloc şi... 

— Mai tii minte că am străbătut tot oraşul să te aduc 

acasă, da? îl întrerupse Baxter, făcând încă un pas sfios 
spre uşa crăpată. 

— Da, sigur că da, îi răspunse Rouche repede, realizând 
fără îndoială că era de-a dreptul nesimtit. Ştii ce? E un 
Tesco un pic mai încolo. Sigur au toaletă. 

— Un Tesco? întrebă Baxter glacial, înaintând. 

— Mda. 

Rouche observă schimbarea radicală de atitudine, 
observă cum ea scruta bruma de spaţiu care se vedea 
dincolo de el. 

Se măsurară din priviri o bună bucată de vreme. 

— Păi cred c-o să mă duc acolo atunci, îi zise Baxter, 
studiindu-l. 

— OK. Îmi pare rău. 

— Nu-i bai. Am plecat, atunci. 

— Noapte... 

Baxter se aruncă spre el. Lanţul se desprinse din lemn, 
dislocat de forţa impactului, în timp ce ea se opintea în 
uşă. 

__— Baxter! ţipă Rouche, chinuindu-se să împingă uşa. 
Incetează! 

Ea reuşi să-şi strecoare piciorul între uşă şi tocul uşii şi 
tresări când dădu cu ochii de pata mare de sânge îmbibată 
în parchetul de lemn şlefuit. 

— Lasă-mă să intru, Rouche! zbieră la el, în vreme ce el 
o călca pe picior, recâştigând teren. 

Era mai puternic decât ea. 

— Lasă-mă-n pace! Te rog! îi strigă Rouche disperat şi, 
cu o ultimă sforţare, se opinti cu tot corpul în uşă şi i-o 
trânti în faţă. Pleacă, Baxter, te implor! îi auzi vocea 
înfundată dinăuntru. 

— La naiba! strigă, auzindu-l că încuie din nou uşa. Tu 
eşti vinovat de ce-o să se întâmple, Rouche! 

Trase un şut în uşa blocată, cu piciorul deja beteag, apoi 
ieşi şchiopătând pe alee. Edmunds îi veni în întâmpinare 
pe la jumătatea drumului şi întinse mâna s-o ajute, ştiind 
foarte bine c-avea să-l refuze. 

— Sunt pete de sânge pe jos, îl anunţă. 

— Eşti sigură că vrei să faci asta? o întrebă Edmunds, 
inițiind deja apelul spre dispeceratul de urgenţă. 

Îi răspunse imediat cineva. 

— Baxter? şuieră, acoperind receptorul. Eşti sigură? Nu 
ne permitem riscul să te înşeli în privinţa asta. 

Ea stătu pe gânduri o clipă. 

— Nu mă înşel. Cheamă o echipă. 

X XX x 

Uşa cedă imediat, desprinzându-se din balamale într-o 
revărsare de aşchii şi şuruburi împrăştiate care încotro. 
Primul membru al echipei de intervenţie armată dădu 
buzna înăuntru, acompaniat de un cor de ordine răstite, ca 
să-l imobilizeze pe bărbatul care stătea în tăcere pe 
podeaua goală din hol. 

Rouche rămase nemişcat, cu capul plecat. 

— Eşti înarmat? ţipă la el şeful echipei, nu că ar fi fost 
nevoie, studiind precaut mâinile agentului CIA. 

Rouche clătină din cap. 

— E demontat. Pe masa din bucătărie, mormăi. 

Ţinând în continuare arma îndreptată spre bărbatul cu 
un aer resemnat, şeful echipei trimise un alt poliţist să 
verifice în bucătărie, în timp ce colegii lui se împrăştiau 
prin casa dărăpănată. 

Baxter şi Edmunds intrară pe urmele ultimului poliţist 
înarmat, oprindu-se în prag şi încercând să aprecieze ce 
cantitate de sânge se putuse îmbiba pe o porţiune aşa 
mare din podea. Uşa spartă se clătină sub ei când trecură 
peste ea, trăgând pentru prima dată în piept aerul stătut, 
plin de praf. Un singur bec îngălbenit atârna de tavan, 
luminând porţiuni din tapetul jupuit, care părea să aibă cel 
puţin 40 de ani. 

Baxter se simţi imediat în largul ei, pentru că era genul 
de loc în care îşi petrecuse bună parte din cariera ei: 
adevărul putred ascuns în spatele uşilor închise, 
întunericul ascuns sub o faţadă normală: era locul în care 
se petrecuse o crimă. 

Se întoarse spre Edmunds. 

— Nu m-am înşelat, îi spuse, încercând să se umfle în 

pene, dar nereuşind să ascundă amestecul de uşurare şi 
tristeţe care o năpădise. 

Trecură pe lângă o uşă deschisă în dreapta, unde pereţii 
camerei pustii erau acoperiţi de pete de igrasie. Porţiuni 
din podea erau pătate de ploaie. Baxter merse înainte, 
păşind peste Rouche, rămas în hol, şi încercând să ignore 
expresia de pe chipul lui, expresia unui om trădat. 

Privită de la baza scării largi, casa părea şi mai 
părăginită decât le apăruse din prag. Crăpături adânci 
străbăteau varul dezvelit. Mai multe trepte putreziseră şi 
cruci trasate grosolan cu vopsea marcau locurile în care 
nu era indicat să te laşi cu toată greutatea. La parter, 
bucătăria arăta ca şi cum a fi avut loc un atentat cu bombă 
acolo, evocându-i lui Baxter imagini de la New York, pe 
care se ruga să le poată uita într-o bună zi. 

— Urcă tu. Eu rămân aici, îi spuse lui Edmunds. 

li aruncă din nou o privire lui Rouche, care rămăsese 
aşezat pe podea între ei. Era limpede că se dăduse bătut - 
stătea cu faţa în mâini, cu spatele cămăşii mânjit de jegul 
din propria-i casă. 

În timp ce Edmunds îşi risca viaţa, jucând un fel de 
ruletă cu treptele, Baxter intră în bucătăria plină de moloz. 
Peretele care separa bucătăria de camera învecinată zăcea 
făcut bucăţi pe podea. În puţinele bufeturi rămase era 
etalată o gamă deprimantă de conserve şi pachete de 
porcării instant. Cabluri electrice neizolate se iţeau după 
plăcile de faianţă crăpate, oferindu-i o scăpare umanitară 
nefericitului confruntat cu perspectiva de a lua cina în 
casa Rouche. 

— Animale, la naiba, mormăi unul dintre poliţişti. Cine 
trăieşte în halul ăsta? 

Baxter îl ignoră şi se îndreptă spre uşile terasei, ca să se 
uite la grădina întunecată. Desluşi cu greu o căsuţă de 
jucărie viu-colorată, bine întreţinută, un model la care să 
aspire casa părăginită a familiei. Pereţii căsuţei erau 
umbriţi de buruieni, care parean gata s-o înghită cu totul. 


De la etaj, Edmunds auzea echipa de intervenție 

scotocind prin camerele aflate de-o parte şi de alta. Bucăţi 
întregi din tavan zăceau pe jos, călcate în picioare şi 
confundându-se cu mocheta antică şi de demult, şi auzea 
apă picurând undeva deasupra. Dacă n-ar fi fost seară 
deja, era sigur c-ar fi văzut cum pătrunde lumina prin 
acoperişul crăpat. 

Un cablu lung şi alb străbătea podeaua, conducând spre 
prima dovadă că locuia cineva acolo: un robot telefonic 
lăsat pe jos, în capul scărilor. O luminiţă de avertizare 
licărea pe aparat: 


Memorie plină 


Înaintă, lăsându-şi colegii în urmă şi, cu un gol în 
stomac, se apropie de uşa închisă aflată la capătul holului. 
Pulsul i se acceleră văzând o rază de lumină pe sub lemnul 
văruit şi retrăi o senzaţie familiară. 

Uşa părea să scânteieze, în contrast cu întunericul din 
restul casei, îmbiindu-l să se apropie, întocmai cum îl 
atrăsese becul stingher care  scânteiase deasupra 
cadavrului „Păpuşii de cârpe”. 

Ştia că nu vrea să vadă ce e dincolo de uşă, dar rezerva 
lui de coşmaruri era încă săracă în comparaţie cu a lui 
Baxter. Era o oroare la care era dispus să se expună 
pentru a-şi cruța prietena. 

Se pregăti  sufleteşte, apăsă pe clanţa bogat 
ornamentată şi împinse încet uşa... 

— Baxter! zbieră din toţi rărunchii. 

O auzi avântându-se nesăbuit pe scara-capcană, în timp 
ce el revenea în hol, făcându-le semn poliţiştilor că nu e 
niciun pericol. 

Ea se apropie bocănind. 

— Ce e? îl întrebă, îngrijorată. 

— Te-ai înşelat. 

— Ce tot spui? 

Edmunds oftă din rărunchi. 

— Ai înţeles greşit lucrurile, îi spuse, arătând din cap 
spre uşa deschisă. 

Baxter îi aruncă o privire întrebătoare şi apoi îi dădu 

roată, intrând în dormitorul mic, dar superb decorat. 
Peretele din capătul opus era acoperit de o pictură murală 
sofisticată, lucrată minuţios, în spatele unui pat îngust plin 
cu animăluţe de pluş. Peste rafturi era întins un şirag de 
luminiţe, care le dădea un aer de basm şirurilor de CD-uri 
cu muzică pop. 

Lângă căsuţa de păpuşi Barbie Dream House aflată în 
colţul camerei primitoare, se vedeau trei fotografii aşezate 
pe pervaz: Rouche cu părul încă neîncărunţit zâmbind larg, 
cu o fetiţă superbă în cârcă, care râdea şi ţinea în mână o 
jucărie de pluş; Rouche şi mai tânăr, cu frumoasa lui soţie, 
care o ţinea în braţe pe fiica lor; o poză cu fetiţa în zăpadă, 
stând lângă căsuţa de jucărie, într-o grădină necunoscută. 
Părea că încearcă să prindă fulgi de zăpadă pe limbă. 

Într-un final, Baxter îşi lăsă privirea în jos. Avea sub 
tălpi un sac de dormit care fusese întins peste covorul 
moale de lângă pat. Sacoul de la costumul bleumarin al lui 
Rouche era împăturit cu grijă pe pernă, aşezat vădit astfel, 
încât să nu deranjeze nimic în camera micuță, imaculată. 

Se şterse la ochi. 

— Dar... le sună tot timpul, şopti, simțind că i se face 
rău. Mi-a răspuns când am sunat şi tu ai zis că era cineva 
aici când ai venit... 

Se  întrerupse când îşi dădu seama că Edmunds 
dispăruse. 

Luă din pat un pinguin cu un aer cam nătâng, 
recunoscând jucăria de pluş dintr-una din fotografii. Purta 
un fes de lână portocaliu, nu foarte deosebit de al ei. 

După o clipă, se auzi o voce de femeie în casa pustie. 

— Bună, dragule! Îţi ducem dorul amândouă, tare, tare 
mult! 

Baxter lăsă jucăria la loc pe pat şi ascultă nedumerită 
vocea vag cunoscută care părea să crească în intensitate 
până când Edmunds apăru din nou în prag, cu robotul 
telefonic în mână. 

— Bun, spune-i „Noapte bună” lui tati, Ellie... 

Într-un final, un semnal sonor întrerupse abrupt mesajul 
înregistrat, lăsând să domnească tăcerea. 

— La naiba, oftă Baxter, ieşind cu paşi apăsaţi din 
cameră şi oprindu-se în capul scării. Toată lumea afară! le 
ordonă. 

Figuri curioase se iviră în cadrul uşilor. 

— M-aţi auzit: afară! 

li mână pe poliţiştii nemulţumiţi pe scări, trecând peste 
Rouche care rămăsese în hol şi dându-i afară în ploaie. 
Edmunds rămase ultimul. Se oprise în pragul uşii sparte. 

— Vrei să te aştept? o întrebă. 

Ea îi zâmbi recunoscător. 

— Nu. Du-te acasă! 

Odată ce rămăseseră singuri, se aşeză tăcută pe 
podeaua murdară lângă Rouche. El părea prea cufundat în 
gânduri ca s-o observe. Fără luxul de-a avea uşă la intrare, 
ploaia torențială începuse să inunde capătul opus al 
holului. 

Rămaseră în tăcere câteva minute bune, până îşi făcu 
Baxter curaj să vorbească. 

— Sunt un jeg, declară ferm. Un jeg de ultima speţă. 

Rouche se întoarse să se uite la ea. 

— Tipul ăla roşcovan, uşor enervant, cu aer de tocilar 
care tocmai a plecat... începu Baxter. E efectiv singura 
persoană de pe planeta asta de rahat în care am încredere. 
Atât. În el şi-n nimeni altcineva. N-am încredere în 
prietenul meu. Suntem de opt luni împreună... dar n-am 
încredere în el. Cer periodic situaţia lui financiară pentru 
că mi-e teamă că încearcă să se folosească de mine sau să 
mă rănească sau... nici măcar nu ştiu ce altceva. E jalnic, 
nu-i aşa? 

— Mda, încuviinţă Rouche pe gânduri. Aşa ceva chiar e 
jalnic. 

Zâmbiră amândoi. Baxter se ghemui mai mult ca să se 
încălzească. 

— S-a întâmplat chiar după ce  cumpărasem 
dărăpănătura asta, începu Rouche, uitându-se în jur la 
casa în paragină. Ne duseserăm în oraş. Ellie... Avea iar 
probleme de sănătate... Cu plămânii, mititica... 

Se întrerupse, uitându-se la ploaia care se înteţea în 

capătul holului. 

— Era joi, 7 iulie 2005. 

Baxter îşi duse involuntar mâna la gură, recunoscând 
data întipărită în memoria oricărui londonez. 

— Tocmai mergeam s-o consulte un specialist la Great 
Ormond Street. Acum eram în metrou, totul normal, în 
clipa următoare, nu mai eram. Lumea ţipa. Fum şi praf 
peste tot, mă usturau ochii. Dar nu conta nimic din toate 
astea, pentru că îmi ţineam fiica în braţe, era inconştientă, 
dar încă mai respira, şi îşi ţinea picioruşul îndoit aiurea... 

Rouche trebui să se oprească, să se adune. 

Baxter rămăsese  nemişcată. Aştepta să continue, 
ţinându-şi în continuare mâna la gură. 

— Şi-apoi mi-am văzut soţia zăcând sub un morman de 
moloz, la niciun metru mai încolo, unde se prăbuşise 
tavanul trenului peste noi. Ştiam că n-o pot salva. Stiam că 
nu pot. Dara trebuit să încerc. Aş fi putut s-o scot pe Ellie 
atunci de-acolo. Oamenii fugeau deja prin tunel spre staţia 
Russell Square. Dar trebuie să încerci, nu? Încep să trag 
de bucăţi de metal pe care n-aveam nicio şansă să le 
urnesc când ar fi trebuit s-o scot pe Ellie de-acolo. Atâta 
fum şi funingine: n-a mai putut face faţă. Şi-apoi se mai 
prăbuşeşte o bucată din acoperiş, cum era inevitabil să se 
întâmple. Toată lumea rămasă acolo începe să intre în 
panică. Intru şi eu în panică. O iau în braţe pe Ellie să mă 
tin după ceilalţi prin tunel, când cineva strigă că e posibil 
să mai fie explozibil pe şine. Deodată, nu mai pleacă 
nimeni. Știu că pot să ies, dar aştept pur şi simplu, pentru 
că nu mai pleacă nimeni altcineva... nimeni. Mulțimea a 
decis şi eu m-am conformat fără să gândesc. N-am ieşit la 
timp. Aş fi putut s-o fac... dar n-am făcut-o. 

Baxter amuţise. Se şterse la ochi şi se uită lung la 
Rouche, uluită că mai avea puterea să meargă înainte, 
după ce trecuse prin atâtea. 

— Ştiu că mă învinovăţeşti pentru c-am abandonat-o pe 
Curtis în locul ăla oribil, dar... 

— Nu, îl întrerupse Baxter. Nu te mai învinovăţesc. 
Chiar nu. 

Îşi lăsă şovăind mâna peste a lui. Îşi dori să nu fi fost 
atât de stângace, altfel l-ar fi îmbrăţişat. Işi dorea s-o facă. 

— Pur şi simplu, nu puteam să fac de două ori aceeaşi 
greşeală, ştii? îi spuse Rouche, trecându-şi degetele prin 
părul grizonant. 

Baxter încuviinţă în timp ce se activă unul din 
comutatoarele temporizate, aprinzând veioza din colţ. 

— OK. E rândul tău din nou, îi spuse Rouche, cu un 
zâmbet forţat. 

— L-am lăsat pe Lupul... pardon, pe detectivul Fawkes, îi 
explică ea, l-am lăsat să-mi scape. li pusesem cătuşele. 
Întăririle erau la câteva minute distanţă... şi l-am lăsat să 
plece. 

Rouche încuviinţă ca şi cum bănuise. 

— De ce? 

— Nu ştiu. 

— Ba sigur că ştii. Erai îndrăgostită de el? 

— Nu ştiu, îi răspunse Baxter sincer. 

Rouche îşi cântări cu grijă următoarea întrebare. 

— Şi ce-ai face dacă l-ai revedea? 

— Ar trebui să-l arestez. Ar trebui să-l detest. Ar trebui 
să-l omor cu mâna mea, pentru că m-a transformat în 
epava asta paranoică. 

— Dar eu nu te-am întrebat ce ar trebui să faci, îi spuse 
Rouche zâmbind. Te-am întrebat ce ai face. 

Baxter clătină din cap. 

— Sincer... nu ştiu, îi răspunse, încheind repriza ei. 
Povesteşte-mi ce e cu sângele din prag. 

Rouche nu-i răspunse imediat. Işi descheie calm 
manşetele şi-şi suflecă mânecile, dezvelind cicatricile 
adânci, trandafiriu-închis, care-i străbăteau antebraţele. 

De data asta, îl îmbrăţişă de-a binelea, amintindu-şi, cine 
ştie de ce, una din perlele de înţelepciune pe care le 
împărtăşise Maggie cu un Finlay devastat, în seara în care 
descoperiseră că îi revenise în forţă cancerul. 

— Uneori, lucrurile care aproape că ne ucid sunt 
lucrurile care ne salvează. 

Nu-şi rosti gândul cu voce tare. 

— La câteva zile după ce am ieşit din spital, îi explică 
Rouche, au început să curgă felicitările de aniversare 
pentru soţia mea. Stăteam pur şi simplu lângă uşă, citind 
teancul şi... bănuiesc că încă nu-mi sunase ceasul. 

— Eu beau prea mult, exclamă Baxter, convinsă că ea şi 
Rouche nu mai aveau secrete unul faţă de celălalt. Adică... 
prea mult. 

Rouche râse auzindu-i mărturisirea deplasat de voioasă. 
Baxter păru jignită, dar zâmbi involuntar. 

Chiar erau varză amândoi. 

Rămaseră într-o tăcere relaxată câteva clipe. 

— Gândesc că ne-am făcut destule confidenţe pentru o 
seară. Haide, îi zise Baxter, ridicându-se şi întinzându-i o 
mână îngheţată. 

Il ajută să se ridice, apoi îşi scoase cheile, desprinse una 
de pe inelul de metal şi i-o întinse. 

— Ce-i cu asta? o întrebă Rouche. 

— E cheia de la apartamentul meu. 

EI dădu s-o refuze. 

— Imi faci un serviciu, îi zise Baxter. Thomas o să fie în 
culmea fericirii când o să-i spun că mă mut la el un timp. 
Motanul e deja la el. E perfect aşa. Chiar n-are rost să 
încerci să mă contrazici. 

Rouche avu sentimentul acut că aşa şi era, probabil. 

Acceptă cheia, încuviinţând. 

CAPITOLUL 27 


Vineri, 18 decembrie 2015 
10:10 p.m. 


Rouche puse farfuriile în maşina de spălat vase, în timp 
ce Baxter termina de schimbat aşternuturile în camera 
alăturată. El se temea să atingă orice în apartamentul ei 
surprinzător de ordonat, care avea să-i ofere un cămin 
temporar, până când rezolvau cazul sau până când era 
obligat să se întoarcă în State. O auzea dincolo, înjurând în 
timp ce se chinuia să-şi facă bagajele pentru o perioadă 
nedeterminată, îndesând lucruri în două genţi mici de 
voiaj. 

Baxter ieşi din dormitor după câteva minute, târând 
genţile burduşite după ea. 

— Băga-mi-aş! oftă, văzându-şi hainele de birou lăsate 
peste banda de alergat. 

Le adună de-acolo şi găsi un buzunar cu fermoar în care 
să le îndese. 

— Bun. Eu am plecat, atunci. Serveşte-te cu... ce-o fi. 
Găseşti nişte produse de igienă personală sub chiuvetă, 
dacă ai nevoie. 

— Uau! Eşti bine pregătită! 

— Mda, îi răspunse ea în doi peri. 

Trecuse momentul când ar fi putut să-i explice de ce mai 
ţinea, ba chiar îşi reînnoia, rezerva de cosmetice 
bărbăteşti din dulăpiorul din baie - o parte mai jalnică din 
fiinţa ei încă mai spera că s-ar putea dovedi utile la un 
moment dat. 

— Păi, serveşte-te! Noapte bună! 

Rouche realiză prea târziu că ar fi trebuit, poate, să se 
ofere s-o ajute cu bagajele, când auzi o bufnitură din hol, 
urmată de o înjurătură deosebit de colorată. Decise că era 
mai sigur să pretindă că nu auzise şi intră în dormitor. 
Zâmbi descoperind cele câteva animăluţe ponosite de pluş 
care fuseseră îndesate pe fugă sub pat. 

Îl mişcase tot efortul lui Baxter de a-l face să se simtă 
bine-venit în casa ei. Aprinse veioza de pe noptieră şi 
stinse lumina din tavan, recreând pe dată un pic din 
atmosfera din camera primitoare a lui Ellie. Despachetă 
cele trei fotografii pe care le ţinuse pe pervaz şi, timp de 
câteva minute, se cufundă în amintirile fericite pe care le 
evocau. Într-un final, îşi întinse sacul de dormit pe covor şi 


se schimbă în hainele de culcare. 
XX x 


Baxter ajunse la Thomas un pic după 11 seara. Lăsându- 
şi lucrurile în hol, intră direct în bucătăria întunecată şi-şi 
turnă vin într-un pahar. Încă înfometată, din vina 
patronului chitros de la prăvălia cu fish&chips de pe 
Wimbledon High Street, dădu iama în frigider după ceva 
dulce. În mod enervant, Thomas era într-una din fazele 
sporadice când încerca să mănânce sănătos, ceea ce 
însemna că singurele ei opţiuni erau felii de fructe fără 
ciocolată sau o sticlă cu o mâzgă verde, cu un aer dubios, 
pe care „Vânătorii de fantome” ar fi considerat-o fără 
îndoială dovada unor activităţi paranormale. 

— Ahhh! Nici să nu încerci, figură! zbieră Thomas din 
prag. 

Baxter se uită pe lângă uşa de la frigider, făcând ochii 
mari. Era îmbrăcat în boxeri, cu o pereche de botoşi 
ecosez în picioare, şi mânuia cu un aer ameninţător o 
rachetă de badminton. Aproape că se prăvăli de uşurare 
când o văzu. 

— Oh, slavă Domnului! Tu erai! Era cât pe-aci să... - se 
uită la arma ridicolă pe care şi-o alesese -, mă rog, să-ţi 
lipesc o rachetă, de fapt. 

Baxter rânji şi ridică paharul de pe masă. 

— „Nici să nu încerci, figură”? îl întrebă 

— Din cauza adrenalinei, îi spuse Thomas în defensivă. 
Ceva de genul să nu încerci nimic şi cum că nu vreau să 
văd vreo figură, mi-a ieşit o combinaţie când am deschis 
gura. 

— Înâm... zise Baxter, zâmbind cu nasul în pahar. 

— Aşa, îi zise Thomas, punându-i o mână pe umăr s-o 

liniştească. Bea. Ai tras o sperietură zdravănă. 

Baxter începu să râdă, împroşcând vin în jur. 

Thomas îi întinse rola de şerveţele. 

— Nu ştiam că vii, îi spuse, în timp ce ea îşi ştergea 
petele rozalii proaspăt apărute pe bluză. 

— Nici eu. 

El îi ridică părul căzut peste faţă, dezvelind câteva din 
juliturile mai încăpăţânate, care încă nu se vindecaseră. 

— Pare c-ai avut o zi grea, îi zise. 

Baxter îl privi circumspect. 

— Deşi eşti frumoasă fără să faci vreun efort şi pari 
perfect odihnită, desigur, adăugă el repede, îmbunând-o. 
Deci, ce se întâmplă? 

— Mă mut aici. 

— Aşa... vreau să zic, aşa deci! Super! De când? 

— Din seara asta. 

— OK! încuviinţă el. Vreau să zic, mă bucur, dar ce-i cu 
graba asta? 

— La mine locuieşte un bărbat. 

Lui Thomas îi luă o clipă să proceseze partea asta. Se 
încruntă şi dădu să spună ceva. 

— Am putea să vorbim mâine despre asta? îl întrebă 
Baxter. Sunt extenuată. 

— Sigur. Hai să ne culcăm, atunci. 

Baxter îşi lăsă paharul neterminat în chiuvetă şi îl urmă 
pe Thomas. 

— Am uitat să-ţi spun că dormim în camera de oaspeţi 
deocamdată, o anunţă Thomas, în timp ce urcau scările. 
Puricii lui Echo au cucerit dormitorul nostru. Am cam fost 
asediat, dar am mai lansat un bombardament nuclear 
contra gângăniilor în seara asta, care o să elimine şi ultima 
jivină afurisită, sper. 

Vestea asta ar fi scos-o din fire cu orice alt prilej, dar 
Thomas părea incredibil de mândru de genocidul menit să 
pună capăt războiului lui la scară microscopică şi cuvintele 
„bombardament nuclear contra gângăniilor” sunaseră atât 
de absurd pronunţate cu accentul lui de fiţe, încât nu putu 
decât să râdă, în timp ce el o conducea pe scări. 

X AX x 

A doua zi dimineaţă, Baxter intră în biroul Brigăzii de 
Omucideri şi Infracţiuni Grave cu un mers un pic prea 
ţanţoş, din cauză că se văzuse silită să împrumute o 
pereche de boxeri de la Thomas, deoarece uitase să-şi ia 
lenjerie intimă la ea. Fiind sâmbătă şi o oră atât de 
matinală, nu se aştepta să vadă vreo figură importantă, 
dar, când intră în biroul ei, dădu cu ochii de Vanita, 
aşezată pe scaunul ei, faţă în faţă cu un bărbat elegant la 
vreo 50 de ani. 

Baxter îi privi intrigată. 

— La naiba! Scuze... Stai aşa, sunt...? 

— Da, eşti, o linişti Vanita. Ăsta e biroul meu... până 
când tu îţi reiei îndatoririle normale. 

Baxter părea pe dinafară. 

— Nimic din ce-ţi spun nu-ţi sună cunoscut? o întrebă 
Vanita pe un ton superior. 

Bărbatul aşezat cu spatele la Baxter îşi drese glasul şi se 
ridică, oprindu-se să-şi încheie nasturele de sus de la 
costumul făcut pe comandă. 

— Scuze, Christian. Am uitat că voi doi nu v-aţi 
cunoscut, de fapt, spuse Vanita. Christian Bellamy, 
inspector-şef Baxter. Baxter, ţi-l prezint pe noul nostru 
comisar... începând de ieri. 

Bărbatul arătos avea un ten bronzat artificial. Părul 
bogat, cărunt, şi ceasul opulent, Breitling, contribuiau la 
impresia că era mult prea bogat ca să se mai obosească să 
presteze o muncă plătită, dincolo de vreun prânz ocazional 
de afaceri sau vreo videoconferinţă pe marginea piscinei. 
Avea un zâmbet fermecător, genul de zâmbet care spune 
„Votaţi-mă”, care, în mod vădit, îşi făcuse efectul. 

Dădu mâna cu Baxter. 

— Felicitări, îi spuse Baxter, dându-i drumul la mână. 
Dar aveam impresia că sunteţi deja comisar, de fapt. 

Vanita râse prefăcut. 

— Christian s-a transferat de la Brigada de Infracţiuni 
Economice, Specializate şi... 

— Chiar nu ţin morţiş să aud povestea vieţii lui, o 

întrerupse Baxter, întorcându-se din nou spre bărbat. Fără 
supărare. 

— Nu mă supăr, îi zâmbi bărbatul. Pe scurt: eram doar 
comisarul interimar. 

— Păi, făcu Baxter, uitându-se la ceas, eu doar mă 
prefăceam c-aş fi interesată. Aşa că vă rog să mă scuzaţi... 

Comisarul pufni în râs. 

— Clar eşti la înălțimea aşteptărilor! îi spuse, 
descheindu-şi sacoul ca să se aşeze la loc. Eşti întocmai 
cum mi te-a descris Finlay, ba chiar şi mai şi. 

Baxter se opri în drum spre ieşire. 

— Îl cunoaşteţi pe Finlay? întrebă, nu foarte convinsă. 

— Ne ştim doar de vreo 35 de ani. Am lucrat împreună 
la Jafuri o vreme, apoi aici o vreme, înainte s-o luăm 
fiecare pe drumul lui, profesional vorbind. 

Baxter îşi zise că formularea era un mod destul de 
arogant de a simula tactul. 

Ce spunea printre rânduri: Finlay rămăsese în stagnare 
pe acelaşi post fără viitor, în timp ce amicul lui cu tenul 
tăbăcit avansase până în vârful ierarhiei. 

— Am trecut pe la el şi Maggie ieri-seară, continuă 
bărbatul. Noua anexă arată bine. 

Baxter o surprinse pe Vanita dându-şi ochii peste cap. 

— N-am văzut-o, zise. Am fost un pic cam prinsă. 

— Desigur. 

Bărbatul îi zâmbi, stânjenit. 

— Am auzit c-am făcut progrese încurajatoare. 

— Da. Noi am făcut progrese. 

Comisarul îi ignoră tonul. 

— Păi, asta-i o veste bună, zise. Dar, odată ce se termină 
povestea asta, trebuie să-i faci o vizită. Ştiu că s-ar bucura 
să te vadă. Chiar şi-a făcut griji pentru tine. 

Baxter se simţea cam jenată de cât de personală 
devenise deodată conversaţia. 

— Păi, a venit şi partenerul meu, minţi, ieşind din birou. 

— Transmite-i salutări când treci pe la el, bine? strigă 
comisarul după ea în timp ce Baxter se refugia în mica 
bucătărie, ca să-şi facă o cafea. 

X XX x 

Sâmbătă dimineaţa târziu, temperatura urcase la şase 
grade Celsius şi era o atmosferă sufocantă, ca efect al 
stratului de nori negri care părea să te pândească 
întotdeauna în capitală. În mod miraculos, Baxter reuşi să 
găsească un loc de parcare pe strada principală. Erau 
parcaţi la o sută de metri de Hotelul Sycamore din Marble 
Arch, care, conform mai multor mesaje sinucigaşe 
recuperate, urma să găzduiască ultima adunare organizată 
de Green. 

— Oooo! Au o cameră de proiecţie, anunţă Rouche care 
parcurgea site-ul hotelului de pe telefon. 

Se uită spre clădire. 

— Crezi că e cineva la pândă? 

— Probabil, îi replică Baxter. Am venit doar să studiem 
ieşirile exterioare, punctele de acces şi punctele de 
observaţie. 

Rouche îşi umflă obrajii. 

— Există o singură metodă să aflăm. 

Baxter îl prinse de braţ când el deschise portiera să 
coboare. 

— Ce faci? 

— Ieşirile exterioare, punctele de acces şi punctele de 
observaţie... Nu se vede mare lucru de-aici. 

— Cineva ne-ar putea recunoaşte. 

— Pe tine, poate. Dar pe mine, nu. Motiv pentru care ți- 
am adus o deghizare improvizată din cuibuşorul tău. 

— Din apartamentul meu, îl corectă Baxter. 

— Din apartamentul tău. Sper că nu te deranjează. 

Îi întinse şapca de baseball pe care o găsise în cuier. 

— E o deghizare în trei paşi, îi explică Rouche, văzând 
că nu părea prea impresionată. 

— Se întâmplă să-mi mai fi adus şi altceva de-acasă? îl 
întrebă, ridicând din sprâncene. 

El părea nedumerit. 

— Orice altceva... insistă Baxter. 

— Oh, chiloţi! Mda, îi spuse, zâmbind şi scoțând o pungă 
de plastic cu lenjerie din geantă. 

Ea i-o smulse din mână şi o aruncă pe bancheta din 
spate, apoi cobori din maşină. 

— Pasul doi al deghizării: suntem îndrăgostiţi, îi spuse 
Rouche, luând-o de mână. 

— Şi pasul trei? pufni Baxter. 

— Zâmbeşte! îi spuse Rouche, mormăind apoi: Aşa n-o 
să te recunoască nimeni. 

X XX x 


Agentul special Chase se chinui să-şi reţină colegul. 

— Pentru Dumnezeu, Saunders, ţipă Baxter. Ai idee câte 
hârţoage am de completat de fiecare dată când împingi 
oamenii să te pocnească în figură? 

În sala de şedinţe a Brigăzii de Omucideri şi Infracţiuni 
Grave erau adunaţi detectivii de la Scotland Yard alocaţi 
cazului, agenţii S015 şi agenţii FBI, încă afectaţi de 
schimbarea de fus orar, care aveau să ia parte la 
operaţiunea de duminică. Baxter pusese la curent 
diversele echipe, împărtăşindu-le analiza ei externă privind 
locul de desfăşurare a operaţiunii. 

În mare, întâlnirea decurgea cum era de aşteptat. 

MI5-ul trimisese un agent menit să joace un rol simbolic, 
care, în mod clar, primise instrucţiuni să nu dezvăluiască 
nimic, ci să raporteze în detaliu tot ce se discuta, în ceea 
ce era, probabil, una dintre cele mai flagrante demonstraţii 
de spionaj din istorie. Rouche, ca unic reprezentant al CIA- 
ului, încerca să-i înmâneze discret lui Baxter perechea de 
chiloţi rătăciţi care-i căzuseră în geantă. 

Din fericire, nu observă nimeni scena în afară de Blake, 
care părea devastat. 

— Sala aia de conferinţe ar trebui să fie plină de camere 
acum, spuse Chase, adresându-se întregii adunări, în 
murmurele de aprobare ale colegilor lui. 

— Şi de unde ştim că nu pândesc locul? îl întrebă Baxter 
exasperată. De unde ştim că n-o să percheziţioneze sala, 
căutând camere sau microfoane sau agenţi FBI bătuţi în 
cap ascunşi după perdele? 

Chase ignoră râsetele din capătul opus al camerei. 

— Sunt ţicniţi, nu spioni! 

Agentul MI5 îşi ridică nasul din laptop ca şi cum l-ar fi 
strigat cineva pe nume, confirmând impresia unanimă că 
era, probabil, cel mai prost agent secret din branşă. 

— Or fi ei ţicniţi, dar nişte ţicniţi care au reuşit să 
coordoneze atacuri pe două continente diferite, fără a 
putea fi opriţi, remarcă Baxter. Dacă îl alertăm fie şi pe 
unul... ar putea să ne scape toți. Rămânem la planul iniţial: 
monitorizare pasivă a celor cinci intrări, iar sistemul de 
camere CCTV al hotelului va fi redirecționat aici, folosind 
tehnologii de recunoaştere facială. Introducem un om de-al 
nostru deghizat în uşier sau recepţioner cu un microfon 
ultrasofisticat, în caz că nu se poate infiltra cineva acolo. 
De cum avem confirmarea că Alexei Green se află în 
clădire, acţionăm. 

— Şi dacă Green nu-şi face apariţia? o întrebă Chase, 
căutând s-o provoace. 

— O să apară. 

— Dar dacă nu apare? 

Atunci... am pus-o! 

Baxter se uită la Rouche, cerându-i ajutorul din priviri. 

— Dacă nu reuşim să obţinem o confirmare a prezenţei 
lui Green, aşteptăm până în ultimul moment, spuse 
Rouche, şi-apoi luăm cu asalt sala după cum am plănuit. 
Dacă nu-l putem prinde acolo, o să ajungem la el 
interogându-i pe toţi complicii lui din sală. 

— Am o întrebare rapidă, interveni Blake, cu ceaiul în 
mână. Ziceaţi ceva cum că să se infiltreze cineva „acolo”. 
Care-i treaba cu asta? 

— Avem nevoie de o confirmare vizuală, îi spuse Rouche 
fără ocolişuri. E suspectul numărul 1 al FEBl-ului. Oricine 
citeşte ziarul l-ar recunoaşte. Cel mai probabil, va încerca 
să-şi ascundă chipul sau să se deghizeze. 

— De acord, dar nu vă aşteptaţi pe bune ca unul dintre 
noi să intre pur şi simplu acolo, fără să aibă habar ce-o să 
se întâmple când se închid uşile alea, şi să stea în mijlocul 
unui grup de psihopaţi cu gânduri criminale? 

În încăpere se lăsă o tăcere mormântală. 

Rouche se uită la Baxter, rămas fără replică, 

recunoscând că, poate, nu părea cel mai inspirat plan dacă 
o luai aşa. 

Baxter ridică din umeri. 

— Aveţi vreo idee mai bună? 

SEDINIA NR. 6 


Miercuri, 11 iunie 2014 
11:32 a.m. 


Cămaşa albă, la comandă, ateriză făcută ghemotoc pe 
podeaua băii, lăsând să se îmbibe cafeaua fierbinte în 
prosopul de bumbac egiptean. Alegând una de schimb din 
şifonierul din dormitorul mare, Lucas începu să se 
îmbrace, studiindu-se în oglindă. 

Oftă văzându-şi începutul de burtă, semnul roşu-aprins 
lăsat pe piept de băutura fierbinte. Se încheie cât de 
repede putea la nasturi, acoperindu-se la loc şi întorcându- 
se în grabă în camera de zi, în care un bărbat slăbănog la 
vreo 65 de ani tasta de zor pe BlackBerry. 

— Mii de scuze, spuse, mutându-şi scaunul din balta 
rămasă pe podea şi aşezându-se. Tot fac chestii de-astea în 
ultimul timp. 

Bărbatul îl privi precaut. 

— Te simţi bine, Lucas? îl întrebă. 

Deşi erau aici din motive profesionale, cei doi bărbaţi se 
cunoşteau de ani de zile. 

— N-am nimic, spuse, nu prea convingător. 

— Vreau să spun că... nu pari în apele tale, dacă nu te 
superi că-ţi spun. Nu există vreo cauză pentru întâlnirea 
noastră de azi, nu? A 

— Categoric nu, îl linişti Lucas. Îmi propuneam de mult 
să fac treaba asta. Cred c-a fost o neglijenţă din partea 
mea că nu m-am îngrijit mai devreme de asta, după... mă 
rog, după... după... 

Bărbatul mai în vârstă îi zâmbi blând şi încuviinţă. 

— Desigur... Deci, totul e cum nu se poate mai simplu. O 
să-ţi citesc doar ce e mai important: „Revoc orice 
testament şi orice dispoziţii testamentare până la acest 
moment... Desemnez firma de avocatură Samuels-Wrighi 
and Sons drept executori testamentari... In urma acoperirii 
datoriilor, cheltuielilor de înmormântare şi taxelor 

succesorale, îmi las în întregime averea rămasă 
organizaţiei caritabile afiliate Spitalului Great Ormond 
Street”. Etc. etc. etc. „Lucas Theodor Keaton”. E în regulă 
aşa? 

Lucas şovăi pentru o clipă şi apoi, cu mâna tremurând în 
ciuda eforturilor, scoase un stick de memorie din buzunar. 
I-l întinse. 

— Mai e şi ăsta. 

Avocatul luă stick-ul şi îl privi curios. 

— E doar un mesaj... pentru persoanele în cauză... în caz 
că va veni momentul, îl lămuri Lucas stingherit. Explică 
motivul. 

Incuviinţând, avocatul puse stick-ul într-un buzunar al 
servietei. 

— E un gest foarte atent, spuse. N-am nicio îndoială că 
vor dori să afle mai multe despre persoana care le lasă 
această sumă... sincer, astronomică. 

Bărbatul era gata să se ridice, dar se opri. 

— Eşti un om cumsecade, Lucas. Puţini dintre cei care 
au ajuns pe asemenea culmi ale avuţiei şi puterii au rămas 
imuni la ego şi la toate rahaturile de genul ăsta... Voiam 


doar să-ţi spun asta. 
A XX 


Când Lucas ajunse la şedinţa cu Alexei Green, psihiatrul 
era ocupat cu o femeie deosebit de atrăgătoare. Avea o 
atitudine politicoasă faţă de ea şi nu părea deloc interesat 
de semnalele foarte clare pe care i le transmitea femeia. 

— Vorbesc serios. Efectiv, a doua zi după ce am asistat 
la prelegerea dumneavoastră privind modurile de aplicare 
concretă a neuroştiinţelor comportamentale, am depus o 
cerere să-mi schimb tema lucrării de doctorat. 

— Mda, mă rog, trebuie să mulţumiţi neuroştiinţelor 
comportamentale pentru asta... N-aş putea să-mi arog eu 
meritul, glumi Green. 

— Ştiu că e o obrăznicie să vă cer asta, dar fie şi o oră 
de discuţie cu dumneavoastră ar fi... 

Femeia scoase un chiţăit de încântare, atingându-i 
braţul lui Green şi râzând. 

Din prag, Lucas o urmărea fascinat cum se învârtea 
extaziată pe lângă psihiatru, îmbătată de farmecul lui. 

— Uite ce vă propun... începu Green. 

Recepţionista îşi dădu ochii peste cap. 

— ...ce-ar fi să discutaţi cu Cassie şi ea o să găsească un 
interval de timp în care putem lua prânzul săptămâna 
viitoare? 

— Vorbiti serios? 

— Săptămâna viitoare o să fii la evenimentul ăla la New 
York, îi strigă Cassie pe un ton plictisit din spatele 
pupitrului. 

— Săptămâna următoare, atunci, promise Green, 
observându-şi în sfârşit pacientul care aştepta în prag. 
Lucas! îl strigă. 

Trebui să o împingă uşor pe femeie în direcţia potrivită 
ca s-o facă să se urnească, în timp ce venea în 


întâmpinarea lui Lucas. 
X XX x 


— Să ştii, ai voie să fii furios pe persoana... pe oamenii 
care v-au făcut asta ţie şi familiei tale, îi spuse Green 
precaut. 

Soarele se ascunse după un nor, cufundând biroul în 
penumbră. Deodată, abajurul bogat decorat, fotoliile 
masive şi biroul solid, din lemn, care, de obicei, dădeau un 
aer primitor camerei, îi apărură stinse, inerte, şi psihiatrul 
aşijderea, doar o umbră pământie a propriei persoane. 

— Oh, sunt furios, îi spuse Lucas, scrâşnind din dinţi. 
Dar nu pe ei. 

— Nu înţeleg, spuse Green, un pic tăios. 

Îşi stăpâni imediat tonul. 

— Imaginează-ţi că eu sunt omul care a luat metroul 
spre centrul Londrei în ziua aceea, având un dispozitiv 
explozibil asupra lui, cu unicul scop de a ucide cât mai 
mulţi oameni cu putinţă. Ce ai vrea să spui? 

Lucas se uită în gol, cântărind întrebarea lui Green. Se 
ridică şi începu să se învârtă prin cameră. Intotdeauna 
gândea mai limpede când se mişca. 

— Nimic. N-aş vrea să-i spun absolut nimic. N-ar avea 

niciun rost să-mi descarc furia asupra lui, ar fi ca şi cum 
m-aş descărca pe un obiect lipsit de viaţă... un pistol... un 
cuţit. Oamenii ăştia nu sunt altceva decât nişte unelte, 
spălate pe creier şi manipulate. Nu sunt altceva decât 
marionete în slujba unei cauze mult mai vaste decât ei. 

— Marionete? întrebă Green, cu un amestec de interes şi 
scepticism în glas. 

— Se comportă ca nişte animale sălbatice când li se dă 
drumul, continuă Lucas, atrase de locurile unde e prada 
cea mai bogată, iar noi... noi ne adunăm laolaltă în număr 
atât de mare, momindu-i involuntar, mizând pe faptul că 
norocul va fi de partea noastră, că va fi rândul altcuiva să 
moară. Şi, în tot acest timp, oamenii care chiar trag sforile, 
precum şi cei care au rolul să ne apere, se joacă şi unii, şi 
alţii cu noi ca şi cum am fi piese de şah. 

Cuvintele păreau să fi trezit ceva în Green, care 
rămăsese cu privirea aţintită pe geam. 

— Îmi cer scuze pentru monolog. Doar că... mă ajută 
foarte mult să stau de vorbă cu dumneavoastră, recunoscu 
Lucas. 

— Poftim? întrebă Green, furat de gânduri. 

— Spuneam doar că mă întreb dacă ne-am putea vedea 
mai des, poate de două ori pe săptămână, de-acum încolo? 
întrebă Lucas, încercând să-şi ascundă disperarea din glas. 
Dar înţeleg că sunteţi plecat săptămâna viitoare... La New 
York, parcă? 

— Da. Aşa e, zâmbi Green, încă reflectând la cuvintele 
lui Lucas. 

— Mergeţi des acolo? 

— De cinci, şase ori pe an. Nu-ţi face griji - nu va trebui 
să reprogramez prea des întâlnirile noastre, îl linişti 
Green. Dar da, desigur. Dacă te ajută şedinţele noastre, cu 
siguranţă le putem programa mai des. Dar, deoarece faci 
progrese remarcabile, mă întreb dacă n-ar fi cazul să 
încerc ceva un pic diferit cu tine... o abordare inedită, dacă 
vrei. Crezi că eşti pregătit pentru asta, Lucas? 

— Da. 

CAPITOLUL 28 


Sâmbătă, 19 decembrie 2015 
2:34 p.m. 


Întocmai cum ar fi făcut un meşter, agentul special 
Chase abandonă duba, ocupând două locuri de parcare 
pentru persoane cu handicap. li înmână colegului o scară, 
apoi scoase o trusă de unelte din spate. Imbrăcaţi în 
salopete identice, cei doi bărbaţi intrară în holul Hotelului 
Sycamore şi-o porniră spre recepţie. 

În timp ce înaintau prin hol, Chase observă primul 
indicator discret care fusese fixat deja în aşteptarea 
adunării clandestine de a doua zi: 


20 decembrie - 11 a.m. 
Directorul Equity UK, Jules Teller, ne va vorbi despre 
efectul 
crizei economice asupra preţului acţiunilor, prăpastia 
pe buza căreia stau pieţele financiare în momentul de faţă 
şi ce înseamnă asta pentru dumneavoastră. 


Chase trebuia să recunoască dibăcia adversarului: cine 
avea nevoie de o armată de agenţi de pază care să le 
protejeze secretele când se putea folosi de preţul 
acţiunilor şi de pieţele financiare pe post de bariere la fel 
de eficiente? 

Asigurându-se că amândoi recepţionerii erau ocupați cu 
altele, se ţinură după indicatoare, străbătând un hol care-i 
conduse spre sala de conferinţe modestă. Din fericire, 
camera era pustie. Mai multe rânduri de scaune ponosite 
erau orientate spre scena nu prea înaltă. În sală domnea 
un miros de mucegai, iar pereţii bej îi dădeau un aer 
obosit, tulbure. 

Dacă prelegerea plicticoasă a lui Jules Teller despre 
acţiuni ar fi fost un eveniment real, îşi zise Chase, ăsta ar fi 
fost locul ideal în care s-o ţină. 

Închiseră uşa în urma lor şi se puseră pe treabă. 

În urma şedinţei dezastruoase de dimineaţă, Lennox îşi 
exprimase limpede poziţia faţă de agentul ei principal aflat 
în deplasare: i-o fi purtat ancheta la Londra, dar acesta 
rămânea un caz al FBl-ului şi Alexei Green rămânea 
suspectul numărul 1 pe lista lor. Directivele ei erau să 
ignore ordinul paranoic al lui Baxter de a se ţine departe 
de hotel şi să instaleze camere şi microfoane în sală. De 
cum dădeau cu ochii de Green, Chase şi agenţii din 
subordine trebuiau să se concentreze la ţintă, lăsând-o pe 
Baxter şi pe oamenii ei să culeagă publicul zburătăcit. 

Ca agent cu o experienţă bogată în operaţiuni sub 
acoperire, Chase ţinu cont totuşi de posibilitatea ca hotelul 
să fi fost sub supraveghere, ridicată de Baxter. Invăţase pe 
pielea lui că era întotdeauna mai bine să fii ultraprecaut în 
privinţa asta. Ca urmare, el şi colegul lui efectuară o 
lucrare pe bune la uşile duble, înlocuind două dintre 
balamale unsuroase în timp ce instalau prima cameră. În 
tot acest răstimp, nu-şi ieşiră din rol, vorbind doar despre 
lucrare, cu accente britanice acceptabile, în caz că asculta 
cineva. 

În 15 minute, erau gata. Instalaseră trei camere şi un 
microfon şi înlocuiseră patru balamale care scârţâiau. 

— N-a fost prea greu, este, meştere? zâmbi colegul lui 
Chase, un american care împărtăşea prejudecata 
răspândită că toţi englezii vorbesc ca şi cum sunt gata să 
se apuce să curețe hornul, de dragul lui Mary Poppins. 

— Un ceai? sugeră Chase, înghiţindu-şi un râgâit şi 
bătându-se pe burtă, intrat cu totul în pielea personajului. 

Îşi strânseră sculele, fluierând în timp ce-şi vedeau de 
treabă, şi-o porniră înapoi Pe oupa: 


Ancheta poliției metropolitane bătea pasul pe loc. 

Reuşiseră să preleve mostre de ADN de pe cheile cu 
care-l atacase Baxter pe ucigaşul lui Phillip East, dar, după 
cum era de aşteptat, nu găsiseră niciun corespondent în 
sistem. O echipă parcurgea în continuare, în ritm de melc, 
înregistrările CCTV care aveau legătură cu cele trei 

întâlniri anterioare. 

Operaţiunea de căutare a pacienţilor lui Alexei Green îi 
condusese deocamdată doar spre exemple foarte 
agreabile, perfect vindecate, de foşti şi actuali pacienţi, 
care susțineau unanim că Green era un bărbat blând şi 
sincer, care-i ajutase să treacă peste momente dificile. 
Baxter îi dăduse uneia din echipe misiunea de a obţine 
datele de contact de urgenţă pentru toţi, punând oameni la 
pândă la adresele respective, în speranţa că aveau să dea, 
poate, de una dintre Marionetele lui Green. 

FBl-ul nu făcuse niciun secret din faptul că îl căutau 
pretutindeni pe Green, cu tot cu trepăduşii lui. Aşa că el îşi 
risipise armata, care avea să se mai reunească o singură 
dată, înainte de a declanşa cine ştie ce grozăvie pe care o 
puneau la cale pentru locuitorii Londrei. 

Adunarea de duminică avea să fie singura lor şansă să 
oprească povestea asta. 

Sâmbătă, spre seară, Baxter se săturase. 

Işi vedeau de treabă în virtutea inerţiei, dar ştiau cu toţii 
că, de fapt, trebuiau să aştepte până a doua zi. Mai stătu o 
dată de vorbă cu Mitchell, polițistul sub acoperire pe care 
îl alesese să se infiltreze în sala de conferinţe. Apoi, 
convinsă că totul era pus la punct, îl lăsă pe Rouche cu un 
fost coleg de-al lui Green, se scuză şi-o porni spre Muswell 
Hill, deşi norii mohorâţi nu se risipiseră. 

Lăsă maşina lângă un copac cunoscut, dar îi luă o clipă 
să recunoască locuinţa cândva familiară din spatele lui, 
care se pricopsise între timp cu încă o cameră deasupra 
garajului şi cu un Mercedes nou-nouţ pe alee. Auzi zgomot 
de bormaşină când cobori şi-o porni spre intrare, ca să 
sune la uşă. 

O femeie prezentabilă la 50 de ani şi-un pic îi deschise. 
Avea ochi albaştri, scânteietori, care contrastau cu părul 
negru ca pana corbului, prins într-un coc în stilul anilor 
'50. Avea pete de vopsea pe blugii bleumarin-închis şi 
puloverul lălâu, dar dădea impresia că e ceva voit. 

— Salutare, belea! exclamă, cu  inflexiunile ei 
aristocratice, apoi o îmbrăţişă pe Baxter şi-i trase o 

ştampilă, lăsându-i urme de ruj trandafiriu pe obraz. 

Baxter reuşi într-un final să i se desprindă din braţe. 

— Bună, Maggie, îi spuse râzând. E acasă? 

— E mereu acasă mai nou, oftă femeia. Nu cred că ştie 
cum să-şi umple timpul. l-am zis că aşa o să se întâmple 
dacă iese la pensie, dar... ştii cum e Fin. Mă rog, intră, 
intră! 

Baxter intră după ea. 

Finlay era unul dintre oamenii care-i erau cel mai dragi, 
dar, de fiecare dată când o vedea pe Maggie, se minuna 
cum reuşise prietenul ei bătrân şi pocit să seducă şi să ţină 
lângă el o femeie atât de atrăgătoare, mereu drăguță şi 
rafinată. Când era întrebat, el răspundea invariabil: „Am 
aspirat la mai mult”. 

— Ce mai faci? întrebă Baxter, o întrebare care avea o 
semnificaţie mult mai profundă când i-o adresai unei 
persoane care fusese bolnavă atâta timp. 

— Am o perioadă bună. Nu pot să mă plâng, îi zâmbi 
Maggie, conducând-o în bucătărie. 

Începu să-şi facă de lucru cu ceainice şi ceşti, în timp ce 
Baxter aştepta răbdătoare. 

Îşi dădea seama că Maggie vrea s-o întrebe ceva. 

— Ce e? 

Femeia mai în vârstă se întoarse cu o expresie 
nevinovată, dar o abandonă aproape imediat. Se cunoşteau 
de prea mult timp ca să mai joace teatru. 

— Mă întrebam doar dacă ai vreo veste de la Will. 

Baxter se aşteptase la întrebare. 

— Nu. N-am nicio veste. Pe cuvânt! 

Maggie păru dezamăgită. Ea şi Lupul deveniseră 
prieteni foarte apropiaţi de-a lungul anilor, ba chiar îşi 
petrecuse de câteva ori Crăciunul cu ei până să apară 
nepoţii. 

— Ştii că rămâne între noi dacă îmi spui, nu? 

— Ştiu. Dar asta nu schimbă faptul că nu m-a contactat. 

— Se întoarce el, îi spuse Maggie. 

Baxter nu era încântată de tonul liniştitor pe care o 
spusese. 

— Dacă se întoarce, va fi arestat. 

Maggie zâmbi. 

— Vorbim de Will, totuşi. Şi ai voie să-ţi fie dor de el. 
Tuturor ne lipseşte. Dar nimeni nu-i duce dorul mai mult 
ca tine, sunt sigură. 

Femeia asistase la destule interacțiuni între Baxter şi 
Lupul de-a lungul anilor, cât să-şi dea seama că relaţia 
dintre ei era una mai profundă decât o simplă amiciţie sau 
relaţie colegială. 

— Tot n-aţi apucat să-l cunoaşteţi pe Thomas, îi spuse 
Baxter, schimbând subiectul şi nu prea. O să-l iau şi pe el 
data viitoare. 

Maggie zâmbi încurajator, ceea ce o enervă şi mai tare. 

Zgomotul de bormaşină de la etaj se întrerupse. 

— Ia-o înainte. Eu vin cu băuturile. 

Baxter o porni pe scări, luându-se după mirosul de 
vopsea proaspătă, şi-l descoperi pe Finlay în patru labe, 
fixând o scândură în podea. N-o observă decât după ce 
Baxter îşi drese glasul, moment în care el lăsă baltă totul, 
gemu când îi trosniră spatele şi genunchii şi se ridică s-o 
îmbrăţişeze. 

— Emily! Nu mi-ai spus că treci pe-aici. 

— N-am ştiut nici eu. 

— Păi, e o bucurie să te văd. Mi-am făcut griji cu tot ce 
s-a întâmplat în ultimul timp. Ia loc, insistă Finlay, până să- 
şi dea seama că nu era cine ştie ce ofertă. 

Un colţ întreg din podeaua plină de rumeguş era 
rezemat de perete, aşteptând să fie fixat, lăsând o gaură 
prin care ai fi putut să cazi. Cutii de vopsea şi material de 
etanşare erau înşirate în spaţiul minuscul care nu era 
acoperit de sculele antice şi de demult. 

— Putem să coborâm, îi propuse, gândindu-se mai bine. 

— Nu, nu-i nevoie... Casa arată bine. 

— Mda, mă rog, ori făceam asta, ori trebuia să ne 
mutăm, îi spuse el, arătând spre cameră. Vrem să ajutăm 
mai mult copiii acum că m-am... 

— Plictisit? 

— Pensionat, o corectă Finlay cu un zâmbet uşor amar. 

Bine, asta dacă Maggie se hotărăşte într-un final ce 
culoare vrea. 

— Ditamai anexa. O maşină nouă de fiţe pe alee, spuse 
Baxter, părând mai curând intrigată decât impresionată. 

— Ce pot să spun? Pensia chiar avea o valoare pe 
vremea când am intrat eu în branşă. Tu o să te alegi cu o 
nimica toată şi-un şut în cur, ca să ştii. 

Făcu o pauză să vadă dacă Maggie îl auzise folosind o 
vorbă de dulce. 

— Deci... ar trebui să-mi fac griji în privinţa ta? 

— Nu. 

— Nu? 

— Până mâine la prânz se va fi terminat totul, îi spuse 
Baxter zâmbind. O să afli toată povestea când Vanita o să 
apară ca o divă şi-o să anunţe cum a salvat ea lumea, stând 
la birou cu mâinile în sân. 

— Ce se întâmplă mâine? o întrebă Finlay, cu un aer 
îngrijorat. 

— Nimic pentru care să te îngrijorezi tu, moşule. Practic 
noi o să stăm să ne uităm cum îşi face FBl-ul treaba, îl 
minţi, ştiind foarte bine că el ar fi insistat s-o însoţească 
dacă bănuia, fie şi pentru o clipă, că ar putea avea nevoie 
de ajutorul lui. 

Trebuise deja să-l mintă pe Edmunds din fix acelaşi 
motiv. 

El o măsură din priviri. 

— Deci, l-am cunoscut pe noul nostru comisar azi- 
dimineaţă, îi spuse. M-a rugat să-ţi transmit salutări. 

— Aşa deci? întrebă Finlay, hotărându-se să se aşeze pe 
jos până la urmă. 

— Pare să ţină mult la tine. Cine e, de fapt? 

Finlay îşi trecu mâinile peste faţa murdară, cu un aer 
obosit, chibzuindu-şi răspunsul. 

— E cel mai vechi prieten al lui Fin, răspunse Maggie în 
numele lui, urcând cu o tavă pe care ducea ceaiul şi un 
borcănel cu amenzi pentru înjurături. Erau aproape 
inseparabili când ne-am cunoscut cu toţii. Se aveau mai 
curând ca fraţii. 

— Nu mi-ai pomenit niciodată de el, spuse Baxter, 
surprinsă. 

— Oh, ba da, tu fată. Mai ştii povestea cu victima care a 
înviat? îi reaminti Finlay. Şi faza aia când am găsit cea mai 
mare captură de droguri din istoria Glasgow-ului? Şi faza 
aia când l-a împuşcat cineva în fund? 

— Toate poveştile alea erau despre el? 

Le auzise de atâtea ori, încât le ştia pe de rost. 

— Înâm... Nu că vreuna din chestiile astea l-ar face bun 
de comisar. 

— E gelos, atâta tot, îi spuse Maggie lui Baxter, 
mângâindu-l afectuos pe Finlay pe începutul de chelie. 

— Ba nu-s! protestă ei îmbufnat. 

— Ba cred că eşti! râse Maggie. Au avut o mică 
neînțelegere acum mult timp, îi explică lui Baxter, care 
ridică din sprâncene, ştiind foarte bine ce însemna o 
„neînţelegere” pe limba lui Finlay. Şi-au zburat câţiva 
pumni, şi nişte mese şi scaune pe deasupra. Şi-au tras 
câteva înjurături şi s-au ales amândoi cu nişte oase rupte. 

— El nu mi-a rupt niciun os, mormăi Finlay. 

— Doar nasul, îi aminti Maggie. 

— Nu se pune. 

— Dar au trecut peste toate astea, o linişti pe Baxter, 
întorcându-se din nou spre soţul ei. Şi, până la urmă, tu ai 
fost cel care m-a câştigat, nu? 

Finlay o strânse în braţe afectuos. 

— Da. Da. 

Maggie îl sărută pe frunte şi se ridică. 

— Vă las să staţi de vorbă, spuse, coborând din nou pe 
scări. 

— Doar pentru că eu sunt prieten vechi cu el, îi spuse 
Finlay, nu înseamnă că tu poţi să ai mai multă încredere în 
el decât în orice alt şef care mută hârţoage. Se aplică 
regula obişnuită: ţine-te departe de el, mai puţin când 
Chiar nu se poate altfel. Dar, dacă-ţi dă bătăi de cap, 


trimite-l la mine. 
XX x 


Rouche era complet treaz. Nu reuşea să închidă ochii de 

câteva ore bune, se tot gândea la operaţiunea iminentă, 
jucându-se cu cruciuliţa de argint de la gât. Zarva care se- 
auzea dinspre Wimbledon High Street se înteţise pe 
măsură ce petrecăreţii de weekend se înghesuiau în baruri 
şi restaurante, bând până ce uitau de inhibiţii şi luând-o 
apoi dintr-un local ticsit în altul. 

Oftă şi aprinse veioza de pe noptieră, luminând 
porţiunea din podeaua camerei lui Baxter pe care o 
revendicase. Abandonând orice speranţă că o să se poată 
odihni, ieşi din sacul de dormit, se îmbrăcă rapid şi ieşi să 
bea ceva. 

XX 


Thomas se întoarse pe o parte şi atinse pe bâjbâite pilota 
subţire de lângă el. Nici măcar nu deschise imediat ochii, 
încercând să-şi amintească, confuz, dacă Baxter urcase de 
fapt. Hotărând într-un final că probabil că nu, se sculă din 
pat şi cobori la parter, descoperind-o adormită în faţa 
televizorului. Un episod mai vechi din QI se derula pe 
ecran, ţinându-şi singur companie, în timp ce drojdia de 
Cabernet Sauvignon adăsta pe buza paharului de vin pe 
care Baxter încă-l mai ţinea în mână, înclinat mai să-l 
verse. 

Thomas zâmbi, uitându-se la ea. Avea un aer atât de 
liniştit! Expresia i se relaxase, îi dispăruse încruntătura 
obişnuită, şi se făcuse ghem, ocupând doar o pernă pe 
canapeaua de trei locuri. Se aplecă s-o ia în braţe. 

Îi scăpă un icnet înăbuşit, dar nu reuşi s-o urnească 
deloc. 

Se mută şi încercă din nou. 

Poate că era din cauza unghiului în care stătea ea, poate 
că era din cauza budincii consistente cu paste pe care o 
gătise la cină sau poate că meciurile lui de badminton de 
două ori pe săptămână nu reuşiseră să-i dezvolte muşchii 
aşa mult cum ar fi sperat. Până la urmă, alese s-o lase 
unde era. O înveli cu pătura ei preferată, ajustă un pic 
termostatul şi-o sărută pe frunte, apoi urcă din nou la etaj. 

CAPITOLUL 29 


Duminică, 20 decembrie 2015 
10:15 a.m. 


— Astea-s vrăjeli! se zburli Baxter, închizându-i telefonul 
în nas Vanitei. 

Plouase necontenit toată dimineaţa, bruindu-le sistemul 
de comunicaţii şi încurcându-i eforturile de a organiza cele 
patru echipe de intervenţie armată aflate la dispoziţia ei. 
Se afla la ultimul nivel al unei parcări supraetajate de unde 
echipa FBI putea observa de sus hotelul învecinat. O porni 
glonţ spre Chase, care arăta şi mai solid ca de obicei, chiar 
având motive să-şi poarte echipamentul de protecţie de 
data asta. 

— Mi-ai trimis la plimbare polițistul? strigă, încercând să 
se facă auzită prin ploaie. 

Chase se întoarse spre ea cu o expresie plictisită. 

— Da. Nu mai avem nevoie de el, spuse dispreţuitor, 
întorcându-se spre punctul de observaţie. Totul e pus la 
punct. 

— Hei, vorbesc cu tine! ţipă Baxter, ţinându-se după el. 

— Uite ce e, vă suntem recunoscători că ne puneţi la 
dispoziţie oameni sau resurse, dar asta este o operaţiune a 
FBl-ului şi, dacă nu cumva am înţeles-o greşit pe şefa ta, 
chiar nu mai ai niciun motiv să te afli aici. 

Baxter dădu să-l contrazică, dar Chase continuă: 

— Stai liniştită, dacă scoatem ceva relevant de la Green, 
desigur c-o să-ţi transmitem informaţiile. 

— O să mi le transmiteţi? întrebă Baxter. 

Ajunseră în dreptul dubei. Ploaia se înteţise, iar 
picăturile care se izbeau de acoperişul de metal formau un 
nor de ceaţă deasupra maşinii. 

Chase apăsă pe mâner şi trase portiera laterală ca să 
urce, dezvăluind un ansamblu de monitoare care 
transmiteau imagini filmate de trei camere diferite din sala 
de conferinţe. 

Baxter înţelese deodată de ce nu mai era nevoie de 
polițistul ei sub acoperire: Chase şi echipa lui ignoraseră 
ordinul ei de a nu intra în hotel. 

— Oh, jigodiilor! 

— După cum spuneam, totul e pus la punct, spuse Chase 
fără vreo remuşcare, în timp ce Baxter se îndepărta 
furibundă. Baxter! strigă după ea. Dacă vă văd, ori pe tine, 
ori pe agentul Rouche, că încercaţi să vă amestecați în 
operaţiunea mea, le voi da agenţilor mei ordin să vă 
intercepteze şi să vă retina, 


Baxter ieşi din parcare şi o rupse la fugă spre Audi-ul ei 
parcat pe stradă. Urcă şi scoase un țipăt de nervi. 

Rouche, complet uscat, cu o pungă pe jumătate goală de 
Cadbury Crunchie Rocks, aşteptă politicos să termine de 
tipat. 

— Vanita l-a lăsat pe Chase să preia controlul 
operațiunii. Au împânzit sala cu camere. Şi l-au trimis pe 
Mitchell la plimbare. De fapt, ne-au trimis pe toți la 
plimbare, îi prezentă ea evenimentele într-o formă 
condensată. 

— Ştie că eu nu lucrez pentru ea, da? întrebă Rouche, 
întinzându-i o bomboană s-o înveselească. 

— Nu contează. Chase m-a ameninţat c-o să ne 
„intercepteze” şi o să ne „reţină” dacă ne băgăm şi cred că 
e îndeajuns de javră să se ţină de cuvânt. 

— Şi eu care credeam că suntem în aceeaşi tabără. 

— De unde ţi-a venit ideea? întrebă Baxter exasperată. 
Nu mi-a căzut prea bine ceva ce-a zis Chase. Încep să am 
impresia că FBl-ul o să-l înhaţe pur şi simplu pe Green şi-o 
s-o tulească în State, lăsându-ne pe noi să strângem în 
urma lor. 

Rouche încuviinţă. Bănuise că ăsta era planul. 

Se uitară amândoi lung la imaginea sumbră pe care o 
aveau dinainte. 

— Mai sunt 28 de minute, oftă Rouche. 

Se auzi o bătaie în geamul de pe partea ei. 

Tresărind, Baxter se întoarse şi dădu cu ochii de figura 

zâmbitoare a lui Edmunds. 

— Ce mama...? 

El dădu roată maşinii şi deschise portiera din stânga, 
descoperindu-l pe Rouche acolo. 

— Edmunds, se prezentă, întinzându-i mâna udă. 

— Rouche, se prezentă acesta, dând mâna cu el. Eu o 
să... propuse, arătând spre bancheta din spate. 

Rouche făcu schimb de locuri, lăsându-l pe Edmunds să 
urce la adăpost. Între timp, el mută o pereche de tenişi 
vechi, nişte ambalaje unsuroase de mâncare chinezească şi 
o cutie de biscuiţi Jaffa Cake de-un metru pe scaunul de 
lângă el. 

— Ce cauţi aici? îşi întrebă Baxter prietenul. 

— Vă ajut, zâmbi Edmunds. M-am gândit că nu v-ar 
strica o mână de ajutor. 

— Mai ţii minte când ţi-am zis că n-am nevoie de ajutor? 

— Mai ţii minte când ai folosit cuvintele „te rog” şi 
„mulţumesc”? 

— Ah, încuviinţă Rouche. 

Ea se întoarse nervoasă spre el. 

— Ahhhhhh, ce? întrebă. 

— Păi, o dai pe politeţuri doar când minţi, îi răspunse 
Rouche, uitându-se la Edmunds ca şi cum îi cerea sprijinul. 

— Exact, încuviinţă Edmunds. Şi ai observat că, atunci 
când îţi trânteşte o insultă zdravănă, dă din cap apoi, de 
parcă ar spune: „Da, ce i-am zis-o?” 

Rouche pufni în râs. 

— Da, chiar aşa face. 

Tăcură amândoi, interpretând noua expresie care 
apăruse pe chipul ei. 

— Cum ne-ai găsit? întrebă, încleştând dinţii. 

— Mai am câţiva prieteni la Omucideri, îi spuse 
Edmunds. 

— Tu ai observat că, atunci când spui o minciună, scoţi 
numai tâmpenii pe gură? îl întrebă Baxter, dând 
imperceptibil din cap. N-ai niciun prieten la Omucideri. 
Toată lumea te urăşte. 

— Dur, comentă Edmunds. Bine - eu n-am niciun prieten 

acolo, dar Finlay mai are. S-a prins şi el că se întâmplă 
ceva. 

— Pentru Dumnezeu, spune-mi că nu l-ai târât şi pe 
Finlay în chestia asta! 

Edmunds avea un aer uşor spăsit. 

— Parchează acum. 

— Pentru numele Domnului! 

— Deci, le zise vesel, de ce stăm cu mâinile în sân? 

Se auzi un foşnet din spate. 

— FBl-ul ne-a pus pe tuşă, îi spuse Rouche, molfăind un 
biscuit. Trebuie să aflăm ce se întâmplă înăuntru, dar l-au 
trimis la plimbare pe agentul ales de Baxter şi pe noi o să 
ne aresteze dacă ne băgăm. 

— Oh, spuse Edmunds, procesând în câteva secunde 
evenimentele din ultima jumătate de oră. OK. Ţineţi-vă 
telefonul deschis, atunci, le spuse, coborând din nou în 
ploaie. 

— Edmunds! Unde pleci? Aşteaptă! 

Portiera de la maşină se trânti şi îl priviră pornind spre 
intrarea hotelului. 

Rouche era impresionat. Nu crezuse că e cineva în stare 
să-i facă faţă atât de eficient lui Baxter. 

— Ştii, chiar mi-e simpatic fostul tău şef, îi spuse, fără 
să-şi dea seama că face o gafă. 

— Cine? întrebă Baxter, gata de atac. 

El făcu o pauză ca să-şi dreagă vocea. 


— Mai sunt 23 de minute. 
XX * 


Edmunds era uşurat că se refugiase de ploaie, până 
când îşi aminti că, astfel, intrase într-o clădire plină de 
membri ai unui cult care se automutilau şi omorau oameni. 
Dat fiind că se apropia rapid ora predării camerelor, un 
şuvoi aparent interminabil de oameni intrau şi ieşeau. 
Străbătu holul, înconjurat de urme de noroi, ţinându-se 
după indicatoarele discrete. La capătul culoarului era un 
rând de uşi deschise care dădeau spre o sală aparent 
pustie. 

Edmunds îşi scoase telefonul şi formă numărul lui 

Baxter, prefăcându-se că-şi caută cartela de acces prin 
buzunare, în caz că l-ar fi observat cineva. 

— Mai există vreo altă sală de conferinţe? o întrebă 
şoptit. 

— Nu. De ce? întrebă Baxter. 

— De unde stau eu, pare complet pustie. 

— Şi unde stai? 

— Pe hol. La zece metri distanţă. 

— Mai sunt 15 minute până când ar trebui să înceapă. 

— Şi n-a apărut chiar nimeni? 

— Nu poţi fi sigur. Cât de mult vezi din sală? 

Edmunds făcu câţiva paşi în faţă, uitându-se în urmă să 
se asigure că era singur. 

— Nu prea mult, dar n-am văzut nici ţipenie... Mă duc să 
mă uit mai de-aproape. 

— Nu! Nu face asta! protestă Baxter panicată. Dacă te 
înşeli... dacă e cineva înăuntru, rişti să compromiţi totul. 

Edmunds o ignoră şi-o ţinu înainte spre încăperea 
tăcută. li apărură dinainte mai multe scaune goale. 

— Tot nimeni, îi raportă înfundat. 

— Edmunds! 

— Intru. 

— Nu! 

Intră pe uşă, păşind în sala de conferinţe complet pustie. 
Se uită nedumerit în jur. 

— Nu e nimeni aici, îi spuse lui Baxter, deopotrivă 
uşurat şi preocupat. 

Ochi o foaie albă lipită cu scotch pe uşă, pe dinăuntru, şi 
se apropie să citească, observând abia atunci telefonul 
mobil rezemat subtil de tocul uşii - un ochi ameninţător, o 
cameră, care se uita spre el, fără îndoială transmiţându-i 
imaginea în altă parte. Încă un rând de ochi care pândeau 
încăperea pustie. 

— Oh, la naiba, spuse. 

— Ce e? îl întrebă Baxter la telefon. Ce s-a întâmplat? 

— Au mutat-o. 

— Ce? 

— Au mutat întâlnirea... la City Oasis, peste drum, îi 

spuse Edmunds, rupând-o deja la fugă. Suntem în clădirea 
greşită! 

CAPITOLUL 30 


Duminică, 20 decembrie 2015 
10:41 a.m. 


Edmunds ţâşni din holul Hotelului Sycamore, speriat că 
tocmai  compromisese întreaga operațiune. Măcar 
persoana care pândea, oricine va fi fost, văzuse doar un 
civil stingher intrând în sală, ceea ce era de preferat unei 
echipe de intervenție armată. 

Până s-o acopere ploaia, o auzise pe Baxter transmițând 
informaţia celor de la FBI. Ținea telefonul în mână, încă 
deschis, în timp ce traversa în fugă strada aglomerată şi 
intra pe uşile rotative de sticlă ale Hotelului City Oasis. 

Coloane de marmură se înşirau în holul mare de la 
recepţie, în care se revărsase un vagon întreg de oameni, 
ca să se adăpostească de ploaie. 

Edmunds căută din priviri săgețile care arătau în ce 
direcţie s-o apuce: 


1 Săli de conferinţă 


Răsturnă din greşeală valiza cuiva, în timp ce fugea spre 
holul respectiv. Când ajunse acolo, zări doi bărbaţi solizi, 
în mod clar agenţi de pază, postați în faţa unor uşi de sticlă 
în capătul holului şi o mare mulţime de oameni în sala din 
spatele lor. Aruncă o privire spre ei, cu nonşalanţă 
prefăcută, şi-apoi o ţinu înainte, ducând telefonul la 
ureche. 

— Baxter? Mai eşti? 

O auzi ţipând la cineva în fundal. 

— Da, aici sunt. 


— Sala de conferinţe 2, o informă. 
XX k 


Duba intră în viteză pe drumul din spatele hotelului, 
oprindu-se în dreptul uneia din intrările din spate. Uşile 
culisante se deschiseră şi echipa cobori de-acolo, în 
pocnete şi  ţiuituri, pe măsură ce îşi pregăteau 

echipamentul şi-şi testau emiţătoarele. 

— Eşti sigur că de data asta e clădirea care trebuie, 
şefu'? întrebă unul dintre agenţi. 

Ca un adevărat profesionist, şeful de echipă ignoră 
comentariul. 

— Vreau să dai fuga până în capătul clădirii şi să vezi 
câte intrări mai avem de acoperit, îi spuse colegului tare-n 
gură. 

Se asigură că radioemiţătorul lui era fixat pe canalul 
potrivit şi apăsă pe „Vorbeşte”, anunțând în cască: 

— Echipa 4 pe poziţie. Bo m cu raportul situației. 


Duba echipei de supraveghere FBI opri lângă Audi-ul lui 
Baxter, pe strada principală. Şoferul maşinii din spate 
claxonă nervos, dar deveni mult mai răbdător când din 
maşină cobori agentul FBI înarmat. 

Baxter se apropie de Chase, în timp ce acesta dădea 
ordine echipei. 

— Echipa 3, există un al doilea punct de acces, chiar 
după colţ faţă de poziţia voastră. Toate unităţile, toate 
unităţile, Troian se pregăteşte să intre în clădire. Repet: 
Troian se pregăteşte să intre în clădire. 

Baxter îşi dădu ochii peste cap. 

Acum că Mitchell era la jumătatea drumului spre New 
Scotland Yard, din dubă cobori propriul agent „sub 
acoperire” al lui Chase. Bărbatul părea să fie fratele mai 
tânăr şi mai musculos al lui Vin Diesel. Până şi Chase 
părea scund pe lângă colegul lui impunător, care arăta 
caraghios îmbrăcat în blugi şi un pulover larg. 

— Du-te! îi ordonă Chase, trimiţându-l peste drum. 

Baxter clătină din cap şi-şi reluă conversaţia cu 
Edmunds. 

— Agentul FBI a pornit-o într-acolo, îi spuse. 

— OK. Cum arată? întrebă Edmunds în şoaptă. 

Baxter încă urmărea din priviri bărbatul care se 
îndepărta bălăbănindu-se stângaci. 

— Ca un agent FBI care se chinuie să nu arate a agent 
FBI, îi zise ea, ridicând din umeri. 

XX X 

— L-am localizat pe agentul lui Chase, spuse Edmunds, 
uitându-se pe deasupra mulţimii din hol, înainte de a se 
întoarce grăbit în punctul de observaţie pe care-l găsise. 

Mai multe holuri conduceau spre sălile de conferinţă. 
Descoperise că holul învecinat ducea direct spre uşa sălii 
3, lăsându-l la 15 metri mai încolo de uşa păzită. Se uită 
după colţ şi-l surprinse din lateral pe bărbatul impunător 
aflat dincolo de uşa deschisă. Zumzetul de voci care se 
revărsa în hol sugera că erau câteva zeci de oameni 
înăuntru, poate chiar mai mulţi, şi mai văzuse încă doi 
agenţi de pază apărând de când stătea el la pândă. 

— OK, şopti la telefon. Am o vedere parţială spre uşă. 

— Înaintează în continuare prin hol, îl informă Baxter. 

Edmunds văzu o femeie cu părul gras apropiindu-se de 
uşă. În fracțiunea de secundă cât o văzuse, femeia făcuse 
un gest ciudat. 

— Stai aşa, şopti, îndrăznind să iasă din colţ, ca să vadă 
mai bine. 

Uşa îi bloca în continuare câmpul vizual. 

— Ce s-a întâmplat? îl întrebă Baxter neliniştită. 

— Nu sunt sigur. Spune-i să aştepte. 

Urmă o pauză. 

— A intrat deja în hol, îi răspunse Baxter încordată. 

— La naiba, şuieră Edmunds, cântărindu-şi opţiunile. La 
naiba! La naiba! 

— E cazul să abandonăm misiunea?... Edmunds? 
Abandonăm misiunea? 

Edmunds luase deja o decizie şi era la jumătatea 
drumului spre uşa deschisă, cu telefonul la ureche. Unul 
dintre bărbaţii cu ceafa groasă se uită pe după uşă, 
auzindu-l că se apropie, în mod vădit neaşteptându-se să 
vină cineva din acea direcţie. Când ajunse în dreptul uşii, 
Edmunds îi zâmbi amabil bărbatului, observând-o pe 
femeia cu părul gras din spatele lui, care îşi ţinea bluza 
desfăcută în faţa colegului acestuia, fără îndoială 
prezentându-şi pieptul mutilat pe post de invitaţie ca să 
poată intra. 

Edmunds începu să turuie stupizenii: 

— Ştiu! Dacă s-ar opri odată ploaia, chiar am putea, 
spuse râzând, ieşind în holul principal, unde tocmai venea 
agentul FBI din direcţia opusă. 

Ambii aveau prea multă experienţă spre a ceda tentaţiei 
de a se uita unul la altul sau a-şi transmite printr-un gest 
din cap dacă se putea acţiona sau nu, ştiind că bărbatul 
din prag le pândea fiecare mişcare. 

Edmunds trecu pe lângă bărbatul musculos fără să 
încetinească, neputând să-i spună că în mai puţin de un 
minut avea să fie descoperit. 

Nu îndrăzni să grăbească pasul. 

— Mda, nu în Anglia, aşa-i? râse tare la telefon, apoi 
spuse şoptit: Abandonaţi misiunea! Abandonaţi misiunea! 

In spatele lui, agentul FBI mai avea doar trei paşi până 
la uşă când o coti la dreapta şi-o luă nonşalant pe culoarul 


de pe care tocmai venise Edmunds. 
XX k 


— Trebuie să mai fie o intrare! zbieră Chase în 
radioemiţător, încercând disperat să salveze operaţiunea, 
care se poticnea. 

Se întoarse nervos spre dubă. 

— Chase! Chase! îl strigă Baxter, încercând să-i atragă 
atenţia. 

Se opri pentru o clipă să se uite la ea. 

Ea îi arătă degetul mijlociu. 

— Cu plăcere... jigodie! 

Ştia că nu era un comentariu foarte constructiv, dar nu 
susţinuse niciodată că ar fi o persoană perfectă. Chase 
păru sincer jignit pentru o clipă, nu că i-ar fi păsat, şi-apoi 
îşi reluă discuţia cu agentul lui. 

— Vreo fereastră? Ai cum să mai faci o încercare, sau 
poate avem cum să eliminăm agenţii de pază? propuse. 

Baxter se îndepărtă şi se rezemă de maşină. Observă o 
zgârietură proaspătă pe uşa din stânga şi o frecă absentă, 
reluându-şi conversaţia cu Edmunds. 

— Tocmai ai salvat întreaga operaţiune de idioţii ăştia, îi 
spuse, dar tot mai vor să bage pe cineva în sală. 

— Dacă o fac şi Green nu e înăuntru, ne scapă definitiv, 
spuse Edmunds. 

Începu să-i zbârnâie telefonul la ureche. Se uită la 
ecran. 

— Stai aşa. Am alt apel... Rouche? 

— Am o idee. Hai să ne întâlnim la cafeneaua de peste 
drum. 

Şi-i închise. 

— Edmunds? reveni la el. Rămâi pe poziţie. Rouche are o 
idee. Revin. 

Îi închise şi parcurse din priviri vitrinele prăvăliilor de 
vizavi. 


CAFENEAUA LA ANGIE 


Udă leoarcă şi degerată, îşi croi drum printre maşini şi 
intră în cafenea, declanşând un clopoțel strident atârnat 
deasupra uşii. Un strat vizibil de jeg părea să se fi aşternut 
peste fiecare locşor, inclusiv peste Angie în persoană. 

Rouche era aşezat la una din mesele bej, cu nişte 
şerveţele între picioare şi un pahar de unică folosinţă cu 
cafea în mână. De cum o văzu, se ridică şi intră în toaletă. 
Baxter se uită la ceas. Mai aveau zece minute şi-un pic 
până când ar fi trebuit să înceapă întâlnirea, poate chiar 
mai puţin până când Chase şi sosiile lui de actori dădeau 
buzna în sală şi compromiteau totul. 

Încordată,  străbătu încăperea, ignorând privirile 
clientelei cu fundul la vedere, şi intră la toaletă, împingând 
uşa cu umărul decât să rişte să atingă clanţa cu degetele. 
Când văzu că se confruntă cu două opţiuni, indicate şi mai 
limpede din cauza părţilor intime adăugate cu graffiti, 
împinse uşa de la Bărbaţi şi intră în încăperea 
dezgustătoare. 

Un curent de aer rece se revărsa printr-un geam jivrat la 
care nu se putea ajunge. Cele două pisoare îngălbenite 
erau pline ochi de discuri odorizante albastre, nu că ar fi 
părut cineva să le considere mai mult decât o sugestie pe 
care o puteai ignora, optând în schimb pentru podeaua 
acoperită de urină. 

Rouche îşi lăsase sacoul peste marginea cabinei şi se 
spăla pe mâini la singura chiuvetă. 

— Nu puteam să vorbim şi dincolo? îl întrebă, uitându-se 
din nou la ceas. 

El părea absent, ca şi cum n-o auzise. 

— Rouche? 

El opri apa fierbinte şi Baxter realiză că nu se spălase pe 
mâini, ci spălase ceva ce ţinea în mâini. Fără să scoată o 
vorbă, îi întinse cuțitul ascuţit de friptură pe care-l 
sustrăsese din bucătărie. 

Ea se uită nedumerită la cuţit. 

Rouche începu să se descheie la cămaşă. 

— Nu! Nici gând, Rouche! Ai înnebunit? exclamă, când îi 
pică în sfârşit fisa. 

— Trebuie să pătrundem acolo, îi spuse el simplu, 
scoţându-şi cămaşa. 

— Da, spuse Baxter calm. Dar putem găsi o altă cale. 

Amândoi ştiau că era o minciună. 

— N-avem timp pentru asta. Ori mă ajuţi, ori pot s-o fac 
de unul singur şi-atunci o să fac şi mai mari ravagii. 

Dădu să-i ia cuțitul din mână. 

— OK! OK, spuse Baxter, părând că era gata să vomite. 

Se apropie sfioasă de el şi-şi lăsă mâna stângă pe umărul 
lui. Îi simţea răsuflarea caldă pe frunte. 

Apropie cuțitul de pieptul lui şi şovăi. 

Uşa din spatele lor se deschise şi un bărbat solid rămase 
încremenit în prag. Se întoarseră amândoi şi se uitară 
chiorâş la el. El se uită involuntar de la Baxter la Rouche, 
observând cămaşa abandonată şi arma pe care i-o lipise ea 
de piept. 

— Revin, mormăi, făcând stânga împrejur. 

Baxter se întoarse din nou spre Rouche, recunoscătoare 
în sinea ei pentru cele câteva clipe în plus să se 
pregătească sufleteşte. Cântări de unde să înceapă şi-apoi 
îl împunse uşurel cu vârful cuţitului până-i dădu sângele, 
trasând o linie subţire în jos, până când Rouche o prinse de 
mână. 

— O să fiu omorât din cauza ta, îi spuse tăios, încercând 

s-o provoace. Ai văzut cum arătau cicatricile oamenilor 
ălora. Dacă n-o poţi face ca lumea... 

— Chestia asta e pe viaţă, Rouche. Ştii asta? 

El încuviinţă. 

— Fă-o! 

Îşi scoase cravata de rezervă din buzunarul de la 
pantaloni, o împături şi o prinse între dinţi, muşcând tare. 

— Fă-o! o somă din nou, înăbuşit de căluşul improvizat. 

Baxter se strâmbă şi înfipse lama cuţitului în carne, 
silindu-se să ignore icnetele lui involuntare de durere, felul 
în care îi tremurau muşchii pe sub piele, cum îi sufla 
gâfâind în păr, în timp ce ea îi scrijelea literele pe piept. 

La un moment dat, el se rezemă împleticindu-se de 
chiuvetă, cât pe-aci să-şi piardă cunoştinţa, în vreme ce 
sângele cald i se prelingea pe piept, îmbibându-se în 
betelia de la pantaloni. 

Cât încerca el să se adune, Baxter se uită dezgustată la 
ce-i făcuse şi o luă cu greață. Avea mâinile mânjite de 
sângele lui. 


MARIO 


Rouche se uită în oglindă la opera neterminată. 

— Nu te-ai gândit să-mi spui mai devreme că scrii urât? 
glumi, dar Baxter era prea traumatizată ca să poată zâmbi. 

Îşi îndesă căluşul la loc în gură, se îndreptă de spate şi 
încuviinţă din cap. 

Baxter înfipse din nou lama ca să traseze ultimele litere. 


MARIONETĂ 


De cum termină, lăsă cuțitul să cadă în chiuvetă cu 
mâinile tremurânde şi dădu fuga în cabină ca să vomite. 
Când ieşi, după niciun minut, descoperi şocată că Rouche 
inventase o ultimă tortură pentru sine. 

Ţinea cuțitul într-o mână şi o brichetă în cealaltă, 
încălzind lama pătată de sânge pe dedesubt. 

Baxter nu credea că mai poate suporta altceva. 

— Cauterizez rana, îi explică Rouche. Trebuie să opresc 
sângerarea. 

Nu-i ceru ajutorul. 

Lipi cuțitul pe lat de rana cea mai adâncă, lăsând să se 
audă un sfârâit îngrozitor de carne arsă, şi-o ţinu tot 
înainte de-acolo. 

Aplecat peste chiuvetă, se întoarse spre ea, cu lacrimi în 
ochi, încercând să-şi recapete suflul. 

— Ceasul? o întrebă, de-abia putând să vorbească. 

— Zece şi cincizeci şi şapte. 

El încuviinţă, ştergându-se de sânge cu prosoapele 
grosolane de hârtie. 

— Cămaşa. 

Baxter se uită intrigată la el. 

— Cămaşa, te rog, spuse el, arătând în jos. 

Baxter i-o înmână, nereuşind să-şi ia ochii de la pieptul 
lui mutilat decât după ce Rouche se acoperi. 

Işi scoase mobilul. 

— Edmunds? Am nevoie să-ţi găseşti un punct de 
observaţie bun... Rouche încearcă să intre. 

CAPITOLUL 31 


Duminică, 20 decembrie 2015 
10:59 a.m. 


Pe Edmunds îl luă cu greață. 

Cu doar câteva minute mai devreme, Baxter îl informase 
despre sacrificiul pe care-l făcuse agentul CIA pentru a 
salva operaţiunea. 

Îl văzu pe Rouche intrând pe uşile rotative. Era 
pământiu la faţă şi transpirat, de-abia se ţinea pe picioare 
şi tot trăgea de sacoul de la costum, încercând să-şi 
ascundă cămaşa mânjită de sânge. 

— L-am localizat pe Rouche, îi spuse lui Baxter, 
încercând să reziste impulsului de a da fuga să-l ajute. N-o 
să funcţioneze, continuă îngrijorat. Nu cred c-o să ajungă 
nici până la uşă. 

— O să ajungă. 

Rouche străbătu împleticit holul de la recepţie, cu mâna 
la piept, atrăgând mai multe priviri curioase, până când 
trebui să se rezeme de perete, fix în afara câmpului vizual 
al celor doi bărbaţi care păzeau intrarea. Deodată îl lăsară 
picioarele. Se prelinse pe lângă perete, lăsând o dâră roşie 
peste vopseaua bej. 

Edmunds făcuse involuntar câţiva paşi spre el, dar se 
opri când Rouche scutură discret din cap. 

Cifrele de pe cadranul ceasului lui Edmunds se 
rearanjară, cu un ţiuit: era ora 11. li văzu pe cei doi 
bărbaţi aflaţi mai încolo că se uită şi ei la ceas. 

— Hai odată, îşi spuse în barbă, uitându-se involuntar de 
la Rouche la bărbaţii aflaţi i prag şi înapoi. 


Rouche se dezlipi de perete. Îşi simţea cămaşa lipită de 
piele şi încercă să-şi spună că materialul era îmbibat de 
transpiraţie, nu de sânge. Avea senzaţia că-i lăsase cineva 
o gaură în carne. Simţea briza stârnită de fiecare rotaţie a 
uşii undeva în el, ca şi cum ar fi trecut chiar prin el. 

Nereuşind să identifice o sursă anume a durerii, creierul îi 
spuse că i se activaseră toate terminaţiile nervoase. 

Se sili să se îndrepte de spate şi luă colţul, intrând pe 
hol şi îndreptându-se hotărât spre uşa deschisă. Cei doi 
bărbaţi îl priveau circumspect cum vine spre ei. În spatele 
lor, publicul părea să se fi aşezat şi zumzetul conversaţiilor 
începea să se stingă. 

Cei doi bărbaţi păreau să fie fraţi, având aceleaşi 
trăsături colţuroase şi acelaşi gabarit impunător. Rouche 
se apropie de cel mai masiv dintre ei, indicaţia psihologică 
a faptului că n-avea nimic de ascuns. li salută cu un gest 
scurt din cap. 

Studiindu-l precaut, bărbatul îi făcu semn să intre doar 
până în prag, postându-l tactic pe Rouche, astfel încât să 
nu-l mai vadă pe celălalt bărbat aflat în spatele lui. 

Arătă spre pieptul lui Rouche. 

Încleştând din dinţi, Rouche îşi descheie sacoul, simțind 
cum i se deschid din nou rănile când îşi scoase mâna de pe 
mânecă. Nici nu trebui să se uite în jos ca să-şi dea seama 
în ce hal era: expresia de pe chipul bărbatului era foarte 
grăitoare. 

Din cămaşa lui albă nu mai rămăsese decât o cârpă cu 
pete roşii şi cafenii, care i se lipise de corp, un bandaj care 
trebuia schimbat. Deodată, o mână mare şi bătătorită îi 
astupă gura, inundându-l cu o duhoare de nicotină 
îmbibată în piele, şi un braţ gros ca un trunchi de copac îi 


înconjură beregata. 
XX x 


— Avem o problemă! îi spuse Edmunds lui Baxter. S-au 
prins că e ceva suspect. 

— Eşti sigur? îl întrebă Baxter, nereuşind să-şi ascundă 
panica din glas. Dacă am fost daţi de gol, trebuie să 
acţionăm acum. 

— Nu ştiu sigur... Nu-i văd. 

Vocea lui Baxter se auzi înfundat pentru o clipă: 

— Pregătiţi-vă să acţionaţi, spuse cuiva aflat în fundal. 

Apoi o auzi din nou la volum normal. 

— Tu hotărăşti, Edmunds. 

A x* 

— Hei! Hei! Hei! interveni un bărbat cu o voce blândă, 
dând fuga spre intrare. 

Mai multe persoane din public observaseră agitația şi 
acum urmăreau lacom scena. Rouche se zbătea zadarnic 
să scape din strânsoare. Cămaşa îi fusese sfâşiată, lăsând 
să se vadă inscripţia, aproape ilizibilă acum din cauza 
sângerării, ca un desen colorat care se revarsă din 
contururi. 

— Ce se întâmplă? îi întrebă cel nou-venit pe cei doi 
agenţi de pază. 

Era un bărbat la vreo 45-50 de ani, scund, cu o figură de 
om cumsecade, oarecum ironic, având în vedere locul unde 
se aflau. 

— Ne-ai spus să acţionăm dacă vedem ceva suspect, 
domnule doctor, îi spuse fratele mai înalt. Cicatricile lui 
sunt proaspete, explică, deşi n-ar mai fi fost nevoie. 

Doctorul desfăcu blând cămaşa lui Rouche şi se strâmbă, 
văzând în ce hal arăta. Se uită în ochii lui Rouche şi-i făcu 
semn celuilalt frate să-l lase să vorbească. 

Rouche icni când bărbatul îi luă mâna de la gură şi 
braţul care-i înconjura beregata îşi slăbi un pic 
strânsoarea. 

— Vai de mine, ce ţi-ai făcut, spuse doctorul, calm, dar 
circumspect. 

Aştepta o explicaţie. 

— Mi le reînnoiesc în fiecare dimineaţă, spuse Rouche. 

Era cel mai bun răspuns care-i venise în minte. 

Doctorul părea să stea în cumpănă. 

— Cine te-a invitat azi aici? îl întrebă. 

— Doctorul Green. 

Răspunsul, deşi ar fi putut fi adevărat, nu-i fusese de 
niciun folos. FBl-ul îl transformase pe Alexei Green într- 
unul dintre cei mai celebri oameni din lume, aproape peste 
noapte. Bărbatul îşi frecă bărbia, studiindu-l pe Rouche. 

— Omorâţi-l, spuse, ridicând abătut din umeri. 

Rouche făcea ochii tot mai mari, pe măsură ce braţul îi 
strângea beregata. Începu să dea din picioare şi să tragă 

disperat de braţul gata să-l sufoce, când ceva îi atrase 
atenţia doctorului. 

— Opreşte-te! îi ordonă gorilei. 

Il prinse pe Rouche de mâini, ridicându-le înaintea lui. 

— Imi dai voie? întrebă politicos, ca şi cum Rouche ar fi 
avut de ales. 

li desfăcu manşetele şi suflecă mânecile, dezvăluind 
cicatricile decupate grosolan pe antebraţe. Doctorul atinse 
blând pielea rozalie, ridicată şi încreţită. 

— Astea nu-s aşa proaspete, îi zâmbi lui Rouche. Cum te 
numeşti? 

— Damien, îi spuse Rouche gâtuit. 

— Trebuie să înveţi să respecţi instrucţiunile, Damien, 
spuse, apoi li se adresă celor doi agenţi de pază. Cred că 
putem spune fără dubii că Damien e de-al nostru. 

Lui Rouche i se dădu drumul din strânsoare şi icni, 
făcând doi paşi poticniţi în faţă astfel ca Edmunds să-l 
poată vedea în uşa deschisă. 

— Aţi făcut o treabă bună, le spuse bărbatul celor doi 
fraţi. Dar cred că-i datoraţi scuze lui Damien aici de faţă, 
ce ziceţi? 

— Scuze, spuse bărbatul mai înalt, uitându-se în pământ 
ca un copil care fusese dojenit. 

În schimb, bărbatul care-l imobilizase pe Rouche se 
întoarse cu faţa la perete. Începu să lovească peretele cât 
de tare putea. 

— Hopa! Hopa! interveni doctorul, prinzându-l de mâini 
ca să nu se mai rănească. Nimeni nu s-a supărat pe tine, 
Malcolm. Te rugam doar să-i cer scuze lui Damien. Aşa e 
frumos. 

Bărbatul nu îndrăzni să se uite în ochii doctorului. 

— Scuze. 

Rouche acceptă curtenitor scuzele, deşi era încă îndoit 
de spate şi nu-şi recăpătase suflul, şi profită de ocazie ca 
să-şi scoată casca cu microfon din buzunar. 

— Adună-te o clipă, îi zise doctorul, punându-i o mână pe 
spate. Când eşti gata, găseşte-ţi un loc. 

Incă îndoit de spate, Rouche îl surprinse pe Edmunds în 

hol, cu telefonul la ureche, înainte ca uşile masive să fie 
închise şi încuiate, sechestrându-l acolo. 

Doctorul se îndepărtă. 

Silindu-se să se ridice, Rouche se îmbrăcă la loc, 
fixându-şi rapid casca şi uitându-se pentru prima dată pe 
îndelete de jur împrejur. În comparaţie cu locul deprimant 
de vizavi, sala părea modernă şi luminoasă. Numără rapid 
scaunele de pe ultimul rând şi rândurile care-l despărţeau 
de scenă spre a estima cât de mare era publicul. Scena în 
sine era înălţată cam la un metru şi jumătate deasupra 
solului şi în spatele ei era desfăşurat un ecran mare de 
proiecţie. Doctorul care-l lăsase să intre urcă pe scările din 
mijloc, pentru a se alătura altor două persoane pe care 
Rouche nu le recunoştea. 

— Am intrat, mormăi. Între 35 şi 50 de suspecți. 

Ochi un loc liber spre capătul unui rând şi îşi croi drum 
într-acolo, mergând cu spatele la scenă. Chiar când ajunse 
în dreptul scaunului, toată lumea din jur se ridică în 
picioare, iar el se trezi înconjurat de o mare de figuri. 
Primul lui instinct a fost s-o rupă la fugă, deşi ştia că n-are 
unde să scape, dar apoi toţi izbucniră în aplauze extaziate. 

Alexei Green urcase pe scenă. 

Întorcându-se, Rouche îl văzu pe bărbatul pletos, care 
tocmai făcea cu mâna publicului cuprins de adoraţie. Spre 
a-şi face intrarea un pic mai memorabilă, adoptase un 
costum elegant cu un luciu albastru-metalic şi, mai 
semnificativ poate, pusese să se proiecteze în spatele lui o 
fotografie enormă cu cadavrul spânzurat al Bancherului, 
cu New Yorkul în fundal. 

Rouche se alătură aplauzelor, conştient de faptul că era 
şi el pe undeva în poza aia, un chip pierdut în mulţimea 
amorfă de agenţi din echipele de intervenţie care priveau 
cadavrul de la adăpost, de pe pod. 

— Îl văd pe Green, anunţă, trebuind aproape să ţipe ca 
să se facă auzit printre uralele şi aplauzele din ce în ce mai 
entuziaste, în timp ce imaginea de pe ecran se schimba: 
maşina de poliţie şifonată înlocui cadavrul Bancherului, 
iţindu-se cu spatele în uşa Secţiei 33, ca un mâner de cuţit. 

Rouche îşi aminti momentul când văzuse ce mai 
rămăsese din corpul lui Kennedy la morgă, un om de 
treabă după spusele tuturor. Îşi aminti de funia murdară 
care-i rămăsese legată la mână, de unde fusese legat de 
capota propriei maşini de patrulare, înainte de a fi 
proiectat, cu maşină cu tot, prin zidul unei clădiri în care 
se aflau prietenii şi colegii lui. 

Rouche aplaudă şi mai tare. 

X XX x 

— Către toate echipele: postaţi-vă pe poziţii, ordonă 
Chase în radioemiţător. 

— Sunt între 35 şi 50 de oameni în public, îi spuse 
Baxter. 

— Între 35 şi 50 de suspecți, traduse Chase în engleza 
americană. 

Baxter se îndepărtă de unitatea de monitorizare mobilă 
pentru a reveni la cealaltă conversaţie. 

— Edmunds, evacuează NORI Intra echipa. 


Edmunds se uită îngrijorat de jur împrejurul holului 
aglomerat. 

— Mda... Nicio problemă. 

— Ai nevoie de ajutor? îl întrebă Baxter. 

— Nu, mă descurc. E şi Fi... 

Finlay, care i se alăturase cu câteva clipe mai devreme, 
clătină din cap. 

— E o nimica toată, se corectă Edmunds, apoi îi închise. 

— Doar şi-ar face griji dacă ar şti că am venit, îi explică 
Finlay. Hai să scoatem lumea de-aici şi nici nu-i nevoie să 
afle. 

Edmunds încuviinţă. Se despărţiră şi începură să mâne 
oamenii spre ieşire, cât de discret puteau, pe un rând de 
uşi, în timp ce poliţiştii înarmaţi dădeau buzna pe cealaltă 
uşă. 

X XX x 

Rouche îndrăzni să tragă cu ochiul pe lângă uşă, 
aşteptându-se ca agentul Chase şi echipa lui să-şi facă 
intrarea cât de curând. Erau trei ieşiri, câte una de-o parte 
şi de alta a scenei şi uşile mari, duble, pe care intrase şi el. 

O avertizase deja pe Baxter că erau câte doi agenţi de pază 
amatori la fiecare intrare, dar niciunul nu părea să fi auzit 
că se apropie echipele de intervenţie armată, care, fără 
îndoială, de-acum, erau la doar câţiva paşi de uşile de 
lemn. 

Deveni din nou atent la Green, care cobori în fugă 
treptele din faţa scenei pentru a veni în mijlocul adepților 
lui, cu părul răvăşit, ţinut locului de casca la care era 
ataşat microfonul. Rouche trebuia să recunoască - Green 
era un orator fermecător şi charismatic, exact genul de 
personalitate hipnotică, menită să-i inspire pe cei uşor 
influenţabili. 

— Suntem nespus de mândri de fraţii şi surorile noastre, 
spuse înfocat publicului, cu un tremur în glas. 

Părea să se uite în ochii fiecărei persoane din public, în 
timp ce se plimba dintr-un capăt în altul al sălii. O femeie 
aflată la capătul unuia din rânduri îl înconjură cu braţele, 
când trecu pe lângă ea, lăsându-se să cadă de pe scaun şi 
plângând de bucurie. Rouche observă că unul dintre 
agenţii de pază dăduse să se apropie, dar Green ridică o 
mână, semn că nu păţise nimic. O mângâie pe femeie pe 
păr şi-apoi îi ridică bărbia, adresându-i-se direct. 

— Şi vrem ca ei să fie la fel de mândri de noi. 

Toată sala aplaudă entuziast ideea, iar el continuă: 

— lar o persoană foarte norocoasă, aflată chiar aici în 
momentul ăsta, va avea prilejul să-şi îndeplinească această 
dorinţă, doar că un pic mai devreme decât noi toţi, zâmbi 
Green, reuşind în sfârşit să se desprindă din braţele femeii. 

Rouche profită de comentariu, ca să se uite din nou de 
jur împrejur, în timp ce fiecare persoană din public studia 
chipurile din jur, căutând eroul misterios. Când se întoarse 
Rouche, Green era chiar la capătul rândului lui. Îi 
despărţeau doar două persoane. Nu erau mai mult de doi 
metri între ei. 

Poliţiştii aveau să ţâşnească în sală din clipă în clipă. 

Rouche se întrebă dacă o să apuce să ajungă la el. 

Green probabil că observase că îl fixează cu privirea, 
pentru că se uita ţintă la el. Se uită în treacăt la cămaşa 

mânjită a lui Rouche, dar nu se opri. 

— Două zile, prieteni. Mai avem doar două zile de 
aşteptat! strigă, aţâţând publicul, în timp ce ieşea de pe 
scenă, acompaniat de aplauze furtunoase. 

Văzând expresiile de adoraţie de pe chipurile din jur, 
Rouche înţelese de ce fusese nevoie de această ultimă 
întâlnire riscantă: oamenii ăştia îl venerau pe Green. Erau 
în stare de orice ca să-i câştige admiraţia, erau gata să 
moară pentru el, şi tot ce-i cereau în schimb era să-i 
iubească la rândul lui. Simţiseră nevoia să-l mai vadă 
pentru ultima dată. 

Şi acum, erau supuşi cu totul voinţei lui. 

— Nu intraţi. Nu intraţi, mormăi Rouche, sperând că 
Baxter mai era pe recepţie. 

Dacă îl lăsau pe Green să-şi împărtăşească de bunăvoie 
planurile, ar fi fost o modalitate mult mai sigură de a 
obţine informaţii decât tăcerea sfidătoare sau adevărurile 
spuse pe jumătate, din dorinţa de autoconservare, în 
cadrul unui interogatoriu. 

— Repet: nu... intraţi, spuse, ridicând vocea. 

Stropii de ploaie care se izbeau de luminatoare se 
transformară într-o aversă subită de grindină, venind în 
completarea aplauzelor. 

— Fiecare dintre voi ştie deja ce are de făcut, spuse 
Green întregii adunări, adoptând un ton grav. Dar vă spun 
un lucru: când lumea întreagă îşi va întoarce privirea spre 
Piccadilly Circus şi oamenii vor vedea cu ochii lor victoria 
noastră glorioasă, când îşi vor purta morţii la lumină ca să- 
i numere, atunci ne vor observa în sfârşit. Atunci vor 
înţelege în sfârşit... că nu suntem „devastaţi”. Nu suntem 
„suferinzi”. Nu suntem „slabi”. 

Green scutură dramatic din cap, apoi îşi ridică 
amândouă mâinile spre cer. 

— Împreună... suntem... puternici! 

Toată lumea se ridică în picioare din nou, iscând un 


vuiet asurzitor. 
XX x 


Chase şi o mână de agenţi FBI erau pe poziţie în dreptul 

uşii duble aflate lângă scenă şi, ca urmare, lângă Green. 
Chase tocmai se contrazicea pe şoptite cu Baxter. 

— Pentru Dumnezeu, Chase. Mai lasă-l un minut.. 

— Nu, i-o reteză Chase, ridicând un pic glasul cât se 
auzeau în continuare aplauze din sală. L-a ochit pe Green. 
Intrăm. 

— A zis să nu intraţi! 

— La naiba, Baxter! Nu mai ţine canalul blocat! o repezi 
Chase. Intrăm. Către toate echipele. Către toate echipele. 
Intrăm! Intrăm! Intrăm! 


Ovaţiile se întrerupseră brusc când cele trei rânduri de 
uşi începură să se zguduie violent, forțând broaştele. 
Green reacţionă primul, trăgându-se cu spatele spre scenă, 
unde colegii lui alarmaţi se ridicau în picioare. Teama de 
pe chipurile liderilor se răspândi în rândul mulţimii ca un 
virus. Rouche începu să-şi croiască drum cu coatele spre 
culoar în timp ce, în spatele lui, uşile principale cedară. 

Multimea ţâşni ca din puşcă. 

Deodată se trezi pironit de perete în vreme ce oamenii 
de la capătul rândurilor erau împinşi spre el, publicul se 
mişca la unison, ca o singură entitate. Green ajunsese deja 
la scenă când uşile aflate de-o parte şi de alta se 
deschiseră în sfârşit. 

— FBI! La pământ! La pământ! 

Rouche se zbătea disperat să scape din îmbulzeală când 
mulţimea se mişcă din nou la unison, avântându-se spre 
noua ieşire oferită. Valul de oameni se izbi de agenţii FBI, 
dar publicul nu se risipi în toate direcţiile, cum ar fi fost de 
aşteptat, ci se concentră într-un singur punct. 

Mulțimea îi înghiţi pe doi dintre poliţiştii înarmaţi chiar 
când se auzeau primele focuri. Rouche îl văzu pe Green, cu 
întregul său anturaj, îndreptându-se glonţ spre uşile 
deschise. Imbrâncind pe cineva la o parte, Rouche reuşi să 
se desprindă de turmă. Se căţără peste scaune, convins că 
poliţiştii copleşiţi nu-l zăriseră pe Green venind spre ei şi 
că, şi dacă l-ar fi văzut, n-ar fi fost în stare să acţioneze. 

Se auzi o detunătură. 

Bărbatul din faţa lui Rouche căzu la pământ, astfel că nu 
mai stătea nimic între el şi unul din poliţiştii intraţi în 
panică. În mod evident, poliţiştilor li se dăduse ordin să 
acţioneze în forţă odată ce începeau să piardă controlul. Îşi 
dădu seama că polițistul nu-l recunoscuse, şi că, în toată 
nebunia şi în halul în care arăta, părea unul din adepţii 
fanatici ai lui Green, ca oricare altul. 

Polițistul îl luă în bătaia armei şi se auzi declicul 
dinaintea declanşării. 

Rouche încremeni. Dădu să spună ceva, dar ştia că n-o 
să apuce să rostească propoziţia la timp... 

Arma de asalt se declanşă chiar când o puzderie de 
oameni îl înconjurară pe poliţist, împingându-l să tragă în 
gol. Bărbatul fusese îmbrâncit la pământ. Rouche încerca 
să ajungă la el, când se simţi luat pe sus de un al doilea 
val, care se revărsa pe făgaşul de minimă rezistenţă, 
călcându-l în picioare pe bărbatul doborât. 

Rouche era purtat pe uşă afară, până în hol. Cei mai 
mulţi dintre adepţi se îmbulzeau panicaţi spre holul de la 
intrare, dar apoi Rouche îl zări pe Green năpustindu-se pe 
una dintre ieşirile de urgenţă aflate la capătul opus al 
holului. 

Geamul fusese spart. Se strecură prin spărtura în 
zigzag, ieşind pe aleea din spate. Ajuns dincolo de 
vehiculul echipei de intervenţie, Green fugea spre strada 
principală. 

— Baxter! strigă, lipindu-şi casca de ţeastă. Green a 
ieşit. A luat-o pe jos spre Marble Arch. 

Nu reuşi să desluşească răspunsul ei, care se auzea 
bruiat în cască. 

O luă la fugă, dând roată clădirii şi ieşind în stradă, unde 
oamenii se înghesuiau laolaltă în pragul uşilor şi în dreptul 
vitrinelor. Simţea o durere cumplită de fiecare dată când 
stropii de ploaie îngheţată îi atingeau pieptul cuprins de 
febră. 

Rouche avu impresia că Green îi scăpase, dar apoi îl 
văzu, tăind-o prin mijlocul străzii, prin dreptul celor trei 
arcade, cu părul lui lung, pieptănat cu grijă, lipit acum de 

faţă în şuviţe negre. 

— E pe Oxford Street! zbieră Rouche, dând colţul, 
neştiind dacă Baxter mai primea de fapt mesajele lui pe o 
vreme ca asta. 

Green lăsa din ce în ce mai multă distanţă între ei pe 
măsură ce Rouche începea să clacheze, nemaifiind în stare 
să ignore supliciul la care se supusese. 

Green era îndeajuns de sigur pe el ca să se oprească 
atunci când Rouche încetini, luând-o la pas, odată ce-şi 
epuizase şi ultima rezervă de adrenalină. Îşi dădu la o 
parte părul din ochi, râse şi o porni din nou. 

Rouche era gata să cadă din picioare când Audi-ul lui 
Baxter trecu în viteză pe lângă el. 

Maşina urcă pe trotuar, la câţiva metri în faţa lui Green, 
şi se izbi de zidul unei clădiri, blocându-i drumul. Luat prin 
surprindere, Green rămase în cumpănă, şovăind între 
strada aglomerată pe de o parte şi magazinul de lenjerie, 
pe de altă parte, când Rouche îl placă din spate, sfâşiindu-i 
costumul cu luciu metalic, şi îl trânti la pământ. 

Baxter ţâşni din maşină şi-l ajută, înfigându-i un 
genunchi în ceafă lui Green, pironindu-l pe trotuar şi 
punându-i cătuşele. 

Complet stors, Rouche se întoarse pe spate, aţintindu-şi 
privirea spre cerul pustiu, tocmai când zloata lăsa locul 
primilor fulgi diafani de zăpadă. Gâfâia, încercând să-şi 
recapete suflul, cu mâna la piept şi totuşi, pentru prima 
dată, nu mai ştia nici el de când, chiar se simţea împăcat. 

— Rouche!? îl strigă Baxter. Rouche!? 

O auzi vorbind cu cineva. 

— O ambulanţă... Oxford Street, numărul 521... Da, e un 
magazin de lenjerie Ann Summers aici... Poliţist rănit. 
Multiple laceraţii adânci, hemoragie masivă... Vă rog, 
grăbiţi-vă! 

O auzi mai tare acum. 

— Sunt pe drum, Rouche! L-am prins. L-am prins! S-a 
sfârşit. 

El întoarse încet capul, uitându-se la ea cum îl ridică pe 
Green în genunchi, reuşind cumva să-i zâmbească... dar 

apoi făcu ochii mari. 

— Rouche? Eşti bine? Ce s-a întâmplat? îl întrebă Baxter 
în timp ce el o pornise târâş spre ei. Nu cred c-ar trebui să 
te mişti. Rouche? 

Cu un strigăt de durere, Rouche se târî pe betonul 
îngheţat. Întinse mâna şi rupse ce mai rămăsese din 
cămaşa îmbibată de apă a lui Green, dezvăluind cuvântul 
binecunoscut scrijelit pe piept: 


MARIONETĂ 


— La naiba! icni Baxter în vreme ce Rouche se lăsa din 
nou pe spate. De ce ar avea...? Oh, la naiba! 

Green îi zâmbi triumfător. 

— N-a fost niciodată cel care trăgea sforile, spuse 
Rouche gâjâit, privind cum răsuflarea i se prefăcea în 
abur. N-am oprit nimic. 

CAPITOLUL 32 


Duminică, 20 decembrie 2015 
12:39 p.m. 


Chase era furibund. 

Operaţiunea lui eşuată şi faptul că, ulterior, nu reuşise 
să-l prindă pe Green el însuşi anulaseră, cel puţin 
temporar, pretenţiile FBl-ului asupra prizonierului. Baxter 
era perfect conştientă că lucrurile n-aveau să rămână aşa, 
din cauză că şefa ei lipsită de coloană vertebrală avea să 
cedeze. Ca urmare, făcu astfel încât să-l interogheze pe 
Green de cum ajunse acesta la Brigada de Omucideri şi 
Infracţiuni Grave. 

Restul adepților lui fuseseră împărţiţi între mai multe 
secţii locale pe baza unui algoritm complex care raporta 
numărul de dosare în lucru, la cererea estimată de ofiţeri 
pe teren, creaţia unui individ de la IT. Un individ care, 
întâmplător, fusese confundat, pentru scurt timp, cu 
ucigaşul din cazul „Păpuşa de cârpe” şi care fusese privat 
pe nedrept de pauza de prânz, cu 18 luni în urmă. Poliţiştii 
aflaţi în tură coordonau interogatoriile, pe baza unei serii 
de întrebări concepute şi distribuite de Chase. 

Baxter se aşteptase ca Green să tărăgăneze lucrurile, 
solicitând un avocat, dar, spre surprinderea ei, individul nu 
făcuse nicio solicitare în acest sens, o decizie neinspirată 
de care avea de gând să profite. Deoarece Rouche era în 
spital, îl rugase în silă pe Saunders să o însoţească. Oricât 
de antipatic i-ar fi fost detectivul-sergent tare în gură, era 
atât de lipsit de scrupule, încât se dovedise în repetate 
rânduri cel mai eficient polițist din cadrul 
departamentului, când era vorba de interogatorii. 

Îşi croiră drum spre camerele de interogatorii, unde 
polițistul aflat de pază le deschise uşa camerei 1. (Doar 
nou-veniţii foloseau vreodată camera 2, cu aerul ei 
imaculat.) Green stătea calm la masa din mijlocul camerei. 
Le zâmbi afabil. 

— Poţi să-ţi ştergi rânjetul îngâmfat de pe faţă, pentru 
început, se răsti Saunders la el. 

Baxter nu era obişnuită să joace rolul poliţistului bun. 

Pentru prima dată, Saunders avea un aer chiar 
profesionist. Era încă îmbrăcat în uniformă după 
participarea la operaţiune şi ţinea un dosar plin de hârtii în 
mâini, pe care îl trânti ameninţător pe masă, aşezându-se. 
Era, desigur, doar un număr din revista Men's Health, pe 
care-l îndesase într-un dosar de plastic, dar ei i se păru o 
figură de efect. 

— Dacă vă imaginaţi că ne-aţi învins, vă înşelaţi 
amarnic, le spuse Green, dându-şi părul după urechi. 

— Aşa deci? întrebă Saunders. Ciudat lucru, pentru că 
aveam impresia că i-am arestat pe toţi amicii tăi ţicniţi, 
care dau tot din ei în faţa colegilor noştri chiar a... 

— Câţi? îl întrerupse Green. 

— Pe toţi. 

— Câţi, mai exact? 

Saunders se poticni. 

Green zâmbi plin de el şi se rezemă de spătarul 
scaunului. 

— Aşadar, punându-i la socoteală pe toţi cei care au 
reuşit să scape după razia voastră de ageamii de azi- 
dimineaţă, plus pe toţi cei cărora le-am dat instrucţiuni să 
nu participe, aş zice că... ați pus-o. 

Încercând să câştige timp ca să se gândească, Saunders 
luă dosarul de pe masă şi-l deschise, dând impresia că 
verifica ceva. Era, de fapt, încă un articol despre cum să te 
alegi cu un abdomen cu pătrăţele în doar şase săptămâni, 
care, teoretic, ar fi scos revista de pe piaţă într-o lună şi 
jumătate dacă ar fi funcţionat vreuna din acele reţete. 

Simţindu-se instantaneu mai gras, închise dosarul şi se 
întoarse spre Baxter, ridicând din umeri. 

— Bănuiesc că are dreptate, spuse, apoi îşi trase teatral 
o palmă peste frunte. Ştii ce? Am făcut o mare tâmpenie! 
Deja am programat să mă întâlnesc cu femeia aia marţi. 
Cum o chema, oare? 

— Maria, îi aminti Baxter. 

Green se încordă. 

— Şi n-o să ghiceşti unde i-am dat întâlnire. 

— Să nu-mi zici că în staţia de metrou Piccadilly Circus! 

Baxter clătină din cap, cu un aer de dezolare exagerată. 

— Vezi tu, zise Saunders, întorcându-se spre Green, m- 
am gândit că, dat fiind că e sora ta, ar putea recunoaşte 
foşti colegi, prieteni de-ai tăi, poate chiar şi pacienţi. O 
rugăminte justificată, cred c-o să-mi dai dreptate. O să 
rămână acolo toată ziua. 

Schimbarea de dispoziţie a lui Green le confirmă că 
staţia de metrou era, într-adevăr, ţinta atacului planificat. 

— Nu înseamnă nimic pentru mine, spuse Green, 
ridicând din umeri chiar convingător. 

— Serios? îl întrebă Saunders. Ştii, eu am fost cel care a 
interogat-o în ziua în care ne-am dat seama că tu eşti 
persoana. 

— Una dintre voi m-a interogat, spuse Green, evitându-l 
pe Saunders ca să se uite în ochii lui Baxter. La închisoare. 
Da. O agentă... Curtis, nu-i aşa? Ce mai face? 

Baxter se încordă involuntar. Îşi încleştă pumnii. 

Saunders interveni rapid. 

— Eu am fost cel care a trebuit să-i spună ce jeg de om e 
fratele ei, de fapt. Nu m-a crezut la început. Te-a apărat cu 
patimă. A fost... patetic să văd cum se năruieşte 
încrederea ei în tine. 

Comentariul îşi atinse ţinta. 

Green îi aruncă o privire, apoi deveni din nou atent la 
Baxter şi zise: 

— Probabil că ai părăsit-o, îi spuse, studiind-o atent. 
Dacă eşti aici acum şi ai scăpat teafără, probabil că ai 
abandonat-o acolo. 

Baxter îl privi cu ochii îngustaţi. Respira accelerat. 

Saunders o urmărea şi el pe Baxter. În caz că ar fi avut o 
ieşire şi l-ar fi atacat pe Green, interogatoriul se încheia 
aici, iar Green ar fi fost protejat de birocraţia autoimpusă a 
poliţiei metropolitane şi de armata de funcţionari. 

Devenise o întrecere a cărei miză era care din ei va ceda 
primul. 


131410 


— Ştiu că nu eşti ca restul, îi spuse Saunders. Nu crezi 
nimic din toate astea. Tu o faci să iasă banul, nu-i aşa? 

Suspectul, arătos, nu reacţionă în niciun fel. 

— Din puţinul pe care-l ştiu despre rănile de cuţit, zise, 
acoperindu-l pe Saunders, rareori te omoară pe loc. 

Lui Baxter îi tremurau mâinile de nervi şi-şi încleştase 
maxilarul. 

— Deci, de ce-ai făcut-o? strigă Saunders. Pentru bani 
sau ca să nu te dea în vileag? Stai aşa. Nu eşti vreun 
pedofil sau ceva, nu? 

— Nu cred că murise când ai lăsat-o acolo. Nu murise 
încă, aşa-i? rânji Green, întărâtând-o pe Baxter. 

Baxter se ridică în picioare. 

Realizând că abordarea actuală nu dădea rezultate, 
Saunders o luă altfel: 

— Cine e Abby? întrebă. Sau, mai bine zis, cine a fost 
Abby? 

Pentru o fracțiune de secundă doar, în ochii lui Green se 
citi furia. Se întoarse să i se adreseze din nou lui Baxter, 
dar era prea târziu - Saunders îi găsise punctul slab şi sări 
la jugulară. 

— Mda, sora ta a pomenit de ea. A murit, nu-i aşa? Ce-ar 
zice ea de toată povestea asta? Mă întreb. Crezi că Annie 
ar fi mândră de tine? Crezi că Annie ar... 

— Abby! ţipă Green la el. O cheamă Abby! 

Saunders râse. 

— Sincer, amice, mi se rupe. Oh, stai aşa... Dacă nu 
cumva ai omorât-o chiar tu? 

Se aplecă spre el cu o sclipire de interes: 

— Caz în care sunt ochi şi urechi. 

— Cum îndrăzneşti, se stropşi Green, roşu la faţă acum, 
de nerecunoscut, cu riduri adânci de încruntare care-i 
trădau vârsta. Să te fut... Să vă fut pe amândoi. Toată 
treaba asta o fac pentru ea. 

Baxter şi Saunders se priviră pentru o fracțiune de 
secundă, ştiind cât de mult putea conta această 
mărturisire a unui delict, dar Saunders încă nu terminase. 

— Toate bune şi frumoase - să faci chestia asta ca pe un 

soi de omagiu dement pentru Amy... 

— Abby! ţipă Green din nou, împroşcând masa cu salivă 
şi zbătându-se să-şi smulgă mâinile din cătuşe. 

— ...dar chiar crezi c-o să se mai gândească cineva la 
tine sau la paraşuta ta de iubită moartă, după ce încep să 
se declanşeze bombele? 

Saunders îi râse în faţă, fără urmă de umor. 

— Nu eşti nimic, nimic altceva decât o distracţie, 
încălzirea pentru evenimentul principal. 

Şi Baxter şi Saunders îşi ţinură răsuflarea, conştienţi de 
faptul că tocmai făcuse mutarea decisivă. Incet, Green se 
aplecă spre Saunders, cât de mult putea cu cătuşele la 
mâini. Când i se adresă în sfârşit, vorbi şoptit, cu furie şi 
ură în glas: 

— Vino să mă vezi marţi, jeg îngâmfat, pentru că-ţi 
promit - o să-ţi aminteşti cum o cheamă: A-B-B-Y. 

Green numără cele patru litere pe degete, apoi se 
rezemă din nou de scaun. Baxter şi Saunders se întoarseră 
unul spre celălalt. Fără o vorbă, se ridicară şi ieşiră grăbiţi 
din cameră. 

Obţinuseră ce voiau. 

— Să-i văd eu pe cei de la MI5 că ne mai spun că nu e 
niciun pericol să se producă un alt atentat acum, pufni 
Baxter, în timp ce străbăteau hotărâți biroul, adunând 
echipa în drum spre sala de şedinţe. Şi află ce progrese am 
făcut cu iubita moartă. 

— Avem o problemă majoră, anunţă unul dintre detectivi 
de cum intră Baxter pe uşă. 

— Oh, dar totul mergea aşa bine! 

Niciodată nu reuşea să reţină cum o chema pe tânăra cu 
un aer masculin: Nichols? Nixon? Knuckles’? Se hotărî să 
nu rişte. 

— S-auzim! 

— Tocmai am identificat toţi suspecţii pe care-i avem în 
arest, raportat la SMS-urile care se şterg singure... 

— SMS-urile sinucigaşe! se auzi vocea lui Steve din 
echipa tehnică de sub un birou, de undeva. 


° În traducere aproximativă: „Pumni” (N. t.). 

— Treisprezece din Marionetele lui Green nu ne ies la 
numărătoare. 

— Treisprezece? se strâmbă Baxter. 

— Şi... continuă femeia cu un aer spăsit, dintre 
Marionetele procesate până acum, cel puţin cinci nu au 
antecedente privind tulburările psihice şi nu există dovezi 
că ar fi mers vreodată la psihiatru, cu atât mai puţin la 
vreunul dintre psihiatrii noştri. Asta ne confirmă că, la fel 
ca la New York, toată treaba merge mult dincolo de Green 
şi pacienţii lui. Ne-am concentrat doar pe o părticică 
infimă din puzzle... M-am gândit că ar fi cazul să ştiţi. 

Baxter scoase un chiţăit sugrumat - rodul unei 
combinaţii de extenuare, dezamăgire şi îngrijorare. 

Femeia îi zâmbi stingherită şi se aşeză. 

— Hei, îi şopti Saunders. Ce voia Knuckles? 

Knuckles i se zicea de fapt, la naiba! 

— Doar să ne strice bucuria, oftă Baxter, venind în faţă 
şi punând toată echipa la curent. 

Blake ridică mâna. 

— Pentru Dumnezeu, Blake, strigă Baxter. Eşti om în 
toată firea. Spune! 

— Oare Green chiar ar fi confirmat câte bombe 
plănuiesc să detoneze? 

— Are o noimă - e acelaşi număr ca la New York. Pe 
deasupra, Saunders a scos chestia asta de la el. 

— Oh, încuviinţă Blake, convins. 

Chase se uită intrigat de la unul la altul. 

— A fost provocat, explică Blake. 

— Cum merge procesul de recunoaştere facială? întrebă 
Baxter, adresându-se întregii adunări. 

— Cei de la City Oasis ne-au trimis înregistrările, spuse 
cineva din echipa tehnică a  FBl-ului. Comparăm 
înregistrările de la ambele hoteluri, ca să ne asigurăm că 
nu ne-a scăpat cineva. 

— Şi cele trei persoane aflate pe scenă cu Green? 

— Una dintre ele a fost împuşcată în timp ce încerca să 
fugă şi a murit pe loc. 

Baxter îşi dădu ochii peste cap şi pufni. 

— A scos cuțitul la mine! spuse unul dintre agenţii lui 
Chase, în defensivă. 

— Doctoriţa Amber Ives, continuă bărbatul. Tot psihiatru 
şi terapeut care lucra cu persoanele îndoliate. A avut 
nenumărate ocazii să dea nas în nas cu Green - seminarii, 
prieteni comuni. 

Îşi verifică notițele. 

— O a doua persoană, care era cu Ives, a reuşit să fugă. 

Toată lumea se uită acuzator la agentul FBI. 

— Erau o mulţime de oameni! 

— Şi a treia persoană? întrebă Baxter, pierzându-şi 
răbdarea. 

— E în curs de a fi transferată aici. A spus că vrea să 
facă o înţelegere cu noi. 

— Ei bine, facem progrese, declară Baxter. Dar 
continuaţi să operaţi, pornind de la premisa că n-o să ne 
ofere nimic până atunci. 

Se întoarse spre Saunders. 

— Te-ai descurcat de minune acolo, îl complimentă, apoi 
i se adresă lui Chase: Noi am terminat cu Green. N-ai 
decât să te cerţi cu MI5-ul por acom. 


Baxter şovăi în pragul salonului privat al lui Rouche de 
la Spitalul St. Mary's, în timp ce afară se pusese serios pe 
ninsoare. Pentru o fracțiune de secundă, s-a simțit purtată 
din nou în biserica întunecată şi văzu cu ochii minţii dâra 
subţire de sânge care se ivise în dreptul gâtului lui Curtis, 
o amintire cauzată de provocările lui Green. 

Adormit în pat, Rouche avea aerul unui mort, cu capul 
lăsat în piept, în timp ce sângele din rănile încă 
nevindecate i se îmbibase prin bandaje. Îşi ţinea braţele 
într-o poziţie nefirească, fiecare atârnat de un suport 
pentru perfuzie, imobilizat de tuburile care se încolăceau 
în jurul lui, ca nişte fire. 

Deschise ochii şi îi zâmbi ostenit. 

Ea se scutură de amintire şi se apropie de pat, 
aruncându-i punga mare de Crunchie Rocks pe care o 
luase de la chioşcul de ziare din hol, un gest emoţionant, 

compromis doar de faptul că Rouche nu-şi putea mişca 
braţele, din cauza perfuziilor şi de ţipătul lui involuntar 
când proiectilul îi ateriză chiar în mijlocul bandajelor 
însângerate. 

— La naiba! icni Baxter, dând fuga să le mute pe 
dulăpiorul pe roţi de lângă pat. 

Puse mâna pe telecomandă ca să dea mai încet sonorul 
la filmul cu tematică de Crăciun, dându-şi seama -, deşi n- 
ar fi recunoscut - că era Harry Potter şi Prinţul Semipur, şi 
o izbiră similitudinile dintre situaţia lor şi cea din film când 
Albus Dumbledore îşi avertiză din mormânt elevii că cea 
mai periculoasă armă a adversarului erau ei înşişi. 

Apăsă pe „mut” şi se aşeză lângă Rouche. 

— Aşadar, când te externează? îl întrebă. 

— Mâine-dimineaţă. Trebuie să bage antibiotice în mine 
până atunci ca nu cumva - citez - „să mor”. Măcar acum 
pot să respir din nou. 

Baxter îl privi intrigată. 

— Aveam o coastă care mă împungea în plămân, îi 
explică Rouche. Încă de la penitenciar. 

— Ah! 

Baxter se uită cu un aer vinovat la bandajele în care era 
înfăşurat. 

— De-acum, lumea o să se uite la mine bizar la piscină, 
glumi Rouche. 

— Poate că reuşesc să facă ceva, îi spuse Baxter. Grefe 
de piele sau ceva de genul ăsta? 

— Mda. Mda, sunt sigur că se poate. 

Nu părea prea convins. 

— Mai există oamenii ăia care îşi transformă tatuajele în 
alte chestii, îi sugeră Baxter încurajator. Ca să scape de 
numele foştilor şi chestii de-astea. 

— Mda, încuviinţă Rouche. Ar putea să-l transforme 
poate în... Majoretă? 

Se strâmbă. 

— Marmotă! propuse Baxter, cu o expresie serioasă, şi- 
apoi îi pufni pe amândoi râsul, cu gândul la propunerea 
absurdă. 

Rouche îşi duse mâna la piept. 

— Deci, ce-aţi reuşit să scoateţi de la Green? 

Baxter îl puse la curent cu ce aflaseră, interogându-l pe 
pseudo-liderul Green şi cu ce aflaseră de la doctorul pe 
care-l reţinuseră, un anume Yannis Hoffman, care le 
dăduse detalii complete despre pacienţii lui, dintre care 
trei se regăseau printre cele 13 Marionete care nu 
fuseseră prinse încă. Un medic specializat în oncologie şi 
în tratamentul paliativ fusese recrutat direct de Alexei 
Green, pe care îl considerase creierul operaţiunii. In mod 
crucial însă, în schimbul unei sentinţe reduse, doctorul le 
confirmase ora exactă la care era programat atacul: 5 
după-amiaza. Ora de vârf. 

— Şi stai să vezi, adăugă. Iubita lui Green a fost ucisă în 
timpul atentatului terorist din Norvegia. 

Dacă revelaţia îl tulbură pe Rouche, nu se manifestă în 
niciun fel. 

— Mobilul? întrebă. 

— Punctul vulnerabil, îl corectă Baxter. 

— Nimic din toate astea n-a avut de-a face cu „Păpuşa 
de cârpe”? 

— Doar în măsura în care au atras atenţia opiniei 
publice. A fost o diversiune foarte inteligentă, în care s-au 
folosit de nişte oameni foarte vulnerabili, pentru a detona 
nişte bombe mari de tot. S-au folosit de ce e mai rău în noi, 
exploatând propria noastră sete de sânge. Şi oamenii n-au 
mai fost aşa de entuziasmați de la cazul „Păpuşa de cârpe” 
încoace. 

Era clar că reflectase mult după discuţia cu Green. 

— E o idee genială, continuă. Vreau să zic, cine se 
păzeşte de un atac mârşav, când e prins într-o luptă 
continuă? Ne-au făcut să ne omorâm între noi. 

CAPITOLUL 33 


Duminică, 20 decembrie 2015 
6:03 p.m. 


Fulgii care se cerneau de sus scânteiau în lumina 
farurilor de la Audi-ul lui Baxter. Maşina începuse să 
scoată un hârâit şi tot trăgea spre dreapta, de când 
agăţase o bucată din magazinul Superdrug de pe Oxford 
Street, în cursul după-amiezii. Baxter începuse să aibă 
dubii privind şansele ca maşina să treacă inspecția tehnică 
periodică. 

Opri motorul. Un jet de aer ţâşni şuierând de sub 
capotă, sugerând că apăruse o nouă hibă care trebuia 
reparată sau acoperită. Ori asta, ori maşina răsufla 
uşurată, la propriu, că scăpase intactă după acest nou 
drum. 

Zărind un grup de tineri îmbrăcaţi în trening care 
pierdeau vremea la intrarea în parc (cel care suferea de 
obezitate morbidă părea să-l poarte la modul ironic), îşi 
deconectă GPS-ul şi îl strecură sub scaun. lşi puse 
mănuşile. Fesul. Înşfăcă o pungă de pe scaunul alăturat şi- 
o porni, scârţâind prin zăpadă pe aleea care ducea spre 
căsuţa lui Edmunds. 

Sună la uşă. In timp ce aştepta, observă un şir de 
luminiţe de Crăciun înşirate pe peretele de cărămidă care 
părea să fi fost tăiat în două. Mai încolo pe stradă se auzi 
un zgomot de sticlă spartă şi apoi, deasupra caselor tăcute, 
reverberară hohote de râs. 

O auzi pe Leila plângând, apoi se aprinse lumina din hol 
şi Tia se chinui să descuie uşa cu o singură mână. 

— Crăciun fericit! îi spuse Baxter zâmbind, dându-şi 
silinţa. 

Îi întinse punga cu cadouri pe care o luase din 
apartamentul ei în drum încoace. 

— Crăciun fericit, Leila, gânguri, întinzând mâna să 
mângâie fetiţa, cam cum ar fi făcut şi cu Echo, cu aceeaşi 

voce mâţâită cu care îl chema pe motan la masă. 

Tia îşi dădu ochii peste cap şi se făcu nevăzută pe hol, 
lăsând-o pe Baxter în uşă ca pe o fraieră. 

— Alex! o auzi pe Tia strigând, dinspre o latură a casei. 

Leila nu se oprise din plâns. 

— Alex! 

— Mda? 

— Te caută iubita. Eu o să fiu la etaj, îi spuse, în timp ce 
plânsetele Leilei începeau să se stingă. 

După câteva clipe, Edmunds apăru grăbit din capul 
holului, scuturându-şi fulgi din păr. 

Baxter era aproape sigură că modul recomandat de a 
reacţiona în astfel de situaţii era să se poarte ca şi cum n- 
auzise nimic şi-apoi să strecoare comentarii pasiv-agresive 
la adresa Tiei, oricând îi permitea conversaţia. 

— Baxter! îi zâmbi Edmunds. De ce stai afară? Intră. 

— Care naiba e problema ei? exclamă, nereuşind să se 
abţină. 

Edmunds încercă s-o dea cotită. 

— Oh, crede că ai o influenţă negativă asupra mea... şi 
am ratat petrecerea de aniversare a unui copil de un an 
sau cam aşa, azi-dimineaţă... şi-a mai fost ceva, spuse el 
misterios, închizând uşa de la intrare în urma ei şi luând-o 
înainte spre bucătărie, unde uşa din spate, larg deschisă, 
dădea spre curtea întunecată. 

Baxter îi întinse punga de cadouri şi se trezi că i se oferă 
una şi mai mare în schimb. 

— Ceva de băut? îi propuse Edmunds. 

— Nu... n-ar trebui să stau prea mult, spuse, uitându-se 
cu subînţeles în sus, optând totuşi pentru abordarea pasiv- 
agresivă. Am venit doar să... Trebuia să... Aăă... 

Edmunds  recunoscu  stânjeneala grăitoare care 
prevestea momentul când Baxter urma să facă un 
compliment sau să laude pe cineva. 

— ...Voiam să-ți spun... mulţumesc. 

— Cu plăcere. 

— Ai vrut să mă protejezi... ca de obicei... 

Mai avea şi altele de zis? Edmunds era uluit. 

— ...Şi ai fost genial azi... ca de obicei. 

— De fapt, îi spuse Edmunds, cred că eu trebuie să-ţi 
mulţumesc. Ziua de azi... de fapt, ultimele două săptămâni 
m-au făcut să-mi dau seama cât de mult îmi lipseşte 
chestia asta. Oh, Doamne! Îmi lipseşte totul: pericolul, 
emoția... cât de important e ce facem. Tia s-a supărat pe 
mine, mă rog, pe noi, pentru că azi mi-am... cam dat 
demisia. 

Baxter se lumină la faţă. 

— Te întorci! 

— Nu pot. 

Ea se pleoşti. 

— Am nevoie de o viaţă personală. Trebuie să mă 
gândesc la familia mea. Dar, în acelaşi timp, nu pot să-mi 
mai irosesc potenţialul stând cu fundul pe scaun la Fraude. 

— Şi-atunci...? 

— Vreau să-ţi arăt ceva. 

Nedumerită, Baxter ieşi după el afară, străbătând fâşia 
de drum acoperită de zăpadă, în lumina care venea pe 
geamul de la bucătărie, până la şopronul dărăpănat. 

— Ta-daaam! exclamă Edmunds mândru, arătând spre 
hidoşenia care, în niciun caz, nu ţi-ar fi inspirat un „ta- 
daaam”. 

Entuziasmul i se risipi, văzând reacţia lui Baxter. 

— La naiba, spuse, realizând de ce dezvelirea nu 
produsese reacţia la care sperase. 

Se aplecă să ridice firma improvizată. 

— Drăcovenia asta nu stă şi pace, explică, fixând-o la loc 
pe peretele de lemn. Ta-daaam! 


ALEX EDMUNDS - DETECTIV PARTICULAR 


Deschise uşa prăpădită, care aproape că se desprinse 
din balamale, lăsând să se vadă biroul pe care îl pusese la 
punct înăuntru. În lumina îmbietoare a unei veioze, 
laptopul lui trona pe o suprafaţă orizontală, cu o 
imprimantă şi un telefon fără fir alături. Spaţiul mic era 
încălzit de un calorifer electric. Mai avea un filtru de cafea, 
un ceainic, un furtun agăţat deasupra unei găleți pe post 

de chiuvetă improvizată, ba chiar şi un „spaţiu alocat 
clienţilor” (un al doilea taburet). 

— Aşadar, ce părere ai? 

Baxter nu-i răspunse imediat, uitându-se încă o dată, pe 
îndelete, de jur împrejur. 

— E doar temporar, desigur, insistă Edmunds, văzând că 
ea nu spune nimic. Doar până mă pun pe picioare şi... 
Plângi? 

— Nu! replică Baxter, cu voce tremurată. Doar că mi se 
pare... mi se pare perfect. 

— Oh, Doamne! Chiar plângi! exclamă Edmunds, 
îmbrăţişând-o. 

— Mă bucur aşa de tare pentru tine... şi am avut câteva 
săptămâni grele, îi spuse Baxter râzând, înainte de a 
izbucni în lacrimi. 

Edmunds o strânse în continuare în braţe, în timp ce ea 
plângea cu capul pe umărul lui. 

— Doamne! exclamă Baxter, cu obrazul mânjit de rimel, 
râzând şi încercând să se adune. Te-am umplut de muci. 
lartă-mă! Scârboasă mai sunt. 

— Nu eşti scârboasă, o linişti Edmunds. 

Era un pic scârbos. 

— Leila deja a scuipat mâncare pe bluza asta, îi spuse, 
arătându-i locul. 

De fapt, bănuia că şi pata aia tot Baxter i-o lăsase. 

— „Înseamnă ceva mai mult pentru el”, spuse Baxter, 
ştergându-se la ochi şi citind una din ideile pe jumătate 
închegate, notate pe foile care împânzeau peretele de lemn 
din spatele lui. 

— Mda, spuse Edmunds, desprinzând foaia de-acolo ca 
să-şi descifreze propriul scris. Marionetă... Momeală. De 
ce ar scrijeli tocmai acele cuvinte pe propriul corp şi pe 
corpul victimelor lor? 

— O dovadă a loialității lor? propuse Baxter, trăgându-şi 
nasul. Un test? 

— Sunt sigur că adepţii lui aşa îl văd - un semn al 
unităţii, al apartenenţei la ceva, dar am o bănuială că 
înseamnă cu totul altceva pentru... Azazel al nostru. 

Rosti numele cu inima îndoită. 

— Ceva personal. 

Şovăi înainte de a continua. 

— Baxter, nu cred că o să poţi opri ce urmează să se 
întâmple. 

— Mulţam pentru votul de încredere. 

— Vreau să zic... 

Părea îngrijorat. 

— Gândeşte-te ce muncă a presupus să-l convingă pe 
Glenn Arnolds să coasă corpul altcuiva de propriul corp, 
cum l-a împins treptat să-şi piardă în aşa hal simţul 
realităţii, înlocuindu-i sistematic medicamentele la modul 
ăla - totul adaptat la un caz particular. Asta merge dincolo 
de obsesie... Pentru cineva, asta a devenit singurul scop în 
viaţă... şi mă îngrozeşte treaba asta. 

Zece minute mai târziu, după un ceai băut în şopron, 
Baxter era pe picior de plecare, cu punga de cadouri în 
braţe. 

— Oh, cât pe-aci să uit, exclamă Edmunds. 

Dădu fuga înapoi în casă să-i aducă ceva. Se întoarse cu 
un plic alb, pe care îl îndesă deasupra pungii cu cadouri. 

— E ultimul, mă tem. Uite ce e, Baxter... 

— Să-mi fac un pustiu de bine şi să nu-l desfac? îl 
întrerupse, ştiind că Edmunds era pe punctul de a-i spune 
din nou ce părere avea despre cum îl spionau ei pe 
Thomas. 

El încuviinţă. 

— Crăciun fericit! îi spuse, sărutându-l pe obraz şi ieşind 
în noapte. 

X k x 


Când ajunse acasă, Baxter nu găsi pe nimeni. Uitase 
complet că Thomas era la una din nenumăratele petreceri 
în interes de serviciu organizate în perioada sărbătorilor. 
Puse punga cu cadouri sub pomul de Crăciun şi procesă 
într-un final două chestii: unu, Thomas cumpărase un brad. 
Doi, din cauza a tot ce se întâmplase, ea încă nu-i luase un 
cadou. 

La gândul că Echo dormea în bucătărie, că Rouche 

rămăsese peste noapte în spital şi că Linda „Devoratoarea 
de bărbaţi” probabil că-l pipăia pe Thomas acum, începu să 
regrete că nu-l vizitase pe Finlay totuşi. Se codise să-i 
deranjeze pe el şi Maggie când îşi petreceau seara cu 
nepoţii, aşa că-i mulţumise la telefon pentru ajutor şi 
stabiliseră că o să treacă pe la el după Crăciun. 
Simţindu-se deodată foarte singură, dar hotărâtă să nu 
înceapă să se gândească la restul lumii, la toţi cei pe care-i 
pierduse în ultimul an şi jumătate, se descălţă şi urcă să 


facă o baie. 
A x* 


Baxter îl culese pe Rouche de la intrarea Spitalului St 
Mary's la 8:34 dimineaţa. Încă energizat de la analgezice, 
Rouche era un companion enervant de vesel pentru un 
drum de luni dimineaţa, în timpul orei de vârf. Dat fiind că, 
de cum ieşeau din coloana de la o intersecţie, se alăturau 
alteia la următoarea, n-avea mari speranţe că o să ajungă 
la timp la întâlnirea programată la 9:30 cu divizia antitero 
din MI5, care, deodată, începuse să ia foarte în serios 
ameninţarea la adresa securităţii naţionale. 

Rouche dădu drumul la radio. 

— „.„.azi-dimineaţă, gradul de alertă teroristă în Marea 
Britanie a fost ridicat la „critic”, ceea ce înseamnă că 
agenţiile de securitate apreciază un atentat pe teritoriul 
țării ca fiind iminent. 

— Era şi timpul, la naiba, exclamă Baxter. 

Se uită la Rouche şi-l surprinse zâmbind. 

— Ce motiv să zâmbeşti oi fi găsit în toată treaba asta? 

— Pentru că nu va avea loc niciun atentat. O să-i oprim. 

Baxter trecu pe roşu. 

— Îmi place că eşti optimist - „Gândeşte pozitiv” şi toate 
cele -, dar... 

— Nu e vorba de optimism. E vorba că acum am un scop, 
îi răspunse Rouche, în timp ce prezentatorul trecea la o 
nouă ştire, anunțând că nici Betfred, nici Ladbrokes nu mai 
acceptau pariuri legate de şansele să ningă de Crăciun. 
Ani în şir am rătăcit în derivă, întrebându-mă de ce eu am 
supravieţuit în ziua aia, şi familia mea nu... Acum ştiu... 

Gândeşte-te la nenumăratele decizii şi evenimente 
întâmplătoare care au trebuit să se combine ca să mă 
scoată din acea staţie de metrou, ca victimă a unui atentat 
terorist acum zece ani, doar spre a mă pune în poziţia de a 
preveni unul mâine. E ca şi cum istoria s-ar repeta, dându- 
mi o nouă şansă. E ca şi cum înţeleg în sfârșit de ce mai 
sunt pe-aici şi, într-un final, am un scop. 

— Uite ce e, mă bucur că eşti mai încrezător şi toate 
cele, dar nouă ne revine staţia aia de metrou, precum şi 
orice or fi pus la cale jigodiile alea acolo. Noi trebuie să ne 
ocupăm de asta. Nu-i putem lăsa să ne manipuleze cum au 
făcut la New York. Nu putem să deturnăm resurse din alte 
părţi ale oraşului, orice s-ar întâmpla acolo, orice ce ni s-ar 
întâmpla. Diversiunea e  responsabilitatea noastră. 
Bombele îi privesc pe cei din serviciile secrete. Noi n-o să 
ne amestecăm în partea aia a lucrurilor... Imi pare rău, 
adăugă, simțindu-se vinovată pentru că-i reteza elanul. 

— Să nu-ți pară, îi zâmbi Rouche. Ai dreptate, dar pur şi 
simplu ştiu că, dacă ne jucăm rolul mâine, o să prevenim 
chestia asta. 

Baxter se sili să zâmbească, spre a-i face pe plac. 

— S-o luăm pas cu pas, îi spuse. S-ar putea să mai avem 
o crimă pe cap până atunci. Şi, dacă îl luăm pe amicul 
nostru cu Gemenii şi cusăturile pe spinare ca reper, o să 
fie ceva absolut oribil. 

— Dacă nu cumva am arestat deja Marioneta cu pricina. 

— Mda, că şi suntem aşa norocoşi, pufni Baxter a 
pagubă. 

Traficul începu să-şi dea drumul. Rouche nu mai spuse 
nimic, în timp ce Baxter trecea pe o altă bandă, depăşind o 
coloană de autobuze. Ştergătoarele care se mişcau agale 
pe parbriz lăsaseră deja primul strat dintr-un om de 
zăpadă pe margini. 

— Am putea... 

Rouche şovăi, încercând să formuleze un argument mai 
convingător. 

— Am putea să aşteptăm până la cinci fără cinci şi apoi 
să evacuăm staţia. 

— Mi-aş dori să putem, îi zise Baxter. Dar nu se poate. 

— Dar dacă am... 

— Nu se poate. Dacă facem asta, riscăm să se risipească 
din nou în tot oraşul şi atunci ar putea ataca oriunde. 
Măcar aşa, o să ştim unde sunt şi o să fim pregătiţi. 

— Folosim oameni nevinovaţi ca momeală... Oare de ce 
îmi sună aşa cunoscut? întrebă. 

Tonul lui nu era unul acuzator, doar plin de regrete. 

— Da, aşa e, dar nu văd alternativa. 

— Mă întreb dacă a zis cineva acelaşi lucru şi despre 
mine şi familia mea în 2005. 

— Poate că da, îi spuse Baxter abătută. 

Se simţea un pic dezgustată de sine pentru indiferența 
cu care evaluase situaţia. Bănuia că ziua lor de întâlniri 
strategice, în care aveau să trateze vieţile oamenilor ca şi 
cum ar fi fost doar cifre într-un grafic, n-avea să fie una 
uşoară pentru Rouche. Sacrifică o cifră aici, salvează două 
acolo. 

Bănuia că nici ei n-avea a fie uşor. 


La 6:04 seara, Baxter era extenuată deja. După cum se 
aşteptase, întâlnirile se ţinuseră lanţ. Se luaseră măsuri 
mult mai stricte de securitate la metrou şi în preajma 
tuturor atracţiilor turistice. Cele cinci secţii principale de 
Urgenţă din oraş fuseseră avertizate şi erau gata să 
implementeze protocolul pentru incidente majore, în timp 
ce Serviciul de Ambulanţă îşi extinsese acoperirea, 
apelând la serviciile private. 

Interviurile cu Marionetele continuaseră până spre 
seară, fără vreo revelaţie majoră. Orice încercare de a-i 
ameninţa sau de a negocia cu adepţii fanatici ai lui Green 
se dovedise zadarnică, atâta vreme cât instinctul lor de 
autoconservare era ca şi inexistent. Green în persoană 
fusese lăsat pe mâna MI5-ului peste noapte, fiind supus 
tuturor tehnicilor de interogare avansate pe care le aveau 
la dispoziţie; faptul că nu reveniseră cu alte informaţii 
sugera însă că psihiatrul se ţinea în continuare tare pe 
poziţie. 

Brigada stătuse ca pe ace toată ziua, dar nu se 
semnalase nicio ultimă crimă grotescă în oraş. Ca urmare, 
după ce lucrase neîntrerupt atâta timp, Baxter simţea că 
nu se putea pregăti mai bine de-atât pentru ultimul act din 
piesa jucată de Marionete. 

Era o senzaţie stranie să ştie ce s-ar putea întâmpla, 
părea o trădare faţă de toţi oamenii pe lângă care trecea 
pe stradă să nu-i avertizeze. Işi dorea să sune la toate 
numerele din agendă, să urle de undeva de sus, avertizând 
oamenii să se ţină departe de oraş, dar, dacă proceda 
astfel, n-ar fi făcut altceva decât să amâne inevitabilul şi ar 
fi sacrificat singurul avantaj pe care-l aveau. 

Îl văzu pe Rouche, care aştepta să-şi ia la revedere, în 
timp ce ea completa nişte hârţoage. De-acum era convinsă 
că făcuseră tot ce depindea de ei ca să fie pregătiţi. Işi 
strânse lucrurile şi veni spre el. 

— Haide, îi zise căscând. Te duc cu maşina. Oricum am 
nişte mărunţişuri de luat atol 


Baxter şi Rouche ajunseseră la Vincent Square, când 
începură să le sune telefoanele la unison. Se priviră cu un 
aer extenuat, bănuind ce avea să urmeze. Rouche dădu 
telefonul pe speaker. 

— Agentul Rouche aici. Sunt cu inspector-şef Baxter. 

Telefonul lui Baxter amuţi pe dată. 

— Îmi cer scuze, agent Rouche. Ştiu c-aţi plecat 
amândoi, începu femeia aflată la celălalt capăt al firului. 

— Nu-i nimic. Ce e? 

— Unul dintre pacienţii doctorului Hoffman, Isaac Johns, 
tocmai şi-a folosit cardul de credit ca să plătească pentru 
un taxi. 

— OK, spuse Rouche, presupunând că urma mai mult. 

— Am sunat la firma de taxi şi mi-au făcut legătura cu 
şoferul. Mi-a zis că bărbatul avea un aer foarte înverşunat, 
că i-a spus că e ca şi mort şi că vrea să iasă din scenă cât 
timp nu şi-a pierdut încă demnitatea, într-un mod de care 
să-şi amintească oamenii. Conform declaraţiei lui Hoffman, 
Johns a fost diagnosticat recent cu o tumoare pe creier 

inoperabilă. Şoferul sunase deja să semnaleze cazul. Un 
echipaj din Southwark a fost trimis la faţa locului. 

— Unde anume? întrebă Baxter, pornind girofarul şi 
ieşind dintre maşini. 

— La Sky Garden. 

— În „Walkie-Talkie”? întrebă Baxter, folosind porecla 
sub care era cunoscut acel zgârie-nori. 

— Acolo, da. S-ar părea că se îndrepta spre bar, care se 
află la etajul 35. 

Roţile o porniră opintit prin zloată când Baxter acceleră 
pe Rochester Row, spre nord. 

— Anunţă echipajul să se retragă, strigă, ca să se facă 
auzită, şi trimite-ne un echipaj înarmat ca întăriri. 
Ajungem în şapte minute. 

— Înţeles. 

— Avem o descriere? întrebă Rouche. 

— Rasă albă, „un munte de om”, tuns scurt, îmbrăcat 
într-un costum închis la culoare. 

Rouche închise, în timp ce goneau pe lângă clădirile 
luminate. Îşi scoase pistolul, verificându-l. 

— O luăm de la capăt. 

Baxter îşi înăbuşi un căscat. 

— Soiul rău n-are pace. 

CAPITOLUL 34 


Luni, 21 decembrie 2015 
6:29 p.m. 


— Haide! Hai odată, mormăi Baxter înfundat, în timp ce 
cifrele luminoase anunțau că se apropie de destinaţie. 

Rouche îşi scosese deja arma din dotare, întrebându-se 
cum reuşise Marioneta proaspăt dezvăluită să treacă de 
controlul de securitate ca la aeroport de la parter, cu un 
obiect suspect asupra sa. 

3 Lee S VAES TS TARS Alle 

Liftul încetini, oprindu-se uşurel. 

— Eşti gata? o întrebă Rouche. 

Uşile se deschiseră - îi întâmpină muzica de fond şi 
zumzetul conversaţiilor rafinate. Se priviră, ridicând din 
umeri, plăcut surprinşi, apoi Rouche îşi ascunse rapid 
arma şi păşiră în spaţiul copleşitor, alăturându-se mulţimii 
de oameni îmbrăcaţi la patru ace, care stăteau la coadă ca 
să fie conduşi la mese. 

Luminată la fel de capricios ca oraşul care scânteia în 
fundal, cuşca imensă de oţel licărea într-o nuanţă 
trandafirie, o boltă imensă de sticlă şi metal care se înălța 
până la 15 metri deasupra lor, revendicând lacom încă o 
frântură din cer. 

În aşteptare, scrutară sala aglomerată, căutând din 
priviri o persoană care să corespundă descrierii, dar 
descoperind că cel puţin o treime dintre muşterii purtau 
costume închise la culoare şi fiind greu să apreciezi gradul 
de masivitate al cuiva când persoana era aşezată la masă. 

Un bărbat elegant le făcu semn să se apropie. Măsură 
din priviri, deloc subtil, ţinuta practică, de iarnă, a lui 
Baxter şi costumul boţit al lui Rouche, apoi le zâmbi 
condescendent. 

— Bună seara! Aveţi rezervare? îi întrebă sceptic. 

Rouche îi arătă legitimaţia. 

Baxter se aplecă spre el, pentru a-i vorbi în surdină: 

1 3311 


— Sunt inspector-şef Baxter. Nu reacţiona! îi spuse, 
când bărbatul o recunoscu brusc şi căută din priviri un şef. 

— Vreau să te uiţi pe listă. Aveţi vreo rezervare pe 
numele Isaac Johns? 

O scurtă pauză, apoi bărbatul începu să parcurgă lista 
de nume, urmărindu-le cu degetul. 

— Johns... Johns... Johns... 

— Chiar crezi că şi-ar fi folosit numele adevărat? o 
întrebă Rouche. 

— Şi-a folosit propriul card de credit, i-o întoarse Baxter. 
Nu mai are nimic de pierdut. Nu cred că-i mai pasă. 

— Johns! L-am găsit! exclamă bărbatul. 

Mai mulţi oameni îşi întoarseră privirea spre ei. 

— Din nou, îi spuse Baxter răbdător, nu reacţiona în 
niciun fel. 

— Scuze. 

— La ce masă stă? Nu te întoarce! Nu arăta cu degetul! 

— Scuze. Lângă geam. Pe partea dreaptă. Locul cel mai 
aproape de uşă, aşa cum a cerut. 

Baxter îi susţinu privirea bărbatului, în timp ce Rouche 
se uita spre capătul opus al sălii. 

— Nu e nimeni la masă. 

— Ai văzut cum arăta? îl întrebă Baxter pe bărbat. 

— Era... înalt... şi solid, musculos adică. Purta un costum 
negru şi cravată... de parcă se pregătea să meargă la o 
înmormântare. 

Baxter şi Rouche se priviră cu subînţeles. 

— OK, îi spuse Baxter. Vreau să te porţi ca şi cum nu s- 
ar fi întâmplat nimic. Dacă îl vezi, vreau să te apropii 
foarte, foarte încet de noi şi să-mi spui la ureche. Bine? 

Omul încuviinţă. 

— Începem de pe terasă? îi propuse lui Rouche. 

Pe neaşteptate, îl luă de braţ. Străbătură barul, 
prefăcându-se a fi un cuplu de îndrăgostiţi, şi ieşiră pe 
terasă, de unde se vedea vârful clădirii The Shard, un 
zgârie-nori scânteind alb în zare precum un munte cu 
creasta acoperită de zăpadă. Se apropiară de balustrada 
de metal, în vreme ce fulgi de zăpadă suflau în jurul lor din 

toate direcţiile, împrăştiindu-se peste oraşul care scăpăra 
dedesubt. 

Singurii oameni care înfruntau gerul erau o pereche 
înfrigurată care ciocnea cupe de şampanie şi nişte părinţi 
îngăduitori care tocmai se lăsaseră conduşi pe terasă de 
nişte fetiţe entuziasmate. Din punctul de observaţie relativ 
discret oferit de terasa întunecată, vedeau încăperea 
scăldată într-un roz ţipător şi puteau studia figurile, fără a 
atrage atenţia asupra lor. 

— Poate că a plecat acasă, spuse Rouche optimist, dar 
apoi îl ochi pe ajutorul lor îmbrăcat la patru ace, 
învârtindu-se prin cameră şi căutându-i. Sau poate că nu. 

Intrară zoriţi în bar şi, apoi, urmând indicaţiile 
bărbatului, o porniră pe lângă lift, intrând la toaletă. Acolo 
dădură peste un şir de cabine identice, cu uşi negre, 
lucioase, ce promiteau o ambianţă mai plăcută decât în 
ultima toaletă în care intraseră împreună. 

Rouche îşi scoase arma. 

— Intru eu. Tu stai de pază. 

Baxter părea gata să-l pocnească. 

— Nu ştim sigur dacă e înăuntru, îi explică Rouche, 
bucuros că avea o armă. Pe deasupra, s-ar putea să mai fie 
şi alţii. Am nevoie să stai de şase. 

— Bine, pufni Baxter, prelingându-se pe lângă perete ca 
să nu-i încurce pe chelnerii agasaţi care se chinuiau să 
facă faţă tuturor petrecerilor de Crăciun ce se desfăşurau 
simultan. 

Rouche o porni pe culoarul îngust pe care erau băile, 
descoperind că primele două cabine erau goale. 

— E cineva înăuntru! se auzi o voce de femeie din a treia 
cabină, când apăsă pe clanţă. 

— Scuze! îi strigă Rouche, încercând să acopere vuietul 
uscătorului, în timp ce uşa alăturată tocmai se descuia. 

Strângând în mână patul armei pe sub haină, se relaxă 
când un domn în vârstă ieşi clătinându-se, zâmbindu-i, 
rumen în obraji. 

Rouche trecu pe lângă o cabină liberă şi ajunse în 
dreptul ultimei uşi negre, care era blocată dinăuntru, deşi 

se vedea că e descuiată. Ridicând arma, trase un şut în uşa 
firavă, forţând-o. Uşa se izbi cu zgomot de perete, lăsând 
să se vadă cabina pustie. 

Capacul rezervorului era rezemat de peretele din spate; 
lângă el fusese lăsată o traistă de plastic, din care picura 
apă. Un costum mare, negru, cu cravată cu tot, fusese 
atârnat pe uşă. Rouche se întoarse să iasă şi se împiedică 
de un obiect metalic, zburându-l cât colo. Se apropie şi, 
aplecându-se, ridică de pe podea un glonţ de 9 milimetri. 

— La naiba, îşi spuse înfundat, dând fuga înapoi în sala 
centrală. 

— Nu e în... începu Rouche, ciocnindu-se de un chelner 
încărcat, care scăpă din mâna tava pe care ţinea mai multe 
pahare, în echilibru precar, împrăştiindu-le pe jos. 

— Scuze, îi zise Rouche, uitându-se după Baxter. 

— Eu sunt de vină, îi spuse tânărul, politicos, deşi chiar 
nu era cazul. 

— Ai văzut o femeie care aştepta pe cineva aici? 

Se auzi scârţâit de scaune pe podea, semn că mai mulţi 
oameni se ridicau de la mese. 

Rouche o porni grăbit în direcţia vacarmului şi-şi croi 
drum prin mulţimea care se îndepărta de geam. 

Se opri. 

O văzu pe Baxter afară, pe întuneric. Era oprită în 
dreptul balustradei şi părul îi flutura în bătaia vântului. La 
câţiva metri de ea se vedeau membrii familiei de mai 
devreme, lăsaţi pe vine în colţ lângă geam, tatăl ghemuit în 
defensivă în faţa celor două fiice. 

Inaintând cu arma în mână, Rouche ieşi încet pe terasă. 

Acum că nu-l mai orbeau luminile reflectate în geam, 
înţelese în sfârşit situaţia - mai era cineva pe terasă cu ei, 
în spatele lui Baxter. 

Un braţ musculos o imobilizase, punându-i un pistol mic 
sub barbă. 

Bărbatul ţinea o a doua armă în cealaltă mână, 
îndreptată spre familia ghemuită în colţ. 

— Rouche, presupun, se auzi o voce piţigăiată, în 
discordanţă cu aspectul, din spatele lui Baxter - i se vedea 

doar o frântură de faţă de după scutul uman. 

Îi pronunţase corect numele, ceea ce însemna fie că 
Baxter îl dăduse de gol, fie că, mai probabil, îl strigase. 

— Nu vrei să laşi ăla din mână? îl întrebă bărbatul pe un 
ton afabil, armând pistolul pe care-l ţinea sub bărbia lui 
Baxter. 

Ea clătină discret din cap, dar Rouche lăsă şovăind 
pistolul din mână. 

— Isaac Johns, presupun, îi zise, sperând că tonul calm 
al bărbatului era oglindit de al lui. Eşti bine, Baxter? 

— N-a păţit nimic, răspunse Johns în numele ei. 

— Te las singură un minut... râse Rouche, făcând un pas 
nonşalant spre ei. 

— Hei! Hei! Hei! zbieră Johns, trăgând-o pe Baxter 
înapoi, făcându-l să piardă terenul câştigat. 

Era impunător, exact cum li se spusese că ar fi. Deşi 
conformaţia firavă a lui Baxter nu reuşea să-i ascundă 
silueta masivă, organele lui interne erau la adăpost, 
spulberând orice speranţă că l-ar fi putut ucide pe loc. 

— Deci, care-i planul, Isaac? îl întrebă, vrând să-l ţină 
cât mai mult de vorbă. 

Sesizase deja diferenţa dintre acest individ şi ceilalţi 
ucigaşi: el părea calm, stăpân pe sine. Îşi savura momentul 
în lumina reflectoarelor. 

— Păi, planul era să-i pun pe spectatorii noştri să decidă 
care din ei - arătă spre membrii familiei din colţ - va scăpa 
şi care va muri. Dar, apoi, am zărit-o pe inspector-şef 
Baxter aici şi, pur şi simplu, nu m-am putut abţine. Ca 
urmare, în mod regretabil, decizia îţi va reveni ţie. 

Atenţia bărbatului era distrasă pe moment de publicul 
din sală. Rouche îşi ridică discret arma câţiva centimetri, 
în caz că i s-ar fi oferit o ocazie. 

— Nu! zbieră Johns, având grijă s-o ţină pe Baxter între 
ei. Spune-le că, dacă pleacă cineva, o să încep să trag. 
Oamenii ia s-au prins care-i treaba:  scoateţi-vă 
telefoanele. E în regulă. Vreau să filmati. Vreau ca lumea 
întreagă să-l audă pe Rouche cum ia decizia. 

Odată ce se convinse că existau destule camere pe fază, 

gata să-i surprindă momentul de triumf, Johns îşi întoarse 
din nou atenţia spre Rouche. 

— Deci, ce ai decis, Rouche? Pe cine vrei să omor, pe 
colega ta sau o familie nevinovată? 

Rouche se uită neliniştit la Baxter. 

Nu citi nimic pe chipul ei. 

Cu ţeava pistolului îndesată în bărbie, nu se putea mişca 
deloc, cu atât mai puţin să-i ofere prilejul să-l nimerească 
în plin. Îşi întoarse privirea spre familie, recunoscând 
foarte bine expresia de disperare de pe chipul tatălui. 

Se auziră ţipete dinăuntru, semn că sosise prima echipă 
de intervenţie. 

— Opriţi-vă! le strigă Rouche. Nu vă apropiaţi! 

Când unul dintre poliţişti ignoră ordinul, Johns trase un 
foc de avertisment, care ricoşă în perete, trecând razant 
pe lângă capul fetiţei mai mici, înainte de a crăpa bolta de 
sticlă care-i despărţea de cer. Poliţiştii aflaţi înăuntru 
ridicară mâinile şi rămaseră alături de spectatori. 

În liniştea care se lăsă, Rouche auzi cum îi clănţăneau 
dinţii fetiţei. N-avea decât cinci-şase ani şi avea să degere 
în curând, în timp ce Johns le lungea chinul cu speranţe 
amăgitoare. i 

Nu exista nicio alegere. Asta nu era un joc. Bărbatul 
avea de gând să-i omoare pe toți şi Baxter ştia şi ea treaba 
asta. 

După toată punerea în scenă, după toate ororile, din ce 
în ce mai ambiţioase şi spectaculoase, le mai rămăsese un 
gest simplu şi abject în arsenal, ceva mai cumplit decât 
toate cadavrele mutilate puse laolaltă - execuţia publică a 
unui copil nevinovat. Deja se dovediseră capabili de asta, 
când îi uciseseră pe toţi membrii familiei Bantham în 
spatele uşilor închise. Rouche era sigur că Johns n-ar fi 
ezitat să apese pe trăgaci. 

Nu vedea bine prin ninsoare. Avea grijă să-şi mişte 
întruna degetul menit să apese pe trăgaci, ca nu cumva să- 
i amorţească sau să-l mişte încet din cauza frigului. 

— E momentul deciziei! strigă Johns pentru spectatori. 
Vorbeşte tare, ca să te audă toată lumea, îl îndemnă pe 

Rouche. Pe cine vrei să vezi murind? Răspunde-mi sau îi 
omor pe toţi. 

Rouche nu-i răspunse. 

Johns gemu, înciudat. 

— OK... Cum vrei tu: cinci secunde! 

Rouche se uită în ochii lui Baxter. N-avea nicio cale de 
scăpare. 

— Patru! 

Trase cu ochiul la membrii familiei. Tatăl îi acoperise 
ochii fetiţei mai mici. 

— Trei! 

Rouche simţea toate camerele din spate aţintite asupra 
lui. 

Mai avea nevoie de timp. 

— Doi! 

— Rouche... îl strigă Baxter încet. 

Se uită deznădăjduit la ea. 

— Unu! 

— ...am încredere în tine, continuă Baxter, închizând 
ochii. 

XX x 

Îl auzi pe Rouche mişcându-se, un foc de armă, un 
curent de aer şuierându-i pe lângă ureche, zgomotul de 
sticlă spartă şi impactul înfundat, toate în acelaşi timp. 
Simţi cum slăbeşte apăsarea de sub bărbie, cum braţul 
care-o imobilizase îi dă drumul... cum dispare prezenţa din 
spatele ei. 

Când deschise din nou ochii, Rouche părea încă şocat şi 
rămăsese cu arma aţintită spre ea. Văzu un fulg însângerat 
jucând în aer între ei, înainte de a cădea peste marginea 
clădirii, aşternându-se peste celelalte dovezi rămase la 
locul crimei, la 150 de metri sub ei. 

Incepu să-i zvâcnească tâmpla, în punctul în care glonţul 
îi julise pielea, în timp ce întăririle dădeau fuga spre ei. 
Părinţii traumatizaţi plângeau în hohote, de uşurare şi din 
cauza  şocului, simțind o nevoie copleşitoare să fie 
consolaţi, să le spună cineva cu voce tare că, acum, erau în 
siguranţă. 

Rouche îşi lăsă încet mâna în jos. 

Fără a spune nimic nimănui, Baxter se întoarse în sală, 
luând o sticlă de vin din mers de pe una din mesele 
abandonate şi aşezându-se la barul pustiu, unde îşi umplu 
ditamai paharul. 

CAPIIOLUL 35 


Luni, 21 decembrie 2015 
11:20 p.m. 


Rouche parcă Audi-ul în dreptul numărului 56, o vilă 
bleu-închis aflată pe o străduţă prosperă, unde coroniţele 
de sezon atârnate pe uşi aveau mai curând rolul unui 
accesoriu care completa un ansamblu decât unul pur 
decorativ. Luminiţele de Crăciun instalate pe case 
scânteiau în nuanţe de alb şi auriu, parcă împăcate să ştie 
că nu se vedea nici măcar un Moş Crăciun din plastic prin 
preajmă. 

Felinare de modă veche erau înşirate pe stradă, ca nişte 
turnuri negre, sumbre, profilate pe albul zăpezii, faruri 
urbane care avertizau asupra pericolelor ascunse foarte 
aproape de suprafaţă. Lumina lor caldă, portocalie, era 
fermecătoare, dar îţi amintea de ce restul cartierelor 
trecuseră la nişte varietăţi de becuri mai urâte, dar care 
chiar dădeau lumină. 

Rouche călcă într-o baltă când cobori şi dădu roată 
maşinii. Deschise portiera şi Baxter se prăvăli de pe scaun. 
Prinzând-o şi nu prea, o trase după el pe trotuar, până în 
dreptul treptelor de la intrare. Simţi că încep să-l usture 
rănile când o luă în braţe, întorcându-i la fix piciorul ca să 
poată apăsa pe sonerie. 

După vreo 40 de secunde, răstimp care-l vlăgui, auzi pe 
cineva coborând în fugă scările. Auzi pe cineva descuind 
uşa şi, apoi, un bărbat, care, după câte se părea, jucase 
badminton în pijama până atunci, se uită pe după uşă, 
înainte de a o deschide larg. 

— Oh, Doamne, a murit! icni Thomas, când o văzu pe 
Baxter zăcând moale în braţele lui. 

— Ă? Nu! Doamne, nu! Doar s-a îmbătat, îi explică 
Rouche, întorcând-o cu faţa spre Thomas ca dovadă. 

Ea îşi lăsase capul în piept şi rămăsese cu gura căscată. 
Încrezător că era încă printre ei, o scutură. Baxter gemu. 

— S-a îmbătat bine, adăugă. 

— Oh... corect, spuse Thomas, uşurat şi surprins 
deopotrivă. Doamne, îmi cer scuze. Intră. Sunt extrem de 
prost-crescut. Ăăă... S-o ducem în dormitor, atunci? 

— În baie, sugeră Rouche, chinuindu-se s-o ţină, bănuind 
că pluralul însemna că n-o să i-o ia din braţe până la urmă. 

— În baie. Desigur, încuviinţă Thomas, închizând uşa în 
urma lor. E la etaj. 

— Minunat, gâfâi Rouche şi porni clătinându-se prin hol. 

Thomas îl luase un pic prin surprindere. Ce-i drept, era 
arătos, în stilul cuminte al modelelor masculine care 
prezentau pulovere cu nasturi, dar se aşteptase la cineva... 
Acum că se gândea mai bine, Rouche habar n-avea la ce se 
aşteptase. 

Intră după Thomas în dormitor şi de-acolo în baia de 
alături, unde reuşi în sfârşit s-o lase pe Baxter din braţe, 
lângă toaletă. Aproape imediat, ea îşi veni în fire şi se trase 
spre closet. Rouche îi ţinu părul ridicat în vreme ce ea 
dădea la boboci. Între timp, Thomas se lăsase pe vine de 
cealaltă parte, ţinând în mână un pahar cu apă. 

— Thomas, apropo, se prezentă,  întinzându-i din 
obişnuinţă mâna, deşi Rouche, în mod evident, n-avea cum 
să i-o strângă. Corect. Scuze, spuse, trăgându-şi-o înapoi. 

— Rouche. 

— Ah, deci tu eşti Rouche, zâmbi, uitându-se îngrijorat la 
Baxter, care se prelinsese din nou pe podea între ei doi. N- 
am mai văzut-o niciodată în halul ăsta, recunoscu, trăgând 
apa. 

Rouche reuşi să-şi ascundă surprinderea, atât pentru că 
Baxter alesese să-şi împărtăşească problema cu el, şi nu cu 
persoana cu care era de opt luni, cât şi pentru că Thomas 
chiar putea fi atât de picat din lună. 

De data asta, îi ridică Thomas părul căzut peste faţă, 
când Baxter se agăţă din nou de peretele closetului. 

— Ce s-a întâmplat? întrebă. 

Rouche intui că nu se cădea să-i răspundă el la 
întrebare. Era treaba lui Baxter ce decidea să-i spună. 
Ridică din umeri, stingherit. 

— Ancheta e încă în desfăşurare, treburi de-astea. 

Thomas  încuviinţă, semn că Baxter invocase deja 
pretextul ăsta cu el. Schimbă vorba. 

— Probabil că tu şi Emily sunteţi foarte apropiaţi. 

— Cine? 

Baxter ridică o mână moale. 

— Oh, Baxter! Cred că... mda, spuse Rouche, realizând 
prin câte trecuseră împreună în scurtul răstimp de când se 
cunoscuseră, orori cât să le ajungă o viaţă. Da, spuse 
hotărât. E o persoană foarte, foarte specială. 

Baxter începu să vomite cu zgomot. 

Rouche îşi reluă rolul, ţinându-i părul ridicat. Odată ce 
Baxter termină, se sculă în picioare. 

— Pare că ai situaţia sub control, îi spuse lui Thomas. Nu 
e nevoie să mă conduci. 

Apoi îşi aminti de un lucru. 

— Am un... cadou pentru ea în maşină, un mărunţiş. 

— Nu te codi să-l pui sub pom, lângă celelalte, îi spuse 
Thomas. Şi, te rog, ia tu maşina în seara asta. Pot s-o 
conduc eu la birou mâine-dimineaţă. 

Rouche încuviinţă, cu un aer recunoscător, şi dădu să 
iasă. 

— Rouche. 

Se întoarse. 

— Mie nu-mi spune tot ce se întâmplă, începu Thomas, 
prezentându-şi propunerea pentru „Declaraţia eufemistică 
a anului”. Doar... ştii, dacă se poate... doar... ai grijă de ea. 

Rouche şovăi. Nu voia să-i facă o promisiune pe care n-o 
putea ţine. 

— Încă o zi, îi răspunse, dând-o cotită, înainte de a ieşi 
pe uşă. 

X AX x 

Baxter se trezi în braţele lui Thomas. Simţi gresia rece 
din baie sub picioarele goale şi deveni conştientă pe dată 
de cicatricea de pe picior, chiar şi fără a se uita la ea. 
Pantalonii ei zăceau boţiţi într-un colţ, dar încă mai purta 
cămaşa udă de transpiraţie. Erau înfăşuraţi amândoi într- 
un prosop de baie şi Thomas era îndesat între closet şi 

perete, într-o poziţie incomodă. 

— La naiba, îşi şopti, nervoasă pe sine. 

Se desprinse din braţele lui şi se ridică încet, clătinându- 
se, până se obişnui cu noua altitudine. Începu să coboare 
cu grijă treptele. 

Beculeţele din brad scânteiau, singura sursă de lumină 
şi căldură în casa întunecată. Traversă camera şi se lăsă să 
cadă în faţa pomului, aşezându-se turceşte şi studiind 
beculeţele colorate care se aprindeau şi se stingeau pe 
rând. După câteva minute hipnotice, observă îngerul 
drăgălaş care-o privea din vârful bradului. Îi răsunară în 
minte, ca o voce nesuferită, cuvintele lui Lennox despre 
colega lor ucisă la datorie: „S-ar părea că Domnul şi-a 
dorit încă un înger.” 

Baxter se ridică, întinse mâna şi aruncă ornamentul 
fragil pe canapea. Împăcată, începu să ia la mână teancul 
de cadouri la care nu contribuise în niciun fel. 

Copil fiind, îi plăcuse la nebunie Crăciunul. Dar, în 
ultimii ani, sărbătoarea se redusese la cele cinci filme 
obişnuite de sezon şi poate la a nimeri ca musca în lapte la 
cina de Crăciun la altcineva acasă, la insistența gazdei, în 
caz că reuşea să scape la timp de la serviciu. 

Intinse mâna spre telecomandă şi dădu drumul la 
televizor, reducând sonorul până când nu se mai auzea 
decât un bâzâit în boxe. Se entuziasmă inexplicabil, când 
dădu peste un episod de Crăciun din Frasier în reluare şi 
apoi, zâmbind involuntar, începu să împartă cadourile în 
trei teancuri. Majoritatea erau pentru ea, desigur. Nici 
Echo nu stătea rău, dar teancul care-i revenea lui Thomas 
era de toată jena. 

Luă un cadou necunoscut, cu o formă bizară, din teanc şi 
citi eticheta. 


Crăciun fericit, Baxter! Îl cheamă Frankie. Rouche 
X 


Intrigată, mânată de entuziasmul mini-Crăciunului ei în 
cerc restrâns şi vrând să aibă o estimare a prețului ca să 
nu pară prea zgârcită sau prea generoasă când îi lua un 

dar la rândul ei, desfăcu ambalajul şi dădu cu ochii de 
pinguinul cu fes portocaliu, jucăria de pluş pe care o 
admirase la Rouche acasă... care fusese a fiicei lui. 

Se uită lung la pasărea cu un aer neghiob. Uimirea ei la 
gândul că Rouche dorise să-i dăruiască ceva atât de 
important era umbrită de o senzaţie de nelinişte, de o 
bănuială că el considera că n-o să mai aibă nevoie de 
jucărie, că, orice ultimă încercare i-ar fi aşteptat, el nu 
spera să-i supravieţuiască. 

Il puse pe Frankie în poală şi trase punga mare de 
cadouri de la Edmunds şi Tia spre ea. Băgă mâna în pungă 
şi descoperi plicul alb, fără nimic scris pe el, deasupra. 

Uitase complet de el. 

Scoase plicul şi rămase cu el în mână, suspendat 
deasupra lui Frankie, care-i amintea despre bănuielile ei 
nefondate cu privire la Rouche, despre iritarea ei iniţială la 
adresa lui Edmunds, cel mai bun prieten al ei, care o 
implora de fiecare dată să nu mai primească raporturile lui 
clandestine despre Thomas. Şi-l imagină pe Thomas, 
înfăşurat în prosop şi, cel mai probabil, înţepenit în baia de 
la etaj, unde rămăsese peste noapte, ca să aibă grijă de ea. 

Realiză că, doar gândindu-se la iubitul ei nătărău, 
începuse să zâmbească. Făcu bucățele plicul, presărând 
gunoiul peste hârtia de împachetat făcută franjuri, şi 
continuă să împartă cadourile. 

CAPITOLUL 36 


Marţi, 22 decembrie 2015 
9:34 a.m. 


Baxter se luă după indicatoarele care-i îndrumau pe 
pasageri spre magistrala Bakerloo, coborând şi mai adânc 
în subteran, spre staţia de metrou Piccadilly Circus. Işi 
prinsese părul într-o coadă de cal şi se pavoazase cu 
puţinele articole de machiaj viu colorate, pe care le 
primise de-a lungul anilor - majoritatea un apropo nu 
foarte subtil din partea maică-sii să nu mai „umble arătând 
ca un vampir”. Deghizarea se dovedise eficientă însă, şi 
aproape că nu se mai recunoscuse în oglindă după ce 
terminase. 

Se tinu după valul de oameni până pe peron. Pe la 
jumătatea drumului, dădu cu ochii de destinaţie şi se opri 
în dreptul unei uşi gri, pe care se vedea sigla metroului 
londonez, precum şi o firmă pe care scria: 


ACCESUL INTERZIS - CU EXCEPŢIA 
PERSONALULUI AUTORIZAT 


Bătu la uşă, sperând că ajunsese unde trebuie şi că nu 
încerca să intre într-o debara. 

— Cine e? se auzi o voce de femeie dinăuntru. 

Erau mai mulţi oameni prin preajmă şi n-avea de gând 
să-şi strige numele de faţă cu ei, după ce se dăduse peste 
cap să se boiască pe faţă ca o paiaţă. 

Bătu din nou. 

Uşa se crăpă precaut, iar Baxter îşi croi drum cu forţa în 
camera întunecată. Femeia încuie repede uşa după ea, în 
timp ce ceilalţi doi poliţişti din echipa tehnică îşi vedeau de 
treabă, continuând să instaleze monitoarele, staţiile de 
emisie-receptie, amplificatoarele de frecvență, 
computerele şi stațiile de transmisie încriptate, 
transformând biroul modest într-un centru de comandă 
perfect funcțional. 

Rouche era deja acolo şi tocmai lipea mai multe hărţi 
lângă o listă cu semnale radio. 

— "Neaţa, o salută. 

Băgă mâna în buzunar şi-i întinse cheile de la maşină, 
fără a pomeni de evenimentele în urma cărora ajunsese să 
le împrumute sau de noua ei imagine, nefiresc de colorată. 

— Mulţam, îi răspunse Baxter laconic, îndesându-le în 
buzunarul de la haină. Cât mai e până o să ne putem pune 
pe treabă? 

— Vreo 10... 15 minute? aprecie unul dintre bărbaţii 
care se învârteau pe sub mese. 

— Revenim atunci, atunci, anunţă, nu foarte elocvent. 

Rouche înţelese apropoul şi ieşi după ea pe peron, ca să 
poată vorbi între patru ochi. 

La ora când ajunsese la apartament în ajun, 
înregistrarea momentului când apăsase pe trăgaci fusese 
preluată de toate canalele de ştiri de referinţă de pe 
mapamond, imortalizându-l într-un videoclip neclar care-l 
înfăţişa salvându-i viaţa lui Baxter. Ca urmare, decisese să 
nu se mai bărbierească în dimineaţa asta şi începutul de 
barbă îi schimba vizibil aspectul. Îşi pieptănase totodată 
ciutul peste cap, lăsând să se vadă firele cărunte de 
dedesubt, un Jook care-i stătea mult mai bine de fapt. 

— Azi ţi-ai tras figura de bărbat copt, dar sexy, este? îi 
spuse Baxter zâmbind, în timp ce mergeau la pas spre 
capătul peronului, trecând pe lângă un afiş imens care 
făcea reclamă la cartea Andreei. 

— Mulţam. Şi tu... mă rog, tu... 

Nu reuşea să găsească formularea potrivită. 

— Eu arăt ca o băbuţă la bingo, îi spuse Baxter, foarte 
serioasă, amuzându-l. FBl-ul a decis să ne onoreze cu 
prezenţa, continuă în surdină. Doresc să ne „ajute în orice 
fel pot să punem capăt acestor acte de barbarie cumplite”. 
În traducere: nu pot să se care acasă la ei fără Green, dar 
MI5-ul îl mai torturează un pic, aşa c-ar putea la fel de 
bine să mai stea şi ei pe-aici şi să împuşte pe cineva. 

— Mda, m-am prins şi eu, îi zise Rouche, arătând discret 
din cap spre bărbatul solid, cu coadă de cal, aflat puţin mai 

încolo pe peron. Steven Seagal aici de faţă se chinuieşte 
de-aproape o oră să aleagă un baton de ciocolată. 

— Pentru Dumnezeu! 

Baxter îşi dădu ochii peste cap. 

— Raportul de la tura de noapte: au mai prins două 
dintre Marionete. 

— Deci... mai avem zece? 

— Mai avem zece, încuviinţă Baxter. 

— Şi pe Azazel al nostru, oricine ar fi, adăugă Rouche. 

Rămaseră în tăcere o clipă, în timp ce un tren trăgea 
huruind în staţie. 

Baxter profită de întrerupere ca să-şi compună 
discursul, deşi nu se simţea în stare să recunoască faptul 
că desfăcuse deja cadoul de la el şi că probabil că s-ar fi 
sustras oricum de la conversaţia inevitabil emoţionantă. 

— O să trecem amândoi cu bine peste asta, îi spuse, 
urmărind cu privirea trenul care se îndepărta, ca să nu se 
uite la el. Aproape c-am izbândit. Ştiu că, în mintea ta, ziua 
de azi e un fel de încercare sau ceva de genul, dar nu 
putem decât să facem ce ne stă în puteri să facem. Nu-ţi 
asuma riscuri stupide sau... 

— Ştii la ce mă gândeam azi-noapte? o întrerupse 
Rouche. N-am apucat să-ţi răspund la întrebare. 

Baxter părea nedumerită. 

— Cum poate o persoană teoretic inteligentă, care îşi 
duce viaţa căutând dovezi, să creadă în ceva atât de lipsit 
de temei şi irațional precum... „zânele din cer”, parcă aşa 
ai zis, nu? o întrebă zâmbind. 

— Chiar nu vreau să am discuţia asta acum, îi spuse 
Baxter, strâmbându-se când îşi aminti de ieşirea ei violentă 
din avion. 

— E momentul ideal să avem discuţia asta. 

Încă un tren intră încetinind în staţie înainte să se dea 
startul la încă un joc în masă de-a scaunele muzicale, zece 
secunde în care domnea haosul, după care cei care 
pierdeau trebuiau să se ţină de vreun stâlp şubred sau să 
pice în nas de cum pornea din nou trenul. 

— Eram exact ca tine, începu Rouche. Ştii, înainte. 

Credeam că religia e făcută pentru oamenii slabi - o iluzie 
care să-i ajute să treacă peste momentele de cumpănă... 

Cuvintele folosite de Rouche îi amintiră de cum privise 
ea consilierea psihologică, înainte ca asta s-o salveze. 

— ...dar apoi, când s-a întâmplat... ce s-a întâmplat, pur 
şi simplu n-am putut nici măcar să concep că le-am pierdut 
pe veci, că n-o să ne mai regăsim niciodată, că n-o să le 
mai strâng în braţe, că fetele mele şi tot ce însemnau ele 
au dispărut pur şi simplu. Erau prea importante, prea 
speciale, ca să dispară în neant, ştii? 

Baxter se chinuia să-şi stăpânească emoţiile, dar Rouche 
părea foarte stăpân pe sine, încerca doar să-şi exprime 
gândurile. 

— De cum m-am gândit la asta, totul s-a lămurit, cumva: 
nu dispăruseră de fapt. O simţeam, şi acum că sunt din 
nou aici, azi... Are vreo noimă ce zic? 

— M-am rugat azi-dimineaţă! exclamă Baxter deodată, 
punându-şi mâna la gură ca şi cum tocmai dezvăluise un 
secret compromiţător. 

Rouche o privi circumspect. 

— Ce-i? Nici măcar nu ştiu dacă m-am rugat cum 
trebuie, dar mi-am zis: Şi dacă mă înşel? Dacă există 
cineva sau ceva acolo şi eu nu fac treaba asta? Pur şi 
simplu, sunt prea multe în joc azi ca să n-o fac, este? 

Baxter se înroşi toată, dar, din fericire, machiajul 
strident diminuă efectul. 

— Oh, mai taci, se zburli când îl surprinse zâmbind. 

Intră rapid în miezul problemei. 

— Dacă tot mă fac complet de râs, o să-ţi spun şi pentru 
ce m-am rugat. 

— Să-i oprim pe ţicniţii ăştia înainte să... 

— Mă rog, evident! Dar m-am rugat şi pentru tine. 

— Pentru mine? 

— Mda, pentru tine. Mi-am sacrificat singura rugăciune 
pe care o s-o spun în viaţa mea pentru tine. M-am rugat să 
scapi cu bine după ziua de azi, să scăpăm amândoi. 

Revelația neaşteptată părea să-şi fi făcut efectul. 

Dacă Dumnezeul lui Rouche îşi dorea ca acesta să 


1 347 0 


supravieţuiască sau nu zilei de azi, asta nu mai depindea 
de ei, dar Baxter spera ca acum Rouche să se codească 
măcar o clipă înainte de a şi-o căuta cu lumânarea. 


— Cât e ceasul? gemu Baxter, cu capul în mâini, în 
lumina albăstruie a monitoarelor din centrul de comandă. 

— Şi zece, îi replică Rouche, cu ochii la transmisiunile în 
direct de la camerele răspândite prin toată staţia. 

— Cât şi zece? 

— Trei. 

Baxter oftă din rărunchi. 

— Unde naiba sunt jigodiile astea? întrebă, fără a se 
adresa cuiva anume. 

Forţele de ordine din capitală avuseseră o zi interesantă 
în urma ridicării gradului de alertă. Un bărbat fusese 
arestat pentru că încercase să intre în Turnul Londrei 
având un cuţit asupra sa, însă toate semnele indicau că 
fusese mânat mai curând de prostie decât de intenţii 
criminale. Se dăduse o falsă alarmă de bombă la un 
eveniment care avea loc la Kensington Olympia. Şi aceasta 
se încheiase dezamăgitor de banal când un participant la 
expoziţie furibund, dar ce-i drept uituc, descoperise că 
laptopul lui rătăcit fusese aruncat în aer de echipa 
pirotehnică. 

Baxter şi cei 12 subalterni ai ei reţinuseră cinci 
persoane în decursul zilei, pentru că se comportau 
suspect. Deşi s-a dovedit că niciuna dintre ele nu avea 
legături cu Green şi trepăduşii lui, asta le atrăsese atenţia 
asupra numărului alarmant de personaje bizare care 
mişunau prin oraş la orice oră. 

— Unde sunt băieţii de la MI5? întrebă Baxter, fără să-şi 
ridice capul de pe birou. 

— Sunt în continuare cu echipa FBI, pe peronul spre 
Piccadilly, îi răspunse cineva. 

Ea scoase un sunet nelămurit drept răspuns. 

— Alertă de bizar! strigă Rouche. 

Baxter îşi ridică privirea entuziasmată. Un bărbat cu fes 
de Moş Crăciun, care, în mod clar, ascundea un animal viu 

sub haină, trecu prin dreptul uneia din camere. Baxter se 
bucura că are ceva de făcut. 


— Hai să vedem ce-i cu el! 
*x k x 


La New Scotland Yard, sergentul Bethan Roth primise 
sarcina de a parcurge înregistrări de pe camere care 
aveau legătură cu cazul, dar erau de calitate prea slabă 
pentru a fi supuse programelor de recunoaştere facială. 
De-a lungul săptămânii, compilase un întreg album cu 
imagini neclare, care, după ce fuseseră procesate folosind 
programe de ameliorare a calității imaginilor, îi ajutaseră 
să mai aresteze două Marionete. 

Toată ziua studiase înregistrări transmise de camerele 
de securitate de la Sky Garden, urmărind din toate 
unghiurile posibile dezastrul evitat la mustață. Videoclipul 
alb-negru la care se uita acum era la fel de plictisitor ca 
înregistrarea de două ore cu persoanele care se 
perindaseră prin dreptul camerei în drum spre baie. 

Parcurgea o înregistrare din zona barului. Nereuşind să 
vadă nimic din ce se petrecea pe terasă, identifică 
momentul când Rouche apăsase pe trăgaci doar după 
reacţia mulţimii. Mai multe persoane îşi feriră privirea, 
altele continuară să filmeze, cu telefoanele întinse în faţă, 
şi o doamnă mai în vârstă leşină, trăgându-şi după ea soţul 
cu figură de strigoi. 

Se aplecă spre ecran să selecteze următorul fişier video, 
când una dintre siluetele monocrome din fundal îi atrase 
atenţia. Reluă filmarea de la început şi urmări din nou 
reacţiile diferite ale mulţimii în momentul în care un 
bărbat era ucis sub ochii tuturor. 

Bethan rămase cu ochii pe silueta întunecată din spate. 

Chiar când femeia leşină, dispărând din cadru, el făcu 
stânga împrejur şi o porni calm spre ieşire. Totul în 
atitudinea lui, până şi felul în care mergea, sugera că era 
complet detaşat emoţional de scena la care tocmai 
asistase. 

Bethan mări imaginea, dar nu-i apăru decât un cerc plin 
de pixeli unde ar fi trebuit să fie faţa bărbatului. 

Îi veni o idee. 

Deschise din nou înregistrarea din dreptul toaletei şi-o 
reluă de unde se oprise. După câteva minute, bărbatul 
neidentificat apăru după colţ şi trecu pe sub cameră, 
având grijă să rămână tot timpul cu capul în pământ. 

— Nemernicul, murmură Bethan, convinsă de-acum că 
descoperise ceva. 

Derulă din nou cu încetinitorul fragmentul de videoclip, 
întrebându-se ce ar fi putut să fie cercul strălucitor care se 
vedea pe jos. Mări şi mai mult imaginea: o tavă înconjurată 
de cioburi. Mări şi mai mult până când suprafaţa lucioasă 
ca o oglindă umplu ecranul, iar ea începu să parcurgă 
înregistrarea cadru cu cadru, cu ochii măriţi de emotie. 

O umbră apăru pe tava răsturnată; după câteva clicuri, 
botul unui pantof bărbătesc apăru în cadru. Continuă să 
dea înainte. 

— Haide... Haide... 

Bethan zâmbi. 

— Te-am prins. 

În cercul argintiu îi apăruse o imagine relativ clară, cu 
chipul unui bărbat între două vârste. 

— Şefu'! Vino să-ţi arăt ceva! 

CAPITOLUL 37 


Marţi, 22 decembrie 2015 
3:43 p.m. 


Blake opri în faţa casei în acelaşi timp cu echipa de 
intervenţie armată. Pe drum, i se  transmiseseră 
informaţiile pe care echipa reuşise să le adune din scurt cu 
privire la noul lor suspect principal. 

Lucas Theodor Keaton era proprietarul multimilionar al 
unei companii de telecomunicaţii care fusese cumpărată 
de un concern în anii '90, tranzacţie în urma căreia se 
alesese cu o sumă consistentă şi un loc în consiliul 
director. Din momentul acela, el se concentrase cu 
precădere asupra proiectelor caritabile şi începuse să 
ofere consultanţă companiilor de tip start-up. 

Încurajator, S-S Mobile, pe serverele căreia fuseseră 
descoperite mesajele ascunse, era o firmă iniţiată de 
Smoke Signal Technologies, compania care-i aparținuse lui 
Keaton. Pe deasupra, depozitul din care proveniseră toate 
telefoanele mobile compromise avea legături cu această 
companie-mamă obscură. 

Keaton avusese o soţie şi doi fii, dar muriseră cu toţii. 

El împreună cu cei doi băieţi fuseseră prinşi în atentatul 
din 7 iulie. Deşi Keaton scăpase relativ nevătămat, unul 
dintre fiii lui fusese ucis pe loc. Celălalt murise în urma 
rănilor suferite, la peste un an şi jumătate după atentat, iar 
soţia lui Keaton se sinucisese, la scurt timp după aceea, 
luând o supradoză. 

— Mulţam, îi spuse Blake colegului aflat la celălalt capăt 
al firului, simțindu-se deprimat de-a binelea. 

— Stai că devine şi mai nasol. 

— Mai nasol decât să-ţi pierzi întreaga familie? 

— Fratele lui - sergentul rămas la New Scotland Yard 
parcurgea informaţiile pe computer - mersese în locul lui 
la un eveniment caritabil în 2001, în State... 

— Nu-mi spune! 

— ...pe 11 septembrie. 

— Doamne sfinte! 

Blake aproape că începea să-l compătimească pe 
suspectul lor principal. 

— Cât ghinion poate avea cineva? 

— Fratele n-avea nicio treabă cu World Trade Center. A 
trecut pur şi simplu pe-acolo la momentul nepotrivit. 

— Crezi că tipul ăsta, Keaton, e blestemat sau ceva de 
genul ăsta? 

— Are atâţia bani şi a avut parte numai de nenorociri. 
Asta spune multe, este? se întrebă retoric sergentul, 
înainte să închidă. 

Dat fiind că Saunders era implicat în operaţiunea de la 
Piccadilly Circus, Vanita îl trimisese pe Blake de unul 
singur să însoţească echipa de intervenţie la vila imensă a 
lui Keaton din Chelsea. 

În timp ce poliţiştii înarmaţi urcau în fugă scările, 
pregătindu-se să spargă uşa de la intrare, Blake se 
adăposti de vânt după o cutie poştală, aprinzându-şi o 
ţigară. Deşi era într-o zonă de fiţe, strada plină de verdeață 
nu era un loc foarte agreabil: aproape o treime din case 
păreau să fie în plină renovare - autocamioane, camionete, 
ba chiar şi o macara în miniatură erau risipite printre 
maşinile sport din locurile de parcare rezidenţiale. 
Zgomotul era agasant. 

— Hei, amice! îl strigă Blake pe unul dintre muncitorii 
care treceau pe lângă el, scoţându-şi legitimaţia. Care-i 
treaba? Se năruieşte strada sau ceva de genul ăsta? 
întrebă, cântărind dacă treaba asta ar fi putut avea o 
relevanţă. 

— Chestia asta? întrebă bărbatul rubicond, arătând spre 
toată agitația. Neah. La cât au crescut preţurile imobilelor, 
contează fiecare bucăţică de pământ pe care o poţi 
revendica. Aşa că un miliardar întreprinzător n-a mai avut 
stare în căsuţa lui modestă, cu doar zece dormitoare, şi şi- 
a dat seama că tot ce e imediat sub pivniţa lui, până în 
centrul Pământului, e spaţiu irosit de care s-ar putea 
folosi... şi acum i-a apucat pe toţi. 

Răspunsul elocvent îl luă un pic prin surprindere pe 
Blake. 

— Sigur, dacă aş începe eu să sap prin podeaua casei 
mele, aş nimeri în prăvălia cu kebab de la parter, adăugă 
bărbatul oftând. 

— Domnule detectiv! îl strigă un bărbat din echipa de 
intervenţie din pragul uşii. Liber! 

Blake îi mulţumi bărbatului bine informat, care mirosea 
a kebab, şi intră grăbit în casă. Numai holul de la intrare 
era mai mare decât tot apartamentul lui din Twickenham. 
O scară impunătoare de lemn se desprindea din podeaua 
cu mozaic, iar ceilalţi şapte poliţişti se risipiseră deja prin 
casa imensă a lui Keaton. Flori proaspete se revărsau din 
vazele scumpe şi un portret mare cu întreaga familie era 
atârnat pe peretele din faţa uşii. 

— Dacă vă grăbiţi, eu aş începe cu etajul trei, îl sfătui 
şeful echipei pe Blake, dând din cap cu aerul unui 
cunoscător. 

Blake o porni spre scară. 

— Scuze. Voiam să zic în jos, îl lămuri polițistul, arătând 
undeva în colţ. Etajul trei de la subsol. 

În timp ce cobora pe scări, telefonul îi tiui înfundat, 
anunţându-l că nu mai avea semnal. Deja de la primul etaj 
ascuns sub aparenţa înfloritoare a casei, începeau să se 
întrezărească primele semne ale unei minţi tulburate. 

Încăperea părea să fi fost un birou la un moment dat, 
dar acum pereţii gemeau sub fotografiile cu familia 
fericită: încă un portret făcut de un fotograf profesionist, 
alături de instantanee relaxate, din vacanțe, desene făcute 
de mână puse alături de pozele pe care le reproduceau, 
toate înrămate şi fixate la milimetru. 

— Computerul din colţ, îi spuse Blake poliţistului, 
aşteptându-se să-l găsească în dubă la întoarcere. 
Telefonul de-acolo... şi poza asta, zise, alegând-o pe cea 
care părea cea mai recentă, luându-se după vârstele 
băieţilor - zâmbete cu strungăreaţă şi tunsori identice. 

Merseră înainte, simțind că se lasă frig, pe măsură ce 
coborau treptele care le scârţâiau sub tălpi, în timp ce 

aerul stătut le umplea plămânii. Blake avea senzaţia că se 
cufundă din ce în ce mai adânc în subconştientul lui 
Keaton... 

Aici dormea. 

Un pat mic, pliant, stătea rezemat de peretele opus, 
nefăcut, înconjurat de ceva ce n-ar fi putut fi descris altfel 
decât un altar. Bijuterii, haine, desene copilăreşti şi jucării 
erau stivuite în teancuri ordonate în jurul patului. Mai 
multe lumânări arseseră până se topiseră, îmbibându-se în 
podeaua de lemn de jur împrejur. 

— Cerule!  tresări Blake, observând abia atunci 
reprezentarea lui lisus răstignit atârnată pe peretele din 
spatele lor: cu mâinile şi picioarele pironite pe crucea de 
lemn, cu braţele atârnându-i moi în lături, cu o cunună de 
spini străpungându-i pielea - o sursă de inspiraţie violentă 
pentru atrocitățile din ultimele câteva săptămâni. 

Blake se încruntă şi făcu un pas înapoi în cameră, cu 
inima îndoită, ca să poată citi ce fusese mâzgălit cu 
degetul de-o parte şi de alta a Fiului Domnului: 

T, I 4 :2 

A fost cât pe-aci să se împiedice de perna lăsată pe 
podea când se trase mai în spate să facă o poză cu peretele 
ca s-o includă în raport. 

— Mergem înainte? îi propuse poliţistului. 

O porniră pe scara din ce în ce mai îngustă spre ultimul 
nivel din subsol, simțind că temperatura scăzuse cu încă 
vreo câteva grade. 

De-abia apucaseră să facă doi paşi în cameră că Blake 
simţi o strângere de inimă. 

Cărţi, jurnale, dosare şi diagrame împânzeau fiecare 
locşor - în stive de câte un metru sau adăugându-se 
stratului de hârtii de sub tălpi - ani de muncă, rodul unei 
minţi predispuse la obsesie. 

Aveau mai puţin de o oră la dispoziţie. 

Încă doi poliţişti începuseră deja să sorteze tot acest 
haos; recuperaseră un laptop şi-l puseseră într-o pungă, 
gata să fie transportat. 

— În teancul ăsta se află aproape toate articolele 
publicate despre crimele din cazul „Păpuşa de cârpe”, îi 
strigă unul dintre ei. Pe birou e tot ce-am găsit 
deocamdată cu privire la Alexei Green. S-ar zice că tipul 
ăsta, Keaton, e obsedat de el - colecţionează de ani de zile 
chestii legate de el. 

Blake trecu la teancul de articole şi CD-uri, cu bileţele 
scrise de mână care indicau diverse interviuri date de 
Green şi prelegeri ţinute la conferinţe. Luă un jurnal şi-l 
deschise - pe prima pagină scria doar „Şedinţa nr. 1” şi 
dedesubt urma ceva ce părea să fie o transcriere, cuvânt 
cu cuvânt, a primei întâlniri a lui Keaton cu psihiatrul. 

Şeful echipei îi citea peste umăr. 

— S-ar zice că acest Keaton era doar un simplu recrut, 
atunci. 

— Dar nu se poate, şopti Blake, uitându-se în jur, la 
mintea revărsată în cerneală. 

Se auzi o bufnitură când unul din poliţişti răsturnă un 
teanc de cărţi stivuite într-un echilibru precar. Foarte 
calm, se aplecă să se uite mai atent la ce descoperise. 

— Şefu'? 

— Ce-i? 

— Vrei să-i chemi pe băieţii din echipa pirotehnică aici? 

Şeful de echipă părea îngrijorat. 

— Nu ştiu. Vreau? 

— Nu pare activată... ceva artizanal, dar chiar şi-aşa... 
mda, cred c-ar fi cazul. 

— La naiba... Toată lumea afară! îi somă şeful. 

— Eu rămân, îi spuse Blake. 

— Că e activată sau nu, la primul semn că există un 
dispozitiv explozibil, rolul meu e să pun pe toată lumea la 
adăpost. 

— Dacă acest Keaton e omul nostru... începu Blake. 

— Nue! 

— Dar dacă e, ne trebuie tot ce-i aici. Scoate-ţi oamenii 
de-aici! Du calculatoarele la băieţii de la tehnic şi cheamă 
echipa pirotehnică... te rog. 

Polițistul părea să stea în cumpănă, dar apoi luă laptopul 

recuperat şi urcă pe scări după subalternii lui, lăsându-l pe 
Blake singur, să parcurgă reflecţiile lui Keaton. 

El puse din nou mâna pe jurnal, îl deschise la Şedinţa nr. 
1 şi începu să citească pe sărite. Conştient de faptul că 
erau în criză de timp, sări la a noua şedinţă a lui Keaton cu 
psihiatrul, pierzându-şi rapid speranţa că îl găsiseră pe 
Azazel. 

ŞEDINŢA NR. 9 


Joi, 1 iulie 2014 
2:22 p.m. 


— ...şi lumea a mers înainte, ca şi cum nimic nu s-ar fi 
întâmplat, spuse Lucas, cufundat în gânduri. Mie nu mi-a 
mai rămas nimic. Merg acasă şi, seară de seară, găsesc 
casa goală, un mausoleu dedicat esenței lor. Nu mă îndur 
să arunc nimic. E tot ce mi-a mai rămas după ei, dar am 
senzaţia că mă înec în amintiri de fiecare dată când intru 
în casă... Mai simt şi acum parfumul soţiei mele... Te simţi 
bine? 

Green se ridică repede de pe scaun să-şi toarne un 
pahar cu apă. 

— Da. Sunt bine... bine, spuse, dar apoi faţa i se boţi şi 
începu să plângă. lartă-mă. Câtă lipsă de profesionalism 
din partea mea! Am nevoie de o clipă. 

— Te-a supărat ceva ce-am zis eu? îl întrebă Lucas 
îngrijorat, privindu-l pe Green cum încerca să se adune. 

Afară începu să plouă mai tare. Probabil că plouase 
toată ziua. 

— Poate că nu-i o idee aşa bună, spuse Lucas, ridicându- 
se. Orice-aş face, nu reuşesc decât să supăr pe toată 
lumea. 

— Nu e vina ta, Lucas, îi spuse Green repede. E vorba de 
mine şi de propriile mele probleme. 

— De ce? îl întrebă Lucas pe un ton nevinovat. Ai... ai 
pierdut şi tu pe cineva drag? 

— Hai să ne concentrăm la tine, bine? 

— Poţi să-mi spui. 

— Nu, nu pot, îi spuse Green ferm. 

Lucas se ridică şi o porni spre uşă. 

— Lucas! 

— Tot ce-mi spui e vrăjeală! Eu îţi spun tot ce am pe 
suflet de două ori pe săptămână, dar nu există niciun fel de 
încredere între noi, îi spuse psihiatrului, jignit. 

— Lucas, aşteaptă! Bine. Bine. Da! îi spuse Green. Ai 
dreptate. Îmi cer scuze. Avem încredere unul în altul şi da, 
am pierdut pe cineva foarte, foarte drag mie. 

Keaton închise ochii, oftă uşurat, triumfător, şi lăsă unda 
de zâmbet de pe faţă să-i dispară înainte de a se întoarce 
agale spre canapea. Zăbovi, oprindu-se în picioare în 
dreptul lui Green, în timp ce psihiatrul calm şi stăpân pe 
sine ceda într-un final. 

Se aplecă să i se adreseze bărbatului tulburat, 
întinzându-i un mănunchi de şerveţele de mărimea celor 
„pentru bărbaţi” pe care le ţinea pe birou: 

— Te rog... POVESIOSL EEE Aen pie ea. 


Blake parcurse în grabă paginile până ajunse la ultima 
însemnare - a 11-a şedinţă dintre Alexei Green şi Lucas 
Keaton. 

ŞEDINŢA NR. 11 


Joi, 10 iulie 2014 
6:10 p.m. 


— De ce naiba suntem noi cei pedepsiți? întrebă Keaton, 
învârtindu-se prin cameră, în timp ce Green Îl asculta. Şi 
încă mai suntem pedepsiţi! Suntem oameni cumsecade - 
familia mea, frumoasa ta Abby erau oameni cumsecade! 

Oftă din rărunchi, uitându-se pe geam, simțind pe față 
căldura soarelui la asfinţit. 

— Crimele astea din cazul „Păpuşa de cârpe”, începu 
Keaton nonşalant, le urmăreşti, bănuiesc? 

— Nu urmăreşte toată lumea povestea? întrebă Green, 
stors după conversaţie. 

Noapte de noapte, de aproape o săptămână, de-abia 
închisese un ochi. 

— Poţi să-mi spui cum se numesc victimele? De fapt, hai 
să fie o provocare. Poţi să mi le spui în ordine? 

— De ce, Lucas? 

— Aşa... fă-mi pe plac. 

Green oftă exasperat. 

— Bine. Păi, mai întâi a fost primarul Tumble, desigur, şi 
apoi fratele lui Khalid. Rana nu mai ştiu cum?... Vijay 
Rana. Jarred Garland, şi deunăzi Andrew Ford... Din nou, 
de ce? 

— Imortalizaţi - un politician care se dă după cum bate 
vântul, fratele unui ucigaş în serie care omora copii, un 
jurnalist lacom şi oportunist şi, în sfârşit, un jeg de om, un 
alcoolic dezgustător. Numele lor au rămas în istorie pur şi 
simplu pentru c-au murit într-un mod „spectaculos”. 

— Sunt obosit, Lucas. Care-i ideea? 

— Trebuie să-ţi fac o mărturisire, anunţă Keaton fără să 
se întoarcă. M-am documentat în legătură cu atentatul de 
la Oslo şi cu atacul de pe insula Utøya. 

— De ce ai face una ca asta? îl întrebă Green. Nu înţeleg 
de ce ai... 


1 3591 


— În principal ce-a scris presa, continuă Keaton, 
acoperindu-l, dominând conversaţia. „Şaptezeci şi şapte de 
morţi”, „numeroase victime”, „mai multe victime”. Vrei să 
ştii câţi ziarişti au pomenit numele lui Abby? 

Green nu-i răspunse. 

— Niciunul. În nici măcar unul din articolele pe care le- 
am găsit nu s-au obosit să consemneze că ţi-a fost răpită 
logodnica. 

Green începu să plângă în timp ce Keaton se întoarse şi 
veni să se aşeze lângă el. 

— Toţi oamenii ăştia îşi văd de viaţă, în timp ce viaţa 
noastră s-a năruit... şi nici măcar nu s-au obosit să le reţină 
numele! strigă Keaton înverşunat, cu lacrimi curgându-i pe 
obraji. Niciunul dintre ei nu a suferit cum am suferit noi... 
Niciunul. 

Keaton se opri o clipă, studiindu-i expresia lui Green. 

— Am o figură comună, Alexei. Ştiu asta. Sunt un om de 
succes, dar oamenii nu mă ascultă când vorbesc... nu 
chiar. Şi nici cu toate pregătirile şi manipulările din lume 
n-o să-i conving să facă ce vreau eu să facă. Am nevoie să 
mi se predea... să se predea cu totul cauzei noastre. 

— Marionete? întrebă Green, ridicând privirea, 
amintindu-şi de conversaţia lor anterioară despre ce 
pierdere de vreme era să tragi la răspundere un obiect 
neînsuflețit. 

— Marionete, încuviinţă Keaton. Am nevoie de cineva 
care să-i poată inspira, cineva pe care să-l admire, cineva 
care să-i călăuzească... Am nevoie de tine. 

— Ce tot spui? îl întrebă Green. 

Keaton îi puse o mână pe umăr. 

— Îţi spun asta: şi dacă ar exista o cale să îndreptăm 
lucrurile? O cale să facem masele de oameni obsedati de 
propria persoană să înţeleagă ce ni s-a întâmplat. O cale să 
ne asigurăm că fiecare persoană de pe planetă află numele 
membrilor familiei mele şi recunoaşte chipul frumoasei 
tale Abby, află exact ce a însemnat pentru tine. 

Se lăsă o pauză prelungită, timp în care Green procesa 
spusele lui Keaton. 

Încet, îşi lăsă mâna peste a lui şi se întoarse spre el. 
— Aş spune: mai zi-mi. 

CAPITOLUL 38 


Marţi, 22 decembrie 2015 
4:14 p.m. 


Baxter primi un mesaj urgent prin radio prin care i se 
cerea să se întoarcă la centrul de comandă, în cămăruţa în 
care îşi lua Bob pauza. Când ajunse, i se întinse telefonul. 

— Baxter, răspunse. 

— Vanita la telefon. Ăsta e doar un apel de curtoazie să 
te pun la curent. Cam acum o oră, Echipa Centrală de 
Analiză Criminalistică a Imaginilor a extras o imagine din 
înregistrările de la Sky Garden, pentru care au găsit 
ulterior corespondențe în înregistrările de la New York. 

— De ce sunt anunţată abia acum de asta? o întrebă 
Baxter. 

— Pentru că nimic din ce se întâmplă în afara staţiei de 
metrou nu te priveşte în momentul de faţă. Atât MI5-ul, cât 
şi FBI-ul au primit toate detaliile. După cum am zis, e doar 
un apel de curtoazie. Aşa că l-am trimis pe Blake... 

— La ce l-ai trimis pe Blake? o întrerupse Baxter chiar 
când intra şi Rouche în cameră. Stai aşa. Te pun pe 
speaker. 

— L-am trimis pe Blake la adresă, continuă Vanita, şi el 
a obţinut confirmarea: Lucas Theodor Keaton, 48 de ani. Iți 
transmit detaliile acum. Pregătiţi-vă să nu fiţi daţi pe 
spate... Doamnelor şi domnilor, vi-l prezint pe Azazel. 

Se strânseră în jurul computerului, în timp ce unul 
dintre poliţiştii din echipa tehnică deschidea e-mailul. 
Chipul deloc memorabil al lui Keaton îi privea de pe ecran, 
cu părul lui pieptănat cuminte, rărit pe la tâmple, în ritmul 
care era de aşteptat la un bărbat de vârsta lui. 

— El e? întrebă Baxter. 

— El e. Compania lui a facilitat trimiterea mesajelor 
secrete şi a furnizat telefoanele mobile. A făcut mai multe 
drumuri la New York anul ăsta, cu o frecvenţă crescândă. 
S-a întors marţi seară, adăugă Vanita, cu subînţeles. 

Începu să sune celălalt telefon. Rouche răspunse grăbit 
şi începu să vorbească în şoaptă. 

— La recomandarea lui Blake, serviciile secrete se 
concentrează în primul rând pe obiectivele cu o 
semnificaţie religioasă. S-ar părea că acest Keaton are un 
fel de proiect spiritual, ceea ce ar explica alegerea bisericii 
ca ţintă la New York. 

— OK, îi răspunse Baxter absentă. 

— Te las să te întorci la treabă, îi zise Vanita, închizând. 

Rouche smulse o hartă de pe perete şi urmări încordat o 
traiectorie cu degetul pe hârtie. 

— Ce e? îl întrebă Baxter. 

— Trei dintre Marionetele noastre dispărute tocmai au 
fost localizate, la mai puţin de o jumătate de kilometru una 
de alta. 

— Deci au trimis echipe de intervenţie armată, nu? 

— Da, încuviinţă Rouche, bătând cu degetul pe un loc 
aflat aproape fix în centrul perimetrului. Se îndreaptă spre 
staţia Baker Street. O iau într-acolo. 

— Nu. Ei se descurcă. Am nevoie de tine aici. 

— Pot să ajung înaintea lor. 

— Trebuie să facem front comun! 

— Baxter, oftă Rouche, în timp ce podeaua vibra sub ei, 
semn că un nou tren intra, încetinind pe linia care mergea 
spre nord. Ai încredere în mine. Acolo trebuie să fiu. Sunt 
trei staţii până acolo. Mă întorc la timp. 

Îşi luă haina. 

Baxter îl prinse de mânecă. 

— Nu pleci! îi zise. 

— Nu sunt subordonatul tău, îi reaminti Rouche, lăsând 
haina în urmă. 

— Rouche! ţipă Baxter, luând-o după el pe scările care 
duceau spre celălalt peron. 

Rouche sări într-un vagon, chiar înainte să se închidă 
uşile, lăsând-o pe Baxter la doar câţiva paşi în urma lui. 

— Rouche! îl strigă din nou, în timp ce trenul se punea 
în mişcare. 

El îi făcu semn cu mâna, ca şi cum îşi cerea scuze. 

Baxter îşi aruncă haina pe jos de nervi. 


— Rouche! La naiba! 
x k * 


Baxter le dăduse instrucțiuni celor din echipa tehnică să 
transmită datele şi fotografia lui Keaton către toate 
echipajele, în timp ce ea parcurgea povestea lui tragică şi 
documentele suplimentare trimise de Blake. Mesajul 
includea şi o versiune completă a fotografiei de familie, toți 
cu chipuri zâmbitoare, fără a bănui nenorocirea care-i 
aştepta. 

— E Rouche, mormăi înfundat, clătinând din cap, sau 
mai curând ce-ar fi putut deveni Rouche. 

Poveştile celor doi bărbaţi erau dezarmant de similare, 
până la intrarea pe o pantă religioasă, şi totuşi, în timp ce 
Keaton se lăsase mistuit de suferinţă şi ură, Rouche îşi 
canalizase toată acea energie negativă spre ajutorarea 
altora. 

Zâmbi; poate că totuşi nu era doar o coincidenţă că 


Rouche ajunsese să se întoarcă aici. 
X XX x 


Rouche cobori pe peron la Baker Street. Pe drum, îi 
fuseseră transmise fotografiile celor trei suspecti. Îşi ţinea 
telefonul la îndemână, ca să-l poată verifica în vreme ce se 
tinea după indicatoarele cu galben şi negru pe care scria 
„leşire” şi care conduceau spre suprafaţă. 

— Baxter, mă mai auzi? 

— Da. 

Părea îmbufnată. 

— Tocmai am ajuns la Baker Street, mă îndrept spre 
intrarea principală să interceptez suspecţii. Voi comunica 
direct cu echipa de analiză criminalistică, dar te ţin la 
curent. 

— Minunat! 

Urcă în fugă scara rulantă, pe partea stângă, trecu de 
turnichet şi se lăsă purtat la suprafaţă de valul de 
navetişti. 

La gura de metrou domnea haosul - un vânzător de ziare 
ambulant, un trubadur stradal care cânta ceva de la 

Wham! iar un om fără adăpost cu un aer jalnic, care avea 
un câine cu un aer şi mai jalnic, se băteau pe un petic de 
loc la intrarea aglomerată. 

Rouche îşi croi drum spre zidul de pe marginea străzii 
aglomerate şi schimbă frecvența  radioemiţătorului, 
prinzând în cască ultima parte a unei transmisiuni către 
echipa FBI. 

— Rouche aici. Sunt pe poziție la intrare. Am ratat ceva? 

— Suspectul Brookes a fost reținut, îl informă o voce de 
femeie. 

— Mai avem nouă, îşi spuse el şoptit. 

Parcurse fotografiile de pe telefon ca să verifice pe care 
dintre figuri o putea uita acum. Se uită la procesiunea 
nesfârşită de oameni care veneau din ambele direcţii, cu 
trăsăturile umbrite de pălării, glugi şi umbrele, în timp ce 
femeia continua: 

— Mai e un minut până la sosirea echipelor de 
intervenţie armată. Suspecţii rămaşi vor sosi cât de curând 
la destinaţie. 

Rouche studie feţele care treceau prin conurile răzlețe 
de lumină. Şi apoi recunoscu unul dintre chipuri. 

— L-am localizat pe ăla mai gras, anunţă. 

— Richard Oldham, îl corectă femeia în cască. 

Rouche strânse patul pistolului în mână. 

— Mă pregătesc să-l interceptez. 

Se opri pentru o fracțiune de secundă, aşteptând să 
apară o breşă în valul de oameni, când zări o a doua figură 
cunoscută venind din sens opus. 

— La naiba! L-am ochit şi pe celălalt acum. 

Se uită de la unul la celălalt - păreau gata să se 
ciocnească. 

— Cât mai e până vin întăririle? 

— 45 de secunde. 

— Dacă îl interceptez pe unul, îmi scapă celălalt. 

Aproape că nu mai trebuia să-şi întoarcă privirea ca să-i 
vadă pe amândoi. 

— 40 de secunde. 

Era clar că cei doi bărbaţi nu se întâlniseră niciodată. 


13651 


Ajunseră la câţiva metri unul de altul, fără a-şi arunca oa 
doua privire, înainte de a intra la metrou. 

— Intru după ei, anunţă, în timp ce-şi croia drum prin 
turma care lăsa urme de fleşcăială pe podeaua îngălbenită, 
chinuindu-se să nu-i scape din ochi pe cei doi bărbaţi când 
cotiră amândoi la stânga. Au luat-o spre magistrala 
Bakerloo, în direcţia Piccadilly, îi puse la curent pe ceilalţi. 

Cobori pe scara rulantă, grăbind pasul. 

— Vine trenul! 

Oamenii din jur îl auziseră şi ei. Era înconjurat de tropot 
de paşi grăbiţi când se deschiseră uşile trenului, slobozind 
zeci de oameni care mergeau contra curentului. Îşi croi 
drum printre ei chiar când se închideau uşile, dar răsuflă 
uşurat când văzu că amândoi bărbaţii rămăseseră pe 
peron. 

— Suspecţii nu au urcat în tren, mormăi în timp ce 
oamenii se revărsau în fiecare locşor de pe peron. Atenţie: 
unul dintre ei are un rucsac mare. 

Se întreba de ce ambii bărbaţi îşi amânaseră dinadins 
călătoria. Chiar atunci observă o femeie cu un aer răvăşit 
aşezată pe o banchetă, care, de asemenea, făcuse astfel 
încât să nu se urce în primul tren. 

— Spune-le întăririlor să nu iasă încă, spuse, atrăgând o 
privire intrigată din partea turistului japonez aflat lângă el. 
Prindeţi în vizor o femeie, 40 de ani, geacă albastră, blugi 
negri, aşezată la capătul opus al peronului? 

— Aşteaptă, îi spuse poliţista în cască. 

În timp ce aştepta, femeia îşi luă punga de plastic şi se 
ridică, apropiindu-se de marginea peronului. Uitându-se în 
spate, văzu că şi ceilalţi doi suspecți dădeau semne că ar 
vrea să se urce în următorul tren. 

— Se pregătesc să urce în următorul tren. Dă semnalul 
să intre echipa! 

De-abia terminase Rouche propoziţia, că un roi de 
poliţişti înarmaţi îi înconjurară pe cei doi bărbaţi, 
punându-i la pământ. Când se uită din nou la femeia cu 
geacă albastră, ea se îndepărta, mergând până la capăt de 
tot. 

Trenul intră huruind în staţie chiar când unul dintre 
membrii echipei trăgea uşurel fermoarul rucsacului greu 
pe care îl ducea suspectul. 

Rouche se chinuia să vadă ceva pe deasupra mulţimii. 

Se uită la ceas: 4:54 p.m. 

Trebuia să se întoarcă la Baxter. 

Nereuşind să ajungă la timp la capătul trenului, se 
avântă în zidul de oameni strânşi în dreptul uşilor celor 
mai apropiate, care începură să trepideze şi se deschiseră 
de două ori, înainte de a se închide, într-un final, în urma 
lui. Ignorând stilul foarte britanic în care îl ţâţâiau şi îşi 
dădeau ochii peste cap ceilalţi, îşi croi drum prin mulţime 
până spre mijlocul vagonului, unde era mai puţin 
aglomerat. 

— Ce avea în geantă? întrebă în cască. 

După o scurtă pauză, femeia îi răspunse: 

— Un fel de explozibile... Au fost dezamorsate... Echipa 
de genişti ajunge în două minute. 

El schimbă pe moment frecvenţa. 

— Baxter, vin spre tine. 

— Cum spui tu. 

— Mai avem şapte... şi tocmai am obţinut una din patru, 
îi spuse precaut, neputând să se exprime mai explicit în 
vagonul ticsit de lume. 

— S-ar putea să fie două din patru, îi spuse Baxter. S-ar 
părea că băieţii din MI5 au ţâşnit de-aici acum câteva 
minute. Intoarce-te odată! 

Rouche schimbă din nou frecvenţa şi surprinse finalul 
unei transmisiuni. 

— ...unul dintre suspecți. 

Urmă o pauză. 

— Agent Rouche, ai recepționat ultimul mesaj? 

— Negativ. Repetă, te rog. 

— Confirm: femeia cu geacă albastră este unul dintre 
suspecți. 

— Recepţionat, răspunse Rouche, croindu-şi drum 
printre navetişti. 

Ajunse la capătul vagonului şi trase cu ochiul în vagonul 

învecinat, sperând s-o zărească pe femeie, dar nu reuşea 
să vadă nimic dincolo de oamenii înghesuiți unul într-altul 
în dreptul celeilalte uşi. 

— Urmează staţia... Regent's Park. Legătură cu... 
anunţă o voce înregistrată. 

Toată lumea se lăsă la unison într-o parte când trenul 
începu să încetinească. Oamenii treceau valuri, valuri, pe 
lângă geam în timp ce trenul se opri brusc în staţie. 

Rouche cobori poticnit pe peron şi-şi croi drum prin 
mulţime, pentru a urca în ultimul vagon. 

— Scuze. Pardon... Scuze, mormăi, strecurându-se 
printre oameni. 

Se uită la harta metroului, în timp ce înainta prin vagon; 
mai era doar o staţie până la Piccadilly Circus. 

Se uită din nou la ceas: 4:57 p.m. 

— Scuze... Pardon. 

Ajunsese pe la jumătatea vagonului când zări geaca 
albastră cunoscută. Femeia cu un aer neîngrijit stătea pe 
scaun, ţinându-şi mâinile peste punga de cumpărături din 
poală, cu un aer protector. 

— Am localizat suspeerul: 


— Unde eşti, Rouche? şopti Baxter, urmărind şuvoiul 
constant de oameni care se revărsa pe peronul deja 
sufocat de lume. 

Cifrele portocalii de pe ecranul de deasupra numărau 
secundele care mai rămăseseră până la ora 5. 

— Echipa 3: probă tehnică, răcni pe un ton încrezător în 
emițător, deşi inima îi bătea să-i spargă pieptul. 

— Te auzim clar şi tare. Am încheiat transmisiunea. 

Se auzi o bufnitură de undeva din mulţime. 

— Echipa 3 aici! le ordonă, dând fuga spre punctul de 
unde se auzise zgomotul. 

Un om de afaceri fâstâcit ţinea în braţe o pungă spartă, 
încercând să-şi adune cumpărăturile de Crăciun înainte ca 
alte obiecte fragile să apuce să fie călcate în picioare. 

Oftă uşurată, deja cu nervii întinşi la maximum. 

— Alarmă falsă. Retrageţi-vă! 

În drum spre centrul de comandă, primi un raport de la 
unul dintre sergenţii din subordine: un dispozitiv 
explozibil, care corespundea celor folosite în Times 
Square, fusese recuperat dintr-un cămin pentru persoanele 
fără adăpost din Clapham. Proprietarul genţii era unul 
dintre suspecţii arestaţi peste noapte. 


Două din patru. 
XX x 


Rouche era doar la cinci paşi de femeia aşezată, când 
auzi bruiaj în cască şi apoi din nou vocea poliţistei din 
echipa de analiză criminalistică. 

— Agent Rouche, atenţie: avem motive să credem că 
încă un suspect a urcat în tren la ultima staţie. Intăririle 
sunt pe drum. 

— Transmite-mi detalii, îi răspunse Rouche, croindu-şi 
drum spre femeia cu geacă albastră. 

O smulse de pe scaun şi o împinse la podea, cu faţa în 
jos, imobilizându-i braţele la spate. Câţiva pasageri, şocaţi, 
încercară să intervină. 

— E-n regulă! E-n regulă! Sunt agent CIA, le spuse 
Rouche, arătându-le legitimaţia. lar tu eşti arestată, îi 
strigă femeii, care încerca să scape. 

Bunii  samariteni se  întoarseră la locurile lor, 
împărtăşind convingerea celorlalţi pasageri că, probabil, 
era mai sigur să se aşeze cât mai departe de el, în acel 
spaţiu aglomerat. 

Rouche reuşise să-i pună cătuşele femeii la una din 
mâini, când trenul trase în staţia Oxford Circus. Cu un ochi 
la prizonieră, studie mulțimile care treceau pe lângă tren, 
căutând din priviri întăririle. Coborâră zeci de oameni, dar 
şi mai mulţi urcară în locul lor, umplând vagonul şi în faţa 
şi în spatele lui. 

Închise şi a doua cătuşă şi-o percheziţionă pe femeie, 
înainte de a smulge punga de plastic de sub ea. Ţinându-i o 
mână la spate, băgă mâna şi scoase satârul mânjit de 
sânge din pungă. Era gata să-l lase pe podea lângă el, când 
realiză câţi copii erau printre figurile înspăimântate care-l 
pândeau. 

— E-n regulă. Sunt agent CIA, repetă, pentru nou-veniţi. 

Reflectă preţ de o clipă, apoi arătă spre bărbatul 
musculos care tocmai se aşezase în spatele lui. 

— Pot să te răpesc? 

— Pe mine? întrebă bărbatul, şovăind. 

Îşi scărpină barba, ca şi cum încă nu se obişnuise cu ea, 
şi apoi se ridică în picioare. 

Rouche îşi lăsă pistolul pe podea, în timp ce înfăşură 
satârul la loc în pungă şi i-l întindea. 

— Te rog să ţii tu asta, îi spuse. 

Ajutorul lui părea stingherit. 

— Doar ţine-o şi ai grijă să nu atingi ce e în pungă. 

Bărbosul luă timid punga şi se aşeză lângă ceilalţi, 
ţinând punga verde de plastic în poală, exact cum o ţinuse 
şi femeia. 

În timp ce uşile se închideau din nou, Rouche ochi doi 
poliţişti înarmaţi care veneau în fugă pe peron, ajunşi prea 
târziu. 

Trenul porni. 

— Agent Rouche! Agent Rouche! îl strigă femeia în 
cască, mai tare ca înainte... cuprinsă de panică. 

— Tocmai am imobilizat-o pe femeie. Mă pregătesc să 
încep să caut... 

— Agent Rouche! Încă trei suspecți tocmai au urcat în 
tren! Repet: încă trei suspecti. 

— Recepţionat, spuse Rouche încet, uitându-se la toate 
figurile care-l înconjurau. Trebuie să transmit imediat un 
mesaj inspectorului-şef Baxter: trenul este ţinta, nu staţia. 

Îşi simţi telefonul zbârnâind în buzunarul de la haină, 
semn că-i transmiseseră detaliile. 

— Trenul este ţinta, repetă, punând mâna pe pistol. 

Fără ştirea lui Rouche, o fotografie în care apărea 
bărbatul musculos, fără barbă, tocmai i se descărcase pe 
telefon. 

Fără ştirea lui Rouche, bărbatul se ridicase în picioare şi 
se oprise lângă el. 

Fără ştirea lui Rouche, îi trase prima lovitură în plin cu 
satârul mânjit de sânge. 

CAPITOLUL 39 


Marţi, 22 decembrie 2015 
5 p.m. 


— Scoateţi toţi oamenii de-aici! zbieră Baxter, acoperind 
mesajul înregistrat pentru situaţii de urgenţă. 

Reacţionase imediat la mesajul lui Rouche; cu toate 
astea, ambuteiajele create pe scări din cauza numărului de 
oameni duseseră la blocarea operaţiunii de evacuare, în 
timp ce  afişajul electronic continua numărătoarea 
deasupra lor: 17:00:34. 

— Inspector-şef Baxter, îi bâzâi o voce în cască. Tot nu 
reuşesc să-l contactez pe agentul Rouche. 

— Mai încearcă, îi răspunse, prinzându-l de braţ pe unul 
dintre angajaţii de la Metrou, care trecea pe lângă ea. 
Trebuie să închidem staţia! Trebuie să nu mai lăsaţi pe 
nimeni să intre! 

Bărbatul încuviinţă şi se îndepărtă grăbit. 

— Ce e? ţipă exasperată. 

— Îmi cer scuze. Vă fac legătura cu detectivul-inspector 
Lewis, de la echipa de analiză criminalistică. 

— Acum?! întrebă Baxter, în timp ce o voce înregistrată 
anunţa în difuzoare sosirea iminentă a trenului. 

— Tocmai l-am identificat pe Lucas Keaton într-o 
transmisiune de pe CCTV de acum cinci minute. Încerc să 
vă transmit informaţiile actualizate. 

— Asta e o veste bună... Unde? 

— E acolo... în staţie... E acolo cu voi! 

Baxter se uită îngrijorată la mulţimea care forfotea, 
încercând să vadă cu ochii minţii fotografia pe care o 
transmisese echipei. 

— Avem o descriere? ceru. 

— Poartă o haină închisă la culoare şi un pulover închis 
la culoare. 

Toată lumea părea să poarte o haină închisă la culoare şi 
un pulover închis la culoare. 

Dădu să apese pe butonul de transmisie pentru a le 
împărtăşi colegilor ultima informaţie când un țipăt 
sfâşietor din cască îi izbi timpanul. Smulgându-şi 
involuntar casca de la ureche, observă că şi colegii ei 
reacţionaseră la fel, privindu-se neliniştiţi în timp ce 
transmisiunea prelua  frânturi de ţipete  înfundate, 
schimonosite, deformate, un cor de voci mutilate. 

— Rouche? murmură, dar singurul răspuns era bruiajul. 
Rouche, mă auzi? 

Se auzi un huruit pe şine. 

Baxter se întoarse cu spatele la mulţime şi se uită în 
gura neagră a tunelului, auzind încă zgomotele de coşmar 
în casca pe care o ţinea în mână - un preludiu lugubru la o 
oroare încă neştiută. 

Încet, se apropie de marginea peronului. O pânză de 
păianjen diafană, suspendată deasupra ei, începu să 
tremure, parcă înfiorată. 

Se auzea ceva zăngănind prin beznă, un zgomot ca de 
galop, simţea în talpă vibraţiile care prevestesc apropierea 
unui monstru. Adierea călâie care-i preceda sosirea 
împrăştia un aer stătut, cu iz metalic, ca o răsuflare cu 
gust de sânge, şi apoi doi ochi strălucitori străpunseră 
întunericul şi trenul veni în goană spre ei. 

Curentul îi suflă părul lung peste faţă, în timp ce prima 
fereastră mânjită trecu fulgerător pe lângă ea, un văl de un 
stacojiu murdar care ascundea ce zăcea dincolo de geam. 

Se auzeau ţipete, semn că oamenii începeau să intre în 
panică, călcându-se în picioare, într-o încercare disperată 
să fugă, blocând şi scara care cobora spre peroanele 
pentru direcția Piccadilly. Scene de coşmar trecură 
fulgerător pe lângă ei, scene din vagoanele viu luminate 
care zăboveau mai mult pe măsură ce trenul încetinea: 
oameni care fugeau spre uşi, cadavre lipite de geam, 
chipul cuiva care striga, cerând ajutor, mâini însângerate 
care se ridicau spre cer, spre un Dumnezeu care n-avea să 
le vină în ajutor. 

Baxter realiză că difuzorul minuscul pe care-l ţinea în 
mână amuţise şi-l duse timid la ureche, chiar în clipa în 

care un rând de uşi opri în dreptul ei. Dincolo de 
geamurile  mânjite, luminile din vagon  scăpărau 
intermitent în tuburile crăpate. Nu mai auzea vacarmul 
mulţimii care se îmbrâncea în spatele ei, doar soneria 
veselă care anunţa că aceasta e o staţie ca oricare alta. 

Uşile de metal se deschiseră... 

În clipa în care sute de pasageri înfricoşaţi ţâşniră din 
tren doar pentru a descoperi că erau încă prizonieri, un 
bărbat se prăbuşi pe peron la picioarele lui Baxter; ochii 
lui sticloşi îi confirmă că nu se mai putea face nimic pentru 
el. Se auzea un bâzâit de la luminile care abia mai pâlpâiau 
când urcă în vagon, chinuindu-se să înţeleagă amploarea 
dezastrului. 

Se auziră împuşcături mai încolo pe peron şi apoi 
zgomotul surd al cuiva care venea în fugă spre ea, în 
picioarele goale. 

Întorcându-se, Baxter îşi întinse braţele în defensivă, 
izbind dintr-un noroc chior mâna femeii chiar când încerca 
s-o lovească. Se prăbuşiră amândouă în vagon, pe podea, şi 
vârful cuţitului mânjit de sânge îi străpunse buza în 
cădere. 

Femeia ca o fiară dezlănţuită era deasupra ei acum şi 
cămaşa i se desfăcu, lăsând să se vadă cicatricea de pe 
piept, când se lăsă cu toată greutatea pe mânerul cuţitului. 
Baxter ţipă, zbătându-se s-o ţină la distanţă, cu braţele 
tremurând, din cauza efortului. 

Cuţitul se apropie, zgâriindu-i dinţii din faţă când 
întoarse capul să se ferească. Amintindu-şi sfatul lui 
Rouche de când erau la penitenciar, întinse mâna pe 
bâjbâite şi-o împunse pe femeie într-un ochi. 

Femeia zbieră şi se feri în timp ce Baxter o lovea cu 
picioarele, trăgându-se înapoi. Pentru o clipă, se zvârcoli 
ca un animal rănit, apoi se năpusti din nou spre Baxter. 

Se mai auziră două împuşcături, venind mai de-aproape, 
şi două găuri se decupară în cicatricea ca un tatuaj de pe 
pieptul femeii. Lăsă să-i scape cuțitul din mână, căzu uşor 
în genunchi şi, apoi, se prăbuşi cu faţa în jos pe podea. 

— Eşti bine, şefa? 

Baxter încuviinţă şi se ridică, ducând o mână la buza 
care-i zvâcnea. 

— Rouche! strigă, studiind chipurile în timp ce înainta 
printre răniţi. 

— Inspector-şef Baxter, auzi în cască. 

— Rouche! 

— Inspector-şef Baxter! o somă vocea. 

Duse un deget la ureche. 

— Pe recepţie, răspunse, fără să se oprească din căutări. 

Se mai auziră două împuşcături undeva aproape. 

Baxter se strâmbă, pentru că nu auzise mesajul. 

— Repetă! 

— Inspector-şef Baxter, Lani pierdut pe Lucas Keaton. 


Rouche icni, simțind că n-are aer. 

Pironit la podea în ultimul vagon, simțea cum i se 
prelinge sângele cald pe gât, de la rana adâncă din umăr. 
Era prins sub greutatea bărbatului musculos care-l atacase 
şi în care trăsese cinci gloanțe, ca să pună capăt 
masacrului care nu ținea cont de nimic. Fusese imobilizat 
de o durere chinuitoare în piept şi oamenii cuprinşi de 
panică pe care reuşise să-i salveze îl călcaseră în picioare 
în goana lor disperată să scape de-acolo. Simţea un hârâit 
în piept de fiecare dată când inspira. 

Simţi reverberaţia unor paşi apăsaţi în podea. 

— Liber! strigă cineva. 

Paşii se apropiară. 

Rouche încercă să strige, dar nu-i ieşi decât un icnet 
înfundat... Încercă din nou. 

Văzu cizma trecând chiar peste el şi apoi îndepărtându- 
se. 

— Vă rog! 

De fiecare dată când expira, trebuia să facă un efort şi 
mai mare să tragă iar aer în plămâni. 

— Hei... Bună. E în regulă. la-mă de mână, auzi una din 
voci spunând. Închide ochii, bine? 

— Avem pe cineva imobilizat aici! strigă o altă voce. Am 
nevoie de ajutor! 

Rouche era inundat de speranţă şi nu înţelegea ce se 
întâmplă, când vocea anunţă: 

— OK. Am prins-o. Am prins-o. Haideţi să mergem! 

Urmări zgomotul paşilor, care începură să sune altfel 
când ajunseră pe peronul solid, lăsându-l din nou singur 
printre morţi. 

— Baxter! încercă să strige, de-abia auzindu-şi propriul 
strigăt şoptit de ajutor. 

Respira din ce în ce mai superficial, muşchii lui de-abia 
mai puteau susţine greutatea care-l apăsa şi se abandonă 
conştiinţei faptului că avea să moară într-o baltă de sânge 
pe podeaua murdară de plastic, cu mult înainte să-l 
găsească cineva. 

Dăduse greş. 

X XX 

Baxter ieşi în fugă din vagon şi se uită lung la marea de 
oameni care se luptau să-şi croiască drum spre suprafaţă. 
Teama se răspândise prin mulţime ca focul, erau orbiţi cu 
toţii de instinctul de autoconservare, măcinaţi cu toţii de 
panică, niciunul nu realiza efectul dăunător al propriilor 
acţiuni... cu o singură excepţie. 

În timp ce un grup de oameni înaintă poticnit, Baxter 
zări o figură în capătul opus, care nu se uita în sus, ca să 
scape, ca restul lumii, ci urmărea din priviri trenul, îi 
urmărea pe ei în timp ce căutau supraviețuitori. 

Privirile li se întâlniră prin aglomeraţie. 

Era Keaton. 

Nu-l recunoscuse din fotografie, ci după cicatricea lăsată 
de o cheie pe obrazul drept, de când îl înfruntase, fără a şti 
cine e, în ascunzătoarea din Brooklyn a lui Phillip East. 

Deschise gura să anunţe unde era. 

Şi apoi Keaton dispăru înghițit de un alt val de oameni. 


— Echipa 3: continuaţi căutarea, o auzi pe Baxter în 
cască, smulgându-l din leşin. Echipele 1 şi 2: obiectivul 
vostru e Lucas Keaton. Puneţi oameni de pază la fiecare 
ieşire. Nu-l putem lăsa să iasă din staţie. 

Numele stârni un puseu de adrenalină în corpul lui 

Rouche, amorţindu-i durerea îndeajuns cât să-şi retragă 
încet braţul imobilizat de sub bărbatul masiv şi să se 
prindă de stâlpul cafeniu care se ridica din podea. Simţind 
că-i crapă pieptul de efort, îşi încleştă dinţii şi se eliberă, 
împingând cu picioarele cadavrul individului bărbos de pe 
el şi trăgând aer în piept, în chinuri, dar euforic. 

Femeia prinsă cu cătuşele de podea nu supravieţuise 
când se declanşase busculada. 

Rouche întinse mâna spre pistolul din dotare şi se ridică, 
gâfâind din cauza efortului pe care trebuise să-l facă 
pentru un gest atât de mărunt. 

Îşi îngădui un gest din cap, adresat cerului. 

Nu dăduse greş. 

Era exact unde trebuia să fie. 

CAPITOLUL 40 


Marţi, 22 decembrie 2015 
5:04 p.m. 


— Poliţia! La o parte! zbieră Baxter, în timp ce mulţimea 
înainta ca melcul spre scara blocată. 

Îl căută din priviri pe Keaton. După o clipă, îl zări. Era 
deja la baza scării, uitându-se neliniştit în urmă, căutând-o. 

Când bărbatul o porni târâş-grăpiş pe scări, Baxter văzu 
că ţinea ceva în mână. 

— L-am localizat pe Keaton! strigă în radioemiţător. Pe 
scara spre Bakerloo, urcă. Atenţie: suspectul ţine ceva în 
mână. Să presupunem că e un declanşator până ne 
lămurim ce şi cum. 

Apăru o breşă în faţa ei. Se strecură prin ea, câştigând 
câţiva metri în doar câteva secunde. 

— Dezarmaţi-l prin guiee mitoe: 


— Baxter, mă auzi? hârâi Rouche în radioemițător, în 
timp ce urca pe scara de urgență aflată la capătul opus al 
peronului, auzind doar un ecou strident în microfonul care 
nu mai mergea. 

Încă auzea transmisiunile celorlalți când se alătură 
mulțimilor care se îmbulzeau să iasă la aer. Ținându-se de 
umărul rănit, îşi croi drum împotriva curentului, căutând 
punctul din care se revărsa şuvoiul nesfârşit de oameni. 

Auzi un pârâit strident în ureche, prea bruiat să 
înţeleagă. 

O clipă mai târziu, zări o siluetă întunecată care zăcea la 
pământ ceva mai în faţă. Reuşi să întrezărească printre 
picioarele în mişcare silueta unui poliţist în echipament de 
protecţie care zăcea cu faţa în jos, în capul scării rulante. 

— La naiba! 

Se uită în urmă la marea de oameni care dispăreau pe 
toate ieşirile de jur împrejurul lui. Având ceva mai mult 
spaţiu de manevră, mulţimea evacuată înainta la pas acum, 

gata să iasă în noapte. 

Nu mai aveau mult timp. 

Ţâşni orbeşte în mulţime, croindu-şi drum prin 
îmbulzeală, căutându-l disperat pe Keaton. 


— Poliţist doborât! Poliţist doborât! În capul scării 
rulante spre Bakerloo! anunţă Baxter în radioemițător, 
realizând că victima era agentul special Chase doar când 
încercă să-i ia pulsul. 

Nu avea puls. 

În dreptul fiecărei ieşiri, câte un agent FBI aflat pe cont 
propriu se confrunta cu sarcina imposibilă de a localiza un 
singur chip în puhoiul de oameni care venea spre ei. Intre 
timp, personalul de la metrou se chinuia să ţină piept 
valului de navetişti nemulţumiţi care voiau să intre. 

Dintre sutele de oameni care se îndepărtau în grabă, 
unui singur se uită în urmă. 

— Keaton e la zece metri de Ieşirea 3! anunţă echipa. 
Nu-l... lăsaţi... să... iasă. 

Începu să-şi facă loc printre oameni, simțind un val de 
uşurare când îl zări pe Rouche dincolo de turnichete, 
îndreptându-se glonţ spre Keaton. 

— Rouche! îl strigă. 


Era prea departe ca s-o audă. 
X XX x 


Rouche îl observase pe bărbatul cu cicatrice care se uita 
în urmă o dată la câteva secunde. 

Bărbatul, în schimb, nu-l observase pe Rouche. 

Ţinându-se după săgețile care îndrumau pasagerii spre 
Regent Street, St. James's Park şi statuia lui Eros, era doar 
la câţiva metri în urma lui Keaton în îmbulzeală, când 
începură să treacă pragul care dădea spre furtuna de- 
afară. 

— Keaton! încercă să strige Rouche, arătând spre el, 
într-o şoaptă răguşită, aproape neauzită. E Keaton! 

Agentul nu-l auzise, spre deosebire de Keaton, care se 
uită în urmă să vadă cât de aproape erau cei care-l 
urmăreau. 

Rouche observă dispozitivul negru pe care-l ţinea în 
mână chiar când Keaton îşi lăsă capul în pământ şi trecu la 
câţiva centimetri de agentul FBI, rupând-o la fugă de cum 
ieşi în frigul şi bezna de-afară. 

Rouche urcă greoi scările şi se trezi în plin haos în 
stradă, văzând aripile de metal ale statuii lui Anteros 
profilate pe firma de neon luminată. Operaţiunea de 
evacuare a staţiei se revărsase în stradă, blocând complet 
centrul oraşului - farurile aprinse se întindeau cât vedeai 
cu ochii, în toate direcţiile. 

Sub cerul complet întunecat, zăpada albăstrie cădea 
necontenit, luminată de beculeţele girofarurilor de la 
vehiculele de urgenţă. Simţi că-i iau foc plămânii când îl 
izbi gerul subit. După un acces scurt şi violent de tuse, 
simţi o gheară în piept şi începu să scuipe sânge, apoi îl 
văzu pe Keaton fugind spre sud-est pe Regent Street. 

Rouche o luă la fugă după el pe trotuarul aglomerat, 
croindu-şi drum printre oamenii în geci voluminoase, 
încărcaţi cu pungi de cumpărături, lăsând un firicel de 
sânge să se prelingă pe mânecă în urma lui, o dâră 
şerpuită după care să se poată ţine Baxter. 

Baxter aşteptă o pauză între transmisiunile frenetice. 

Avea impresia că se declanşaseră toate sirenele din oraş 
şi tot auzea pârâind în cască mesaje încordate de la S015, 
care erau gata să-l prindă pe încă unul dintre suspecţii 
care transportau explozibile. 

— Trimiteţi un echipaj aerian, gâfâi în microfon. 
Inspector-şef Baxter, sunt pe urmele lui... Lucas Keaton... 
pe Regent Street... spre parc. 

Aflată la aproape 20 de metri în urma lor, ajunse la 
intersecţia cu Pall Mall, cât pe-aci să se ciocnească de un 
scuter care îşi croia drum printre maşinile oprite. O ţinu 
tot înainte pe Waterloo Place, văzând cum se iţeau 
ameninţător din ceaţă statuile de bronz amplasate acolo. 

Baxter sprintă printre ele, ascultând pârâitul din cască, 
chinuindu-se să se facă auzită prin vântul tăios când ajunse 
la treptele care coborau spre St. James's Park, învăluit în 
beznă acum. 

— Am pierdut din ochi suspectul, anunţă una din vocile 
din cască în timp ce ea trăgea cu urechea la operaţiune. Îl 
vede cineva? Il vede cineva pe suspect? 

— Confirm: este în colţul de nord-est al pieţei... Nu am 


cum să trag. 
A 


Rouche nu mai putea să respire şi începea să piardă 
teren, vedea cum joacă silueta fantomatică a lui Keaton la 
marginea câmpului lui vizual. 

Deodată, vuietul unei elice de elicopter străpunse 
tăcerea nopţii şi lumina unui reflector îl orbi, înainte de a 
se îndrepta spre intrarea în parc, luminând monumentul 
aflat de strajă acolo - un înger întunecat, sculptat în bronz 
înnegrit. Azazel. 

Şi apoi dispăru, în timp ce conul luminos îl urmărea 
orbeşte pe Keaton, iar Rouche înainta, lăsând urme 
întunecate pe zăpada imaculată. Mai în faţă, sălciile 
plângătoare încărcate de zăpadă stăteau îndoite deasupra 
lacului îngheţat, ca şi cum lacul le-ar fi ademenit acolo 
doar spre a le îngheţa în timp ce ele se adăpau cu nesaţ 
din el. 

Oraşul dispăruse, nu mai exista nimic în afară de viscol, 
dincolo de hotarul parcului. Când ajunseră într-un loc 
deschis, Rouche lăsă să cadă muniţia din pistol şi îl 
reîncărcă. 

Se opri şi îl luă în cătarea armei pe Keaton, în vreme ce 
lacul îngheţat oglindea lumina reflectorului, răsfrângând-o 
spre cer. 

Keaton nu mai era decât o umbră, care se micşora cu 
fiecare clipă. 

Încercând să-şi înăbuşe durerea din piept, Rouche 
întinse braţul, fixând cătarea armei pe spatele siluetei. 
Lăsă vântul să-i sufle în faţă, apreciind viteza şi direcţia, 
ajustând unghiul în funcţie de asta şi aşteptând, până când 
reflectorul îşi revărsă lumina asupra țintei. 

Expiră, asigurându-se că n-o să-i tremure mâna, şi apoi 
apăsă uşor, uşor de tot, pe tragici, 

— Trage! 

— Civil la pământ! Suspectul a fost rănit... Nu-l mai văd. 
Repet: nu-l mai văd. 

Baxter fusese distrasă de transmisiunile celor din SO15, 
care-şi vânau prada şi de dâra de sânge roşu-aprins de pe 
jos, când auzi detunătura prin viscol. Văzu că Rouche se 
oprise mai în faţă, dar Keaton fusese înghiţit de albul 
zăpezii. 

Simţind că o arde pe gât, îşi recăpătă suflul şi o tinu tot 
înainte spre ei. 

A * 


Keaton căzuse la pământ imediat, încadrat de conul 
mişcător de lumină. 

Rouche se apropie de bărbatul rănit, care încerca 
disperat să ajungă la dispozitivul aflat la câţiva paşi mai 
încolo; aburul respirației lui sacadate se înălța ca nişte 
norişori de fum deasupra siluetei care zăcea la pământ. 

— Rouche! îl strigă Baxter din depărtare, aproape 
neauzit. 

Ridicându-şi privirea, o văzu venind în fugă spre ei. 

În timp ce Keaton se târa spre cutiuţa neagră, Rouche se 
aplecă s-o ridice, descoperind că era un telefon mobil. 

Un pic deconcertat, desfăcu telefonul şi se uită la ecran. 
Imediat, Rouche aruncă telefonul cât colo şi se întoarse 
spre Keaton, cu aerul că era în stare să-l omoare. 

La vreo doi metri mai încolo, videoclipul încărcat deja, 
menit să fie văzut de zeci de milioane de oameni din 
întreaga lume, îşi ţinea singur companie, în vreme ce 
ecranul era înghiţit, fulg cu fulg, de zăpadă. 

În filmuleţul de 46 de secunde, Keaton, înlăcrimat, dar 
fără mustrări de conştiinţă, revendica toate crimele, ţinând 
în mână fotografii cu membrii familiei lui, pe care scrisese 
numele şi data morţii fiecăruia... Nu pomeni nici măcar o 
dată de Alexei Green sau ag Dgodnita ucisă a acestuia. 


— Rouche! Avem nevoie de el! Avem nevoie de el! ţipă 
Baxter când îşi văzu partenerul punându-i pistolul la 
tâmplă prizonierului. 

Un spectacol în lumina reflectorului, pe o scenă 
întunecată. 

— Unde e? îl auzi strigând, acoperind vuietul 
elicopterului care se învârtea deasupra lor, ceea ce sugera 
că dispozitivul recuperat nu era ce speraseră ei că ar fi. 

Aproape că ajunsese la ei. 

— S-au tras focuri de armă! S-au tras focuri de armă! 
auzi în cască. Suspectul e la pământ. 

Rouche îl lovi înverşunat pe Keaton cu patul armei, dar 
bărbatul îi zâmbi pur şi simplu, cu dinţii plini de sânge, în 
timp ce zăpada de sub el se înroşea. 

— Rouche! îl strigă Baxter, venind spre ei şi alunecând. 

Se lăsă să cadă în genunchi, afundându-se în zăpadă, 
apoi începu să tragă de hainele lui Keaton, căutând 
disperată sursa hemoragiei. Degetele ei găsiră gaura 
lăsată de glonţ până să dea cu ochii de ea. Trăgându-şi 
mâneca de la haină peste mână, o apăsă ferm peste rană. 

— Care e ţinta?! întrebă Rouche. 

Baxter citi disperarea de pe chipul colegului ei, revelaţia 
faptului că singura lui speranţă de izbăvire îi scăpa printre 
degete. 

— Dacă moare, nu poate să ne spună nimic, Rouche! 
Ajută-mă! 

A 

Aşezat pe podeaua udă a toaletei mizerabile din pasajul 
subteran, ultima rămasă dintre Marionetele lui Green 
începu să plângă, auzind zumzetul elicopterului care dădea 
târcoale pe deasupra. 

Bărbatul nu se simţise în viaţa lui aşa de singur. 

Îi auzea deasupra lui, tropotind în jurul intrării în timp 
ce se postau din nou pe poziţii, paşii lor apăsaţi semănând 
ca lipăitul unui câine de vânătoare a cărui pradă s-a 
refugiat în vizuină. 

Ţipă de ciudă şi începu să tragă de vesta voluminoasă 
care-i fusese încredinţată, simțind cum îl împung în spate 
firele şi celelalte componente. 

În ciuda a tot ceea ce-i spusese doctorul Green, în ciuda 
învăţămintelor acestuia, se lăsase mânat pe o stradă pustie 

şi, ca un animal speriat, acceptase singurul refugiu care i 
se oferise şi... muşcase momeala. 

— Aiden Fallon! auzi o voce amplificată, distorsionată şi 
răuvoitoare. Eşti înconjurat. 

Aiden îşi astupă urechile, dar nu reuşi să nu audă vocea. 

— Scoate-ţi vesta şi ieşi încet sau ne vom vedea siliţi să 
detonăm dispozitivul. Ai 30 de secunde la dispoziţie. 

Aiden se uită de jur împrejur prin încăperea cu miros 
acru care avea să-i devină mormânt, un monument potrivit 
pentru cineva care o dăduse total în bară. Nu-şi dorea 
decât să-l poată revedea pentru ultima dată pe doctorul 
Green, să-i spună că era cel mai bun prieten pe care-l 
avusese vreodată şi că-i părea rău că-l dezamăgise. 

— 15 secunde! 

Aiden se ridică încet în picioare, ştergându-şi palmele pe 
pantaloni. 

— 10 secunde! 

Îşi surprinse chipul reflectat în oglinda murdară. Chiar 
era o creatură jalnică, nici nu merita să se numească om. 
Continuând să se uite în ochii geamănului din oglindă, 
schiţă un zâmbet în timp ce trăgea de firul scurt atârnat de 
vestă... simțind cum îl n gt Morar, 


— Rouche, ajută-mă! se încordă Baxter, îndesând mai 
mult din materialul mânecii în rana care putea fi fatală. 

Se auzi o explozie undeva în depărtare. 

Clătinându-se, Rouche se îndepărtă de Baxter şi de 
prizonierul lor muribund ca să se uite peste coroanele 
copacilor, în vreme ce reflectorul îi părăsea, semn că 
elicopterul fusese redirecționat spre focul portocaliu de pe 
cer. Avea o expresie nedumerită, neîncrezătoare, nu 
reuşea să înţeleagă că dăduseră greş, că nu existase 
niciodată vreun ţel măreț pentru el... că nu exista niciun 
plan de fapt. 

Niciunul dintre ei nu putea face altceva decât să se uite 
cum se prăbuşeşte cerul şi să prindă fulgi de zăpadă. 

— Rouche! îl strigă Baxter, chinuindu-se să oprească 
sângerarea. 

Auzea în cască pârâitul mai multor transmisiuni care se 
suprapuneau. 

— Rouche! Încă nu ştim ce s-a întâmplat. 

— Ce-am fi putut face mai mult de-atât? întrebă, cu 
spatele la ea. 

Nu era sigură dacă vorbeşte cu ea sau cu altcineva. 

Neliniştită, îl privi cum ridică şi lasă în jos pistolul. 

— Rouche, îi zise, pe cât calm putea în învolburarea de 
mesaje din cască, cu mâneca hainei îmbibată şi aproape 
îngheţată de sângele lui Keaton. Te rog să pleci... de 
dragul meu... te rog. 

Rouche se întoarse spre ea, cu lacrimi în ochi. 

— Pleacă, Rouche... Du-te de-aici, îl imploră. 

Se uită neliniştită la pistolul din mâna lui. 

Nu putea să-l piardă, nu putea să mai piardă încă un 
prieten, sedus de atracţia incontestabilă a unei revanşe 
violente şi triumfătoare. 

— Ai de gând să mă omori, Rouche? hârâi Keaton, după 
ce-o auzise pe Baxter spunându-i pe nume. 

— Taci! şuieră Baxter. 

Trebuia să cheme o ambulanţă, dar nu putea să-şi ia 
mâna de pe rană, după cum nu putea să întrerupă 
comunicările urgente prin staţie. 

— Chiar crezi că-mi pasă? continuă Keaton, vorbind un 
pic împleticit din cauza sângelui pierdut. Am îndeplinit ce 
aveam de făcut pe lume. Nu mi-a mai rămas nimic. 

— Am zis să taci! se răsti Baxter la el, dar Rouche se 
întorcea deja spre ei. 

— Familia mea e cu Domnul şi, oriunde voi ajunge după 
ce mor, mai rău ca aici nu poate fi, le spuse Keaton. 

Se uită în expectativă la Rouche când acesta îngenunche 
lângă el. 

Intuind că lucrurile aveau să se agraveze rapid, Baxter 
riscă să ia o mână de pe pieptul lui Keaton ca să apese pe 
butonul de transmisie al radioemiţătorului. 

— Inspector-şef Baxter, trimiteţi o ambulanţă la St. 
James's Park. Am încheiat transmisiunea. 

Se uită la Rouche cu o privire rugătoare în timp ce-şi 

lăsa din nou mâna pe pieptul rănitului. 

— Mă întreb dacă e şi El aici... bolborosi Keaton 
observând cruciuliţa de argint de la gâtul lui Rouche... 
acum... şi ne ascultă, spuse, căutând un semn pe cerul 
întunecat. Mă întreb dacă, în sfârșit, ne bagă şi El în 
seamă, la dracu’! 

Rouche îşi aminti involuntar traducerea literală a 
numelui lui Azazel: „putere asupra Lui Dumnezeu”. 

Îşi impuse să nu se gândească la asta. 

— Acum un an şi jumătate... tuşi Keaton, pe jumătate 
râzând, pe jumătate plângând. 

Se foi în zăpadă, ca să se aşeze mai bine. 

— Acum un an şi jumătate am vizitat acel salon de spital 
ca să stau la căpătâiul fiului meu, cam cum staţi voi acum. 
Acum un an şi jumătate m-am rugat în gând să mă ajute... 
dar ajutorul n-a venit. Vedeţi voi, El nu te aude când 
vorbeşti în şoaptă, dar mă aude acum. 

Rouche îl privi impasibil pe bărbatul întins la picioarele 
lui. 

Erau singuri, nu se auzea niciun zgomot în parc, în afara 
ţiuitului din casca lui Baxter, a respirației chinuite a lui 
Keaton şi a şuierului vântului. 

— Rouche? i se adresă Baxter şoptit, neştiind cum să-i 
interpreteze expresia. 

Încet, Rouche duse mâinile la ceafă şi îşi desfăcu 
cruciuliţa de argint de la gât, lăsând cruciuliţa să se 
învârtă pe lanţ când trase de el. 

— Rouche? repetă. Rouche! 

El îşi întoarse privirea spre ea. 

— Tot nu ştim ce s-a întâmplat, dar, orice ar fi fost, 
nimic din ce s-a întâmplat n-a fost din vina ta. Ştii asta, da? 
îl întrebă. 

Spre surprinderea ei, Rouche zâmbi, ca şi cum i se luase 
o piatră de pe inimă. 

— Ştiu. 

Lăsă lănţişorul să-i alunece printre degete şi să cadă în 
zăpada pătată. 

— Suntem în regulă? întrebă, uitându-se involuntar la 

Keaton. 

Rouche încuviinţă. 

— Anunţă că l-am prins, îi spuse, oftând uşurată, acum 
că prietenul ei îi dovedise, încă o dată, cât de puternic era 
de fapt. 

Aruncându-i o ultimă privire lui Keaton, Rouche îşi 
scoase telefonul din buzunar şi se ridică opintit în picioare. 

În vreme ce Rouche se îndepărta, Baxter surprinse în 
cască frânturi din transmisiunile de la MI5. 

— Rouche, cred că totul e în regulă! strigă încântată 
după el, simțind că încetinise şi sângerarea. Spun că l-au 
prins! Spun că explozia a fost într-un loc izolat!... O 
singură victimă... atentatorul. 

Nereuşind să se stăpânească, Baxter îi zâmbi triumfător 
lui Keaton: 

— Ai auzit, jigodie? îi şopti. L-au prins. E mort. 

Keaton îşi lăsă capul pe spate şi închise ochii, înfrânt, 
rostind din obişnuinţă formula care îi fusese adresată de 
mult prea multe ori în viaţa lui nenorocită: 

— S-ar părea că Domnul şi-a dorit încă un înger. 

Rouche rămase țintuit locului. 

Baxter nici măcar nu-şi dăduse seama că-şi luase mâinile 
însângerate de pe rană, cu ochii înceţoşaţi de lacrimi - nu 
reuşea să-şi scoată din minte chipul superb al lui Curtis. 

Nici măcar nu auzi zăpada trosnindu-i sub picioare lui 
Rouche. 

Nu simţi sângele cald care-o împroşcă pe faţă în ritm cu 
împuşcătura în surdină, nu înţelese de ce corpul lui Keaton 
era scuturat de convulsii... în vreme ce era străpuns de 
încă trei gloanţe. 

Rouche stătea în picioare deasupra lui Keaton, lacrimile 
prelingându-i-se pe obraji. 

Se uită intrigată la el în timp ce Rouche apăsă încă o 
dată pe trăgaci... şi încă o dată... şi încă o dată... până 
când din cadavru nu mai rămase decât o halcă de carne 
care zăcea în zăpada murdară, ca şi cum ar fi vrut să-l 
distrugă cu totul, până când ajunse să tragă în gol pentru 
că nu mai avea gloanţe. 

— Nu există Dumnezeu, şopti. 

Baxter rămase încremenită, uitându-se cu gura căscată 
la prietenul ei, care mai făcu câţiva paşi, clătinându-se pe 
picioare, şi apoi se prăvăli la pământ. 

Din plămânii lui distruşi ieşi un suspin de uşurare. 

O auzi pe Baxter strigându-l, în timp ce venea de-a 
buşilea spre el. 

Dar Rouche doar zâmbi trist, ridicându-şi privirea spre 
cerul care se prăbuşea... 

„„.Şi scoase limba. 

EPILOG 


Miercuri, 6 ianuarie 2016 
9:56 a.m. 


— ...nu... există... Dumnezeu. 

Agentul Sinclair trecu furtunos pe lângă geamul-oglindă, 
îndreptându-se spre ieşire. 

— Bun aşa. Mulţumesc pentru cooperare, inspector-şef 
Baxter. Acum am terminat, oftă Atkins, ştergându-şi 
transpiraţia de pe frunte, în timp ce-şi strângea lucrurile. 

Baxter îi făcu sarcastic cu mâna în vreme ce el se grăbea 
să-l prindă din urmă pe agentul FBI furibund - fără 
îndoială că, timp de o oră de-acum încolo, trebuia să-l pupe 
în fund pe american. 

— Şefa e la fel de diplomată ca de obicei, pufni 
Saunders, rânjindu-le Vanitei şi bărbatului aşezat în colţ, 
când un american cu un aer important ieşi din camera 
înghesuită din care puteai urmări interogatoriile. 

Vanita gemu. 

— De ce nu poate să fie politicoasă, doar atât? Măcar 
pentru 20 de minute, Ja naiba? Chiar cer prea mult? 

— S-ar părea că da, îi spuse Saunders ridicând din 
umeri. 

Bărbatul din colţ încuviinţă. 

— Nu începe şi tu. Tu nici n-ar trebui să fii aici, îi spuse, 
masându-şi fruntea, simțind că o ia durerea de cap. 

Baxter o trimise pe psihiatră la plimbare, asigurând-o că 
se simţea bine şi că nu avea chef să „discute situaţia”. 

Părând să fi uitat că era posibil s-o mai pândească 
cineva - cum se şi întâmpla, de altfel -, îşi lăsă capul în 
mâini şi se scurse pe masă. 

— Tu unde crezi că pleci? îl întrebă Saunders pe 
bărbatul din colţ, care nu mai era în colţ, ci îşi croia drum 
spre ieşire. 

— Vreau s-o văd, îi răspunse bărbatul, fără ocolişuri. 

— Nu sunt sigur că înţelegi pe deplin conceptul de a fi 

„în arest”, îi spuse Saunders. 

Bărbatul se uită la Vanita, care părea aproape la fel de 
obosită şi de resemnată ca Baxter. 

— Aveam o înţelegere, îi aminti. 

— Bine. 

Vanita dădu din mână ca şi cum nu mai conta. 

— Nimic nu mai poate să agraveze tot dezastrul ăsta. 

Bărbatul zâmbi vesel, se întoarse şi ieşi pe culoar. 

— O să fim concediaţi cu toţii pentru chestia asta, spuse 
Saunders, urmărindu-l cum iese. 

Vanita încuviinţă. 

— Da. Da, o să fim. 

XX X 

Baxter auzi paşi apropiindu-se, nu erau nici mersul de 
soldat al americanului, nici târşâitul leneş al lui Atkins. 

Gemu, cu faţa în mâini. 

Auzi hârşâitul scaunului de metal pe podea, apoi simţi 
cum se clatină masa prăpădită, când noua sursă de iritare 
se aşeză pe scaun în faţa ei. Oftă exasperată şi îşi ridică 
privirea, expirând brusc, ca şi cum tocmai o lovise cineva 
în plex. 

Bărbatul impunător îi zâmbi stingherit, rezemându-se 
dinadins de spătarul scaunului, în caz că ea s-ar fi hotărât 
să-i tragă una; părul lui negru, ondulat, era mai lung decât 
îl văzuse ea vreodată, dar ochii albaştri, scânteietori, erau 
neschimbaţi - vedea până în străfundul fiinţei ei, exact 
cum făcuse în ziua când dispăruse din viaţa ei. 

Baxter rămase uitându-se lung la el, neputând să mai 
proceseze încă o lovitură emoţională devastatoare. 

— Deci... hei! începu el, cu o nonşalanţă prefăcută, ca şi 
cum nu se văzuseră de ieri. 

Îşi lăsă mâinile prinse în cătuşe pe masă, între ei, 
încercând să găsească ceva profund de zis, ceva care să 
arunce în derizoriu perioada de un an şi jumătate în care 
nu dăduse niciun semn, ceva care să-i redea lui Baxter 
încrederea în el. 

În cele din urmă, Lupul spuse: 

— Surpriză! 

Mulţumiri 


Tot nu ştiu foarte bine ce fac, dar sunt norocos să am o 
listă foarte lungă de oameni drăguţi care mă sprijină şi au 
grijă de mine. lată-i: 

Familia mea - mama, Ossie, Melo, B, Bob, KP, Sarah şi 
Belles. 

Oamenii de la C+W - minunata mea agentă, Susan 
Armstrong, Emma, Jake, Alexander, Dorcas, Tracy şi 
Alexandra, care îmi lipseşte nespus. 

Oamenii de la Orion - editorul meu, Sam Eades, căruia îi 
mulţumesc pentru că mă suportă, Ben Willis, Laura Collins 
- cel mai bun editor-corector din breaslă, Claire Keep, 
Katie Espiner, Sarah Benton, Laura Swainbank, Lauren 
Woosey şi restul echipei Hachette din Marea Britanie şi 
din lume. 

În cele din urmă, dar nu în ultimul rând, vă mulţumesc 
sincer vouă, cititorilor, pentru că mă ajutaţi să-mi păstrez 
slujba şi pentru entuziasmul necontenit pe care îl dovediţi 
faţă de aceste personaje şi faţă de vieţile lor date peste 
cap, pe care le distrug cu atâta plăcere. Nu prea le am cu 
reţelele de socializare şi cu siguranţă mă ţin departe de 
recenzii, dar s-ar părea că existaţi, aşa că vă mulţumesc! 

DANIEL COLE 


Inspectorul-șef Emily Baxter e incă profund 
afectată de cazul „Păpușa de carpe” și de 
dispariţia prietenului ei, William Fawkes, zis 
Lupul. În ciuda ezitării sale de a se implica 
intr-un alt caz infiorător, e convocată la a 
intălnire la New York cu agenţii speciali Elliot 
Curtis de la FBI și Damien Rouche de la CIA. 
Acolo, îi sunt arătate o serie de fotografii ce 
înfățișează o crimă care imită modul de operare 
al ucigașului in serie Lethaniel Masse, poreclit 
„Păpuşa de cărpe“: un cadavru contorsionat 
într-o postură familiară, suspendat de Podul 
Brooklyn şi având cuvântul MOMEALĂ scrijelit 
pe piept. 

Pa măsură ce presiunea din partea 
mass-mediei creşte, lui Baxter i se cere să 
sprijine ancheta şi să cerceteze scena unei noi 
crime, a cărei victimă are o altă inscripție pe 
piept - MARIONETĂ. 

Crimele sunt tot mai macabre şi mai ingeni- 
oase, în timp ce echipa de anchetatori e mereu 
cu un pas în urma criminalului. Singura lor 
speranță este să afle pentru cine e MOMEALA, 
cum sunt alese MARIONETELE, dar, cel mai 
important, cine mânuiește sforile. 

